
AMŽINAI JAUNA MERGELĖ 


i pasaka sekama toli rytuose už aukštų kalnų ir 
$51| plačių upių. Kai nusileidžia saulė ir tamsa apgo- 
bia žemę, aplink laužą susiburia seniai, vyrai ir 


jaunuoliai, ir tada paprastai žilagalvis senis, toks, kuris yra 
matęs daug gyvenimo ir daug patyręs, pasakoja apie senovės 
laikus ir seniai nutikusius nuostabius dalykus. Ir jo pasaka 
paskui keliauja iš namo į namą ir iš kaimo į kaimą, tėvas ją 
seka savo sūnui, o sūnus - anūkui, ir kaip kad paukštis lekia 
vaivorykštės sparnais, taip tokia pasaka atskrenda pas mus. 

Ir tokia pasaka yra apie vieną motiną, kuri turėjo gražų ir 
stiprų sūnų. Tas sūnus norėjo viską pasaulyje įminti ir pažinti. 
Nueina į mišką ir stebi, kaip jauni medžiai auga, o seni žemėn 
virsta, žiūri, kaip seniai elniai per mišką bėga, o jaunikliai pas- 
kui juos. Grįžęs namo, klausia seną motiną: 

— Kodėl žemėn virsta seni medžiai, o vietoj jų auga jauni? 

Ir motina jam atsako: 

— Pasaulyje nieks negali amžinai tverti ir visa turi mirti. 
Senas medis turi žūti, ir jaunas vietoj jo galvą į dangų iškels. 
O paskui taip pat šis pasens ir žemėn nugrius, ir taip yra visą- 
laik nuo pasaulio pradžios iki jo pabaigos. Ir senas elnias žus, 
ojaunikliai užaugs. Taip pat ir žmonės auga, sensta, mirti turi 
ir į žemę laidojami. Ir tavo tėvas gyveno, buvo gražus ir sti- 
prus, koks tu dabar, ir jis taip pat turėjo žemėn atgulti. 

Bet sūnui nepatiko tokia senosios motinos kalba, ir jis pa- 
klausė: 

— Sakyk, motin, argi nėra pasaulyje kitos šalies, kur nebūtų 
mirties, kur niekas nemiršta, nei medis, nei žvėris, nei žmogus? 

Motina jam atsakė: 

— Nėra niekur pasaulyje tokios šalies. 

Bet sūnus netikėjo motina ir sakė: 

— Eisiu į pasaulį svetimųjų pramonių pasižiūrėti. Gal pasiseks 
man rasti šalį, kur amžinas gyvenimas ir amžina jaunystė. 

Draudė jį motina ir gailiomis ašaromis verkė, bet sūnus ne- 
paisė, atsisveikino ir iškeliavo saulei tekant. 

Keliavo jis per įvairias šalis ir visokių žmonių regėjo. Keliavo 
per puikius miestus, kur turtingi karaliai gyveno, užėjo ir var- 
gingų kaimų, kur molio lūšnelėse lindėjo nešvarūs piemenys. 
Klausinėjo turtingus ir vargšus, mokytus ir nemokytus, senus 
ir jaunus: 

— Pasakykit man, gerieji žmonės, ar žinote šalį, kur yra am- 
žinas gyvenimas, amžina jaunystė ir niekas nemiršta? 

Bet visi susimąstę purtydavo galvą, turtingi ir vargšai, mo- 
kyti ir nemokyti, seni ir jauni, ir visi vienodai atsakydavo: 

— Nėra po saule tokios šalies, visa pasaulyje turi pasenti ir žūti. 

Sūnus keliavo tolyn ir kartą priėjo plačią pievą. Ten žydė- 
jo daug gėlių ir tryško skaidrūs šaltiniai. Žalioje žolėje ganėsi 
didžiulis elnias, dešimt kartų didesnis už paprastą elnią, o jo 
ragai buvo tokie aukšti kaip aukščiausias bokštas. 

— Būk sveikas, šaunusis elni! - pasveikino jį sūnus keliautojas. 

— Ir tu būk sveikas! - atsakė elnias. - Kur eini? 

— Ieškau šalies, kur niekas nemiršta ir kur amžina jaunystė. 

— Nėra tokios šalies visame plačiajame pasaulyje, - atsakė el- 
nias. - Bet aš gyvenu ilgai, labai ilgai, daug ilgiau už visus kitus 
pasaulyje. Gyvensiu taip ilgai, kol mano ragai pasieks dangų. 
Pasilik pas mane, ir tau bus gera žalioje pievoje. 

— Nepasiliksiu, - atsakė sūnus, - toliau ieškosiu savo šalies. 

Jis nuėjo tolyn ir ilgai keliavęs priėjo plačią dykumą, kur 
nieko nebuvo, tik geltonas smėlis. O vidury dykumos žiojė- 
jo tokia didžiulė bedugnė, kad negalėjai matyti nė jos dugno, 


o prie tos bedugnės tupėjo žilas varnas, laikydamas snape gel- 
toną grūdelį. 

— Būk sveikas, žilas varne, - pasveikino jį keleivis, - ką veiki 
dykumoje? 

— Noriu užpilti bedugnę, - atsakė varnas. - Grūdelį po grū- 
delio metu į duobe, ir gyvensiu taip ilgai, iki bedugnė bus pri- 
pilta smėlio. Pabūk pas mane ir tu taip ilgai gyvensi! 

— Nebūsiu, nepatinka man dykuma, - atsakė keleivis. - Tu 
ilgai gyvensi, bet aš ieškau šalies, kur gyvenama amžinai. 

— Lik ir tu sveikas, - atsisveikino varnas, - bet nėra pasauly- 
je tokios šalies! 

Ėjo keleivis tolyn, kol priėjo aukštą medį. Medžio buvo plati 
viršūnė, pilna lapų, ir kilo ji iki dangaus. O medyje tupėjo ma- 
žas paukštytis čiulbuonėlis ir skainiojo lapus. 

— Būk sveikas, paukšteli čiulbuonėli, - pasisveikino kelei- 
vis, - ką veiki medyje? 

— Skainioju lapus, keleivi, - atsakė paukštis. - Kas dieną vie- 
ną lapuką nuskinu ir žemėn numetu. Ir gyvensiu taip ilgai, iki 
visus lapelius nuskinsiu ir iš jų ant žemės kalva išaugs. Pabūk 
su manimi, po medžiu pailsėsi ir taip ilgai kaip aš gyvensi. 

- Ilgai gyvensi, bet aš ieškau kitos šalies, - atsakė keleivis ir 
atsisveikino su paukščiu. 

Ėjo ėjo, ilgai ėjo, kol pagaliau jis priėjo gražią pilį, kuri jau iš 
tolo švietė kaip tikra liepsna, net akis akino. Keleivis įžengė 
vidun, perėjo per puikiausius kambarius ir viename rado prie 
nuostabaus stalo nepaprastai gražią mergelę, kuri turėjo akis 
kaip saulė, o plaukus kaip auksas. 

-— Ar atsiras keleiviui pastogė tavo gražioje pilyje, puikioji 
mergele? - paklausė jis. 

— Atsiras ir kas pavalgyti, - atsakė mergelė. - Būk pas mane 
kiek nori, ir tau nepabos. 

— Bet aš ieškau šalies, kur amžinas gyvenimas ir amžina jau- 
nystė, - tarė keleivis. 

— Nėra tokios šalies, - atsakė mergelė, - bet mano pilyje yra 
amžina jaunystė, nes aš esu sena kaip pasaulis ir vis dėlto am- 
žinai lieku nepasikeitusi. Raukšlių neturiu ir neturėsiu, saulė 
mano akyse neužges, ir plaukai nepražils, gyvensiu iki pat pa- 
saulio pabaigos. 

Patiko keleiviui pas gražiąją mergelę, pasiliko čia ir gyveno 
vienomis pramogomis. Visko buvo pilyje per akis, ir ką tik pri- 
simindavo, tą akimirką turėdavo prieš save. Kas dėjosi pasau- 
lyje, jis nežinojo. Gražiausia muzika jam griežė, skaniausi val- 
gymaijam buvo ant stalo. Ir diena keitė naktį, o naktis - dieną, 
bet keleivis nieko nematė, taip jam patiko pas amžinai jauną 
mergelę su auksiniais plaukais ir saule akyse. 

Tačiau kartą jis prisiminė tėviškę ir senąją motiną, ir taip 
pasidarė jam ilgu, kad net širdį suspaudė. 

— Eisiu namo ir pasižiūrėsiu, ką beveikia mano senoji moti- 
na, - pasakė jis mergelei. 

— Neik, - patarė jam mergelė, - nėra kokio reikalo. Tavo mo- 
tinai dar geriau negu tau mano pilyje. 

— Kaip čia gali būti? - stebėjosi keleivis, - juk negali būti 
didesnės laimės negu pas tave. O aš tik valandėlę žvilgtelsiu 
namo ir vėl pas tave grįšiu, o paskui jau niekada su tavim ne- 
siskirsiu. Aš tik trobelę noriu pamatyti, kur esu gimęs, ir miš- 
kus, kur esu bėgiojęs. 

— Neik, neik, - vėl jam patarė mergelė, - ten jau nieko nerasi! 

— Kaip čia nerasiu? - tarė keleivis. - Juk aš dar nesu užmir- 
šęs kelio į tėviškę ir pas savo motiną! 

— Kad taip nori, eik sau, - tarė galiausiai mergelė ir padavė 
jam tris raudonus obuoliukus. - Bet kai tau bus ilgu manes ir 


mano pilies, išsitrauk iš kišenės obuoliukus ir suvalgyk juos. Aš 
atsirasiu ir parsivešiu tave ir jau niekada su tavim nesiskirsiu. 

Išėjo keleivis iš pilies ir keliavo tolimais keliais, kol priėjo prie 
vietos, kur kadaise stovėjo medis. Medis tebebuvo toje vietoje 
ir kilo iki pat dangaus, bet nuostabu, kad neturėjo nė vieno la- 
pelio ir apačioje ant žemės buvo aukšta vienų lapų kalva, o ant 
tos kalvos gulėjo paukštelis čiulbuonėlis. Jis buvo negyvas. 

Stebėjosi keleivis, keliavo tolyn ir priėjo vietą, kur buvo ka- 
daise dykuma ir bedugnė. Bedugnė buvo jau gražiai pripilta 
geltono smėlio, o viršuj ant smėlio gulėjo žilasis varnas. Jis jau 
nejudėjo, buvo negyvas. 

Keleivis stebėdamasis pakraipė galvą ir leidosi tolyn, kol pri- 
ėjo žaliąją pievą, kur kadaise buvo elnias su aukštais ragais. El- 
nią jis rado, bet elnias gulėjo negyvas, jo kojos buvo įaugusios 
į žemę, o ragai siekė dangų. 

Nesustodamas ėjo keleivis iš šios vietos ir ieškojo kaimo, 
kur buvo gimęs. 

Tačiau veltui jo ieškojo ir veltui teiravosi apie mišką. Nė me- 
delio nerado tose vietose, tik buvo ten didelis ir puikus mies- 
tas. Kur kadaise stovėjo vargingos lūšnos, ten švietė gražūs 
rūmai. Kur kadaise augo medžiai, ten stovėjo dabar paminklai. 
O žmonės vaikščiojo ir važinėjo gatvėmis, net galva keleiviui 
sukosi. Jų apdaras buvo keistas, o kalba beveik nesuprantama. 
Jie bėgiojo šen ir ten, kalbėjo, šūkaliojo, įsakinėjo. 

Keleivis stabdė žmones ant kelio, teiraudamasis jų ir apie kai- 
mą, ir apie mišką, ir apie motiną. Bet niekas jam negalėjo nieko 
pasakyti. Daugelis kraipė galvą, sakydami, kad jis pamišęs. 

Kiti ant jų šaukė, kad tai esąs svetimšalis iš tolimų kraštų, 
kaip tai rodąs jo apdaras ir kalba. 

Keleivis vis spyriojosi nesąs svetimšalis, kad tose vietose gi- 
mes, senos motinos buvęs augintas ir po miškus bėgiojęs. Tada 

vienas išmintingas ir labai mokytas vyras jam papasakojo, kad 
jau seni laikai, kai tose vietose būta lūšnų ir miško šlamėta. Nuo 
tų laikų praėję lygiai tūkstantis metų. Ir kad žemėje dar randa- 
ma tų senųjų žmonių kaulų ir jų kirvių bei kauptukų liekanų. 

Tada nuliūdo keleivis, ir visiškai nepatiko jam pasaulyje. 

Prisiminė pilį ir amžinai jauną mergelę, prisiminė pramogas 
suja, ir jam pasidarė jos ilgu. 

Prisėdo ant aukšto marmurinio paminklo pamato gatvės 
kampe, ir iš akių ėmė birti ašaros, kad jau niekada nepamatys 
motinos, nei gimtosios pirkios, nei miškų. 

Paskui, ištraukęs iš kišenės pirmąjį obuolį, atsikando. Beval- 
gant raukšlės vagojo jam veidą, netrukus buvo pilnas raukšlių 
raukšlelių, plaukai jam žilo, o smakras apaugo ilga balta barzda. 

Kando antrąjį obuoliuką, ir rankos ėmė jam drebėti, širdis 
liovėsi plakusi, kojos visai neteko jėgų, o kūnas pasidarė kaip 
suvytęs lapas rudens medyje. 

O kai trečiąjį obuoliuką ėmė valgyti, išgirdo gatvėje žirgų 
pasagas aidint, ir žiū, puikia gatve važiuoja visai balta karieta, 
traukiama dviejų baltų žirgų, o karietoje sėdi gražioji mergelė 
su akimis kaip saulės ir plaukais kaip auksas. 

Suvalgė paskutinį kąsnį, ir žila galva jam ant krūtinės nusvi- 
ro. Akys užsimerkė, bet jis dar matė, kaip amžinai jauna mer- 
gelė, jį per pečius apkabinusi, įsodino į karietą. 

— Esi mano amžinai, ir niekada neišsiskirsime, - tarė ji, žir- 
geliai sužvengė, ir karieta nudardėjo tolyn. 

Bet apie tai keleivis jau nieko nežinojo. 

— Štai mirė svetimšalis, - tarė vienas pilietis, bet niekas to 
nepastebėjo, ir žmonės toliau bėginėjo gatvėmis, kalbėjo, šū- 
kavo, juokėsi ir įsakinėjo. 

enasis karalius mirdamas turėjo didį rūpestį: 


A 


o liko šeši jo vaikai, trys sūnūs ir trys dukterys. 


Na, dėl sūnų jis nesibaimino, tai buvo sveiki ir 
liemeningi jaunikaičiai, kurie sugebės viską padaryti, bet kas 
bus dukterims? Norėjo matyti jas aprūpintas dar prieš pasku- 
tinę akimirką, bet pats juto, kad mirtis artėja pernelyg greitais 
žingsniais. Todėl, sušaukęs savo tris sūnus, jiems tarė: 

— Dėl jūsų esu jau pareiškęs paskutinę valią, padalijau kara- 
lystę į tris dalis, kad po mano mirties nesivaidytumėt ir drau- 
giškai gyventumėt kaip broliai. Bet turiu didį rūpestį dėl jūsų 
seserų, kad ir joms nereikėtų manimi skųstis. Atiduodu jums 
jas globoti ir rūpintis jomis. Po mano mirties jas ištekinkit, bet 
sakau jums, ne už ko kito, kaip už karaliaus, nors tas karalius 
karaliautų pačiame pasaulio krašte. 

Pažadėjo sūnūs ištikimai vykdysią tėvo valią, o šis, davęs dar 
kelis gerus patarimus, amžinai atsisveikino su jais, visa kara- 
lyste ir gyvenimu. 

Netrukus po laidotuvių, kai visi šeši vaikai vakare sėdėjo 
didžiojoje menėje, pakilo lauke triukšmas ir audra, tarsi būtų 
žemė prasivėrusi, ir toje audroje pasigirdo balsas: 

— Duokite man savo seserį per žmoną, karaliaus sūnūs! 

Sūnūs mato - prie pilies artinas tarsi koks milžinas, tik ne- 
gali atpažinti, kas tai. Sukaupę drąsą, atvėrė langą ir šūktelėjo 
į tamsą: 

— Ar tu karalius? 

— Taip, - atsiliepė baisus balsas, - tūkstančiai karių klauso 
mano įsakymo, tokių baisių karių, kad vien jų šauksmo išsi- 
gandes priešas bėga. 

— O kur tavo karalystė? 

— Toli nuo čia, man penkios dienos kelio, jums - visi penkeri 
metai! 

Sūnūs tarėsi, ar atiduoti seserį tam jaunikiui. Abu vyresnieji, 
būdami godūs, norėjo iš jaunikio pirma gauti brangių dovanų, 
bet jaunėlis jiems priminė, kaip buvo įsakęs tėvas. Vyresnieji 
sūnūs išėjo į tamsą ir tarė: 

— Neatiduosime savo sesers, kol negausime iš tavęs brangių 
dovanų. 

Bet jaunėlis paėmė savo vyriausiąją seserį už rankos ir tarė: 

— Duodu ją be dovanų, o čia yra auksinė taurė ir brangeny- 
bės, kurias turi gauti į dalį. 

Abu broliai nenorėjo sutikti, bet čia pamatė, kad jaunikis — 
tai didžiulis liūtas, toks didelis, kokio niekur nėra pasaulyje. 
Jo karčiai siekė žemę, o baisios akys švietė tamsoje. Duoti liū- 
tui seserį per žmoną? Bet žodis buvo jau ištartas, ir jaunėlis 
sūnus pasodino seserį liūtui ant nugaros, atsisveikino su ja, 
palinkėdamas laimės. Liūtas pasileido šuoliais, ir netrukus ne- 
liko nė pėdsako. 

Barė broliai jaunėlį, kam atidavęs seserį į nežinomą šalį, be 
to, dar veltui! Ko jie būtų galėję gauti iš naujojo svainio! Beveik 
su juo nė nesikalbėjo, kai vieną vakarą vėl pasigirdo prieš pilį 
triukšmas ir balsas: 

— Atiduokite man savo seserį per žmoną, karaliaus sūnūs! 

— O tu karalius? - paklausė sūnūs. 

— Karalius, - atsakė grėsmingas balsas, - niekas negali atsi- 
laikyti prieš mano baisiuosius karius. 

— O kur tavo karalystė? 

— Toli nuo čia, man dešimt dienų kelio, bet jums reikėtų de- 
šimt metų! 


Tarėsi sūnūs, ir abu vyresnieji siūlė bent šį kartą neatiduoti 
sesers veltui, o pareikalauti iš jaunikio brangių dovanų. Tačiau 
jaunėlis sakė: 

— Jei vyresnioji ėjo be dovanų, tai būtų teisinga ir vidurinę 
seserį atiduoti veltui! 

Paėmė ją už rankos, išvedė į tamsą, nors jam vyresnieji labai 
priešinosi, ir čia pamatė visi, kad prieš pilį didžiulis ir puikus 
tigras stipriu liemeniu ir baisiomis akimis bestovįs. 

Jaunėlis atidavė ir jam seserį, pasodino ją tigrui ant nuga- 
ros, atsisveikino su ja ir atidavė dalį, kuri jai priklausė. 

Nepraėjo nuo to laiko nė mėnuo, kai vieną vakarą vėl kilo 
audra ir vėjas, o balsas šaukė: 

— Duokite man per žmoną savo jauniausiąją seserį, karaliaus 
sūnūs! 

— Ar tu karalius? - klausė sūnūs. 

— Karalius, - atsakė balsas. - Visa, ką akimis aprėpiu, yra 
mano valdžioje! 

— O kaip toli tavoji karalystė? 

— Man kelionė trunka penkiolika dienų, jums truktų pen- 
kiolika metų. 

Abu vyresnieji broliai spyrėsi, kad bent šįsyk sumokėtų jau- 
nikis už seserį brangiomis dovanomis, nes tai paskutinė se- 
suo, kurią jie leidžia už vyro. Bet jaunėlis vėl tam prieštaravo 
ir siūlė, kad jauniausiąją seserį atiduotų būsimajam vyrui be 
dovanų. Jis išvedė ją į tamsą, bet ten nieko nebuvo, tik vir- 
šum pilies galingas erelis mosavo stipriais sparnais. Jis nusi- 
leido prie vartų, jaunėlis sūnus padėjo princesei užsėsti ant 
nugaros, atsisveikino su ja, palinkėjo visokeriopos laimės, 
atidavė jos dalį, ir erelis, sumojavęs sparnais, netrukus dingo 
kiauroj tamsoj. 

- Taip kvailai ištekinom seseris, - širdo vyresnieji broliai ir 
puolė jaunėlį: - Tik tu vienas kaltas! Puikūs mūsų svainiukai, 
nė į vestuves nepakvietė. Iki vieno penkeri metai, iki antro- 
jo - dešimt, o iki trečiojo - net penkiolika metų kelio! Būtų 
gražaus pasivaikščiojimo, jei panorėtum seseris aplankyti! 
Anksčiau pražiltumėm, nei pamatytumėm jų karalystes! 

Nuo to laiko jie ėmė nekęsti jauniausiojo ir jam taisė pin- 
kles kur tik galėdami. Gero žodžio jam netarė, kreiva akim į jį 
težiūrėjo. Todėl jaunėlis mieliau vaikščiojo vienas, klajojo po 
miškus, miegojo vienas sename bokšte, kur jau metų metus 
niekas negyveno. 

Kartą jam prisisapnavo keistas sapnas. Jam pasirodė graži 
princesė, tokia puiki, tarsi būtų ją nupiešęs geriausias meis- 
tras pasaulyje, baltai raudona, su ilgais auksiniais plaukais ir 
skaisčiomis akimis, tiesiog buvo miela malonu į ją žiūrėti. Ka- 
ralaičiui ji patiko jau tame sapne, ir tada princesė jam tarė: 

— Eik manes ieškoti, aš tau skirta! 

Ir tą akimirką ji dingo, o karalaitis pabudo. 

- Ė, tai bent keistas sapnas, - trynė užmiegotas akis, gai- 
lėdamasis, kad sapnas toks trumpas. Kiaurą dieną jis galvojo 
apie princesę, apie jos rausvus skruostus ir auksinius plaukus 
ir būtų davęs visus savo lobius, kad tik princesė nebūtų sa- 
pnas, bet gyvas žmogus. Kitą naktį susapnavo tokį pat sapną. 
Vėljam pasirodė baltai raudona princesė, kokios kitos nėra pa- 
saulyje, nusišypsojo, linktelėjo ir tarė: 

— Eik manes ieškoti, aš tau skirta! 

Taip, eitų jos, bet kur, į kurį pasaulio galą? 

Tą trečiąją naktį, kai princesė vėl pasirodė ir vėl baltu piršte- 
liu pamojo, paklausė sapne: 

— O kur man eiti taves? 


Ir princesė, maloniai jam nusišypsojusi, tarė: 

— Į Alamanalalijos šalį. Alamanalalija! 

Karalaitis čia pabudo ir, trindamasis akis, kartojo sau: 

— Alamanalalija! Alamanalalija! Toks keistas vardas! 

Tokio vardo dar niekada nebuvo girdėjęs. Ieškojo senose 
knygose, bet veltui, nei storiausioj, nei išmintingiausioj kny- 
goj tokio vardo nesurado. Teiravosi ir karalystės išmintingiau- 
sių žmonių, bet nė mokyčiausi ir seniausi išminčiai, kurių žilos 
barzdos siekė juosmenį, negalėjo duoti jam patarimo. O prin- 
cesė vis dėlto sapne aiškiai pasakė: „Į Alamanalalijos šalį!“ 

— Oašvis dėlto vyksiu į tą keistą šalį! - nusprendė jis pagaliau 
ir, pasirengęs kelionei, pasiėmęs pinigų, pasakė broliams ilgiau 
namie neliksiąs, bet keliausiąs į pasaulį nuotakos ieškoti. 

— Keliauk sau sveikas į pasaulio kraštą, jei tau nė viena čio- 
nykščių netinka! - kreivai juokėsi broliai. - Tik parsivesk mar- 
čią kuo gražiausią, kad ir mes galėtume vykti po tavęs. O į ko- 
kią šalį iš tikro keliauji? 

— Į Alamanalalijos šalį! 

— Alamanalalijos? - išpūtė broliai akis, kvatodami visa ger- 
kle. - Na, bent ir pasisekė! Tai kaip tik toji šalis, kur auga nuo- 
takos mūsų jaunėliui broliukui! Iš tiesų, Alamanalalija! Juk, 
vaikeli, tokios šalies nė pasaulyje nėr! 

— Yra nėra - pamatysime! - ramiai atsakė jaunėlis, padavė 
broliams ranką ir išėjo iš pilies. O broliai iš džiaugsmo tik šo- 
kinėjo, matydami jį paliekant pilį. Vis dėlto juo atsikratė, vis 
dėlto nedrums jiems ramybės! 

Iškeliavo karalaitis į platųjį pasaulį ieškoti skirtosios prince- 
sės. Ėjo kalnais ir kloniais, per miestus ir kaimus, per miškus ir 
dykumas. Visaip jam tikdavosi, nes pasaulyje yra žmonių gerų 
ir blogų, vieni jų maloniai priimdavo, apnakvindavo ir pavai- 

šindavo, kiti tik pašaipomis palydėdavo. Teiravosi rūmuose 
ir pirkelėse, teiravosi kilmingų žmonių ir valstiečių, teiravo- 
si mokslininkų ir paprastų žmonelių, kur Alamanalalijos ša- 
lis. Bet niekas apie ją nė girdėte nebuvo girdėję, o ne vienas 
pašaipiai į kaktą pastuksendavo, manydamas, kad karalaičiui 
tikriausiai ne visi namie. 

Kartą jau vakare jis įžengė į didžiulę tamsią girią, kurios ne- 
buvo nei galo, nei krašto, ir paklydo. Nors ėjo ėjo, negalėjo už- 
eiti jokio keliuko, nematė jokio žmogaus pėdsako ar mažiau- 
sio žiburėlio. Temo vis smarkiau, miške buvo daugybė juodų 
šešėlių, ir karalaitį apėmė keistas liūdesys, nors ir turėjo širdį 
drąsią. Visai jau pavargęs ir išalkęs, atsisėdo po šakotu medžiu 
ir rengėsi toje vietoje nakvoti. Bet dar nė sąnarių neištiesė, kai 
išgirdo čia pat baisų kauksmą. Pašoko, o prieš jį bestovįs dide- 
lis liūtas ilgais karčiais ir spindinčiomis akimis. Piktai žiūri į 
karalaitį ir ruošiasi šokti. 

— Esi pražuvęs, galvą prikišai! - suriaumojo liūtas. - Kas į 
mūsų karalystę įžengia, gyvas neišeina! 

— O į kurį pasaulio kraštą mane likimas atnešė? - baimingai 
paklausė karalaitis. 

— Esi liūtų karalystėje, - atsakė plėšrūnas. - Didelė mūsų 
karalystė, kelerius metus turėtum keliauti, kol prieitum jos 
sieną. Visa, ką matai, beveik ištisai miškas, visa yra mūsų ga- 
lingojo karaliaus valioj. 

Tą akimirką karalaitis pradžiugo. 

- Jei tai liūtų karalystė, - tarė jis, - turėtum su manim ki- 
taip kalbėti ir pagarbiau elgtis, mielasis liūte, nes aš esu jūsų 
karaliaus svainis, o jūsų karalienė - mano sesuo! 

Liūtas į jį žiūrėjo nepatikliu žvilgsniu, kažką piktai suniur- 
nėjo ir pagaliau tarė: 


— luo galim lengvai įsitikinti. Nunešiu tave mūsų karalienei. 
Sėsk man ant nugaros ir stipriai įsikibk į karčius, kad nenukris- 
tum. Bet vargas tau, jei meluoji. Dar šiandien išmuš tavo pa- 
skutinė valanda, ir aš tave sudraskysiu į tūkstantį gabaliukų! 

— Nejaučiu nė mažiausios baimės, - juokėsi karalaitis, sės- 
damas liūtui ant nugaros. 

Jojo jojo... o buvo tai toks greitas skrydis, kad karalaičiui net 
galva sukosi. O aplink juos buvo juodžiausia tamsa ir vis tan- 
kus miškas, bet tamsoje švietė liūto akys kaip žibintai. 

Dar prieš pusiaunaktį jie pasiekė gražią pilį, pastatytą iš 
marmuro ir dengtą nepaprastomis malksnomis, - nuo jų skli- 
do žara, tarsi būtų vis žaibavę. 

— Palauk čia, - įsakė liūtas ir įėjo į pilį. Po trumpos valandė- 
lės paskui jį išbėgo liūtų karalienė, karalaičio vyriausioji sesuo, 
džiaugsmingai su broliu sveikinosi, iš džiaugsmo verkdama ir 
vėl širdingai juokdamasi, ji apie viską klausinėjo, ką beveikią 
broliai ir kaip jis patekęs čionai į liūtų karalystę. Bet nespė- 
jusį atsakyti jai į tiek klausimų brolį sesuo įsivedė į vidų, ir 
akimirksniu prieš jį atsirado skani vakarienė, ir tada karalaitis 
valgė, kartu pasakodamas, o karalienė vis jį pertraukdavo, juo- 
kėsi ir vėl tuojau verkė. O kai abu buvo geriausiai nusiteikę, 
pasigirdo toli baisus riaumojimas, tarsi būtų didžiausia perkū- 
nija sugriaudėjusi, ir karalienė išsigandusi išbalo ir savo brolį 
už rankovės nusitvėrė. 

— Tai mano vyras grįžta medžiojęs, - pasakė ji baimingai, - 
dabar vidurnaktis, ir tuo laiku jis namo skuba. Jis geras, bet 
vis dėlto bijau, kad tavęs nenuskriaustų, kai po medžioklės te- 
bėra įsikarščiavęs. Nieko neveiksi, turiu tave paslėpti! 

Karalienė padavė jam mažą akmenuką, karalaitis jį pasidėjo 
po liežuviu, ir bematant iš jo pasidarė mažas liūtukas. Karalie- 

nė įsakė jam pasislėpti po lova, bet dar nespėjo jis ten palįsti, 
kai į menę įgriuvo baisus liūtas ir triskart apibėgo pasieniais. 

— Neslėpk, žmon, nieko nuo manęs ir nieko neslapstyk, - ga- 
lingai suriaumojo jis, - čia yra žmogus, užuodžiu jo kvapą! 

— Tau tik rodosi, - teisinosi karalienė, - visą dieną medžioji 
po miškus ir negali svetainėje priprasti. 

Susėdo jie prie stalo, karalienė liūtui meilinosi, karčius jam 
glostydama, o paskui tarė: 

— O kas atsitiktų, jei čionai pakliūtų žmogus? 

— Sudraskyčiau į tūkstantį gabaliukų, - atsakė liūtas. 

— Kiekvieną ir sudraskytum, net mano brolius? - toliau 
klausė karalienė. 

— Du vyresniuosius taip greitai, kad akimis tik mirkte- 
lėtum. 

— O jeigu ateitų mano jaunėlis brolis? 

— Tikjį vieną priimčiau su džiaugsmu, kaip dera garbingam ir 
mielam svainiui. Vaišinčiau jį geriausiais skanumynais, kurių 
turime pilyje, ir taip ilgai jį kaip brolį gerbčiau, kol pats norėtų 
su mumis būti, nes jam vienam iš visų žmonių esu dėkingas ir 
tik jį vieną, be tavęs, visam pasaulyje myliu! 

Čia karalaitis, ilgiau neiškesdamas, išsiėmė iš burnos akme- 
nuką ir tuojau atvirto žmogum, atsistojo prieš liūtą ir sako: 

— Štai esu pas tave, svaineli, ir prašau vaišingai priimti! 

Liūtų karalius labai apsidžiaugė, priėmė jį be galo nuošir- 
džiai, vaišino kuo galėjo ir vis kvietė jį paviešėti pilyje kuo il- 
giau. Pagaliau paklausė, kaip pakliuvęs į jo karalystę, ir tada 
karalaitis turėjo viską papasakoti apie keistąjį sapną, kuris 
triskart pasikartojo, apie puikiąją princesę ir apie Alamanala- 
lijos šalį, į kurią yra išsirengęs. Bet liūtas kratė galvą, girdėda- 
mas keistosios šalies vardą. 

— Niekada man dar niekas apie tokią šalį nėra pasakojęs, — 
sakė jis, - ir negaliu tau patarti. Bet galimas daiktas, kad apie 
ją žino ką mano brolis ir tavo svainis - tigrų karalius. Kai pa- 
norėsi, kelią tau pas jį parodysiu. 

Karalaitis pas jį išbuvo kelias dienas, pasikalbėjo visi, pasi- 
linksmino kaip geriems giminėms dera, liūtas aprodė jam savo 
karalystę ir visokiomis pramogomis linksmino, bet paskui ka- 
ralaitis vis dėlto ryžosi keliauti toliau. Liūtų karalius ir sesuo 
jį ilgai draudė, bet, kai šis nesidavė įkalbamas, širdingai su juo 
atsisveikino ir davė jam kelionei gražų, stiprų liūtą, kuris tu- 
rėjo jį nugabenti iki liūtų ir tigrų karalystės sienos. Karalaitis 
atminimui pasiėmė dar stebuklingąjį akmenuką, kuriuo į liūtą 
pavirsdavo, sėdo liūtui ant nugaros, ir liūtas pasileido tokiais 
smarkiais šuoliais, kad veikiai atsidūrė prie sienos. Ten liūtas 
galingu riaumojimu prisišaukė didžiulį tigrą, kuris tame kraš- 
te ėjo sargybą, ir pasakė jam, kokį didelį svečią duodąs jam glo- 
boti. Karalaitis liūtui padėkojo, sėdo ant tigro ir jau vėl dūmė 
per naująją karalystę, kuri priklausė antrajam svainiui. 

Antroji sesuo buvo namie viena, nes josios vyras kaip tik me- 
džiojo ir taip pat tikrino savo karalystę, kaip tai buvo papratęs 
kasdien daryti. Ji su džiaugsmu brolį sveikino pravirkusi, apie 
viską klausinėjo ir vaišino jį, bet ir ji bijojo savo vyro, kad šis, 
ūmai supykęs, jo nenuskriaustų. Todėl davė jam akmenuką, 
karalaitis jį pasidėjo po liežuviu ir tą pačią akimirką tapo lie- 
knu tigriuku. 

O čia besąs ir tigras, gražus ir galingas, kuris, triskart apibė- 
gęs pasienius, suriaumojo: 

— Slepi čia žmogų, aš gerai užuodžiu žmogaus kvapą! 

Bet karalienė jį nukalbėjo, o kai susėdo prie stalo, ji paklausė: 

— Tad sudraskytum kiekvieną žmogų, kuris pas mus ateitų, 
net mano jauniausiąjį brolį? 


— Tikjo vienintelio ne, - atsakė tigras, - tik jį vieną pavaišin- 
čiau ir širdingai sveikinčiau! 

Karalaitis išdrįsęs išsiėmė akmenuką iš burnos ir atsistojo 
prieš tigrą, tiesdamas jam ranką pasisveikinti. Tigras dėl šio 
apsilankymo didžiai pradžiugo, nežinojo nė ką geriausio nešti 
jam pavaišinti, bet, išgirdęs, kad karalaitis keliaująs į Alama- 
nalalijos šalį, kratė galvą, kad tokios šalies nesą po saule. 

— Nebent apie ją žinotų tavo trečiasis svainis, o mano bro- 
lis, erelių karalius, - pasakė galiausiai, - bet pirma pabūk pas 
mus, gerai pasikalbėsime, pasidžiaugsime, tik paskui į jo kara- 
lystę galėsi keliauti. 

Kai po kiek laiko karalaitis iš jo išsiruošė, pasiimdamas at- 
minimui stebuklingąjį akmenuką, karalius davė jam stiprų ti- 
grą, kuris jį nugabeno iki pat tigrų karalystės sienos ir ten jį 
perdavė dideliam ereliui. Ant erelio sparnų jis nuskrido prie 
karaliaus pilies, kur rado seserį vieną. Tiesą sakant, abi seserys 
džiaugėsi, kai po ilgoko laiko vėl išvydo savo jaunėlį brolį, bet 
ką iš didelio džiaugsmo darė jaunėlė sesuo, ir papasakoti sun- 
ku. Glamonėjo jį ir bučiavo, apie gimtinę prisiminė, apie savo 
gyvenimą pasakojo ir rinktinius gardumynus jam nešė. Bet kai 
turėjo parskristi medžiojęs jos vyras, erelių karalius, išsigando 
ir ji, davė broliui akmenuką, ir jis vietoj žmogaus pavirto gra- 
žiu ereliu, kuris atsitūpė ant sijos po lubomis. 

Po valandėlės atūžė kaip smarkiausia vėtra didžių didžiau- 
sias erelis, aplėkęs svetainę, vis šaukė, kad užuodžiąs žmogų. 

— Kiekvieną žmogų sukaposiu, - šaukė, - tik tavo jaunėlio 
brolio ne, tą mielai norėčiau matyti ir pavaišinti! 

Ir dar nespėjo karalaitis atvirsti, kai karalius pamatė jį savo 
įžvalgiu erelišku žvilgsniu ir tarė: 

— Kas čia per erelis? Iš tikrųjų tokio erelio nėra tarp mano 
valdinių? 


— Žinoma, nėra, - juokėsi karalaitis, šokdamas ant grindų ir 
sveikindamasis su erelių karaliumi. 

Erelių karalius didžiai džiaugėsi jo atvykimu ir surengė jo 
garbei šaunią puotą. Paukščių valstybėje buvo ypač puiku, nes 
karalius kvietė žymiausius giesmininkus, ir šie giedojo ir kon- 
certavo taip maloniai, kad rodėsi kaip rojuje. Bet karalaitis vis 
dėlto atsiminė, kad čia negali visam laikui likti, ir pasakė kara- 
liui, kur keliaująs. 

— Alamanalalijos šalis? - kraipė galvą karalius. - Niekada 
nesu apie tokią šalį girdėjęs. Bet palauk, sušauksiu visus pa- 
valdinius ir gal kuris mums duos žinią! 

Sušaukė karalius visus paukščius, kiek jų buvo karalystėje, 
ir suskrido visi nuo mažiausios karetaitės iki sakalų ir vanagų, 
paukščiai čiulbuoniai ir krankuoniai, paukščiai taikūs ir plėš- 
rūs. Bet kai karalius paklausė, kas žinąs kelią į Alamanalaliją, 
iš visų nė vienas negalėjo duoti patarimo. 

— Ar čia visi mano valdiniai? - paklausė karalius. 

Jo ministrai tuoj suskaičiavo ir patikrino, pagaliau išaiški- 
no, kad nėra vienintelio, seno kranklio, turinčio jau porą šim- 
tų metų amžiaus, dėl senatvės ir negalios jau nė skraidyti ne- 
įstengiančio. 

— Tuoj jį atveskit! - įsakė karalius. 

Tada atvedė karaliui senutėlį kranklį, o jis buvo paukštis 
toks nuvargęs, kad vos ant kojų laikėsi, o sparnus vilkte vilko. 

— Dėdule krankly, ar girdėjai Alamanalalijos šalį, ar žinai ke- 
lią į ją? - paklausė karalius. 

- Alamanalalijos šalį? - minė kranklys ir prisiminė. - Aišku, 
kad žinau, ir viršum jos esu skraidęs, tai buvo prieš du šim- 
tus metų, kai buvau jaunesnis ir kai mane sparnai dar nešiojo. 
Paklydau ten kartą ir išvydau gražią šalį su pilimis ir puikiais 


miestais. Bet yra ji nuo mūsų toli, už didelių tarpeklių, dykumų 
ir jūrų, aukštuose kalnuose yra toji karalystė, kur saulė teka. 

Karalaitis nenorėjo ilgiau laukti ir tuoj išsirengė į kelią. Veltui 
jį prašė pasilikti sesuo ir erelių karalius, karalaičio jau niekas 
nedžiugino, nei šventės ir pramogos, nei paukščių giedojimas. 
Tad erelių karalius išrinko savo geriausius karius, pačius au- 
giausius ir ištvermingiausius erelius, kurių sparnai buvo kaip 
geležis ir kelionėje neilso, ir juos dovanojo karalaičiui, kad jį 
nuneštų į ieškomą šalį. 

Karalaitis už viską nuoširdžiai padėkojo, pasiėmė stebuklin- 
gąjį akmenuką, pasivertė ereliu ir sėdo ant paties augiausio 
erelio. Ereliai, galingu balsu riktelėję, pakilo aukštai į padangę 
viršum tamsiųjų miškų ir erelių karalystės ir nuskrido tekan- 
čios saulės link. 

Skrido ilgai, labai ilgai. Apačioje matė tarpeklius ir plačias 
dykumas, kur nebuvo nei žvėrelio, nei žolelės, matė jūrą, kuri 
ūžė ir smarkiai siautėjo, bet jie skrido viršum tarpeklių, dyku- 
mų ir jūros, patys ištvermingieji ir stiprieji ereliai, o ant sti- 
priausiojo iš jų gražiu ereliuku pasivertęs karalaitis. 

Paskui jie priskrido aukštus kalnus, tokius aukštus ir smai- 
lius, kad į juos joks žmogus neįsiropštų, ir tokius skaisčius, 
kad rodėsi esą tyriausio krištolo. O juose buvo gražus miestas, 
vien rūmai ir bokštai, o tarp jų puikūs sodai, ir visur nuosta- 
biausios statulos bei fontanai. Niekada niekas nebuvo tokio 
miesto regėjęs. Tai ir buvo Alamanalalijos šalis, kurios ieškojo 
karalaitis. 

Aukščiausioje miesto vietoje tarp medžių ir gėlių kilo gra- 
žiausia pilis, tai ir buvo karaliaus pilis, bet bokšte liūdnai 


plaikstėsi juoda vėliava - gedulo ženklas. 

Ereliai nusileido aikštėje prieš karaliaus rūmus, karalaitis 
atvirto žmogum, ereliai sustojo lygiai taip, kaip kariai išsiri- 
kiuoja lygiomis gretomis, ir karalaitis įžengė į pilį. 

— Ką reiškia ta juoda vėliava, kuri iškelta bokšte? - tuoj pa- 
klausė vartuose. 

— Ak, didelė nelaimė ištiko mūsų šalį ir mūsų karalių, - atsa- 
kė sargybinis. - Prieš metus suakmenėjo mūsų princesė, kuri 
buvo už visa pasaulyje gražiausia, ji pavirto baltu marmuru. 
Didysis burtininkas ją užkeikė, sakydamas, kad anksčiau jai 
niekas nepadėsiąs, kol neatvyksiąs išvaduotojas, kuris moka 
pasiversti stipriais žvėrimis - liūtu, tigru ir ereliu. 

— Tarsi apie mane būtų galvojęs tas burtininkas! - nusijuokė 
karalaitis ir paprašė leisti jį pas karalių. 

Karalius labai nustebo, kai jam atvedė nepažįstamą svetim- 
šalį. Bet tuoj ėmė purtyti galvą: 

— Nuostabu, labai nuostabu, kad į mūsų šalį atvykai, bet 
princesės neišvaduosi. Baisiais burtais raganius užkeikė ją. 
Kas moka baltą marmurą paversti žmogumi? Tik žvilgtelėk! 

Ir nuvedė jį į puikią menę, išdėtą krištolo plytelėmis, čia 
buvo pilna skaisčiausios šviesos, ir ten prabangioje lovoje gu- 
lėjo marmurinė princesė. 

Karalaitis tiesiog žado neteko, nes aiškiai pažino, kad čia yra 
toji princesė, kuri jam sapne rodėsi, kviesdama jį į Alamanala- 
lijos šalį. Bet jos akys buvo užmerktos, o jos puikūs skruostai — 
baltas marmuras, plaukai - marmuras ir visas kūnas - šaltas 
marmuras, kuris nė nevirptelėjo. 

Senasis karalius ėmė verkti, pamatęs savo dukterį suakme- 
nėjusią ir nejudančią. O karalaitis linksmai tarė: 

- Oko mums nepamėginus marmuro princesės išvaduoti? 

Pasikišo po liežuviu pirmąjį akmenuką, ir štai menėje augus 
liūtas, kuris prabėgo pro guolį. Ir žiūrėk, tą akimirką princesės 


kairioji ranka suvirpėjo, tarsi būtų norėjusi liūtą paglostyti. 
Bet tas jau pavirto tigru, ir tuoj pajudėjo princesės dešinio- 
ji ranka. Po akimirkos menėje buvo didelis erelis, kuris kelis 
kartus perskrido viršum guolio, o paskui nutūpė viršum prin- 
cesės galvos. Ir princesė pirmąjį kartą giliai atsikvėpė, bet jos 
skruostai ir kūnas vis dar liko baltas marmuras. 

Karalius apsidžiaugė ir tarė: 

— Matau, kad moki didelių burtų ir kad įstengi palaužti ra- 
ganiaus galią. Iš tikrųjų tu esi skirtas mano dukteriai per vyrą. 
Žiū, marmuras dar nėra atvirtęs žmogum, o mano dukra guli 
nejudėdama guolyje! 

— Tikiu, kad aš skirtasis! - sušuko karalaitis, paėmė princesę 
už akmeninės rankos, pasilenkė viršum jos ir pabučiavo jai į 
kaktą. 

Ir čia dėjosi kažkas stebuklinga ir neįtikima. Tą valandą parau- 
do princesės skruostai, o rankos ir visas kūnas taip pat pasidarė 
rausvi ir šilti, plaukai atgavo puikią aukso spalvą, princesė ėmė 
kvėpuoti ir pažvelgė į karalaitį didelėmis skaisčiomis akimis. 

— Mano duktė gyva, mano duktė išvaduota! - sušuko links- 
mai karalius ir iš to begalinio džiaugsmo pasileido šokti. 
O princesė nusijuokė, matydama seną tėvą krečiant tokias iš- 
daigas (argi tai nebuvo juokinga, kai valdovas karalius tarsi be 
galvos šokinėjo), ir pakilo iš guolio. Karalaitis jai padavė ran- 
ką, ir ji taip meiliai nusišypsojo jam kaip tąsyk sapne. 

Tuoj nuo bokštų tarnai numetė juodas vėliavas. O visam 
mieste ir visoj karalystėj ėmė šventiškai skambinti varpais, ir 
visi džiaugėsi, kad princesė juokiasi ir vaikšto. O tada ėjo iškil- 
mės po iškilmių, dainos, šokiai, muzika, visa valstybė šventė 
vieną didelę šventę, o visų švenčių didžiausia buvo tada, kai 
karalaitis kėlė vestuves su Alamanalalijos šalies princese. 

Po visų puotų išsirengė karalaitis į kelionę atgal su didžiau- 
siais lobiais, o ereliai vėl nešė jį ir jauną gražią žmoną. Žino- 
ma, kad apsistojo pas erelį svainį, o paskui pas tigrą svainį ir 
liūtą svainį, ir visur juos labai vaišino ir džiaugsmingai svei- 
kino. Ir kokio būta visoms trims seserims džiaugsmo, kad jų 
jauniausiajam broliui pasisekė gauti tokią mielą, meilią ir dai- 
lią princesę! 

Tik abu vyresnieji broliai labai pavydėjo, kai karalaitis grįžo 
į savo šalį su lobiais ir su gražiausia žmona. Pyktis ir įniršis 
juos graužė, paslapčia brolį plūdo, kad turėjo tokią laimę. Iš 
pavydo negalėjo nei miegoti, nei valgyti. Tad vieną dieną jie 
dingo ir taip pat iškeliavo į užburtas rytų šalis lobių ir nuota- 
kų ieškoti. 

Bet jie niekada jau negrįžo. Kas žino, kur jie rado vargingą 
galą! Gali būti, kad juos sudraskė koks liūtas liūtų karalystėje, 
arba gal nukeliavo ne toliau kaip iki pirmosios šalies sienos. 
Tad karalaitis liko vienas visos šalies valdovas. 

O jūs taip pat norėtumėt vykti į Alamanalalijos šalį? Neži- 
nau, kas jus ten nuvestų. Senasis dėdulė varnas tikriausiai jau 
seniai negyvena, kad mums kelią nurodytų. O be to, tai tikosi 
gana seniai, kai dar dėdavosi stebuklai ir nuostabūs dalykai ir 
kai gyveno galingi burtininkai. 

Ir ar nesuplėšytų mūs liūtai, tigrai ir ereliai kelionėje? 


VANDUO Iš SLIBINO SODO 


R yveno kartą karalius ir turėjo tris dukteris. Abi 
"21| vyresniosios buvo išdidžios ir atšiaurios, o jau- 

nesnioji nepratardavo niekam šiurkštaus žodžio. 
Todėl visoje šalyje kiekvienas ją mylėjo, tik jos seserys su pur- 
vais maišė ir nieko gera jai nelinkėjo. Vieną vakarą, kai prin- 
cesės sėdėjo savo seklyčiose, atskrido baltas balandis ir snapu 
pabeldė į vyriausiosios princesės langą. Bet toji čiupo lazdą ir 
rėžė jam per galvutę, kad šis net žemėn nupuolė. Ilgai jis gulėjo 
paslikas ant žemės, kol paskui atsigavęs suplasnojo sparnais ir 
nuskrido. 

Kitą vakarą atskrido balandis ir atsitūpė ant viduriniosios 
princesės lango. Bet toji, paėmusi didelį skudurą, nuvijo jį. 
Balandis ir nuskrido, bet trečią dieną vėl atlėkė prie jaunėlės 
princesės lango, o ši tuoj atvėrė langą, balandį palabino, smul- 
kių grūdelių jam atnešė. Palesęs balandis ir sako: 

— Duok man dar dubenį pieno, kad galėčiau išsimaudyti! 

Tada atnešė princesė dubenį pieno, balandis įšoko į jį, spar- 
nus nuplovė, ir štai iš dubens išėjo jau ne balandis, bet gražus 
princas puikiais drabužiais ir aukso plaukais. Princas nusilen- 
kė princesei ir tarė: 

— Esi geros širdies, princese, ir tikrai tave geidžiu sužadėtine 
turėti. Ar norėtum su manim keliauti į mano karalystę? 

Princesei gražusis princas labai patiko, bet ji tarė: 

— Kaip galiu tau atsakyti, kai nė nežinau, kas esi ir kur tavoji 
karalystė? 

— Jeigu septynias upes perbristum ir septynis kalnus perei- 


tum saulės tekėjimo linkui, rastum mano karalystę. Turtinga 


tai šalis, visko ten pilna, ir nieko tau netrūktų, kad ir ko gei- 
dautum! 

Princesė sutiko, ir princas jai padavė mažytį riešutėlį. 

— Čia, tame riešute, — pasakė jis, - yra mano dovana, vestu- 
vių drabužiai tau. Tačiau niekam negali išduoti, kas tau juos 
padovanojo. 

Ir paskui rankas piene suvilgė, kaktą pasitrynė, ir tą akimir- 
ką iš jo pasidarė vėl balandis, sparnais suplasnojo ir nuskrido. 

Kitą dieną princesė perskėlė riešutą ir ištraukė drabužius, 
visai baltus ir sidabru siuvinėtus. Tuo sykiu į seklyčią įžengė 
abi vyresniosios seserys, labai stebėjosi jos gražiais drabužiais 
ir iš pavydo tiesiog pamėlo. Jos klausinėjo seserį, kas jai dova- 
nojęs drabužius, bet ji nieko neatsakė, tik šypsojosi. 

Todėl seserys laukė iki vakaro ir žiūrėjo pro plyšį sienoje, 
kas darysis seklyčioje. Jos matė, kaip atskrido baltas balandis 
ir snapu pabeldė į langą, matė, kaip sesuo parengė dubenį su 
pienu, kaip balandis išsimaudė ir pavirto gražiu princu. Prin- 
cas dėkojo princesei ir sakė: 

— Po savaitės atvyksiu pas tavo tėvą su visa savo šaunia pa- 
lyda. O šiandien duosiu tau dar vieną dovaną, riešutą, o jame 
antrus vestuvinius drabužius. 

Pakalbėjo su ja ir paskui vėl nuskrido. 

Visa tai matė vyresniosios seserys ir tuoj pažino balandį, 
kurį buvo nuvijusios. Iš pykčio virpėdamos ir grauždamosi, 
jos tiesiog žado nustojo. O paskui nubėgo pas tėvą ir viską jam 
suskundė. 

Karalius klausinėjo savo jauniausiąją dukterį, bet ši neno- 
rėjo nė žodelio išduoti. Pirmiausia jis su ja maloniai kalbėjo, 
paskui širdo ir grasino, ir tada jam duktė viską išpasakojo. Bet 
vos pasakė paskutinį žodį, kad princas po kelių dienų atvyks 
jos ir kad jai dovanojo dvejus vestuvių drabužius, nusmelkė 
jai per širdį, ir ji skaudžiai pravirko. Prisiminė, ką jai princas 


buvo uždraudęs, ir nepaguodė jos nė antrieji drabužiai iš rau- 
donos nuostabios medžiagos, auksu išsiuvinėtos. Karalius ją 
guodžiojo ir pats princo laukė, bet ji gailaudama visą naktį ne- 
miegojo. 

Jos seserys visa tai girdėjo ir nelinkėjo jai nei drabužių, nei 
sužadėtinio. 

— Būtų neteisinga, kad ji gautų karaliaus sūnų iš tolimosios ka- 
ralystės, - kalbėjo sau, - mes vyresnės ir turime didesnę teisę. 

Ir sugalvojo paveržti iš sesers jos laimę. 

Vyriausioji sesuo slapta įslinko į jos seklyčią, kur rado jau 
parengtą dubenį su pienu. Išsitraukė iš drabužio stiprių nuo- 
dų, kurių buvo pasitiekusi, ir įpylė jų į pieną. Paskui vėl paty- 
liukais išsliūkino. 

Vakare balandis vėl atskrido, ir jauniausioji princesė jo ne- 
kantriai verkdama laukė, kad paprašytų jo atleidimo. Bet vos 
balandis įšoko į dubenį ir suvilgė sparnus, pajuodo jam tos vie- 
tos, kurias palietė nuodingas pienas, tarsi būtų jas staigi ugnis 
apdeginusi. Šūktelėjo princesė, bet ir balandis prabilo ir, liū- 
dnai sparnais sumojavęs, tarė: 

— Kas mane išdavė ir kas mane nuskriaudė? Kodėl užmiršai 
duotą žodį? 

Ir jo šnabždesys buvo toks silpnas, kaip mirštančio žmogaus. 

Princesė iš gailesčio parkrito ant žemės ir rankas laužė, bet 
balandis jau išskrido ir kaip kiaurai žemės prasmego. O vyres- 
niosios seserys, įšokusios į jos seklyčią, nes vėl viską pasiklau- 
sė, piktdžiugiškai šoko, iš sesers juokėsi ir šaukė: 

— Kur tavo gražusis sužadėtinis iš tolimosios karalystės? 
Nuskrido su apdegintais sparnais, nuskrido ir jau nebesugrįš! 

Princesė gulėjo ant žemės, ir nebuvo galima jos numaldyti. 
Veltui tėvas ją įkalbinėjo ir guodė. Ji plaukus rovėsi ir valgyti 

nenorėjo. Trečią dieną pakilo, susirišo ryšulėlį, abu riešutus su 
puikiaisiais vestuviniais drabužiais paslėpė ir leidosi į kelionę. 

Lengva žmogui keliauti su džiaugsmu širdyje, bet skausmas 
kaip akmuo slegia kiekvieną žingsnį. Ėjo princesė per nežino- 
mus kraštus vis saulės tekėjimo linkui, kopė per kalnus, brido 
per upes. Matė miestų ir kaimų, laukų ir miškų. Taip perėjo 
septynis kalnus ir perbrido septynias upes, iki atėjo į karalys- 
tę, kur valdė jos sužadėtinis. Širdis ėmė smarkiau plakti, kai 
priėjo sostinę. Bet kur tik ėjo, kiekvienoje gatvėje kabojo juo- 
dos vėliavos, kas žingsnis sutiko žmones gedulo drabužiais. Ir 
niekas nesilinksmino nei garsiai nekalbėjo, visi vaikščiojo nu- 
leidę galvas kaip šešėliai. 

Princesė sustabdė senutę ir paklausė ją, kodėl visi žmonės 
karalystėje tokie liūdni ir kodėl prie namų kabančios juodos 
vėliavos. 

— O, tu tikriausiai esi svetimšalė ir nežinai, kokia nelaimė 
mus ištiko, - tarė jai senutė. - Mūsų gerasis princas sunkiai 
susirgo, ir niekas nežino, kaip jam padėti. Visą laiką guli tarp 
gyvybės ir mirties, ir laukiam jo paskutinės valandos. Visas 
kūnas apdegęs ir apnuodytas, nekalba ir akių nepraveria! 

Princesė kone apalpo tai išgirdusi. 

- Ir niekas jo išgydyti negali? - paklausė ji silpnu balsu. 

— Buvo jau daug garsių gydytojų prie jo lovos, bet visi neiš- 
manydami vien galvas purto. Tik vienas senas mokytas vyras 
sakė, kaip jam galima padėti. Toli nuo čia esą aukšti kalnai, 
o juose puikus sodas, bet niekas į jį patekti negalįs. Baisus sli- 
binas gulįs viduryje ir sodą saugąs. Tame sode esąs aukštas 
medis, o po juo trykštąs šaltinis su vandeniu šaltu kaip ledas. 
Jei kam pavyktų vandens į delną pasemti ir princui parnešti, 
tai jis tuojau pasveiktų, kai tik vandens atsigertų. Bet tai nie- 


kam nepasiseksią, niekas į kalnus nenukeliausiąs. Jeigu ten 
nukaktų, slibinas jį sudraskytų anksčiau, negu įeitų į sodą. 

Tada princesė atsigavo, padėkojo senutei už patarimą ir 
paaiškinimą ir tarė sau: „Eisiu į aukštuosius kalnus ir į slibi- 
no sodą!“ 

Ilgai ėjo ėjo, kol priėjo didelę upę. Būdama ištroškus, prin- 
cesė norėjo atsigerti. Bet vos pirmuoju lašu suvilgė lūpas, 
pajuto didelį kartumą, nes vanduo upėje buvo sūrus. Ir prin- 
cesė tarė: 

— Dieve duok, šaltoji upe, kad tavo vanduo būtų gėlas ir 
skanus! 

Ir tuoj upė sušniokštė, ir iš jos pasigirdo balsas: 

— Pirmąkart girdžiu tokius žodžius nuo to laiko, kai mano 
vandenys per žemę teka. Kas mano sūraus vandens paragau- 
davo, mane tik keikdavo: „Būk prakeikta, upe, tavo vanduo 
kartus!“ Už tai, kad tu kitaip kalbėjai, ir aš tau atsilyginsiu: 
sėskis ant manęs, ir aš tave sveiką perkelsiu į antrą pusę. Ki- 
taip tu į dugną nugrimztum ir vandenyje paskęstum. 

Princesė sėdo ant upės, ir vanduo šniokštė, tarsi dainavo, ir 
princesę liūliavo į antrąjį krantą. Ir princesė padėkojo iš visos 
širdies: 

— Dėkui tau už paslaugą, upe šaltoji! 

Vėl ėjo tolyn, kol išalko. Priėjo didelę obelį, bet kai nusky- 
nė pirmąjį obuoliuką, pajuto, koks jis rūgštus ir aitrus. Bet ji 
tarė: 

- Ir už tą obuolį dėkoju, kilnioji obelie! Tegu Dievas tau atly- 
gina, kad tavo vaisiai būtų saldūs ir rausvi! 

Tada obelis sulingavo šakomis ir tarė: 

— Dėkoju tau už šiuos žodžius, dailioji keleive. Tu pirmo- 
ji gražiai į mane prabilai. Iki šiol kiekvienas šaukė: „Prasmek 

kiaurai žemės, išdžiūk, obelie, kad vedi tokius aitrius obuo- 
lius.“ O kad taip prakalbėjai, nusiskink obuolį ir nejausi alkio 
per visą kelionę! 

Ir iš tikrųjų princesė nejautė nei alkio, nei troškulio, kad ir 
keliavo per dykumas, kur saulė kaitriai degino ir žemėje nebu- 
vo nė žolytės. 

Priėjo princesė sugriuvusią lūšną, o prie tos lūšnos gulėjo sena 
moteris, ligota, nešvari. Niekas ja nesirūpino, niekas jos nenu- 
prausė, jai valgio nepadavė. Pagailo princesei vargšės senutės, 
priėjo prie jos, nuo žemės pakėlė, į lovą paguldė, švariai apiprau- 
sė ir sušukavo, lūšnoje židinį užkūrė ir valgio išvirė. Džiaugėsi 
senoji, kad paguldyta į lovą, kad pavalgiusi, o paskui tarė: 

— Tai tavo laimė, kad manęs nepalikai dulkėse ir nešvaru- 
muose. Žinau, kur eini ir kad dideli pavojai tavęs tyko. Juk sli- 
binas, kad ir miega, gali sudraskyti. Pasižiūrėsi į jį ir suakme- 
nėsi. Ir nuostabus dalykas: kai jis miega, turi akis atvertas, kai 
budi, turi akis užmerktas, ir vis dėlto viską mato. Kad man 
patarnavai, tai ir aš tau padėsiu. Štai pasiimk veidrodį ir į jį 
žiūrėk, kai ateisi į sodą. Tik į slibiną nepažvelk, kitaip tu amži- 
nai pavirsi į akmenį. 

— O kaip nueiti, močiute, į slibino sodą? - klausė princesė. 

— Pati tikriausiai neįkoptum į aukštuosius kalnus, nes jie 
smailūs kaip peiliai ir lygūs kaip stiklas, - pasakojo senutė, — 
bet ir čia tau padėsiu. Kelionei duosiu tau savo tarną, seną ere- 
lį. Jis tave iškels viršum sodo, ir su juo grįši, kai savo uždavinį 
atliksi. 

Senutė pašaukė, iš karto pasigirdo sparnų šlamesys, ir į lūš- 
ną įskrido galingas erelis. 

— Tarnauk ištikimai, kaip man tarnautum, nešk gerai, kaip 
mane neštum! - pasakė jam senutė, ir erelis nusilenkė prince- 


sei. Princesė užsisėdo, įsikibo į sparnus, ir jau skrenda aukš- 
tai aukštai, kad princesei net galva sukasi. Pakilo jie viršum 
aukštųjų kalnų, kurie buvo smailūs ir lygūs, ir skrido pačiais 
padebesiais. 

Tada princesė paėmė veidrodį ir mato prieš save puikų sodą, 
o viduryje didelį medį, po juo trykšta šaltinis, bet šalimais guli 
baisus slibinas, jo galva kaip uolos luitas, o kūnas žalias ir vi- 
sas karpomis nuaugęs. Žiūri princesė ir mato: slibino akys už- 
merktos. Taigi nemiega, sergsti medį ir šaltinį! 

Ir princesė, paglosčiusi erelį, tarė: 

— Aukščiau, prašyčiau tave, stiprusis ereli! 

Ir erelis nuskrido aukštyn, perlėkė kalnus, bet paskui grįžo, 
ir princesė veidrodėlyje matė, kad slibinas turi atmerktas akis 
ir miega. 

Erelis patyliukais nusileido, ir princesė nulipo žemėn, į slibi- 
ną nežiūrėjo, tik prie šaltinio pritykino, o širdis tuk tuk tuk jai 
taip plakė, kai rieškučiomis sėmė vandenį. Vanduo buvo toks 
ledinis, kad princesei šaltis visą kūną nukratė, bet ji nepaisė, 
sėdo ant erelio, ir greitai jie skrido atgal į lūšną pas senutę. 

Parskridus princesė nulipusi atsisveikino su ereliu ir už vis- 
ką padėkojo senutei. 

Bet kai princesė bėgo toliau, slibinas pabudo ir tuoj, pama- 
tes pėdas sode, suprato, kad kažkas sėmė vandenį iš šaltinio. 
Apsidairė į visas puses, ir jo kruvinos akys švietė toli toli. Po 
valandėlės jis pamatė princesę bėgant ir sidabro vandenį švie- 
čiant rieškučiose. 

Supyko jis ir taip baisiai sustaugė, kad net uolos sproginėjo, 
o nuo kalnų akmenys ritosi. Švirkštelėjo į princesę ugnimi, bet 
jos nepasiekė. Princesė jau bėgo prie išnašios obels, kur dabar 
augo gražūs rausvi obuoliai. Ir tada pabaisa sugriaudėjo: 

— Medi, obelie išnašioji! Įsakau tau, čiupk ją šakomis, mušk 
ją ir dusink, rankas jai laužk, tegul jai vanduo žemėn išsilieja! 

Bet obelis atsakė: 

— Nečiupsiu ir neplaksiu! Neklausysiu tavęs, ugninis ir nuo- 
dingasis slibine! Ji gražiu žodžiu į mane prakalbėjo ir aitrius 
vaisius man saldžiais obuoliais pavertė! Gaudykis ją pats, jei 
gali ir įstengi! 

Obelis praleido princesę ir, sveikindama ją, dar lapais su- 
šniokštė, ir ji bėgo, kol pribėgo prie vandens. Paprašė upę: 

— Prašau tave, upe šaltoji, perkelk mane į antrąją pusę! - Ir 
upė atsakė: 

— Tik sėskis ant manęs ir nieko nebijok! 

Princesė sėdo ant vandens, o vanduo ją švelniai liūliavo iki 
antrojo kranto. 

Bet kai ji plaukė vandeniu, pamatė slibinas ir šaukė nuo savo 
aukštųjų kalnų: 

— Vandenie, upe šaltoji! Įsakau tau, į dugną nutrauk ją ir lai- 
kyk, kad niekada gyva į pasaulį neišeitų! 

Upė tada atsakė: 

— Netrauksiu ir neskandinsiu! Ji maloniu žodžiu į mane 
kreipėsi ir tuo žodžiu mano sūrų vandenį gėlu pavertė! 

Dabar slibinas buvo bejėgis ir negalėjo princesei nieko pa- 
daryti. Princesė vandeniui už jo paslaugą padėkojo ir tuoj be 
atokvėpio dieną naktį ėjo į sostinę. 

Kai ten atėjo, rado žmones dar liūdnesnius negu pirma, ir iš 
liūdesio niekas nė balsu nekalbėjo, tik patyliukais šnibždėjo. 

Prie vartų nenorėjo sargybiniai nė leisti pas sergantį princą. 

— Veltui, svetimšale, - sakė jai, - mūsų vargšui princui nelie- 
ka nė kibirkštėlės vilties. Jau vos kvėpuoja, ir gal, kol nueisi iki 
jo kambario, bus jau išleidęs dvasią. 


— Bet aš nešu stebuklingojo vandens iš slibino sodo! - su- 
šuko princesė, o vanduo jai spindėjo iš rieškučių kaip ištirpęs 
auksas arba maža saulė. 

Kai sargybinis tai pamatė, tuoj nubėgo pirma jos šaukda- 
mas, tarsi būtų galvos netekęs: 

— Stebuklingas vanduo! Svetimšalė neša stebuklingojo van- 
dens! 

Princesė įžengė į princo kambarį. Ten buvo tamsu ir liūdna. 
Lovoje gulėjo nejudėdamas princas, ir ji gerai pažino, kad tai 
josios princas, kaip jis jai buvo pasirodęs balandžio pavidalu. 
Prie lovos klūpojo senas karalius ir žila karalienė, ministrai ir 
dvariškiai. 

Kai sargybinis šūktelėjo ir į kambarį įžengė princesė, pakilu- 
si karalienė piktai tarė: 

— Kam triukšmaujate? Kam trukdote princui paskutinę gy- 
venimo akimirką? 

Bet princesė, netardama žodžio, priėjo prie lovos ir padavė 
vandenį rieškučiomis princui. Vos tik pirmasis lašas palietė jo 
pamėlusias lūpas, akys atsivėrė. O princesė virpėjo kaip dre- 
bulė, jos kūnas iš nuovargio alpo, bet ji tvirtai laikė rieškučias 
prie princo lūpų, ir princas gėrė gėrė, kol išgėrė vandenį iki 
paskutinio lašo. 

Ir tą akimirką dingo jo išbalimas, skruostai skaisčiai paraudo, 
irjis giliai atsiduso. Baisus nudegimas pranyko akių moju, ir jis 
buvo vėl gražus kaip tąsyk, kai princesė jį pirmąkart pamatė. 

Pašoko nuo guolio sveikas, stiprus ir džiaugsmingai sušuko: 

— Atėjai manęs ir išgydei mane, sužadėtine! Dėkoju tau už 
tai iš visos širdies! 

Čia pašoko karalius su karaliene ir apglėbė savo sūnų, o 
karalienė dėkojo princesei už išgelbėjimą. Dvariškiai išbėgo 


E 
K 
Ų 
P 
A 
S 
A 
K 
0 
m 


aNoOxR>P4LPN L RM 


į gatves ir įsakė plėšti juodąsias vėliavas, kariai su muzika ėmė 
žygiuoti miesto gatvėmis. Dainavo, skambino, trimitavo, bū- 
gnavo, griežė ir džiūgavo visą dieną ir visą naktį, o paskui dar 
vieną dieną ir vieną naktį. 

Suprantama, kad senasis karalius tuoj atsisakė sosto ir ati- 
davė jį savo pagijusiam sūnui. Jaunasis karalius kitą dieną 
pasiuntė pasiuntinius į sužadėtinės šalį ir pakvietė tos šalies 
karalių į šaunias vestuves. Abiejų vyresniųjų seserų, žinoma, 
nepakvietė, o šios dėl to taip krimtosi ir taip iš pavydo kanki- 
nosi, kad tiesiog apsirgusios prarado paskutinį grožio likutį. 
Niekas į jas nekreipė dėmesio, nors buvo karaliaus dukros! 

Vestuvių būta baisiai šaunių. Jos truko keturiolika dienų. 
Palaukite, palaukite, kišenėje turiu dar kelis trupinėlius to py- 
rago, kurį gavau vestuvėse! Gaila, kad jūs nebuvote ten kartu 
su manimi! 


GYVAČIŲ KARALIAUS DOVANA 


enais laikais pasaulyje dėjosi nuostabių dalykų, 


A 


o kurių šiandien niekas nė nemena. Taip atsitiko ir 


tai, ką jums papasakosiu, o atsitiko tai viename 
sodžiuje prie plataus ir tamsaus miško. Tame sodžiuje sukry- 
pusioje ir aplūžusioje trobelėje gyveno senas medkirtys, kuris 
turėjo vieną sūnų. Kaip vadinosi sūnus, niekas kaime nepri- 
siminė, bet visi jį vadino Skarmaliumi, nes vilkėjo drabužius 
vienos skylės ir vieni lopai. Jaunasis Skarmalius eidavo į miš- 
ką, kai tik imdavo aušra brėkšti, ir miškas buvo jo maitintojas. 
Rinkdavo sausas šakas, o kai pavargdavo, žemuogių ir mėlynių 
pasirinkdavo prie sužiedėjusios duonos, o šaltinio vandeniu 
vargingus pietus užsigerdavo. Kai turėdavo gerą naštą, užsi- 
versdavo ant pečių ir nešdavo į miestą, kur už ją gaudavo du 
grašius. Tai pernelyg maža, bet trobelėje džiaugdavosi ir tuo: 
nusipirkdavo už juos duonos, druskos ir ko tik reikėdavo. Taip 
vertėsi tėvas, o anksčiau ir jo senelis, ir niekam nekilo mintis, 
kad būtų kitaip. 

Ir vis dėlto tam jaunajam Skarmaliui, kuris ėjo į mišką ir 
malkas rankiojo, atsitiko nuostabus dalykas. Jis kaip tik ėjo 
iš miesto, kur buvo pardavęs naštą malkų. Du grašiai linksmai 
skambčiojo jam švarko kišenėje. Tai toks linksmas garsas, kai 
kas žingsnis grašeliai suskamba cinkt cinkt ir vėl cinkt cinkt! 

Buvo beprieinąs prie kaimo pačiame kirtime, kai ten pa- 
matė būrį vaikinų, kurie šokinėjo ir rėkavo, net miškas nuo 
tų šauksmų aidėjo. Kai priėjo arčiau, išvydo, kad vaikinai turi 
sugavę gražią žvilgančią gyvatę ir laiko įspraudę tarp dviejų 
medžių, o kiti krauna iš šakų didelį laužą, kurį kaip tik ruo- 
šėsi uždegti. 

— Ką darote, vaikinai? - paklausė juos. 

— Nagi, sugavome gyvatuką, - šokinėjo jie, - ir užkursim 
jam gražią ugnelę, kad sušiltų ir oda truputį nusinertų. Tai bus 
puiku žiūrėti, kaip gyvačiukas ugnyje raitysis. Ateik pasižiūrė- 
ti, Skarmaliau! 

Skarmalius pasižiūrėjo, kaip gyvatė veltui traukosi, ir pagai- 
lo jos. Vaikinams jis tarė: 

— Ar neparduotumėt man jos? 

— Kiek duosi? 

— Grašį duosiu! 

— Mažoka! 

— Tai duosiu du! 

Vaikinai paėmė du grašius ir už juos atidavė Skarmaliui gy- 
vatę, kurią buvo tvirtai įspraudę tarp dviejų medžių. 

Vaikinai nuėjo, ir Skarmalius norėjo gyvatę išvaduoti. Atlei- 
do medžius, ir ta akimirka gyvatė kaip strėlė pašoko, užsirangė 
Skarmaliui ir tvirtai apsivyniojo jam apie kaklą. Atrodė, tarsi 
Skarmalius būtų užsirišęs spindinčią skarelę. 

— O, aš nelaimingasis! - sušuko jis. - Paskutinius du grašius 
už tave atidaviau, o tu mane nori dabar pasmaugti! 

— Nenoriu tavęs pasmaugti, - atsakė gyvatė, - tik geru tau 
atsilyginti už tai, kad mane išvadavai nuo mirties ugnyje. Tau 
kelią parodysiu į savo namus. Aš nesu paprasta gyvatė, kurių 
pilna urvuose ir po akmenimis, mano tėvas yra gyvačių kara- 
lius, ir jis valdo visas gyvates visoje šalyje. Po žeme jis turi tiek 
lobių ir nuostabių daiktų, apie kuriuos jūs, žmonės, nė jausti 
nenujaučiate. 

Tad Skarmalius ėjo, o spalvotoji gyvatė jam apie kaklą raitėsi 
ir kelią rodė. Kai priėjo vidury miško didelį ąžuolą, kuris augo 
miške jau tūkstantį metų, ji sustabdė Skarmalių ir tarė: 


— Dabar greitai lipk į ąžuolą ir žiūrėk, kas darysis. Sušauksiu 
visas gyvates, pakviesiu ir savo tėvą ir pasakysiu, kad mane 
išvadavai. Kai tave pašauksiu, nulipk žemėn. Mano tėvas tave 
paskui nuves po žeme į savo karalystę ir parodys tau savo ka- 
ralystės turtus. Siūlys tau aukso, sidabro, bet tu išsirink tik 
tris daiktus: veidrodį, kapšelį ir seną kepurę. Nesiduok perkal- 
bamas ir nieko kito neprašyk; tad niekada nesigailėsi, nes tai 
lobių lobiai. 

Gyvatė nušoko į samanas, ir Skarmalius viens du buvo jau 
ąžuole, sėdėjo ant storos šakos ir žiūrėjo žemyn. Gyvatė su- 
siraitė, galvą ištiesė, o paskui švilpė ir švilpė, tarsi būtų vienu 
kartu dešimt švilpynių aidėję. Ir tuo ženklu iš visų pusių - iš 
kiekvieno urvo ir iš po medžių - ėmė lįsti gyvatės, mažos ir di- 
delės, senos ir jaunos, rainos ir vaivorykštinės, netrukus prisi- 
rinko tiek, kad po jomis samanos lingavo, viena spaudėsi prie 
kitos, ir vis nebuvo jų galo - per šaknis šliaužė naujos ir nau- 
jos, ir visos išgelbėtąją gyvatę sveikino džiaugsmingai šnypš- 
damos. Pagaliau iš po ąžuolo, kurio šakose tūnojo Skarmalius, 
iššliaužė senas ir storas anginas su aukso karūna ant galvos, 
ir šis širdingiausiai pasisveikino su gyvatuku. Paskui visos gy- 
vatės susirikiavo milžinišku ratu, viduryj buvo jaunasis gyva- 
tukas ir senasis gyvačių karalius su aukso karūna ant galvos, 
o tada gyvatukas šnypštė ir šnypštė, bet Skarmalius iš viso to 
nieko nesuprato, tik gerai numanė, kad pasakoja apie miško 
laukymę, kaimo vaikinus ir išvadavimą, nes grąžiojo galvą ir 
pagaliau pažiūrėjo aukštyn į ąžuolą. Ir visos gyvatės taip pat 
su juo ėmė žiūrėti į Skarmalių, o tai buvo šimtai spindinčių ir 
šviečiančių akučių kaip spalvotų akmenukų, taip pat žiūrėjo ir 
senasis karalius su aukso karūna. 

— Lipk žemyn! - pašaukė jaunasis gyvatukas, - nieko nebi- 
jok, tau niekas nieko blogo nepadarys. 

Atsargiai nusileido Skarmalius nuo ąžuolo ir įžengė į ratą, 
o gyvatės vėl šnypštė, kad Skarmalių iš baimės net prakaitas 
išpylė, bet jos šnypštė jį sveikindamos, ir niekas jam nieko ne- 
darė. Gyvačių karalius, jam nuoširdžiai padėkojęs, tarė: 

— Matysi, žmogau, kad ir gyvatė gali būti dėkinga ir neuž- 
miršta gero darbo. Dabar eisim į mano karalystę, ir galėsi išsi- 
rinkti dovaną, kuri tau labiausiai patiks. Atversk akmenį, ku- 
ris guli tarp ąžuolo šaknų, pamatysi angą po žeme, nebijok ir 
drąsiai eik paskui mane ir mano sūnų! 

Atvertė Skarmalius didelį akmenį, kuris slūgsojo tarp 
ąžuolo šaknų, ir jam atsivėrė kelias po žeme. Ten buvo tam- 
su, bet po valandėlės kelias pašviesėjo, nes visur sienose 
buvo sidabro ir aukso gyslų, kurios skleidė tokią ryškią švie- 
są, tarsi būtų buvę po žeme tūkstantis žiburių. Jie ėjo ilgai 
ir vis matė auksą ir sidabrą, o paskui atėjo į gražią salę, kur 
ant grindų gulėjo dideli luitai aukso ir sidabro, daug didesni 
negu žmogaus galva; ten buvo taip pat visų įmanomų spalvų 
brangakmenių, kurie švietė kaip žalios, raudonos, mėlynos, 
geltonos, žydros ugnys, kad net akys raibo. Viduryje stovėjo 
auksinis karaliaus sostas, išpuoštas nuostabiomis brangeny- 
bėmis, kad nė turtingiausias žemės karalius tokiame soste 
nesėdi. O aplinkui buvo tiek turtų, kad nė apžvelgti negalė- 
jai, ir Skarmaliui akys ašarojo nuo žėrėjimo ir švytėjimo, kai 
dairėsi po tą požeminę salę. 

— Rinkis iš to, ką nori, - tarė karalius, - ką pasirinksi, tas bus 
tavo už mano sūnaus išvadavimą! 

Skarmalius dairosi dairosi, patinka jam auksas, sidabras ir 
brangakmeniai. Dievuli, tai apsidžiaugtų senasis tėvelis su- 
krypusioje lūšnoje pamiškėje, jeigu parneštų aukso luitą sulig 
žmogaus galva didumo, iki mirties nereikėtų skursti! 


Bet staiga už karaliaus sosto mato ant vinies kabant tris 
daiktus, pažiūrėti visai nepuikius: veidrodį paprastais medžio 
rėmeliais, seną palaikį kapšą pinigams ir panešiotą kepurę. At- 
siminė, ką jam gyvatukas buvo pataręs, ir tuoj sušuko: 

- Štai ko norėčiau, nieko kita, kaip tai: veidrodį, kapšelį ir 
kepurę! 

Gyvačių karalius smarkiai suniuro ir visaip atkalbinėjo Skar- 
malių, kad neprašytų šitų daiktų, kai aplinkui pilna rečiausių 
dalykų, aukso, sidabro, brangenybių, brangakmenių. Bet Skar- 
malius nesidavė perkalbamas, spyrėsi ir vis kartojo, kad norįs 
veidrodžio, kapšelio ir kepurės. Gyvačių karalius sakė jam, kad 
tų trijų daiktų negalįs duoti, tada Skarmalius apsigrežė, tarsi 
būtų norėjęs eiti namo, bet paskui jį šliaužė ir jaunasis gyvatu- 
kas, tarsi ketindamas jį palydėti. Pagaliau gyvačių karalius tarė: 

— Jei kitaip nenori, tebūnie. Daviau tau žodį, ir gyvatė žodį 
tesi. Tad imkis, ko taip trokšti. Bet viena neužmiršk, ką tau 
dabar sakysiu: šitie trys daiktai priklausys tik tau. Vos tik juos 
kam parduosi arba dovanosi, tuo akimirksniu jie neteks savo 
galios! 

Jie išėjo į paviršių, Skarmalius atsisveikino su gyvatėmis ir 
greitai pasileido į kelią. Po žeme jis ilgai užtruko, ir dabar jau 
miške sparčiai temo. Danguje žvaigždės spindėjo ir tarp jų mė- 
nulis švietė, kai priėjo senąją lūšną. 

Tėvelis jau stovėjo ant slenksčio ir dairėsi sūnaus. 

— Kur taip ilgai buvai, tinginio panti? - piktai išbarė. - Ti- 
kriausiai miške samanose pramiegojai. Tuoj duokš grašius! 

Tai buvo keblus dalykas - grašių jis neturėjo! 

— Neturiu pinigų, - liūdnai atsakė Skarmalius. 

— Kur juos išleidai? - klausė tėvas, dairydamasis lazdos. — 
Pametei juos ar iššvaistei? Ką už juos pirkai? 

— Gyvatę, - išsprūdo Skarmaliui iš burnos, o tėvas negalėjo 
jam nė sušerti, nes iš baimės visai žado neteko. 

Skarmaliui neliko nieko kita, kaip viską atvirai iškloti. Visą 
laiką mikčiodamas ir stenėdamas, jis pasakojo apie gyvatuką, 
apie seną ąžuolą, apie gyvačių karalių, apie kelionę po žeme ir 
nuostabius lobius gyvačių karalystėje. 

— O tu, nedoras ir kvailas vaike! - supyko senasis medkir- 
tys, kai visa tai išgirdo. - Dievas mane nubaudė, kad davė tokį 
nevykėlį sūnų! Savo laimę iš rankų paleidžia, į auksą nežiūri, 
o sidabrą paniekina. Gerokai tave apšovė tas jaunas gyvatu- 
kas, kai tau atsilygino tokiomis senienomis! Kam mums dabar 
toks sutrandijęs paprastas veidrodis mediniais rėmais! Iš ti- 
krųjų nė grašio nevertas! Nori į jį pasižiūrėt, koks kvailas at- 
rodai?! Jeigu norėčiau jame pamatyti ką gražaus, tai bent gerą 
vakarienę! 

Pažvelgė į veidrodį truputį atidžiau ir, nuostabu, ten nematė 
savo seno raukšlėto veido, bet kažkokią puikią svetainę, kur 
buvo pilna svečių, o tarnai nešiojo patiekalus. Jie taip garavo, 
o žmonės valgė, ir tas paveikslas buvo toks gyvas, kad medkir- 
čiui net seilės pradėjo varvėti. 

— Dink iš akių su tuo veidrodžiu! - šaukė įširdęs. - Tik pyktis 
ima, kad auksą palikai po žeme. Galėjome ir mes užsisakyti 
tokią vakarienę, o dabar neturime nė plutos sausos duonos! 
Žiū, turi apdriskusį maišelį! Kas iš jo, kad tuščias ir niekas už 
jį nieko neduos! 

Tėvas čiupo maišelį, ir pyktis dingo: maišelyje buvo auksi- 
nis, ryškiai geltonas ir skaistus. 

— Na, bent šis tas, - niurnėjo medkirtys, - už jį galim kelias 
dienas gražiai pagyventi. Gaila, kad jų daugiau nėra! O kam 
parsinešei tokią palaikę kepurę? Nė aš negaliu jos nešioti! 


Užsidėjo ją ant galvos ir ta akimirka dingo, tarsi būtų skra- 
džiai žemės prasmegęs. Nė jo pėdsako neliko! 

— Tėte, kur tu pražuvai? - šaukė Skarmalius. 

— Kurgi būsiu pražuvęs, jei vis esu šalia tavęs, - murmėjo 
medkirtys ir nusiėmė kepurę. Ir vėl stovėjo priešais Skarmalių 
kaip pirma. 

— Parodyk, tėte, gal ji geriau tinka mano galvai, - tarė Skar- 
malius, užsidėjo ją ant galvos, ir nutiko visai kaip anksčiau: 
dingo greičiau, negu spėjai mirktelėti. 

— Man rodos, kad toji kepurė kažkoks žaislas, - tarė medkir- 
tys. - Užsidedi ant galvos - ir dingsti. Jau žinau, ji daro žmo- 
gų nematomą. Ir vis dėlto mieliau matyčiau aukso ar sidabro 
luitą! 

Rytą pabudęs, senis dar kartą apžiūrėjo tris stebuklingas 
dovanas ir vėl žvilgt į maišelį. Ir štai, jame vėl buvo vienas auk- 
sinis. Jau pirkioje turėjo du, o už juos galima šio to nusipirkti. 
Išsiruošė į miestą, prisipirko duonos ir valgių, Skarmaliui nu- 
pirko net naują striukę, kad galėtų išeiti į žmones. 

Ir taip buvo kiekvieną dieną: kas rytas maišelyje jie rasdavo 
auksinį, visada skaisčiai spindintį. Skrynelėje jų tiek susikau- 
pė, kad per mėnesį pasidarė graži krūvelė. Jau neskurdo, bet 
pirko sau visa geriausia, vaikščiojo gražiais drabužiais, net ir 
pirkią pasistatydino, naują stogą uždengė ir langus nudažė, 
nes tais senais laikais už auksinį buvo galima pirkti visokių 
gerų daiktų! 

Jie džiaugėsi kapšeliu, bet ir kiti du daiktai teikė malonių va- 
landėlių. Skarmalius - iš tikrųjų jau ne Skarmalius, nes vaikščio- 
jo nauja striuke su spindinčiomis sagomis, - rytą, pasiėmęs vei- 
drodį, žiūrėdavo į jį. O tai buvo bent pramoga ir gražu pažiūrėti! 
Pagalvoja, ką veikianti teta trečiame kaime, ir tą akimirką mato 

ją veidrodyje kaip gyvą: vaikšto po kiemą, vištoms lesalą beria, 
žąsis bara. O pagalvoja, kaip sekasi krikštatėviams septintame 
kaime, - ir tuoj mato veidrodyje krikštomočią už stalo sėdint 
ir iš dubens putrą srebiant, net skruostai rausta jai, gudruolių 
gudruolė! O kai norėdavo ypač gerai pasismaginti, užsidėdavo 
ant galvos stebuklingąją kepurę, ir niekas jo nematydavo: eida- 
vo tarp žmonių sodžiaus aikštėje, klausydavosi jų išdaigų ir po- 
kalbių, nebuvo jam jokios paslapties visame sodžiuje. Ir į mies- 
tą nueidavo, pasiklausydavo, kaip ten žmonės karalių apkalba, 
girdi, esąs labai godus, ir jo dukterį princesę, girdi, tinginė ir iš- 
laidi, pasiklausydavo, ką kariai pasakoja apie savo vadus, ir taip 
patyrė, kiek yra pasaulyje blogybių ir netiesos. 

Dažnai girdėdamas apie karalių ir princesę, pagalvojo kartą, 
kas ten dedasi karaliaus pilyje. Pagalvojęs pasiėmė veidrodį ir 
jau mato: didelė menė, karalius sėdi soste, bet labai susimąs- 
tęs ir susirūpinęs, nes dvariškiai jam pasakoja kažkokius labai 
nemalonius dalykus. Prisiminė ir princesę - ir jau mato sodą, 
pilną aukštų medžių, gėlių lysvių ir fontanų, rūmų panaitės po 
vejas šokinėja ir linksmai žaidžia, bet princesė sėdi kampe ir įjų 
žaidimus nežiūri, nes jai viskas įkiro, ir jos niekas nedžiugina, 
visai niekas, nei fontanai, nei gėlynai, nei dainos, nei šokiai. 

Tos princesės būta labai gražios, ir Skarmalius pamąstė, kad 
būtų labai puiku, jei galėtų ją pralinksminti. Ilgai nesvarstęs, 
pasiėmęs po pažastimi veidrodį, užsidėjo ant galvos kepurę ir 
įsikišęs kapšelį į kišenę, iškeliavo į karaliaus pilį. Keliauti buvo 
labai smagu, jo niekas nematė: tik kai norėdavo su kuo pasi- 
kalbėti ar smuklėje pailsėti, nusiimdavo kepurę, ir vėl būdavo 
Skarmalius matomas. 

Kai atėjo į pilį, ten stovėjo du ūsuoti sargybiniai kaip milži- 
nai ir nemeiliai žiūrėjo į Skarmalių. 


— Kur eini, vaikine, ir ko pilyje ieškai? - prabilo vienas 
šiurkščiai. 

— Einu princesės aplankyti ir truputį jos pralinksminti, - at- 
sakė jam Skarmalius. 

— Cha cha cha, - garsiai juokėsi abu, net už pilvų graibstyda- 
miesi, - tai susilauks mūsų princesė gražaus vizito! Taip, tavęs 
laukia, ir tu esi tas tikrasis! O dabar kuo greičiausiai apsigręžk 
ir bėk namo, jei nenori, kad nugarą gerai iškarštumėm! 

Skarmalius nusijuokęs tik užsidėjo ant galvos kepurę, ir 
ūsuočiai vien akis išpūtė nustebę, kur tas pakvaišęs bernio- 
kas dingo. Nors šie vos akių nepražiūrėjo, bet Skarmaliaus ne- 
nusaugojo. Jis jau ramiausiai sau ėjo koridoriais šalia tarnų, 
kurie jo nematė, ir atėjo į karaliaus sodą. Ten princesė liūdna 
vaikščiojo, akis žemėn nuleidus, į linksmus žaidimus nežiūrė- 
dama, visa rūškana ir prislėgta. 

Skarmalius nusitraukė kepurę ir nusilenkė iki žemės. 

Princesė išsigando, išvydusi nepažįstamą jaunikaitį. 

— Ko nori, kas tave įleido ir ką atneši? - šūktelėjo. 

— Einu pas tave, gražioji princese, - tarė Skarmalius, labai 
rausdamas, nes nežinojo, kaip tokioms princesėms rodoma 
pagarba. - Mielai tave palinksminčiau, nes esu matęs, kokia 
tu liūdna! 

- Iš kur tu gali žinoti, kad esu liūdna, - išsiviepė pašaipiai 
princesė, - ir kur esi mane matęs, jei aš iš sodų neišeinu? 

— Tame veidrodyje, - atsakė Skarmalius. - Tai labai puikus 
daiktas. Pagalvoji apie ką nori, pasižiūri į veidrodį ir matai jį 
kaip gyvą prieš save. 

— Parodyk, - tingiai atsigręžė princesė ir ištiesė ranką į vei- 
drodį. - Toks paprastas veidrodis? Su ta stiklo šuke? Ir su me- 
diniais rėmeliais? Bet pamėginkim - nagi, ką veikia mano pir- 
moji rūmų dama, kuri šiandien sakėsi esanti nesveika? 

Žiūri žiūri - veidrodyje mato rūmų damą, bet ji neserga, 
linksma vaikščioja, prieš veidrodį puošiasi, džiaugdamasi, kad 
iš princesės ištrūko. Princesė iš pradžių susiraukė, bet paskui 
nusijuokė ir tarė: 

— Gražus žaislas, iš tiesų. - Ir ėmė žiūrėti į visokius ponus, 
į pirmąjį ministrą, į generolus, į gretimos karalystės karaliaus 
sūnų, - ir viską tuoj pamatydavo veidrodyje prieš save. 

— Šį veidrodį man parduosi, ką? - pasakė princesė. 

Skarmalius labai išsigando, nes visai neketino parduoti ste- 
buklingųjų daiktų. 

— Turi parduoti, aš to noriu! - įširdo princesė ir piktai trep- 
telėjo smėlin auksiniu bateliu, net kulniuką numušė. 

— Negaliu, nuostabioji princese,- mikčiojo Skarmalius, 
smarkiai prakaituodamas. 

— Tad nori man veidrodį padovanoti, taip? - nusišypsojo 
maloningai princesė. - Atiduosi man veidrodį, o užtat tapsi 
dvariškiu. Būsi karaliaus pilyje, apsivilksi gražiais drabužiais 
ir gerai gyvensi! 

Tai Skarmaliui iškart patiko. Vis dėlto būtų maloniau vaikš- 
čioti pilyje, kalbėtis su princese, vilkėti gražiais drabužiais, 
negu tupėti pamiškės lūšnoje! 

— Duosi man veidrodį? - paklausė princesė dar sykį. 

— Duosiu, - sušuko Skarmalius, atiduodamas princesei veid- 
rodį. 

Bet tą akimirką dingo veidrodžio burtas, ir princesė nematė 
stikle nieko kita, tiktai save, nors vardijo daugybę dalykų. 

— Tu sukčius ir norėjai mane apgauti! - supykusi princesė 
piktai trenkė žemėn veidrodį, ir tas sudužo į dešimt šukių. - 
Bet pamatysi, kad tas pokštas tau atsirūgs. Ei, tarnai ir karei- 


viai, suriškite šitą niekdarį ir įmeskite į giliausią rūsį, tegu ten 
pamąsto apie stebuklingąjį veidrodį! 

— Viens du, viens du, - ūsuočiai eina kareiviškų žingsniu, 
rankoje turi pančius ir labai piktai dairosi. Bet nespėjo jie 
Skarmaliaus sučiupti - jis užsidėjo ant galvos kepurę, ir neliko 
jo nė pėdsako. Stebėjosi tarnai, pyko princesė, nuo šaukimo ji 
užkimo, bet Skarmaliaus nerado. Mat šis jau bėgo su kepure 
ant galvos, bėgo nematomas pro pilies vartus iš miesto, bėgo 
miško link, tarsi būtų po kojom žemė degusi, ir tol nenusiėmė 
kepurės, kol nepribėgo lūšnos, kur jau laukė tėtis, gerokai jį 
burnodamas. 

Bet princesė buvo labai įširdusi, jog Skarmalius pabėgo, ir 
prašė tėvą karalių, kad įsakytų ieškoti to niekdario. Ir išsiruo- 
šė tarnai su kareiviais į visus šalies kampus, ieškojo po miestus 
ir kaimus, teiravosi kiekvienoje lūšnoje ir po kurio laiko rado 
Skarmalių, kai jis patenkintas gulėjo ant krosnies su kepure 
rankoje ir kapšeliu kišenėje. 

Tuojau jį pažinę, puolė prie jo, kad nespėjo nė kepurės ant 
galvos užsidėti, ir surištą nuvedė pas princesę. Kepurę jam 
įbruko į kišenę ir kelyje visaip jį engė, mušė, grasindami jam 
visokiomis bausmėmis ir primindami, kaip jis gulėsiąs rūsyje 
ant šiaudų. 

Princesė labai apsidžiaugė, kad kareiviai pačiupo Skarmalių. 
Ji jau svarstė, kokių kankinimų jam reikėtų išgalvoti. Sukvie- 
tusi karalių ir dvariškius, rūmų damas ir daug ponų, ji rodė 
jiems Skarmalių. 

— Ovis dėlto pasakyk mums, - tarė karalius, - kaip tu galėjai 
pabėgti, kai tave vedė du ūsuočiai? 

— O, tai mano paslaptis, - teisinosi Skarmalius, - tam reikė- 
tų atrišti man rankas! 

— Galima, - kalbėjo karalius, - tik nemanyk, kad pabėgsi. 
Čia mūsų daug, o kareiviai tave už pečių palaikys! 

Kareiviai laikė Skarmalių už pečių, jis išsitraukęs užsidėjo 
kepurę ant galvos, ir štai kareiviai belaiką tik tuščią orą. Visi 
žiūrėjo, visi stebėjosi, bet Skarmaliaus nepamatė tol, kol jis 
nenusiėmė kepurės ir vėl atsistojo priešais princesę. Jis tik 
nusijuokė ir sako: 

— Tokia kepurė man visada padės! 

— Tai puikus daiktas, - tarė karalius, - jis galėtų man pra- 
versti! 

Bet ir dvariškiai panūdo kepurės. 

Taip pat princesė įsigeidė būti nematoma. Užsidėjo kepurę 
ant galvos, ir jau niekas jos nemato, paskui pabandė karalius, 
ponas ministras, ir visi tuoj dingdavo, tarsi juos vėjas būtų 
nunešes. 

Princesei tas labai patiko. Tuoj ji ėmė meilikauti Skarmaliui, 
gražius žodžius sakydama ir vis kaulydama, kad jai parduotų 
stebuklingą kepurę. Siūlė jam lobių, kiek norėsiąs, bet Skar- 
malius vis kratė galvą, jog turtų jam nereikią ir kepurės nepar- 
duosiąs. 

— Tai man duosi kepurę už dyka, taip? - paklausė ji, saldžiai 
įjį žiūrėdama. - Užtat tekėsiu už tavęs. Su mano tėvu valdysi 
visą šalį, o kada nors po jo būsi karalius. Ar to dar maža tau? 

Skarmaliui net kvapą užgniaužė. Gauti žmoną princesę, kuri 
buvo labai graži! Visada gyventi karaliaus pilyje! Kada nors 
būti karaliumi! 

Ilgai nesvarstęs, jis sušuko: 

— Duosiu! 

Bet kai princesė užsidėjo kepurę ant galvos, liko stovėti kaip 
ir pirma, ir kiekvienas ją matė. Lygiai taip nutiko ir karaliui 


su ministru, kurie taip pat norėjo būti nematomi. Visa buvo 
veltui, ir kepurė visiškai prarado savo galią. 

Princesė labai užpyko. 

— Pakaruokli, apgavike! - šaukė ji. - Iš mūsų tokius juokus 
taisai? Apgauti mus nori? Bet šį kartą neištrūksi! Į belangę 
tave! 

Karalius buvo labai supykęs, tad niekas Skarmaliui nepagel- 
bėjo; tarnai irgi, čiupę jį negailestingai už pečių, davę jam kelis 
niuksus, tuoj nutempė jį į giliausią bokštą, kur ant aslos mėtė- 
si tik supuvusių šiaudų ir buvo tamsu net per patį vidudienį. 

Skarmalius ten gulėjo asloje ant šiaudų, gulėjo dienas ir sa- 
vaites, žmogaus nematydamas, tik kalėjimo sargą, kuris jam 
nešiojo kriaukšlę sužiedėjusios duonos ir ąsotį šilto vandens. 

Vienas dalykas stebino kalėjimo sargą: Skarmalius turėjo 
krūvą auksinių. Jie išbiro jam iš skylėtos kišenės, ir kas dieną 
jų daugėdavo, ir visada tas auksinis naujas ir spindintis, tarsi 
būtų tą valandą kaltas. 

Nuėjo sargas pranešti karaliui, kad tas apgavikas belangėje 
turi daugybę auksinių ir kad kiekvieną dieną jų daugėja, tar- 
si jie iš žemės augtų. Ir įsakė karalius kalėjimo sargui gerai 
stebėti kalinį, ir taip jis greitai įsitikino, kad Skarmalius turi 
stebuklingą kapšelį, iš kurio krinta auksiniai. Kai karalius tai 
išgirdo, įsakė pakviesti Skarmalių. Įkišo ranką jam į kišenę, ir 
iš tikrųjų ten buvo senas kapšelis. O kapšelyje auksinis, toks 
skaistus, kad spindėjo kaip žarija. 

Tai bent daiktas karaliui! Karaliaus iždas amžinai būdavo 
beveik tuščias, ir todėl karaliui nuostabiai tiktų toks kapšelis, 
iš kurio kiekvieną rytą iškrinta šiltas naujas auksinis! 

— Tą maišelį duok mums! - griežtai įsakė karalius. 

Bet Skarmalius šį kartą neišsigando. 


KDOKRK>PL>rN LRMAS 


— Neduosiu! - atsakė narsiai. 

— Oho, pažiūrėsim! - nusijuokė karalius. - Su tavim neda- 
rysim didelių ceremonijų. Esi piktadarys, tad ir taip turėtum 
būti pakartas. Iš tavęs atimsim tik kapšelį ir paleisim į laisvę. 
Bėk, iš kur esi atėjęs, ir karaliaus pilyj daugiau nepasirodyk! 

Skarmalius maldavo ir verkė, gynėsi, bet karalius tik juo- 
kėsi, o tarnai Skarmalių jau ginė, niuksuodami į nugarą, kad 
greičiau eitų. O pro langus princesė žiūrėjo ir juokėsi, juokėsi 
taip pat rūmų damos, juokėsi dvariškiai, ir Skarmalius iš gėdos 
ir gailesčio verkė kruvinomis ašaromis. 

Parėjo jis liūdnas namo, alkanas ir sulysęs, sėdo prie stalo 
ir ėmė verkti. Tėtis jį barė, bet Skarmalius tik verkė ir verkė. 
Staiga jis kyšt ranką į kišenę, ir žiū: ten guli kapšelis! Pabėgo 
karaliui bei princesei ir grįžo pas Skarmalių! 

Bet Skarmalius bijojo, kad vėl pateksiąs į belange. Susirišęs 
ryšulėlį, pasileido su tėčiu į kelionę, sudiev, senoji lūšna, nie- 
kada čia negrįšime! 

Keliavo dieną ir naktį, kalnais ir kloniais, kol priėjo kitą ka- 
ralystę. O ten įsikūrė dideliame mieste, nusipirko namą, gra- 
žių drabužių, ir buvo jiems gera. Kaipgi ne, kad kiekvieną rytą 
kapšelyje spindėdavo grynas auksinis. Ir nereikėjo bijoti kara- 
liaus, princesės ir tarnų! 

Tik visą laiką gailėjo, kad prarado veidrodį ir kepurę! Iš tie- 
sų, tokių daiktų šiandien jau negausi! 


PAUKŠTIS SIELVARTAS 


ienoje šalyje gyveno princesė, kuri buvo labai ne- 

jimo ir savo tarnus visaip kamavo! Tik šūktelės, 
ir jau turi būti tarnaitė pasirengus tarnauti, įsakys, ir nemė- 
gink prieštarauti. Vargas tam, kuris jai nepatiko! Tam geriau 
buvo pabėgti net į trečią karalystę. Apie ją toks gandas sklido, 
kad joks princas jai nesipiršo. Kiekvienas bijojo jos pykčio ir 
valdingumo. 

Ji sėdėdavo pilyje gražioje svetainėje ir žiūrėdavo žemyn į 
gatvę, kur vaikštinėjo žmonės. Bet tai galėjo būti tik turtin- 
gi, linksmi, gražiai apsirengę žmonės. Ji buvo davusi įsakymą, 
kad po jos langais negali praeiti elgeta ar varguolis. Pasirodo 
kelis kartus toks elgeta, ir tuoj atbėga tarnai, kurie, apmušę jį, 
išgena toli nuo pilies. 

Kartą ji taip sėdėjo, šalia jos tarnaitės, kurios linksmino ją 
ir pasakas sekė. Staiga gatve po langais trys moterys beeinan- 
čios, juodais drabužiais apsirengusios. Akis nuleidusios, skare- 
les iki akių užsitraukusios, jos pasikūkčiodamos verkė. 

Princesė supyko: 

— Kas joms leido eiti keliu po mano langais? Kas joms leido 
verkti? Koks tai man įžeidimas! - Ir tuoj nusiuntė tarnaitę pa- 
klausti moterų, kodėl jos taip raudančios. 

Tarnaitė grįžusi pasakė, kad moterys turinčios didelį siel- 
vartą. 

— Sielvartas, didis sielvartas? - tyčiojosi princesė vaipyda- 
masi. 

— Sielvartas, kas yra sielvartas? Niekada nesu mačiusi siel- 
varto. Kaip atrodo tas sielvartas? 


KOxXPUL>N LURK 


KOKRPLPN URK 


Ir tuoj, davusi tarnaitei auksinį, liepė jai eiti į turgų ir ten 
nupirkti sielvarto. 

— Kalbama, - taip sakė ji, - kad visko galima pirkti mūsų 
miesto turguje. Pirkliai visko atveža iš tolimųjų kraštų. Kodėl 
negalėtų atvežti sielvarto? 

Tai buvo keistas paliepimas, ir tarnaitė ilgokai kraipė gal- 
vą. Bet atsisakyti negalėjo, ir neliko nieko kita, kaip tik eiti į 
turgų. Turguje buvo krautuvėlių, kur pardavinėjo viską: odinių 
drabužių, ginklų, vaisių, vyno, prieskonių. Pardavėjai šūkčiojo, 
kvietė pirkėjus į savo krautuvėles, siūlė prekes, derėjosi. Kiek- 
vienas ten rasdavo, ko reikėdavo. 

Bet kur parduodamas sielvartas? 

Turgaus kampe stovėjo senis su ilga barzda ir juodomis aki- 
mis. Atrodė savotiškai, tarsi būtų atkeliavęs iš tolimųjų kraštų. 
Rankoje laikė didelį narvą, kuriame tupėjo keistas paukštis: 
visas juodas, tik sparnuose du raudoni brūžiai. Tokio paukščio 
tarnaitė dar nebuvo niekada mačiusi. Sustojo priešais svetim- 
šalį ir žiūrėjo į narvą. 

— Pigiai parduosiu nuostabųjį paukštį, - prabilo senis, - su- 
gavau jį tolimiausiuose kraštuose, ir kainuoja tiktai auksinį! 

- Iš tiesų, tai tikrai užsieninis paukštis, - sakė tarnaitė, — 
o kuo jis vardu? 

— Vadinasi jis Sielvartas, - kalbėjo senis. 

— Sielvartas? - Ir tarnaitė visa suvirpėjo. Kaip lengvai galinti 
įvykdyti princesės paliepimą! Atidavė seniui auksinį, iš jo pa- 
ėmė narvą su nepaprastu paukščiu ir nukūrė į pilį, kiek tik ją 
kojos nešė. 

Princesei paukštis labai patiko. Džiaugėsi, kad tokio paukš- 
čio niekas neturįs visoje karalystėje, netgi nė kaimyninėse ša- 
lyse. Atsitraukti nuo jo negalėjo, narvą pakabino savo miega- 


majame, o vienai tarnaitei liepė paukščiu rūpintis ištisą dieną. 
O kai eidavo pasivaikščioti po sodus, tarnaitė gaudavo nešti 
paskui ją narvą su paukščiu Sielvartu. Tik dėl vieno stebėjosi, 
kad nuostabusis paukštis nečiulba. Jis žiūrėjo savo rubino aki- 
mis, bet nerodė nė balselio. 

Kartą princesė, būdama sode, pakabino narvą su paukščiu 
medyje. Kai tarnaitės atsitolino, netikėtai paukštis pravėrė 
snapelį ir tarė žmogaus balsu: 

— Mieloji princese, atidaryk mano narvą! Ir aš mielai pasi- 
žiūrėčiau, koks gražus tavo sodas ir visas pasaulis! 

Princesė labai nustebo, kad paukštelis kalba, ir tuo labai 
apsidžiaugė. Tuoj iškėlė iš medžio narvą ir atidarė jį. Paukš- 
tis išlėkė, atsitūpė ant narvo ir ėmė augti, augti, pasidarė kaip 
erelis, paskui kaip žmogus ir pagaliau buvo toks didelis, kad 
jo sparnai siekė nuo medžio iki medžio. Princesė išsigando, 
ėmė šaukti, bet nespėjus tarnaitėms pribėgti, paukštis čiupo 
ją nagais, pakilo su ja taip aukštai, jog net galva jai apsisuko, 
ir pasileido skristi, kad visa karalystė apačioje atrodė kaip pa- 
veikslėlis, o visa pilis kaip akmenukas. Paskui dingo ir pilis, ir 
karalystė, o paukštis vis skrido, kol atlėkė viršum aukštų kalnų 
ir tamsių miškų; ten nusileidęs paguldė ją ant samanų kalno 
viršūnėje. 

— Dar nesi mačiusi sielvarto ir norėtum žinoti, kaip sielvar- 
tas atrodo? - pasakė jai tada. - Tik nesistenk, dar patirsi siel- 
varto tiek ir tiek. 

Ir vėl pakilo į orą, veikiai išnyko, palikęs princesę vieną tam- 
siuose miškuose. 

Princesė laužė rankas ir graudžiai verkė, šaukėsi pagalbos de- 
šinėn ir kairėn, bet niekas jai neatsiliepė. Pasileido per mišką 
eiti kur akys veda, klupdama ant šaknų, kliūdama už dyglių ir 

spyglių, žeisdamasi į akmenis. Bet niekur nematė jokio žmo- 
gaus, miškas buvo tamsus bei grasus, ir veltui ji verkė ir šaukė. 

Užsnūdo ji nuvargusi po senu medžiu, drebėdama iš baimės, 
kad naktį plėšrūs žvėrys sudraskys. Rytą pabudusi ji pasijuto 
baisiai išalkusi, bet niekur nebuvo tarnaičių, kad atneštų jai 
skanaus valgio. Ilgai dairiusis, ji apsidžiaugė, kad rado lazdynų 
krūmą ir skaidrų šaltinį. Prisiaižiusi riešutų, užsigėrė vande- 
niu, o tai buvo iš tiesų vargingi pietūs išdidžiajai princesei! 

Taip klajojo po mišką kelias dienas. Kaip ji apsidžiaugė, kai vie- 
ną dieną priėjo laukymę ir išvydo piemens lūšną! Lūšnoje buvo 
senas niurzga piemuo, kuris ganė bandą avių ir ožkų. Princesė, 
sudėjusi rankas, maldaute maldavo, kad duotų jai ką valgyti. 
Piemuo barėsi, kad pats turįs maža, bet galiausiai davė jai gaba- 
lą juodos duonos ir puodelį pieno. Niekada gyvenime princesei 
niekas nebuvo taip gardu, kaip toji juoda duona, kurios namie 
nė šunims nebūtų pametusi. Nė trupinėlio neliko iš riekės! 

Jos kojos buvo kruvinai nudaužytos, ir ji negalėjo eiti toliau. 
Kai pavalgė, prašė piemenį, kad parvestų ją namo pas jos tėvą, 
kad gerai jam atsilyginsianti. Bet piemuo ją išjuokė, kad tokio 
karaliaus ir karalienės nė nežinąs, ir kad jį tik ant juoko laikan- 
ti. Visą savaitę reikią eiti, kad pereitų kalnus! Ir tada princesė 
puolė ant kelių, prašydama imti ją bent tarnauti, kad neleistų 
jai kalnuose žūti, žadėdama būti stropi ir klusni, kad tik iki 
soties pavalgytų ir po stogu išmiegotų. Piemuo, nors smarkiai 
raukėsi ir barėsi, kad tarnaitės jam nereikią, kad pats miške 
apsiliuobiąs, bet kadangi princesė vis klūpėjo ir verkė, pasigai- 
lėjo ir leido pasilikti lūšnoje. 

Išdidžiai ir nedorai princesei prasidėjo sunki tarnyba! Anks- 
čiau buvo pratusi ilsėtis ant minkštų pagalvių, o dabar mie- 
gojo ant kieto suolo, anksčiau tarnaitės atbėgdavo į kiekvieną 


jos šūktelėjimą, o dabar turėjo dirbti sunkiausius darbus, ka- 
raliaus pilyje pietums turėdavo rinktinių skanėstų, o dabar su 
džiaugsmu ėmė juodos duonos kriaukšlę. Baltosios rankelės 
buvo vienų pūslių, gražieji drabužiai susitepė ir sudrisko. Pri- 
siminus namus, tėvą, tarnaites, ašaros upeliais iš akių tekėjo. 
Piermuo buvo storžievis, dažnai ją plūsdavo bjauriais žodžiais, 
prikaišiojo, kad nemokanti dirbti, ir vydavo į tamsų mišką. Ir 
taip galėjo dar džiaugtis tuose varguose, kad turi pastogę, ne- 
kenčia bado, ir todėl dirbo darbus, iš akių įspėdama piemens 
norus, kad tik iš lūšnos jos negintų. 

Vieną dieną ji kraulijo ir plovė medinius indus pirkioje, gran- 
dė suolus ir šiurkštų stalą, ir štai netikėtai sutemo - mažame 
langelyje pasirodė juodo paukščio su kruvinais dryžiais spar- 
nuose ir juodomis akimis galva. Iškart pažino, kad tai paukštis 
Sielvartas, ir širdis krūtinėje liovėsi plakusi. Paukštis įskrido 
pro mažą langelį, ėmė augti augti, išskėtė sparnus nuo sienos 
iki sienos, kad sienoje net skylė atsirado, sulaužė stalą ir viską 
lūšnoje į šipulius sudaužė. O kai viską sutrupino ir sulaužė, 
paukštis Sielvartas vėl ėmė mažėti ir mažėti, kol pasidarė kaip 
paprastas paukštis, kuris pralindo pro langelį. Atsitūpęs ant 
lango, šaukė: 

— Norėjai žinoti, kaip atrodo sielvartas? Tik nesirūpink, pa- 
tirsi jo tiek ir tiek! 

O paskui išskėtė sparnus ir nuskrido. 

Kai vakare grįžęs senasis piemuo pamatė, kad jam iš lūšnos 
beliko tik krūvelė suaižytų pagalių, baisiai supyko. Ėmė šaukti 
ir, pagriebęs lazdą, negailestingai aptalžė princesę. O paskui ją 
išginė tamsoje į mišką. 

Verkė princesė nepaguodžiamai, klaidžiojo po mišką dieną 
ir naktį, išalko ir nuvargo, tiesiog alpo. Po daugelio dienų ji, 

išėjusi iš miško, pasiekė kaimelį, kur pas pirmąjį sodietį puolė 
ant slenksčio, prašydama kąsnelio duonos ir nakvynės. Sodie- 
tis ją užsipuolė, kam elgetaujanti, ir norėjo užsiundyti šunim, 
bet paskui davė vakarienės ir priėmė tarnauti. Miegojo ji tvar- 
te pas karves, ir dar neprašvitus turėdavo keltis karvių liuob- 
ti, mėšlo kuopti ir visų ūkio darbų dirbti. Valstietis su žmona 
buvo ja nepatenkinti, nes dirbo nemitriai, vis ant jos širdo ir 
kiekvieną kąsnį jai prikaišiojo. Antroji tarnaitė ir bernas iš 
jos tyčiojosi, kad jai labiau tiktų būti princese negu samdine 
prie karvių. 

Kartą ji tvarkė kambarį, plovė melžtuves, ąsinius pienui, du- 
benis ir puodynes. Tada sutemus ji žvilgtelėjo į langą ir pama- 
tė, kad į kambarį žiūri juodasis paukštis su kruvinais dryžiais 
ant sparnų. Ji sušuko, bet paukštis, išmušęs stiklą, įskrido į 
kambarį, išskėtė sparnus nuo sienos iki sienos, viską išvartė, 
kas buvo asloje, suskaldė stalą ir suolus, paleido patalus, iš- 
griovė krosnį ir vėl pro langą išskrido. Tik šūktelėjo: 

— Norėjai žinoti, kaip atrodo sielvartas? Tik nesirūpink, pa- 
tirsi jo tiek ir tiek! 

Ir nuskrido. 

Sodietis, išgirdęs triukšmą, įšokęs į kambarį, pamatė, kad 
visa sudaužyta ir sudraskyta. Rėkė ant princesės, mušė ją laz- 
da, kol jam ranka nutirpo. Paskui ją išvarė iš namų, gindama- 
sis paskui iki pat kaimo galo. 

Kelias ėjo iš kaimo į miestą, ilgas ir baltas, o visą tą kelią 
princesė laistė kruvinomis ašaromis. Kai po kelių dienų atėjo 
į miestą, gavo tarnybą pas vieną siuvėją. Siuvėjas iš pradžių 
nenorėjo jos priimti, nes nemokėjo nė rankovės prisiūti, bet, 
turėdamas daug darbo, jai davė bent siūlus varstyti į adatas. 
Siūlui nutrūkus, pameistriai ją mušė, mokiniai iš jos juokėsi. 


Bet ji džiaugėsi, kad užsidirbo truputį šilto valgio ir prastos 
medžiagos drabužius, nes jos senieji jau gerokai suplyšo. 

Kartą, meistrui išnešus atiduoti siuvinį, ji, likusi dirbtuvėje 
viena, žiūrinėjo gražius drabužius, kurie buvo ką tik pasiūti. 
Vieni buvo karaliaus princui, kiti - ministro sūnui. Jai bežiū- 
rint į drabužius, žvalgantis į puikius šilkus, į dirbtuvę įskri- 
do paukštis Sielvartas, sumosavo dideliais sparnais, net rau- 
donieji rėžiai suspindėjo ir, čiupęs drabužius snapu, ėmė juos 
draskyti, kol į šimtą skutų suplėšė, o sudraskęs po aslą išmėtė 
ir vėl pro langą išskrido. 

— Norėjai žinoti, kaip atrodo sielvartas? - sušuko jis. - Tik 
lukterk, patirsi jo tiek ir tiek! 

Ir vėl nuskrido. 

Siuvėjas ko nenumirė, pamatęs tą eibę. Plaukus rovėsi, prin- 
cesę plūdo ir tuoj ją išginė iš namų. Vos ne vos ji pabėgo už 
miesto vejama pameistrių, kurie norėjo ją uždaryti į kalėjimą. 

Princesė bėgo, kol įbėgo į mišką, ir ten liko gulėti paslika. 
Kai atsigavo ir atsipeikėjo, ašaromis paplūdo raudodama. 

— Kas man lieka, - dejavo ji, - nebent miške vargingai žūti? 
Geriau būtų, kad mane laukiniai žvėrys sudraskytų, negu per- 
sekiotų paukštis Sielvartas! Kiek jis man bėdų pridarė, ką dėl 
jo iškentėjau! O, vargas, kad panorau kadaise pažinti grėsmin- 
gą paukštį! 

Rypavo ir verkė, kol miške užsnūdo. Tuo sykiu miško keliu 
jojo princas ant gražaus žirgo, jojo iš medžioklės su visa paly- 
da, buvo linksmas ir patenkintas. Kai prijojo prie princesės, 
labai nusistebėjo, kaip tokia graži mergelė patekusi į mišką. 
Pažadinęs ją, ėmė teirautis, ir ji iškart patiko jam. Pasiėmė ją 
pas save į pilį ir priėmė tarnaite. Bet kai princesė susišukavo 
ir nusiprausė, kai gavo naujus drabužius ir gražius batelius, iš 

karto išsiskyrė iš visų kitų tarnaičių, ir princas suprato, kad tai 
nėra tikra tarnaitė. O kai tėvas jį įkalbinėjo rinktis žmoną, pa- 
sakė jam, kad neimsiąs jokios kitos, kaip naujosios tarnaitės, 
kurią iš miško parsivedęs. 

Karalius nebuvo tuo patenkintas. Labai šiaušėsi ir princą 
nukalbinėjo, bet šis laikėsi savo ir kitaip nenorėjo - geriau ei- 
siąs į platųjį pasaulį. Pagaliau karalius sutiko, o princas užsakė 
pasiūti sužadėtinei gražiausius drabužius, ir prasidėjo didelė 
ruoša vestuvėms. Princesė su džiaugsmu sutiko, tik baimin- 
gai laukė, kada vėl pasirodys paukštis Sielvartas. Iš tikrųjų jis 
pasirodė anksti rytą tą dieną, kai turėjo būti vestuvės, įskrido 
į jos kambarį, sudraskė nuostabiuosius drabužius, sutrupino 
brangius stiklus ir dubenis, viską išmėtė po visus pašalius, pa- 
sijuokė iš princesės ir nuskrido. 

Princas, radęs sužadėtinę gailiai verkiančią ir klūpančią prie 
suplėšytų drabužių ir sudaužytų stiklų, negalėjo suprasti, kas 
nutiko. Visas džiaugsmas jam dingo, paniuro, bet vis dėlto 
savo žodžio nelaužė ir liepė sužadėtinei ruoštis vestuvėms. 
Neliko nieko kita, kaip tik rengtis paprastais drabužiais, taip 
pat puota buvo kur kas kuklesnė, negu princas iš pradžių buvo 
manęs. O be to, karalius į princesę kreivai žiūrėjo ir vis kal- 
bėjo, kad ji esanti tikra burtininkė, kad jos niekas nepažįstąs. 
O jeigu princesė būtų prabilusi apie paukštį Sielvartą! 

Bet princas, būdamas geras ir meilus, neleido žmonos 
skriausti. Princesė sulaukė geresnių laikų, jos rankos vėl su- 
švelnėjo, o skruostai paraudo. Tai jau nebuvo žiauri ir valdinga 
princesė, bet meili ir kantri moteris, kuri su kiekvienu elgėsi 
gražiai ir maloniai. O kai jai gimė sveikas ir gražus berniukas, 
karaliaus pilyje buvo dar linksmiau ir šviesiau. 

Tam berniukui nebuvo nė mėnesio, kai ištiko nelaimė. Jis 
gulėjo lopšelyje ir saldžiai miegojo, jo mamytė princesė palen- 


gvučiais supo ir jam šypsojosi. Jai buvo gera pasaulyje. Užmir- 
šo visa, ką išgyveno miške pas piemenį, sodietį ir siuvėją. Ir 
staiga sudrebėjo žemė, langas sudužo, ir į kambarį įlėkė paukš- 
tis su kraujuotais rėžiais ir raudonomis akimis. Jis ėmė augti, 
augti ir, prišokęs prie lopšelio, pagriebė į snapą vaikutį ir su 
juo nuskrido prie lango. Princesė sušuko, bet paukštis, kirtęs 
jai sparnu, kad ji ant žemės parkrito, sukarksėjo: 

— Jau žinai, kaip atrodo sielvartas? - Ir tuoj nuskrido su ber- 
niuku snape. 

Princas, atėjęs į kambarį, rado princesę ant aslos be sąmo- 
nės, o lopšelį tuščią. Jo dejonėms nebuvo galo. Į visas puses jis 
išsiuntė kareivius, ir šie ieškojo po kaimus ir miškus, bet ber- 
niuko nebuvo nė jokio pėdsako. Princas ilgai iš sielvarto neval- 
gė, šalinosi žmonių ir negalėjo įžengti į kambarį, kur buvo jo 
sūnelio lopšys. 

Po metų princesei vėl gimė gražus ir sveikas berniukas. Prin- 
cas pralinksmėjo ir tarė sau, kad tai atlyginimas už pirmąjį 
dingusį. Saugojo jį kaip akies vyzdį, taip pat princesė nė valan- 
dėlės nuo jo nesitraukdavo. Bet kartą sudrebėjo langai, ir vėl 
atskrido paukštis Sielvartas, pagriebė sūnelį snapu ir nuskrido 
su juo. Šį kartą princas negalėjo į savo žmoną nė pažvelgti, ojo 
tėvas, senasis karalius, jam sakė: 

— Tikriausiai tavo žmona kokia burtininkė, o sūnelį visada 
pražudys. Atėjo iš miško, o miškas - burtininkų ir piktų mote- 
rų karalystė. Išvaryk ją, kad nepražudytų ir tavęs! 

Bet princas nepaklausė tėvo, nes labai mylėjo savo žmo- 
ną. Praėjo metai, ir princesė vėl turėjo gražų sūnelį rausvais 
skruosčiukais ir mėlynomis akimis. Tada princas pastatė prie 
lopšio dieną naktį sargybą, o princesė nuo lopšio nė nesitrau- 
kė. Bet kartą, kai sargybiniai iš nuovargio užsnūdo, kilo baisus 

ūžesys, atskrido juodasis paukštis, pagriebė sūnelį snapu ir 
suriko: 

— Jau sužinojai, kaip atrodo sielvartas? 

Dabar ir pats princas ėmė nekęsti savo žmonos. Tėvas jam 
kalbėjo: 

— Dabar aiškiai matai, kad tavo žmona ne žmogus. Kuri mo- 
teris tris kartus pražudys savo vaikus? Niekas kitas nėra kal- 
tas, tik ji. Atiduok ją budeliui, tegul patiria už savo nuodėmes 
užtarnautą bausmę. Kitaip mus visus ištiks didi nelaimė. 

Princas dabar pusiau paklausė savo tėvo. Ir jis manė, kad jo 
žmona novija vaikus. Todėl ją atidavė kareiviams, įsakęs jiems 
nuvesti ją į miško gilumą, kur medžiojami laukiniai žvėrys. 

— Aš tavęs nežudysiu, - sakė jai skirdamasis, - tegul plėšrieji 
žvėrys patys įvykdo nuosprendį, jei esi kalta! 

Princesė taip verkė, kad iš akių liovėsi ašaros bėgusios ir te- 
kėjo grynas kraujas. Kareiviai ją pačiupo ir nuvedė į mišką, kur 
tamsu ir pilna žvėrių, ir ten ją paliko. 

— Iš miško atėjai, miškui ir priklausai, - tarė jai juokdamiesi. 

Princesė gulėjo ant žemės ir girdėjo šiurpiai kaukiant žvė- 
ris, bet jau nieko nebijojo. Netgi troško, kad plėšrūnas, šokęs 
iš krūmų, baigtų jos kančias. Taip gulėdama, ji išgirdo viršum 
savęs sparnų šlamesį - viršum jos galvos skrido paukštis Siel- 
vartas, visas juodas, tiktai su raudonais dryžiais sparnuose. 
Sumosavęs viršum jos, taip sakė: 

— Nieko nebijok, nieko bloga tau nenutiks. Tavo išmėgini- 
mai baigėsi, jau užtektinai sužinojai, kaip atrodo sielvartas! 

Tada princesė, pakėlusi galvą, tarė: 

- O, taip, pernelyg gerai pažinau, kaip atrodo sielvartas, ir 
pernelyg brangiai tave už auksinį pirkau. Kas iš to, jei aš am- 
žinai praradau savo tris gražiuosius sūnelius, kurie man buvo 
didžiausias turtas pasaulyje! 

Tačiau paukštis sako: 

— Nepraradai jų. Už tai, kad tiek kentėdama vis dėlto ma- 
nęs neišdavei, visas gailesys pavirs tau džiaugsmu. Padariau 
tau skausmo pas piemenį, sodietį, siuvėją, vestuvių dieną ir 
dėl trijų sūnelių, užtat septynis skausmus atlyginsiu tau sep- 
tyniais džiaugsmais. Tik eik paskui mane, kur aš skrisiu! 

Paukštis skrido princesei viršum galvos, o ji ėjo paskui jį, 
kol staiga jai nušvito akyse ir pamatė priešais puikią pilį, daug 
gražesnę, negu buvo karaliaus ir jos tėvo. Spindėjo, tarsi pasta- 
tyta iš krištolo ir gryno aukso, o bokšteliai kilo viršum miško. 
O kai princesė priėjo artyn, aplinkui matė sodus, pilnus rožių ir 
kvapnių gėlių, visur kvepėjo ir spindėjo, o skaisčių spalvų mar- 
gi paukščiai skraidė ore ir saldžiai čiulbėjo, fontanuose tryško 
šaltinių vandenys, ir tame sode buvo malonu kaip dausose. 

Paskui ji įžengė vidun, kaip jai paukštis liepė, ir ten buvo tre- 
čiasis džiaugsmas: skryniose dideli lobiai, o spintose brangūs 
drabužiai, bet į tuos daiktus ji nė nepasižiūrėjo, nes girdėjo 
vaikų balselius, o tai buvo džiaugsmų džiaugsmas. Antrajame 
kambaryje ji rado savo tris vaikus, visus sveikus ir gražius, vy- 
riausiasis tuoj, prie jos pribėgęs, įsikibo jai į drabužį, antrasis 
prie jos tapseno, o trečiasis - jis gulėjo lopšelyje - tiesė į ją ran- 
kytes. O princesė, užmiršusi viską, visą pasaulį, tik vaikučius 
glaustė, spaudė prie savęs ir verkė, verkė iš didelio džiaugsmo, 
o vyriausiasis sūnelis čiauškėjo, kaip buvę gera ir kokių turįs 
gražių žaisliukų. Taip palaimingai jiems džiaugiantis bėgo lai- 
kas, ir princesė nė nepastebėjo, kad paukštis Sielvartas jau nu- 
skrido. Nuskrido visiems laikams. 

Tuo metu, kai princesė taip džiaugėsi savo vaikais, princas 
medžiojo giliai miške. Buvo labai nuliūdęs ir vis galvojo apie 
princesę ir vaikus, ir niekas jo nedžiugino, visas pasaulis jam įsi- 


pyko. Zvėrys ėjo jam priešais, bet jis už ieties nesigriebė, tik jojo 
nuleidęs galvą, o jo medžiokliai žvalgėsi vienas į kitą ir gailėjo 
princo, kad jam toks didelis liūdesys dėl princesės į širdį puolė. 

Staiga vienas varovas parodė gražią pilį, kuri kilo į dangų 
viršum miško ir skaisčiai spindėjo toli aplinkui, o tai buvo pi- 
lis, kur atsidūrė princesė. Niekas nieko nebuvo girdėjęs apie 
tą pilį, ir visi stebėjosi, kaip ji galėjo miškuose atsirasti, tad 
princas pasiuntė vieną medžioklį, kad nuėjęs į pilį apsižvalgy- 
tų, viską sužinotų. Medžioklis po valandėlės atbėgo vos kvapą 
atgaudamas ir papasakojo princui, kad pilis esanti iš krištolo 
ir gryno aukso, kad ten esą puikių sodų ir fontanų, kad pilyje 
esanti graži ponia, visiškai tokia kaip princesė, ir kad ji turinti 
tris vaikus, su jais juokiasi ir žaidžia, o tie vaikučiai tokie mieli, 
kokius tik pasaulyje matęs. 

— Akyse tau, brolau, pasivaideno, - liūdnai nusijuokė prin- 
cas, bet vis dėlto jam parūpo ir, paraginęs žirgą, nujojo į tą 
vietą, kur švietė pilis. 

Prijojęs nusėdo nuo žirgo ir nubėgo laiptais į kambarius, 
o ten iš tikrųjų rado savo žmoną. Ta jį sveikino, rodydama jam 
vaikus, o berniukai šaukė sveikindami jį, ir princas tiesiog ne- 
žinojo, ar čia tiesa, ar sapnas. O princesė jam viską išpasako- 
jo apie paukštį Sielvartą ir apie savo vargus, iš kur atėjusi ir 
ką išgyvenusi, ir princas nežinojo iš džiaugsmo ką daryti, tik 
glaustė vaikučius ir džiaugėsi savo žmona. 

Jis visiškai persikėlė į pilį miškuose, ir septyni džiaugsmai 
jiems tęsėsi be pertrūkio. Jais kaip tik prasidėjo pasaka, bet 
mums jau baigiasi. Girdite, kaip skambina varpelis, kad pasa- 
kai galelis... 


Č 
E 
K 
P 
A. 
A 
"K 
0. 
"8, 


JANEKAS IR MILŽINAS 


Ą iename sodžiuje gyveno ūkininkų sūnelis, vardu 
"| Janekas. Buvo linksmas, mokėjo gerai darbus 
dirbti, arti, sėti, pjauti ir kulti, dirbdamas dainas 

dainavo, sekmadienį po liepomis pašokdavo. Bet vieną dieną 
įkyrėjo jam kaimiški darbai namie, susirišo į ryšulėlį du kepa- 
liukus duonos, išsipjovė gerą lazdą ir tarė tėvui: 

— Sudiev, tėveli! Einu į pasaulį, gal daugiau užsidirbsiu negu 
čia, sodžiuje! 

O tėvas atsakė: 

— Eik sau! Nepakenks, jei pažinsi kiek pasaulio. Pažinsi sve- 
timus kraštus, pasiilgsi gimtinės, tuo mieliau namo grįši. 

Ėjo Janekas per pasaulį, ėjo per kalnus ir klonius, kol priė- 
jo tamsų mišką, o ten, pamiškėje, stovėjo sukrypusi piemens 
lūšna. Buvo jau pavargęs, pasibeldė į langą, išėjo piemuo, ir 
Janekas pasiprašė nakvynės. 

— Dėl nakvynės, tai mielai ją duočiau, - kalbėjo piemuo, - tik 
nežinau, ką duoti tau vakarienės ir kaip pas mane miegosi. Tu- 
riu avių, turiu ir pieno gana, bet visa tai yra baisaus milžino, 
kuris miške, giliame urve, gyvena. Jam avis ganau, ir jis anksti 
rytą su pirmąja aušra čia į lūšnelę ateis, ir jam turiu atiduoti 
visą pieną, kurį primelžiau. Tikriausiai tau nebūtų sveika, jei 
tave rastų mano lūšnoje. 

— Na ir kas, - juokėsi Janekas, - baimė manęs lenkiasi per 
šimtą žingsnių. Galėčiau į tokį milžiną pasižiūrėti, nepakenk- 
tų man tokia patirtis. Šiaip ar taip, iki šiol dar nesu matęs mil- 
žino kaip reikiant. 

Nors piemuo jį visaip atkalbinėjo ir pasakojo, kad tas milži- 
nas baisiai stiprus, bet Janekas tik juokėsi, jog jo visai nebijąs. 


Rado pasagų ir vinių, pasikaustė batus, gardžiai pavalgė, ką pas 
piemenį rado, paskui uždarė langines ir atsigulė asloje ant šie- 
no. Šienas kvepėjo vienomis miško žolelėmis, ir Janekui buvo 
labai smagu gulėti, jis greitai užsnūdo - kaip į vandenį krito, ir 
nepabudo iki ryto, kai geso žvaigždelės ir aušrelė raudo. 

Jis pabudo nuo baisaus šauksmo. Žvilgtelėjo pro langelį ir 
mato milžiną, tokį aukštą kaip aukščiausia pušis miške, gau- 
ruotą ir juodą kaip bjauriausias lokys, su stambiomis ranko- 
mis kaip lokio letenos. Milžinas išsižergęs riaumojo, kad nuo 
aido visas miškas siūravo: 

— Ei, ei, piemenie miegali! Kelkis, tinginy, atidaryk lūšną, iš- 
nešk pieną, kitaip tau pirkią sugriausiu, o tave užsmaugsiu! 

— Oho, ohoho, - juokėsi jam pro langą Janekas, - ne taip 
smarkiai, pone milžine! Šiandien piemuo tegul dar valandėlę 
kambaryje pamiega, o mudu pasikalbėsime! Gana ilgai jį ka- 
mavai ir anksti rytą žadinai! 

— Okas tuesiir kolendi į mano reikalus? - šaukė milžinas. - 
Uždusinsiu tave vienu pirštu kaip žvirblį. 

— Vargu, - juokėsi Janekas, - aš esu stipruolių stipruolis. 
O jei netiki, žiūrėk. Paimsiu akmenį, suspausiu, tai iš jo van- 
duo ištrykš. Koja trenksiu į žemę - kibirkštys pasipils. 

Bet jis, žinoma, paėmė ne akmenį, o sūrelį, ir iš jo lengvai 
ištryško vanduo, taip pat kibirkštys pasipylė, kai kaustytais 
batais į akmenį spyrė. 

Milžinas akis išpūtė ir plačią burną atvėrė, nes tokios jėgos 
dar nebuvo regėjęs. Norėjo jis pamėginti po Janeko, pakėlė 
nuo žemės akmenį. Bet gniaužyk negniaužęs - vanduo iš jo 
netekėjo. Taip pat basa koja spyrė į žemę, bet kibirkštys nepa- 
sirodė, tik pėdas kruvinai prasimušė. 

— Jei esi toks stipruolis, galėtumėm būti draugai, - pasakė 
jis pagaliau Janekui, - tik greičiau lįsk iš pirkios. 


noxXRPLPWV CX m (ĖS 


Janekas išėjo iš pirkios, ir milžinas jam sako: 

— Pamėginkime jėgas dar kartą. Eisime į mišką ir medžiosi- 
me. Kas daugiau sumedžios žvėrių, tas bus stipresnis. 

Janekas su tuo sutiko, ir tad miške jie išsiskyrė, milžinas nu- 
ėjo kairėn, o Janekas dešinėn. Nespėjo Janekas paeiti nė šimto 
žingsnių, kai iš krūmų šoko ant jo didžiulis šernas su baisiomis 
iltimis. Vos ne vos išsigelbėjo medyje, užsikores ant pirmosios 
šakos. Bet šernas, norėdamas nuversti medį, įsibėgėjęs taip 
smarkiai smogė iltimis į kamieną, kad jų nebegalėjo ištraukti. 

Tada Janekas, atsargiai išlipęs iš medžio, apačioje akmeniu 
dar daugiau įkalė iltis į medį ir tuoj ėmė šaukti milžiną, kad šis 
teiktųsi ateiti pasižiūrėti jo laimikio, kurį jis sumedžiojęs. 

— Ei, nekvailiok, - maurojo milžinas, - juk tik pradėjom me- 
džioti ir man dar nė gyva dvasia nepasirodė. 

Jis labai stebėjosi, matydamas stiprų šerną ir girdėdamas 
Janeką pasakojant, kaip jam iltis į medį įkalęs. 

— Imk jį ant pečių ir parnešk namo į urvą, - sakė Janekas 
milžinui, - vakare iš jo galėsime išsikepti puikią vakarienę. Aš 
tuo tarpu eisiu pasidairyti po mišką kitų žvėrių. 

Taip jis sakė tik todėl, kad nesitikėjo panešti šerno, o milži- 
nas išrovė medį su šaknimis, užsidėjo jį su šernu ant peties ir 
taip nuėjo per mišką į savo urvą. 

Grįžes milžinas tarė Janekui: 

— O dabar galėtume eiti imtynių. Jau seniai su niekuo nesu 
ritesis. 

— Galime, - atsakė ramiai Janekas, nors jam visa drąsa išga- 
ravo. 

Abu susiėmė per liemenį, bet, vaje, su milžinu menki juokai. 
Vos pirmą sykį jis metė Janeką ant žemės, jam akyse pasidarė 
tamsu ir liko gulėti ant samanų paslikas. 


— Ko užmerkei akis ir ko nesijudini? - juokėsi milžinas, kai 
Janekas atsipeikėjo. 

— Tai tik todėl, - tarė Janekas ramiai, - kad mąsčiau ir skai- 
čiavau, kaip giliai tave įbesiu. 

Antrą kartą buvo dar blogiau - Janekui visi dantys sužlegsė- 
jo, taip skaudžiai ant samanų parkrito. 

— Aha, jau žinai mano jėgą, - juokėsi milžinas. 

— Nė kiek, - tarė Janekas, nors jam visai užteko dviejų smū- 
gių, - tik mąsčiau, kaip visus tavo kaulus po mišką išsvaidysiu. 

Trečią kartą milžinas dar labiau stengėsi, trenkė Janeką ant 
žemės ir užgulė jam ant krūtinės, šiam net akys išvirto. 

— Ko taip verti akis? - juokėsi milžinas. 

— Tai tik todėl, - tarė Janekas, - kad ieškau danguje vietos, 
kaip tave aukštai išmesiu. - Bet iš tiesų negalėjo nė oro įkvėp- 
ti, taip buvo pailsęs. 

Milžinas, išsigandęs, kad jo kaulai nekėpsotų po mišką iš- 
mėtyti arba pagaliau kad į dangų nenulėktų, ištiesė Janekui 
ranką ir tarė, kad nuo šiolei būsią geri draugai ir pagalbininkai, 
kad kartu miške medžiosią, o laimikį broliškai pagal teisybę 
pasidalinsią. Taip pat žadėjo duosiąs piemeniui ramybę ir iš jo 
neplėšiąs turto. 

Kad atšvęstų draugystę, susitarė, jog milžinas iškepsiąs pa- 
gautą šerną. Milžinas, tam pritardamas, sakė, kad Janekas per 
tą laiką parinktų miške kiek malkų. Dviejų trijų medžių už- 
teksią. Bet kai Janekas ilgai negrįžo, milžinas ėjo jo ieškoti ir 
pamatė, kad šis virve riša medžius krūvon. 

— Ką tu čia darai? - paklausė milžinas. 

— Et, nenoriu po vieną medį rauti, - kalbėjo Janekas, - nuo- 
bodus tai darbas. Todėl geriau surišiu medžius krūvon, bent 
ketvirtį miško išsyk, ir vienu kartu visus išrausiu. 

Milžinas išsigando, kad šitaip Janekas visą mišką išraus, ir 
tarė: 

— Mes, broliuk, šitaip neapdairiai nedarome, - ir išrovė du 
medžius. - To užteks, - kalbėjo jis, užsivertęs juos ant pečių, - 
o tuo tarpu tu nueik prisemti į katilą vandens. 

Bet kai Janekas vėl ilgai negrįžo, milžinas nuėjo pas jį prie 
miško šaltinio ir mato, kaip jis kala basliukus aplink visą šalti- 
nį ir juos apipina virve. 

— Ką darai, broliuk? - klausia. 

- Ė, nieko ypatinga, - atsako Janekas, - iš tikrųjų neturiu 
noro du ar tris kartus vaikščioti vandens. Išrausiu šaltinį iš 
žemės, užsidėsiu ant pečių ir parnešiu į urvą. 

— One, ne, - kratėsi milžinas, - taip greitai liktume be van- 
dens, o kito šaltinio miške nėra. 

Pasisėmė milžinas vandens į katilą, užsikėlė ant galvos, o Ja- 
nekas nuėjo paskui jį. 

Taigi atėjo į urvą, kur milžinas gyveno. Milžinas įkūrė ugnį, 
užkaitė katilą ir pataisė šerną šauniai vakarienei. Pavalgė, pa- 
sišnekučiavo, linksmais pokštais pasismagino, bet Janekas ge- 
rai suprato, jog milžinas tyko tik patogios progos, kad jam galą 
padarytų. 

Kai atėjo laikas miegoti, milžinas atsigulė urve, o Janekas 
išėjo į mišką. 

— Nepatinka man miegoti tarp sienų, ten pernelyg ankšta, 
man geriausia, kai samanos po galva, o skaisčios žvaigždelės 
viršum galvos, - taip teisinosi jis. 

Atsigulė į samanas per kelis žingsnius nuo urvo, bet gerai 
matė, kaip milžinas jį seka. Todėl naktį paslapčiomis atsikė- 
lė, iš marškinių padarė kaliausę, prigrūdo ją samanų, apvilko 
savo drabužiais, uždėjo skrybėlę, o pats pasislėpė krūmuose. 


Jau kiekvienas įspės, kad tą naktį Janekas nė akių nesumerkė 
ir tik žiūrėjo, kas bus. Po valandėlės išėjo milžinas su dideliu 
vėzdu ir tris kartus tvojo per kaliausę. 

— Cha cha, stipruolių stipruoli, - juokėsi, - nė nekvėptelėsi, 
ir bus man amžinai ramu dėl tavęs! Trys smūgiai, ir tavęs nėr! 

Milžinui akys ant kaktos iššoko, kai rytą Janekas jį žadino 
sveikas ir linksmas. 

— Ką, tu čia, vaikštai ir kalbi? - mikčiojo milžinas iš nuosta- 
bos. - Tau nieko šią naktį neatsitiko? 

— Kas gi man atsitiks? - stebėjosi apsimetęs Janekas. - Visą 
naktį puikiausiai miegojau, gražiausius sapnus sapnavau, ko- 
kių tik būti gali. Tik rodės, kad kažkas man rykšte sudrožė. Bet 
tai man nieko nepakenks - aš nesužeidžiamas ir nemirtingas, 
į ugnį šoksiu - nieko man nepakenks, akmenys ant manęs nu- 
kris - nesužeis manęs. 

— O kaip tu pasidarei toks stiprus, kad tavęs niekas sužeisti 
negali? - smalsavo toliau milžinas. 

— Aš išmaudytas nuostabių miško žolių - paparčių ir jaunų 
kadagių - maudynėje, - aiškino Janekas. - Pasitaisyk tokią 
maudynę, karštą, kai vanduo kunkuliuote kunkuliuos, ir su- 
mesk į jį vaistažoles. Įšoksi į ją, atsigausi, dvidešimt metų at- 
jaunėsi ir būsi nesužeidžiamas ir nemirtingas. 

Tas milžinui, žinoma, labai patiko, ir tuoj tam pritarė, kad 
tokią stebuklingą maudynę pasidarysiąs. Jie rinko paparčius, 
laužė ištisus krūmus kadagių ir netrukus tų gydomųjų žolynų 
turėjo didžiulį glėbį. 

Kai parėjo į urvą, milžinas užkūrė ugnį,, pripylė pilną katilą 
vandens ir pastatė ant ugnies. Po valandėlės vanduo burbu- 
liavo ir šnypštė, o Janekas į jį mėtė kvepiančius žolynus, kad 
veikiai suodiname milžino urve kvepėjo kaip vaistinėje. Jau 

visus paparčius ir visus kadagius į vandenį sumetė ir vis kurs- 
tė ugnį. 

— Turiu pirštu pamėginti, kaip vanduo karštas, - pasakė jis, 
kišdamas į verdantį vandenį ne pirštą, bet pagaliuką. 

— Na, dar turi pavirti ketvirtį valandos, - kalbėjo jis, kišda- 
mas po katilu visą kelmą. 

Po ketvirčio valandos vėlei pabandęs, jis sako: 

— Taigi dabar maudynė geriausia, ne per karšta, kaip tik 
maudytis. Taip pasilepinęs, atsigausi ir dvidešimt metų atjau- 
nėsi. 

Milžinas, jau iš anksto džiaugdamasis būsiąs nesužeidžia- 
mas ir nemirtingas, šoko į verdantį vandenį, o Janekas, laukęs 
tos akimirkos, prispaudė jį vandenyje dideliu akmeniu, kad šis 
nė pajudėti negalėjo. Baisiai suriaumojo milžinas, bet pagal- 
bos jam nebuvo. 

Janekas dabar apžiūrėjo milžino urvą, vildamasis rasiąs 
slėptuvėse lobių. Bet labai apsiriko, nes milžinas nebuvo tur- 
tų mėgėjas, o gal miškuose niekur nebuvo suslėptų lobių, kad 
galėtų juos į urvą suvilkti. Surūdiję dubenys ir apsvilę vėzdai, 
sudaužyti kirviai ir geležinės lazdos - tai buvo visas milžino 
turtas, ir iš tikrųjų nevertėjo Janekui visa tai tempti namo. 

— Et, - nusijuokė jis, - bent apylinkę nuo milžino išvadavau 
ir piemeniui poną prašalinau, o tai irgi šio to verta. 

Tad nuėjo pas piemenį ir papasakojo, kad milžinas nebegy- 
vas ir kad jau niekada neengsiąs apylinkės. Piemuo tuo neno- 
rėjo tikėti, tik tada, kai, nuėjęs į urvą, pamatė milžiną katile, 
liovėsi kraipęs galvą. Tuoj nusitempė Janeką prie savo bandos, 
ir taip džiaugėsi dėl milžino galo, jog, išrinkęs gražiausią ėriu- 
ką, dovanojo Janekui, kad išvadavo jį iš milžino. 


— Vis dėlto šį tą uždirbau, - tarė sau Janekas, kadangi jam 
keliauti po pasaulį buvo iki kaklo ir pasiilgo namų, tai nutarė 
grįžti namo. Prisiminė šiltą guolį ant krosnies ir mamos sklin- 
džius, o tai buvo vis dėlto šiek tiek geriau negu vaišės urve pas 
milžiną! 

Tad, pasiėmęs ėriuką po pažastim, pasuko į namus. 

Ir vis dėlto jo namo neparsinešė. Jau buvo netoli gimtojo 
kaimo, kai jį suėmė didelis snaudulys. Atsigulė po medžiu, 
ėriuką prisirišęs prie medžio, kad pasiganytų žalioje žolėje, ir 
laimingas užmigo. Per miegą šypsojosi, sapnuodamas krosnį ir 
sklindžius, bet tuo metu prie jo prisliūkino didelis plėšikas, se- 
nas rudis lapinas. Nė girdėte negirdėjai, kai šis nenauda slinko, 
tarsi letenas būtų apsiavęs geriausiomis šlepetėmis. Ėriukas 
du tris kartus sumekeno ir atsidūrė lapino dantyse, o Janekas 
pamatė tik gabaliuką rudo kailio, kai lapinas dingo krūmuose. 

Taip grįžo Janekas tuščiomis rankomis ir gerokai išalkęs pas 
tėvą. Tėvas apsidžiaugė, darbų buvo į valias lauke ir troboje, o 
mama iš džiaugsmo sutiktuvėms iškepė dubenį sklindžių su 
kaupu. 

Janeko nereikėjo ilgai raginti, narsiai puolė juos murmė- 
damas: 

— Nuostabus dalykas pasaulyje! Milžiną įveikiau, šerną su- 
medžiojau, o rudis lapinas mane apšovė! 

Ir lapėms to niekados nedovanojo. Gaudė jas, spąstus statė, 
pėdomis sekė. Plačioje apylinkėje niekas tiek lapių nesume- 
džiojo, kaip jis. Todėl jį už tai vadino: Janekas, lapių medžio- 
tojas. 

APIE IŠTARNAUTĄ ŽMONĄ 


iršum kaimo ir miškų stūksojo aukšta pilis, o toje 
4| pilyje gyveno turtingas didžiūnas, kuris turėjo 

daugybę lobių ir už juos didesnį lobį - gražią ir 
gerą dukterį. Kiekvienas tą dukterį mylėjo, nes buvo žmonėms 
maloni, niekad niekam nebuvo niūri ir ant nieko nepyko, todėl 
žmonės ją iš tolo sveikindavo, kai išeidavo iš pilies pasivaikš- 
čioti. Užtat jos tėvo niekas nemėgo: tai buvo kietas žmogus, 
kuris niekam nieko gera nebuvo padaręs, galvojo tik apie save 
ir savo turtus ir buvo toks šykštus, kad apie tai toli sklido gan- 
das. Didžiausias jam džiaugsmas būdavo išlupti iš ko pinigus, 
ir iki paskutinio kraujo lašo ginčydavosi, kai reikėdavo ber- 
nams mokėti algą. 

Tokie šykštuoliai neturi ramios valandėlės: naktį dėl nuolati- 
nės baimės negali miegoti, o dieną vis mąsto, kaip dar daugiau 
pinigų sugrobti. Didžiūnas ne kitoks buvo, naktį keldavosi ir 
tikrindavo visus kambarius, nes bijojo vagių, pasižiūrėdavo į 
arklides ir tvartus, pereidavo sodus, patikrindavo svirnus. O 
dieną vaikščiodavo po laukus, kur plušėjo jo baudžiauninkai, 
ir riesta būdavo tam, kuris ilsėdavosi ar net prakaitą nuo kak- 
tos braukdavo. Tada didžiūnas rėkdavo ir tinginių tinginiais 
juos plūsdavo, grasindamas bizūnu, jei nedirbs be atvangos. 

Dar vasarą, kai buvo didelis karštis, iš lauko jis pasuko į miš- 
ką truputį atsivėsinti. Ėjo ėjo, kol, išėjęs iš savo dvaro, įžengė 
į svetimą mišką. O ten staiga girdi linksmai dainuojant ir kaž- 
ką energingai stuksenant į medį, kad visas miškas aidėjo nuo 
dainos ir darbo. Nuėjęs į tą pusę, didžiūnas rado stiprų, auga- 
lotą jaunikaitį beskaldant malkas. Į didžiausius kelmus tren- 
kia, tarsi žaiste žaisdamas, o aplink jį pilna pliauskų ir skiedrų. 


Darbą dirbo smagiai iš peties, dainuodamas sau linksmas dai- 
neles, bet padirbto darbo buvo gera krūva! 

Didžiūnas žiūri ir žiūri, koks tas jaunikaitis stiprus ir links- 
mas, kaip jam darbas tirpte tirpsta. Ir mano sau: „Tai bent būtų 
baudžiauninkas kaip man sukurtas! Jis būtų daug naudinges- 
nis, negu tie mano slinkiai ir tinginiai! Ir pinigų tikriausiai tiek 
neužsišauktų, kiek iš manęs lupa mano bernai!“ 

Atsistojęs prie jo, sušuko: 

— Ei, vaikine, klausyk, ar nenorėtum eiti pas mane tarnauti? 

Jaunikaitis, liovęsis dirbęs, pasirėmė kirviu į kelmą ir tarė: 

— Kur? 

— Esu kaimyninės pilies ponas, turiu laukų, ganyklų ir miš- 
kų. Užtektų ir tau darbo. Matau, kad pas mane ne dykai duoną 
valgytum - moki gerai darbą dirbti! 

— Moku, - nusišypsojo jaunikaitis. - O jeigu prie darbo tin- 
ku, tai kodėl neičiau tarnauti! Šiaip ar taip, esu vienas, nieko 
neturiu, tėvas su motina jau seniai man mirę. Tik suskaldysiu 
paskutinį kelmą, tuoj galėsim leistis į kelią! 

Taigi atėjo malkakirtys į pilį tarnauti. Didžiūnas neišma- 
nė, kokį sunkų darbą jam užkrauti, todėl mieliau duodavo jo 
daugiau negu mažiau, bet jaunikaitis nemurmėjo, triūsė nuo 
ankstyvo ryto iki tamsios nakties, nešiodamas sunkiausius 
krovinius, kirsdamas storiausius medžius, tramdydamas ne- 
nulaikomas bandas, ir vis jam buvo gana darbų - tvartuose, 
laukuose ir miškuose. Bet kad darbuose nedejavo ir jų nekei- 
kė, tik dar linksmai dainavo, nors pietums turėdavo vos sužie- 
dėjusios duonos kriaukšlę, visi jį mėgo. O labiausiai didžiūno 
duktė: jam visada gražiai nusišypsodavo, už palabinimą padė- 
kodavo, apie sveikatą pasiteiraudavo, o stiprusis bernas tada 
patenkintas dar noriau imdavo dirbti ir dainuoti. 

Bet didžiūnas, būdamas sukčių sukčius, galvojo tik apie pri- 
gavimą. Pamatęs, kaip bernui patinka jo duktė, vieną dieną 
jam sako: 

— Ei, vaikine, o jeigu sutartį sudarytume? Mokėti tau nemo- 
kėsiu, bet tu, man ištikimai tarnaudamas, per trejus metus iš- 
sitarnausi mano dukterį. 

— Būtų neblogas sandėris, - tarė jaunikaitis ir, paspaudęs su 
ponu rankas, sudarė sutartį. Abu buvo patenkinti, taip pat ir 
duktė džiaugėsi, nes linksmas, išnašus vaikinas jai labiau pati- 
ko už pasipūtusius ponus, kur atvažiuodavo į pilį svečiuotis. 

„Veltui mano dukros negausi“, - širdyje šiepėsi didžiūnas ir 
nuo tos valandos duodavo bernui tokius sunkius darbus, ko- 
kius tik įmanė išgalvoti. Jis vylėsi, kad per trejus metus darbas 
jį nukamuos, ir tada nereikės nei už tarnybą mokėti, nei duk- 
ters duoti. Valgio duodavo mažai, paties prasčiausio, bernui 
nebuvo nei švenčių, nei poilsio, dar vidunakčiais tamsoj jį ža- 
dindavo ir jau su kroviniais toli siųsdavo. Suprantama, bernui 
kartais ir dainelių pritrūkdavo, nes sunku dainuoti, kai pilvas 
valgyt prašo. Dar gerai, kad duktė kartkartėmis jį prisimin- 
davo, valgio likučių slaptomis pasiųsdama, duonos žiauberių 
jam tvarte paslėpdama. Tada, ją prisiminus, ir darbas buvo 
lengvesnis, ir duona minkštesnė; pamojavęs rankomis, linkte- 
lėjęs galva, ir vėl imdavosi darbo. „Juk tie treji metai praeis, ir 
ilgiausia dainelė baigsis!“ 

Štai treji metai baigiasi, ir šykštusis didžiūnas mato, kad 
berno vis dėlto nenumarino. Bet kas yra kaip gyvas girdėjęs, 
kad tokia gražuolė dukra eitų už vargšo, kuris miške malkas 
kirto ir neturi nei pirkios, nei bandos, nei pinigų, nieko, visai 
nieko? Ir paslapčiomis jau davė žinią kitam didžiūnui, turtin- 
gam, bet senam, kad ruoštųsi: jam savo dukterį atiduosiąs ir 
po kelių dienų vestuves iškelsiąs. 


Tačiau bernas apie tai nieko nežinojo, nieko nežinojo nė 
duktė. O kai iki trejų metų buvo likusi vos viena diena, bernas 
ponui sako: 

— Rytoj baigiasi mano tarnyba, rytoj gausiu dukterį į žmonas. 

— Gausi, gausi, - nusiviepė didžiūnas ir galvoja sau: „Nelabai 
džiaugsies savo uždarbiu.“ O garsiai sako: - Bet pabaigai turi tris 
darbus padaryti, kad matyčiau, jog dukterį duodu žmogui, kuris 
moka pasaulyje gyventi, ne žiopliui, ne kokiam nevėkšlai. 

Nelabai tas patiko jaunikaičiui, nujautė čia esant kokią klas- 
tą, bet ką darysi? Taigi didžiūnas davė jam tokį pirmąjį darbą: 

— Klausyk, - sakė jis, - vestuvėms reikia malkų, kad virė- 
jai galėtų gerai krosnis iškūrenti. Malkų taigi mums parneši. 
Pasiimk kirvuką ir penkis vežimus, o iki vakaro nurėžk šimtą 
medžių, nugenėk, nulupk žievę ir, suskaldęs mažomis pliaus- 
kelėmis ir šakaliais, sukrauk į vežimus. Ir visą tą krovinį pats 
parveši, vežimus be arklių parvilksi. 

- Argi tai galima? - išsigando jaunikaitis. - Šimtą medžių 
suskaldyti ir be arklių juos namo parvežti? 

— Daryk, kaipišmanai, - truktelėjo pečiais didžiūnas, džiaug- 
damasis, kad puikų dalyką išgalvojes, - parveši malkų - gerai, 
būsi vieną darbą atlikęs ir galėsim ruoštis vestuvėms. Jei ne, 
tai iš vestuvių nieko nebus, galėsi grįžti iš kur atėjęs. 

Liūdnas ėjo bernas į mišką su kirvuku ant peties, jau nė ne- 
pasidainuodamas. Penki vežimai važiavo paskui jį iki pat pa- 
miškės. Įėjo jis į patį nuošaliausią kampą, kur augo kelių šimtų 
metų senumo medžiai, kildami iki pat debesų. Pasižiūrėjo į 
juos ir tarė: 

— Dabar beviltiškai praradau žmoną! Trejus metus už ją tar- 
navau be jokio poilsio, o paskutinę dieną ją prarasiu amžinai. 
Kas gi galėtų sugalvoti šimtą medžių suskaldyti pliauskomis ir 


vežimais namo parvežti! 

Nusviedęs kirvį ant samanų, atsigulė ir, padėjęs galvą ant 
žemės, triskart atsiduso: 

— Ak, ak, ak! 

Tą akimirką kažkas miške sušlamėjo, ir prieš jį atsistojo keis- 
tas senis, juodas juodas kaip derva, tik su didelėmis akimis ir 
balta barzda. Nusilenkė ir tarė: 

— Kam mane šaukei, pone? 

— Argi aš tave šaukiau? - nusistebėjo bernas. - Juk aš nie- 
kieno vardo netariau. 

— Ogi tarei, - tarė senis, - triskart šaukei: „Ak, ak, ak! — 
o „Ak“ kaip tik mano vardas. 

— Tada atleisk, - atsiprašė bernas, - nežinojau. Kad ir šau- 
kiau, bet padėti man negali. 

— Kas žino, - tarė senis, ir tada jaunikaitis viską papasakojo, 
kaip trejus metus už žmoną tarnavęs ir gerai dirbęs, o dabar 
turįs atlikti nepaprastą darbą, kurio joks žmogus neįstengiąs. 

— Ogi įstengs, - atrėžė senis, išsitraukęs iš kišenės dūdelę, 
sudūdavo ir tada įsakė: 

— Tebūnie šimtas medžių nukirsta, nugenėta, sukapota į 
pliauskas, suskaldyta, į vežimus sukrauta. 

Vos atvėrė jaunikaitis akis, kai staiga šimtų šimtai kirvių su- 
žybsėjo miške, tarsi būtų jie gryno sidabro. Jie buvo tai čia, tai 
ten, nieko nematei, tik spindinčius kirvius, kaip laksto po miš- 
ką. Ir štai įsirėžė į medžius, o Dievuli, ėjo viskas kaip iš pypkės, 
taukšt taukšt taukšt aidėjo smūgiai, žievė luposi, o medis kve- 
pėjo, paskui kamienai palinko ir triokšt triokšt virto vienas po 
kito ant žemės, dešimtas, penkiasdešimtas ir šimtasis. Kirviai 
kapojo, pliauskos kaupėsi, jų jau ištisos rietuvės buvo, o pas- 
kui tos rietuvės į vežimus sušoko, gražių gražiausiai susikrovė, 
ir dar nė saulutei nenusileidus, visa buvo padaryta iki paskuti- 
nio šipulio, ir kirviai vėl dingo, tarsi jų nebūtų niekad buvę. 


— Matai, kad ir toks darbas įmanomas, - juokėsi senis. - 
O dabar surišk vežimus vieną po kito, čiupk už grąžulo ir 
tempk. Nebijok, eis, aš pastumsiu. 

Surišo jaunikaitis vežimus ir traukia - stebuklų stebuklas, 
patraukė visus penkis vežimus su visu kroviniu, tarsi tai būtų 
vaikiškas žaisliukas. Padėkojo seniui, kepurę iš džiaugsmo 
aukštyn pamėtėjo, šūktelėjo ir nuvažiavo su penkiais vežimais 
prie pilies, tarsi būtų vežęs vienračiu truputį šiaudų. 

Didžiūnas lūpas krimto ir iš pykčio net pamėlo, matydamas 
krovinį. Bet tarė: 

— Gerai, pirmąjį darbą padarei. O dabar klausykis antrojo už- 
davinio: vestuvėms reikia gražių drabužių, staltiesių ir paklo- 
džių, o mums jų negana. Rytą pasėk linų, per pietus nurauk, 
išklojėk, nukulk, išmink, suverpk, išausk ir iki vakaro atiduok 
naują drobę! 

— Naują drobę, ir visa tai per dieną? - griebėsi bernas už 
galvos. 

— Jei nepadarysi, ką tau įsakau, dukters nesitikėk ir tuoj 
dumk iš mano pilies! 

Kitą dieną jaunikaitis nuėjo į lauką, bet, tuoj sėdęs ant va- 
gos, liūdnai rankas nuleido. „Iš tiesų būtų geriau, - tarė pats 
sau, - jeigu nelaukčiau nė galo, o tuo pačiu žygiu grįžčiau į 
mišką vėl malkų skaldyti. Nėr ko apie žmoną galvoti, ir visas 
mano vargas perniek. Ir kam gi aš gimiau šiame nelaimingame 
pasaulyje, aš nelaimingas, ak, ak, ak.“ 

Vos tris kartus ištarė „ak“, kai prieš jį, kaip ir vakar, stojosi 
senis, juodas lyg derva, su spindinčiomis akimis ir balta barz- 
da, ir tarė: 

— Kam mane, pone, šaukei? 

— Nė neprisiminiau tavo vardo, - tarė tarnas, - atleisk, kad 


tave sutrukdžiau. 

— Bet tu liūdnas! Ar to neužteko, ką vakar padarei? 

— Neužteko, neužteko, - gailiai atsiduso jaunikaitis ir papa- 
sakojo apie naują uždavinį, kad turįs pasėti linų ir iki vakaro iš 
jų parūpinti puikiausios drobės. 

— Ką gi, ir toks darbas padaromas, - pasakė senis, išsitraukė 
dūdelę, padūdavo ir sušuko: 

— Pasėkite linų, nuraukite, suverpkite ir išauskite! 

Ir žiū, tą akimirką iš visų pusių į lauką suskrido sėklos, ir ne- 
būtum spėjęs nė apsidairyti, kai ėmė augti iš žemės daigeliai, 
saulutė juos gražiai šildė, vėjelis drėkino, o nematomos rankos 
linus jau rovė, klojėjo, kūlė, mynė, suko verpstus, tuoj subildė- 
jo audžiamosios staklės, ir dar saulei nenusileidus, ant žemės 
tiesėsi graži balta drobė, jos buvo tiek, kad jaunikaitis sunkiai 
galėjo visą surinkti. 

Ponas iš pykčio virpėjo, kai pamatė tiek drobės, bet visą su- 
dėjo į skrynias ir tarė: 

— Balandėli, dar vieną dalyką užmiršom. Kokios čia būtų ves- 
tuvės, jei jose neturėtume žvėrienos! Eik į mišką ir parūpink 
žvėrienos. Bet kad manęs neapgautum, parvesk tuos žvėris 
čionai į mano pilį gyvus - lokį, du šernus ir penkis elnius. 

Visą naktį nemiegojo vargšelis, o rytą nuėjo į miško gilumą. 
Ten mąstė apie savo gyvenimą, apie sunkius pavojingus dar- 
bus, ir tą valandą jam buvo taip gailu, kad iš širdies pravirko. 

— Jau negrįšiu į pilį, jau niekad nematysiu savo gražiosios 
sužadėtinės, - dejavo jis, - kaip man plikomis rankomis lokį 
ar šerną sugauti, kaip ponui elnius parvesti. Iš tiesų negalėjo 
ponas nieko sunkesnio išgalvoti, kad mane pražudytų ir į ne- 
laimę įstumtų, ak, ak, ak! 

Taip dejavo, bet dar paskutinis „ak“ tyliame miške nenuai- 
dėjo, o prieš jį vėl stojo tas juodasis senis, nusilenkė ir tarė: 


— Kam mane, pone, šaukei? 

— Dukart man padėjai, - tarė nusiminęs jaunikaitis, - bet 
trečiam darbe man niekas padėti negali. Kas gali lokį sugauti, 
kas įstengs elnią ponui parvesti? 

- Ir tu galėsi, - nusišypsojo senis, - ir vieno dalyko tave iš- 
mokysiu. Paimk šitą dūdelę. Jei sudūduosi, iš visų pusių pas 
tave subėgs žvėrys, kokie tik tamsiausiuose miškuose bėgioja. 
Pasirinksi, kas tau patinka. O šia rykštele suduosi ir pasakysi: 
„Stot!“ Ir tuoj sustos viskas, ką tik parodysi, ir stovės, kaip tą 
akimirką buvo, tolei, kol antrą kartą suduosi ir tarsi: „Bėkite!“ 
Gali dabar išmėginti. Padūduok! 

Jaunikaitis iš lengvo pūstelėjo dūdelę, ir tuoj pasklido skar- 
dus garsas. Ir matytumėt, kas dabar darėsi. Iš visų pusių bėgo 
žvėrys: lokiai, lapės, vilkai, elniai, stirnos, kiškučiai, žodžiu, 
visa, kas miško urkštynėse bėgiojo. Jaunikaitis išsigando, pa- 
matęs tiek žvėrių, bet, tuoj prisiminęs vyrelio žodžius, čekšte- 
lėjo rykšte žvėrių link: „Stokit!“ 

Ir visi tarsi suakmenėjo, lokys sustingo aukštai iškėlęs lete- 
nas, šernai - su pravirais snukiais, elniai - su ištiestais ragais, 
niekas nė nepakrutėjo, ir žvėrys atrodė kaip statulos, kurias 
skulptorius miške pastatė. Tada pasirinko jaunikaitis stiprų 
lokį, du juodus šernus ir penkis gražius elnius, o likusių pusėn, 
rykštele čekštelėjęs, tarė: 

— Bėkite! 

Ir tada visi likusieji - lapės, vilkai, stirnaitės, kiškučiai - lei- 
dosi bėgti, ir po akimirkos čia stovėjo tik penki suakmenėję 
elniai, du šernai ir pilkšvas lokys. 

— Ir tą aš tau parūpinau, - pasakė senis, - bet gali būti, kad 
žvėrių nė neprireiks, tai juos tik paskolinu. O dabar greitai pa- 
skubėk į pilį, nes ten be tavęs nuostabūs dalykai dedasi! 

Jaunikaitis sudavė rykštele ir, taręs: „Bėkite!“ - seniui nuo- 
širdžiai padėkojo. O žvėrys pasileido bėgti, kad vos paskui juos 
spėjo, taip greitai kūrė. 

Bet kai artėjo prie pilies, jis iš tolo girdėjo skambinant, o 
šventiškai apsirengę žmonės plūdo į kiemą ir išsigandę bėgo 
nuo žvėrių. Tačiau bernas, rykštele mostelėjęs, tarė: „Stot!“ ir 
visi žvėrys sustojo. 

— Kas čia darosi? - paklausė jis vieną ginklanešį, kuris 
kaip tik dūmė su nauja spindinčia alebarda ir šviežiai ištep- 
tais batais. 

— Vargšeli, - nusijuokė ginklanešys, - mūsų ponas tave ap- 
šovė! Kol tu po miškus klajojai, jis iškėlė savo dukrai vestuves 
su kitu jaunikiu. Jaunikis senesnis už tave, bet turi tiek auksi- 
nių, kad juos pūrais seikėja! 

Jaunikaitis, nė valandėlės nedelsdamas, nubėgo prie pilies. 
Jo akys pykčiu liepsnojo: taip jį apgavo, kai jam trečiasis, pa- 
skutinis darbas laimingai pavyko! Kaip vėjas atūžė į kiemą 
tuo akimirksniu, kai didelė vestuvių eisena traukė į pilies ko- 
plyčią sutuoktuvių apeigų. Priekyje ėjo išblyškusi, nusikan- 
kinusi jaunoji, kuriai visą laiką iš akių biro ašaros, šalia jos 
išdidus senas jaunikis, paskui vestuvininkai, sukviesti iš visų 
šalių, o tarp jų pilies ponas, išdidus ir besišypsantis, kad pa- 
vyko apgaulė. 

Jaunoji, pamačiusi savo tikrąjį jaunikį, ištiesė į jį ranką, bet 
jos tėvas šiurkščiai prapliupo: 

— Nešdinkis, driskiau, į tvartą, ten tavo vieta, o ne tarp ves- 
tuvininkų! 

Tačiau bernas stryktelėjo ant pirmojo laiptelio, mostelėjęs 
jaunojo ir jaunosios link rykštele, sušuko: „Stot!“ ir žiū, jaunie- 
ji jau negali žengti nė žingsnelio. 


Vestuvininkai tuoj susimaišė, šūkaliojo ir triukšmavo, 
ojaunąjį su jaunąja judino, bet šie buvo kaip akmeniniai. O kai 
ruošėsi pulti jaunikaitį, čekštelėjęs rykštele jų pusėn, sušuko: 
„Stot!“ ir visa palyda sustojo ant laiptų bei kiemuose, ir niekas 
negalėjo nė pajudėti. 

Tada jaunikaitis tarė didžiūnui: 

— Trejus metus tau ištikimai tarnavau ir teisingai išsitarna- 
vau tavo dukterį į žmonas. Ir tris darbus atlikau. O apačioje 
laukia žvėrys, kaip įsakei. Davei žodį, ir didelė nuodėmė jį su- 
laužyti. Trejus metus tu, pone, įsakinėjai, bet šiandien atėjo 
man eilė, kad aš įsakyčiau. Arba tavo dukterį tuojau į žmonas 
gausiu, arba visus paliksiu užburtus ir suakmenėjusius iki Pa- 
skutinio teismo dienos kaip dabar nejudančius stovint. 

— Neduosiu! - piktai riktelėjo didžiūnas, pamėlęs iš pykčio, 
ir tą akimirką jis sustingo kaip statula, burną pravėręs, rankas 
ištieses. 

Tiktai po geros valandos jaunikaitis jam davė naują įsaky- 
mą: „Judėk!“ 

Ir didžiūnas galėjo žengti ir judėti. 

— Ar dabar galiu vesti tavo dukterį? - teiravosi jaunikaitis. 

Ponas į jį baisiai piktai pasižiūrėjo, akis išvertęs, bet, maty- 
damas suakmenėjusią palydą, nuleido galvą ir tarė: 

— Vesk! 

Linksmai šmikštelėjo vytelė, linksmai nuskambėjo: „Judėki- 
te! ir žmonės atgijo. Jaunikaitis senajam jaunikiui mandagiai 
linktelėjo, paėmęs už peties, apgrežė, kad eitų iš kur atėjęs, ir 
dar pašaipiai jam už maloningumą padėkojo. O jaunoji liovėsi 
verkusi, nusišypsojo, galva linktelėjo, kad norinti eiti tuoktis, 
ir visa palyda patraukė į koplyčią. Bet vos kunigas baigė cere- 

moniją ir vestuvininkai išėjo į kiemą, pašoko godusis ponas ir 
išplėšė jaunajam savo dukterį. 

— Prievarta ją paėmei, ir ji nebus tavo! - šaukė jis. - Eik, dris- 
kiau į mišką, o ne pas mano dukterį! Žvėrių neatsivedei, o jau- 
nosios reikalauji! Bėk, kol dar ant tavęs šunų neužsiundžiau, 
kol ginklanešiai nepasistengė tavęs paskubinti! 

Bet tuosyk prieš didžiūną pasirodė mažasis senukas, visas 
juodas kaip juodžiausia derva, su akimis kaip šviesuliai ir bal- 
ta barzda. 

- Žvėrių nori, lokio, šernų, elnių? — nusijuokė jis, tarsi vėjas 
suūžė. - Bet tai ne tavo žvėrys, jie mano! - Ir sudūdavęs, rykš- 
tele kirtęs, tarė: „Bėkite!“ ir tuoj lokys, šernai ir elniai pasileido 
bėgti kaip audra, bet nieko jie nekliudė, tik prie didžiūno puo- 
lė. Parvertė jį, sutrypė, letenomis sugniaužė, ragais subadė, ir 
taip niekingai baigė gyvenimą godus ir žiaurus didžiūnas. 

Tik duktė, jaunoji marti, verkė, bet nė vienam kitam dėl 
mirusio didžiūno ašarėlė neiškrito. Visi džiaugėsi, kad nuo jo 
laisviau atsikvėps. O pilyje prasidėjo kiti laikai: jaunoji ponia 
maloniu žodžiu guodė, o jos vyras juokavo ir dainavo. Jau nie- 
kada nereikėjo eiti į mišką ir dūsauti. Taip pat niekas nuo tų 
laikų nematė keisto juodojo senuko kaip derva, su akimis kaip 
šviesuliai ir balta barzda iki juostos. Tikriausiai jis persikėlė į 
kitus kraštus. 


ŠVIESA AKLIESIEMS 


N iema ilga, o diena būna trumpa, prie ugnies su- 
IAL 


A sėsime, ir aš jums paseksiu pasaką, visą vakarą ją 
seksiu be paliovos. O apie ką bus manoji pasaka? 
Apie du seno karaliaus sūnus. 

Tasai karalius viešpatavo vienoje šalyje toli nuo mūsų kraš- 
tų. Tai buvo už septynių kalnų, už septynių upių ir septynių 
jūrų, ir jums reikėtų ilgai keliauti ir vandenimis plaukti, kol tą 
šalį pasiektumėte. 

Tas karalius turėjo du sūnus, vyresnįjį, kurį už viską labiau 
mylėjo, ir jaunesnįjį, kuris jam nebuvo nė perpus toks mie- 
las. O tas vyresnysis buvo dykaduonis ir tinginys, į jokį darbą 
niekada nelinko, mokėsi blogai, kad nuo to jo mokytojams 
plaukai žilo, ir mieliausiai tik su linksmais draugužiais pra- 
mogavo, gėrė ir plačiai gyveno. O kai apsirengdavo gražiais 
drabužiais, niekas jam neprilygdavo, toks buvo puikus ir lie- 
knas, kad kiekvienas į jį žiūrėdavo, užmiršęs, koks jis lengva- 
būdis ir kaip lengvai pinigus kleidžia. Užtat jaunėlis anaiptol 
nebuvo toks gražus, veidas po nesenos ligos buvo rečiuotas, 
bet akys nuoširdžios, mielos, o širdis gera. Žmonės jį mėgo ir 
dažnai kalbėdavo: 

— Gaila, kad nėra toks gražus kaip jo vyresnysis brolis! 

Tačiau tėvas jo nemylėjo, nes visa jo meilė priklausė vyres- 
niajam sūnui, ir, kur tik galėjo, savo palankumą rodė tik vy- 
resniajam sūnui. Jaunesniojo kitaip nevadino, kaip bjaurusis 
berniūkštis. 

Vieną rytą - o tai buvo kaip tik tąkart, kai diena ilgiausia ir 
naktis trumpiausia, - senasis karalius tarė: 

— Ei, vaikinai, papasakokite man, kas šiąnakt jums prisisa- 
pnavo! Esu girdėjęs iš išmintingų žmonių, kad tikrai išsipildą 
tai, kas žmonėms prisisapnuoja! 

Vyresnysis sūnus nusišypsojo ir papasakojo: 

— O, tai buvo puikus sapnas, tėveli! Sėdėjau aš linksmoj 
draugijoj, buvo tai patys gerieji bičiuliai, o ant stalų pristatyta 
nuostabiausių valgių ir brangiausio vyno. Gėrėme, valgėme ir 
linksminomės. Paskui pas mus atėjo graži princesė, ir su ja iš- 
vykau į tolimą kelionę! 

— Tai buvo puikus sapnas, - taip pat nusišypsojo senasis ka- 
ralius, - tik tegu jis tau išsipildo! O ką tu sapnavai, bjaurusis 
berniūkšti? 

— Negaliu sakyti, ką esu sapnavęs, - tarė jis, - geriau bus, kai 
pats sau paliksiu tą paslaptį. Ir nenoriu, kad mano sapnas iš- 
sipildytų! 

Bet tėvas buvo smalsus, taip pat ir vyresnysis brolis, abu 
vertė jį iš karto geruoju, o paskui piktuoju, tad pagaliau jaunė- 
lis nusileido ir papasakojo savo sapną: 

— Man pasirodė sapne, kad tu nužengei nuo savo sosto, 
o aš į jį atsisėdau. O ant laiptelių prieš mane gulėjo mano bro- 
lis negyvas ir aklas! 

— O tu, bjaurusis žudike! - suriko piktai tėvas. - Kokios tau 
mintys kyla! Ką dieną pagalvoji, tą naktį sapnuoji! Mąstai, 
kaip man sostą išplėšti, broliui gyvastį ir akis atimti! Bet mes 
jau pasirūpinsim, kad tavo sapnas neišsipildytų ir mums ne- 
būtum pavojingas! 

— Nemąsčiau apie tai nieko panašaus! - gynėsi jaunesnysis 
sūnus, bet tėvas šaukė, o vyresnysis piktai grasino savo bro- 
liui, tada senasis karalius, būdamas įpykęs, paliepė pašaukti 
budelį ir įsakė jam: 


— Tuoj nedelsdamas griebk mano jaunesnįjį sūnų! Tai nie- 
kingas išdavikas, kurio širdyje žudikiškos mintys. Nuvesk jį į 
tamsiausią girią ir ten padaryk jam galą, kad apie jį niekad ne- 
reikėtų man girdėti. O ženklui, kad mano įsakymą esi įvykdęs, 
parnešk man jo pirštą ir dubenėlį kraujo! 

Jaunėlis ėmė verkti ir prašyti savo tėvą pasigailėti, bet tėvas 
buvo kietos širdies, o vyresnysis sūnus dar jį kurstė. Tad jau- 
nesnysis sūnus su budeliu ėjo liūdnas į girią, gailiai visą kelią 
raudodamas, kad kiekvienam dėl jo širdį skaudėjo. 

— Ir man tavęs gaila, - tarė budelis, kai atėjo į tamsią gi- 
rią, - bet kas man daryti, kai esu karaliaus tarnas? Neįvykdy- 
siu įsakymo - savo paties galvą pražudysiu. Vis dėlto kažin ką 
duočiau, kad galėčiau tave išgelbėti. | 

Bet karaliaus sūnus taip gailiai maldavo, kad ir budelis atsi- 
leido. Laimė, miške pagavo vilką, jį nudobė, jo kraują į dubenėlį 
suleido, o paskui karalaičiui nukirto pirštą, kad galėtų parneš- 
ti karaliui ženklą. Atsisveikindamas jaunėlis jam nuoširdžiai 
padėkojo už pasigailėjimą ir paskui leidosi į kelionę per girią, 
kad patektų į kitą karalystę. „Ten manęs niekas nepažins ir 
tėvo rūstumas nepasieks, - mąstė jis, - o ir man atsiras kąs- 
nelis duonos. 

Ėjo ėjo, ilgai keliavo per miško dykras, kol priėjo lūšnelę tarp 
medžių. Jau buvo išbadėjęs ir nuvargęs, todėl įėjo vidun pa- 
prašyti nakvynės ir valgio. Kambaryje sėdėjo senis ilga barzda, 
sėdėjo prie sunkaus stalo, o aplink jį buvo pilna knygų, stikli- 
nių, dėžučių ir sudžiovintų gėlių. Kambaryje buvo toks slogus 
kvapas, kad princui net galva susvaigo. 

— Duosiu tau pavalgyti ir nakvoti leisiu, - tarė senis ir atnešė 
jam valgio. Karalaičiui skaniai jį šveičiant, senis teiravosi, kas 
jam nutikę ir kur keliaująs, o šis viską papasakojo apie tėvą ir 

brolį, apie keistą sapną bei nuosprendį, apie budelio gailestin- 
gumą ir kelionę per girią. 

— Nuostabių dalykų dedasi pasaulyje, - palingavo senis gal- 
va, - bet tik valandėlę pyktis ir nuodėmė nugali. Tik nebijok, 
čionai tavo tėvo galia jau nepasieks. Jei norėtum, paimsiu tave 
tarnauti ir daug gudrių dalykų pas mane išmoksi. Gydomąsias 
žoleles girioje rinksi, o namie iš jų tepaliukų sutaisysime. Esu 
jau senas, sunku man po girią vaikščioti, ir reikėtų man gero 
tarno. 

Karalaitis ilgai nesvarstė, senis jam iš pirmo pažvelgimo pa- 
tiko, todėl tuoj su džiaugsmu pasižadėjo liksiąs tarnauti ir bū- 
siąs sąžiningas ir rūpestingas tarnas. 

Tad jis liko pas senį lūšnoje, ir čia jam buvo gera. Rytą, dar 
su rasa, o kartais per patį vidunaktį eidavo į girią, ieškodavo 
vaistingųjų augalų, kuriuos jam senis nurodydavo, namie tai- 
sydavo tepaliukus, kokie buvo senose knygose aprašyti, o kai 
dėžutės ir dubenėliai pilni būdavo jų, eidavo juodu į miestą 
parduoti ir ten susižerdavo už juos gražaus pinigo. Nuo senų 
senovės pasaulyje buvo ligų, o kas gi nenorėtų sau pagelbėti, 
kai parduodami geri vaistai ir stebuklingi tepalai! 

Taip prabėgo treji metai betarnaujant pas išmintingąjį senį. 
Po trejų metų senis jam sako: 

- Visą laiką man gerai tarnavai. Čia tau duodu šimtą dukatų, 
tai tavo alga. Už ją gali ką gražaus ir malonaus nusipirkti, bet 
jei nori mano patarimo paklausyti, padaryk taip: eik į miestą, 
pavaikščiok po turgų ir palauk, kol ateis vyriškis su puokšte 
visai juodų gėlių. Nusipirk ją negailėdamas jokios kainos, pir- 
kinys tau gerai išsimokės. 

Stebėjosi karaliaus sūnus, kad reikia pirkti juodą puokštę, 
bet vis dėlto paklausė senio, nuėjo į miestą ir vaikščiojo po tur- 

gų. Į pusiaudienį atėjo vyriškis, kuris turėjo rankoje juodąją 
puokštę ir dairėsi turguje. Princas prisiartino prie jo, manda- 
giai pasisveikino ir paklausė, ar parduodąs puokštę. 

— Taip ir ne, - juokėsi vyriškis, - tau gal ir ne, nes pigiau jos 
neduosiu kaip už du šimtus dukatų. 

Du šimtai dukatų už puokštę, kad ir juodų gėlių, tai buvo 
didelė kaina. Tad princas apstulbo ir pirkti puokštės negalėjo, 
nes teturėjo pusę tos kainos. Grįžęs pas senį, papasakojo, ko- 
kia brangi puokštė. 

— Už tuos pinigus ji dar gana pigi, - kalbėjo senis, - tad pirk- 
sime ją perpus. Tu duosi šimtą ir aš duosiu šimtą dukatų. 

Taigi princas išsirengė vėl į miestą, nupirko puokštę už du 
šimtus dukatų ir parnešė ją į lūšną. 

— Tai gerai, tai džiaugiuos, - pasakė senis, - jau seniai nesu 
turėjęs nieko geresnio. 

Bet princas buvo susikrimtęs, kad pirko puokštę, juk už pusę 
jos kainos turėjo trejus metus tarnauti! 

Tačiau senis, nekreipdamas dėmesio, kad jis susikrimtęs, 
gėles sutrynė ir virino, kol iš jų išvirė tepalas, į jį pridėjo sti- 
priausių vaistų, paskui vėl virino ir pagaliau susipylė į mažytį 
buteliuką. 

— Maža tepalo, bet užtat puikus, - kalbėjo senis, kai buvo 
baigta, - dar niekada man nepasisekė tokio tepalo sutaisyti. 
Jei aklajam tuo tepalu patepsi akis, pasveiks, nors nuo gimimo 
būtų aklas. 

Atsisveikino princas su seniu ir leidosi toliau į pasaulį. Pa- 
suko į tą pusę, kur saulė teka, ir priėjo didelę upę. Kitoje upės 
pusėje buvo didelis miestas su aukštais bokštais, pilimis ir 
bažnyčiomis, o per upę laiveliu kėlė keltininkas. Laivelyje jau 
buvo pilna žmonių, kurie norėjo patekti į kitą krantą. 


„Ir aš kelsiuos per upę“, - pagalvojęs brukosi į valtį. Bet kel- 
tininkas, jį sulaikęs, tarė: 

— O pinigų ar turi? Sumokėk du grašius už perkėlimą, kitaip 
į kitą pusę nepakliūsi. 

Sumišo princas, nes kišenėse neturėjo nė sudilusio skatiko. 

— Pinigų neturiu, - atsakė keltininkui, - bet gal tau galėčiau 
ligoje padėti. Mokiaus gydytoju, išmanau apie tepalus ir vais- 
tus nuo daugelio ligų. 

— Cha cha cha, - juokėsi keltininkas, - tokios paslaugos, 
laimė, nereikia, esu sveikas kaip jautis. Bet valtyje sėdi nere- 
gys, jau ne vienas gydytojas jam norėjo padėti, bet nieko iš to 
neišėjo. 

Princas, priėjęs prie jo, patepė jam akis tepalu. Ir tą akimirką 
neregys iš džiaugsmo pašoko, net valtis susiūbavo, mažai trū- 
ko, kad būtų pradėjęs šokti. Vėl jis matė jūrą, dangaus skliau- 
tą, žmones ir namus! Iš džiaugsmo verkdamas, atidavė princui 
visus pinigus, kuriuos turėjo su savimi, ir vis dėkojo jam, kad 
grąžinęs akių šviesą. 

Kai valtis pasiekė kitą krantą, mieste greit pasklido žinia, 
kad valtyje buvęs nepaprastai išmanus gydytojas, kuris išgy- 
dęs neregį. Princas užsuko į smuklę, norėdamas po kelionės 
pailsėti ir pasisotinti, bet, praėjus trumpai valandėlei, smuk- 
lės kiemas prisirinko pilnas žmonių, kurie vedė neregius ir 
sergančius akimis, ir visi maldaute maldavo, kad stebuklin- 
gasis svečios šalies gydytojas pasigailėtų ir nuo aklybės išgy- 
dytų. 

Tad princas gydė, ir visus laimingai. Kieno akys buvo ligotos, 
užteko tam tepalu patepti vokus, kas jau ilgokai buvo apakęs, 
tam reikėjo dukartinio gydymo, o kas buvo aklas iš prigimties, 
tam reikėjo akis patepti triskart. Kieme buvo girdėti džiūgau- 

jant ir krykštaujant, kiekvienas gyrė išmaningąjį gydytoją, visi 
būtų jį pinigais apipylę, taip džiaugėsi išgydymu. 

- Brangusis ir išmintingasis pone, - sakė jam smuklinin- 
kas, - laikau didele garbe, kad toks žymus ponas ir toks gar- 
sus gydytojas atėjo į mano smuklę. Įsakysiu paruošti geriausią 
kambarį ir patiekti valgių, kokių tik pageidausite. Tik tarki- 
te žodį, ir visi jūsų iš karto paklausysim. Tačiau, jei galėčiau 
patarti, taupykite savo stebuklinguosius tepalus, nes ir mūsų 
viešpats karalius jau kelinti metai yra aklas ir tikriausiai vei- 
kiai sužinos apie jūsų gydymą. 

Dar nespėjus visko pasakyti, prie smuklės atbildėjo puiki 
karaliaus karieta su dviem galionuotais tarnais ant priekinės 
pasostės ir dviem - užpakalyje; iš karietos iššoko visas auksu 
ir ordinais išsipuošęs dvariškis, kuris, labai pagarbiai nusilen- 
kęs išmaningajam gydytojui, perdavė karaliaus pasveikinimą 
ir kartu prašymą nedelsiant atvykti pas karalių. Viešpats ka- 
ralius prieš valandėlę sužinojęs, kokia laimė ištikusi jo mies- 
tą, kiek jau piliečių buvę pagydyta ir kad visos jo viltys - tai 
jo išmaningumas. Jis turėjęs jau daug gydytojų, nepaprastų 
išminčių, kurie tik buvę jo imperijoje ir užsieniuose, bet nie- 
kas iš jų neįstengęs išgelbėti jo nuo aklumo, nors buvęs žadė- 
tas didelis atpildas. Kiek aukso ir brangiausių lobių būtų tekę 
laimingajam gydytojui, ir visų brangiausias lobis - vienintelė 
karaliaus duktė! 

Tad gydytojas sėdo į karietą, šalia jo dvariškis su auksais ir 
ordinais, vežėjas pliaukštelėjo arkliams, ir visi nuriedėjo kara- 
liaus pilies link. 

Karalius sėdėjo tamsiame kambaryje liūdnas ir susigū- 
žęs, akys buvo užrištos tamsiu raiščiu, o galva nuleista ant 
krūtinės. Prie jo sėdėjo jauna princesė puikiais plaukais ir 


meiliu žvilgsniu, bet taip pat liūdna ir susikrimtusi dėl tėvo 
nelaimės. 

— Būk pasveikintas, išmintingasis tolimųjų kraštų vyre, — 
tyliai tarė jam karalius, paduodamas ranką, - sunki neganda 
mane ištiko, užgeso mano akių šviesa. Veltui mane gydė tiek 
garsingų gydytojų iš visų šalių, veltui jiems siūliau didelį at- 
pildą, visi išėjo tuščiomis rankomis. O dabar atėjai tu, o tavo 
šlovė eina greičiau negu tavo žingsniai. Jei išgydysi mane, nie- 
kada nesiskųsi nedėkingumu. 

— O aš atiduosiu savo ranką tam, kuris grąžins tėveliui regė- 
jimą, - tarė princesė ir širdingai pažvelgė į gydytoją. 

Gydytojas, nuvyniojęs raiščius, iš karto pamatė, kad liga la- 
bai sunki, nes akys buvo kruvinai užsidegusios, jose buvo di- 
delės žaizdos, kurios karaliui baisiai sopėjo. Bet vos tik pirmą 
kartą tepalas palietė akis, karalius džiaugsmingai sušuko: 

— Skausmas liaunasi, ir akyse darosi šviesiau! 

Princas patepė jam akis antrusyk, ir karalius sušuko: 

— Jau matau truputį, esu kambaryje, štai čia duktė, o čia 
mano vyriausiasis dvariškis. Bet jų veidų dar neatpažįstu! 

Tada dar trečią kartą atsargiai patepė jam akis, ir karalius 
tuoj iš džiaugsmo pašoko nuo sosto, linksmai sukosi ir šaukė: 

— Matau, matau, gerai matau! Vėl viską aiškiai atpažįstu! Nė 
savo jaunystės laikais neturėjau tokių gerų akių! Ir už tai ga- 
liu dėkoti tik tau, išmintingasis gydytojau! Tebūnie palamin- 
ta toji diena, kada atėjai į mūsų valstybę, tebūnie palaimintas 
tavo išmanumas! 

Tuoj nubėgęs į kiemą, visiems susirinkusiems dvariškiams 
paskelbė vėlei matąs ir negalėjo nė prisisotinti jį supančių 
žmonių ir gražių pastatų reginiu. Visas miestas džiūgavo, gy- 
ventojų būriai plūdo prie karaliaus pilies, ir karalius turėjo 

nuolat dėkoti už valiavimą jo garbei. Šalia jo visą laiką buvo ir 
mokytasis gydytojas, kuriam buvo šaukiama valio lygiai taip 
garsiai, kaip ir karaliui. 

Dabar princas gyveno pilyje kaip inkstas taukuose. Karalius 
teiravosi jį, ko jis pageidaująs, ir iš savo lobynų nešė jam bran- 
giausius daiktus, jo garbei rengė šventes ir medžiokles, važi- 
nėjo su juo ir dukteria po savo karalystę. Taip pat princesė jį 
pamilo ir visai nesigailėjo, kad yra pažadėjusi jam savo ranką. 

Vieną dieną, kai jie važiavo per šalį, atvyko į kraštą, kur ka- 
liniai, taisydami kelią, vežė akmenis. Važiuodamas pro juos, 
princas pastebėjo aukštą ir gražų kalinį, kuris į juos įdėmiai 
žiūrėjo ir visai neatrodė esąs gimęs vargingam darbui. Princas, 
pasižiūrėjęs atidžiau, tą akimirką pasijuto, tarsi jam kas būtų 
peiliu pervėręs širdį: pažino kalinį esant savo vyresnįjį brolį. 

Kaip jis pateko į šią šalį? Tuoj pasiteiravo, ir kalinio prižiū- 
rėtojas jam papasakojo, kad tai geras paukštelis ir tikras ne- 
naudėlis, prieš trejus metus atsivilkęs į šalį ir net princesei 
piršęsis, dėdamasis esąs turtingas princas, ir pinigus švaistęs, 
bet kai jam pinigai išsekę, prisidaręs didelių skolų, apgavys- 
tėmis pinigus viliojęs, smuklėse pešęsis ir garbingus piliečius 
piktinęs. Dabar už savo nuodėmes turįs vargingai dirbti, kad 
jam minkštutės rankutės sukietėtų ir sausa duona su vande- 
niu būtų skanesnė. 

Princas turėjo gerą širdį, o kai karalius išsiteiravo, kas tas 
kalinys, neišsigynė savo brolio ir išprašė jam laisvę. Vyresny- 
sis brolis iš pradžių didžiai nudžiugo, dėkojo broliui ir labai 
stebėjosi, kad jis gyvas sveikas ir toks gerbiamas, bet, pama- 
tęs, kad turi gražią princesę sužadėtinę ir daugybę pinigų, 
pajuto didelį pavydą ir tik mąstė, kaip visa tai iš jaunesniojo 
brolio paveržti. 


Po kurio laiko vyresnysis brolis prisiminė, kad būtų geriausia 
grįžti namo, tėvas tikriausiai būsiąs seniai visą pyktį užmiršęs 
ir jį su džiaugsmu priimsiąs. Taip pat jaunesnysis princas pa- 
siilgo tėvo, apie kurį dažnai pagalvodavo, ir mielai būtų jam 
parodęs savo sužadėtinę ir lobius. Todėl abu atsisveikino su 
karaliumi, kuris jiems davė kelionei daug tarnų, ir visa vilksti- 
nė leidosi į kelionę. 

Bet vyresnįjį brolį vis kamavo pavydas, vos tik pažvelgda- 
vo į princesę ir vežimus su lobiais. Tas bjaurulis, kaip jį ka- 
daise vadino, turi tokią gražią sužadėtinę, o jis pagaliau turėjo 
akmenis vežioti, nors už jį nebuvo gražesnio! Negalėjo jis nei 
valgyti, nei miegoti, nei pralinksmėti, o galvoje piktos mintys 
kerojo. Kamavosi juo labiau, juo buvo jaunesnysis brolis jam 
malonesnis ir princesė palankesnė. 

Privažiavus didelį mišką, vilkstinė patraukė į priekį, o abu 
broliai žvalgėsi, ką galėtų sumedžioti. Jie įlindo į tankumyną, 
bet tada vyresnysis brolis staiga prišokęs išsitraukė durklą ir 
užpuolė jaunėlį. Šis, nesitikėdamas užpuolimo, nė nesigynė, 
ir vyresnysis brolis jam sudavė tokį smarkų smūgį į galvą, kad 
šis tuoj parkrito be sąmonės ant žemės, o kraujas tarsi šalti- 
nėlis pasruvo į samanas. Bet tai dar ne visa; vyresnysis brolis 
jam išlupo akis. 

— Dabar jau kelio namo nerasi, bjaurusis brolyti, - tyčiojosi 
vyresnysis, - gražiai tankumyne pabūsi varnoms ir krankliams 
papietauti! O man teks gražus grobis, daug pinigų ir dailioji 
princesė! 

Grįžęs prie vilkstinės, jis pasakė princesei, kad broliui nuti- 
kusi baisi nelaimė - jį medžioklėje lokys sudraskęs. Princesė 
ėmė gailiai verkti, iš jos gražių akių nuo didžiulio skausmo tie- 
siog kraujas tekėjo, ir ji visą laiką šaukė savo sužadėtinį. Vy- 

resnysis princas griežtai įsakė jai apie tai niekam nesakyti, nes 
dabar jis esąs jos sužadėtinis. 

Princesė visą kelią verkė, jos akys buvo kraujo šaltiniai. Taip 
atvyko į sostinę, kur senasis karalius nekantriai jau laukė sū- 
naus. Jis apsidžiaugė, kai jam pranešė jį atvykus, ir su visais 
savo dvariškiais bei tarnais nuėjo toli jo pasitikti. 

— Žiū, tėve, kokią gražią ir turtingą sužadėtinę išsirinkau, — 
gyrėsi princas, rodydamas tėvui nusiverkusią princesę. 

— Visada žinojau, kad tu vienas toks pasaulyje, - sveikino jį 
karalius, - išsipildė iš tiesų tavo svajonė apie gerus draugus ir 
gražią princesę. 

Bet tą akimirką, kai sūnus pabučiavo tėvą, abu suriko: vos 
tik susilietė jų lūpos, pajuto akyse tamsą, tarsi skaisčiausias 
vidudienis būtų virtęs tamsiausiu pusiaunakčiu. 

— Apakau! - šaukė tėvas. 

— Apakau! - kartojo sūnus. 

Dvariškiai turėjo nuvesti juos į kambarius, sušaukė dak- 
tarus, bet visa veltui: abu liko akli, aplink juos viešpatavo 
tamsa, o jų širdyse - siaubas. Pilyje prasidėjo gedulas, buvo 
uždraustos visokios iškilmės ir pasilinksminimai, karalius ir 
princas užsidarė nuošaliausiuose kambariuose, o princesė 
verkė, nes nuolat galvojo apie tėvą ir savo sužadėtinį, kurį 
taip greit prarado. 

Bet prarado jį laikinai, ne visai. 

Kai jaunesnysis sūnus gulėjo tankumyne apsvaigęs ir apa- 
kintas, o kraujas jam srovele tekėjo iš žaizdų, pasirodė prie jo 
seneliukas su ilga balta barzda, pakėlė jį ant rankų ir nunešė į 
savo lūšnelę. Ten jam išvalė žaizdas, patepė tepalais ir aprišo, 
paskui ištraukė itin brangų tepalą ir juo patepė jam akis. Tuoj 
ligonis praregėjo ir ilgai negalėjo atsitokėti, kai pamatė esąs lo- 


voje ir šalia savęs seneliuką, pas kurį mokėsi gydyti. Mirkčiojo 
akimis ir nežinojo, ar tai sapnas, ar tiesa, ir tuoj prisiminęs 
princesę, ėmė klausinėti apie ją. 

— Tik nebijok, greitai ją paregėsime, - guodė jį seneliukas, - 
bet iki tol laukia mūsų dar vienas gydymas. Tai aš eisiu su tavi- 
mi, nes ir aš mielai gydysiu. Juk man taip pat priklauso tepa- 
las, iš pusės jį pirkome, tu - šimtą dukatų, aš - šimtą. 

Kai princas pasveiko ir taip pat aiškiai matė, kaip pirma, jie 
leidosi į kelionę, princas pasiėmė ilgą apsiaustą, o seneliukas 
jį vedė keliais ir takeliais, kol priėjo princo gimtąjį miestą. 
Bet ten viešpatavo liūdesys, žmonės patyliukais vaikščiojo 
gatvėmis, niekas negalėjo dainuoti, muzika ir šokiai buvo 
uždrausti. 

— Kas nutiko mieste? - paklausė princas kareivį vartuose. 

— Didelė nelaimė, svetimšali, - atsakė kareivis. - Atsitiko tai 
tuoj tą dieną, kai iš svečių šalių grįžo mūsų princas ir parsive- 
dė gražią princesę sužadėtinę. Vos karalių pabučiavo, tuoj abu 
apako, ir nuo to sykio nemato jie nei žmogaus, nei gėlės, abu 
slepiasi nuošaliausiuose pilies kambariuose. 

— O ką princesė? - teiravosi princas, ir širdis jam suvirpėjo. 

— Vis verkia, ir niekuo paguosti nesiduoda, verkia kruvinom 
ašarom ir tik dėl savo nelaimės dejuoja. 

— Tai eik ir pranešk apie mus, pasakyk, kad atėjo du išmanūs 
gydytojai iš tolimų šalių. Ne vieną žmogų yra išgydę, nors buvo 
aklas nuo gimimo. Turime stebuklingų tepalų ir gyduolių. 

Kai tarnas nuvedė abu pas karalių ir vyresnįjį princą, širdį 
jaunesniajam broliui sugniaužė gailestis. Matė tėvą, kuris jį 
pasmerkė mirti, matė brolį, kuris pasikėsino į jo gyvybę, o da- 
bar matė juos vargšus, apakusius, kaip rankomis sienas graba- 
lioja ir lazda ramstosi. 

- Iš tolimųjų kraštų atvykome, - tarė seneliukas, - gerų te- 
palų atnešėme ir mokame gydyti akluosius. Bet ką gausime 
atlyginimo, jei mums gydymas pasiseks? 

— Jei man grįš mano akių šviesa, - nuolankiai žadėjo kara- 
lius, - tą pačią akimirką nukopiu nuo sosto ir atsisakau kara- 
lystės. O išmaningasis gydytojas, kuris mane išgydys, gali sėsti 
į mano vietą ir valdyti visą mano valstybę. Regėjimas branges- 
nis negu visos pasaulio karalystės. 

Jaunesnysis brolis prižengęs prie tėvo, išsitraukė brangųjį 
tepalą, dukart patepė tėvui akis, ir karalius pašokęs tuoj pasi- 
trynė akis ir sušuko: 

— Vėl matau, vėl matau, jau nesu aklas! 

O kai atidžiau pasižiūrėjo į stebukladarį gydytoją ir pamatė 
jo nukirstą pirštą, pažino savo sūnų ir iš siaubo visas nubalo, 
nes manė, kad sūnus iš kapo pakilęs. Tuoj puolė prieš jį ant 
kelių ir maldavo atleidžiamas, bet sūnus jį pakėlė, ir abu nuo- 
širdžiai apsiverkė. Bet tėvas jau negeidė sėsti į sostą, norėjo 
įvykdyti tai, ką buvo žadėjęs: jaunesnysis sūnus turėjo užimti 
karaliaus sostą, o karalius jam tuo sykiu atidavė šalį ir visą 
valdžią. 

Vyresnysis sūnus tai girdėdamas, tuoj pažino savo jaunes- 
niojo brolio balsą ir taip išsigando, kad iš baimės drebėjo visas 
kūnas kaip drebulė. Jaunesnysis brolis norėjo prie jo prišokti 
ir taip pat jam akis patepti, bet baltaplaukis senis jam neleido, 
tik pageltusia ranka mostelėjo, ir tą akimirką vyresnysis sūnus 
krito ant žemės tarsi žaibo trenktas. Veltui jį gaivino, veltui jį 
judino, niekas jam gyvybės nebegrąžino. 

Bet čia jau atskubėjo princesė, linksmai sušuko, kai atpaži- 
no savo sužadėtinį; jos kruvinos akys nušvito ir paskaidrėjo, 
o skruostuose sužydo rožės, gražesnės, negu žydi karaliaus 


soduose. Tai buvo džiaugsmo ir klausinėjimo, kaip miške išsi- 
zelbėjęs ir kas jam sveikatą grąžinęs, bet kai norėjo išmintin- 
zajam senučiukui už viską padėkoti, jo niekur nebuvo. Dingo 
<aip vandeny, niekas nematė jo išeinant, neliko jo nė gyvos 
lvasios. 

Senasis karalius dabar skaudžiai gailėjosi kadaise skriaudęs 
sūnų ir, vos sulaukęs vyresniojo sūnaus laidotuvių ir jaunėlio 
vestuvių, išėjo į tamsią girią, kad žmogaus akis jo daugiau ne- 
-egėtų. Paskui jaunasis karalius su princese išmintingai valdė, 
rjų karalystėje viešpatavo džiaugsmas bei laimė. Kai užaugsi- 
ne dideli, sėsime į valtį ir plauksime jūra toli toli ištisas dienas 
r ištisas naktis tos laimingosios karalystės pasižiūrėti. Keliau- 
ime visi, nė vieno iš mūsų negalės trūkti! 

ieną kartą gyveno toks karalius, kuris turėjo tris 
(24 dukteris. Kai jos paaugo, jam labai rūpėjo surasti 
joms geriausius jaunikius. Tam jis pasikvietė gar- 
siausią visoje šalyje išminčių ir paprašė patarimo. Ir išminčius 
jam sako: 

-— Atiduok jas tam, kas ateis pirmasis į tavo pilį ilgiausią die- 
ną metuose! 

Taigi karalius laukė to meto, kai diena ilgiausia, o naktis 
trumpiausia. Bet tai sužinojo abi vyresniosios dukterys ir iš- 
davė: pirmoji - kitos šalies karalaičiui, o antroji - turtingo 
didžiūno sūnui. Jaunėlei seseriai nesakė nė žodžio. Nemėgo 
šios, kad iš jų buvo gražiausia ir kad tėvas ją labiausiai mylėjo. 

Kai atėjo diena, kuri visuose metuose ilgiausia, anksti rytą 
pasirodė karaliaus pilyje kaimyninės šalies princas su didžiule 
palyda. Karalius džiaugėsi jį pamatęs, nuoširdžiai pasveikino 
ir, paėmęs savo vyriausiąją dukterį už rankos, atvedė ją princui. 
Taip pat princesė džiaugėsi, kad gavo tokį turtingą jaunikį. 

Paskui pasigirdo linksmi trimitai ir arklių kanopų dunde- 
sys - į kiemą įjojo turtingojo didžiūno, kuris turėjo po kara- 
liaus daugiausia lobių šalyje, sūnus. Ir juo karalius džiaugėsi. 
Linksmai jį pasveikino ir atvedė jam savo antrąją dukterį. 

Paskui ilgai niekas neatvyko, tik gerai pakilus rytuose saulei, 
pasirodė vartuose jaunas ir stiprus padienininkas, kuris atėjo 
prašyti karaliaus malkų iš karaliaus miško. Kai jį karalius išvy- 
do, užsidengė veidą ir liūdnai sušuko: 

— Vargas, liūdnas likimas laukia mano jauniausios dukters, 
kurią labiausiai mylėjau! 

Bet jauniausioji duktė tarė: 


— Esi davęs žodį, tėve, o karaliaus žodžiu šalis laikosi. 

Tad atidavė karalius jauniausiąją dukterį padienininkui, ku- 
ris po kelių dienų nusivežė ją į savo pirkaitę miške. 

Dabar princesė gyveno pirkioje, dirbo ir triūsė, bet nebuvo 
liūdna ir dažnai sau dainavo. Vyras dirbo miške ir grįždavo 
namo vėlai vakare, o čia, pirkioje, visada buvo švaru ir tvar- 
kinga. Po metų jiems gimė graži mergaitė, dar gražesnė, negu 
buvo pati princesė, ir dukrytė padienininkui su princese teikė 
didžiausią džiaugsmą. 

Bet kai mergytė pirmą kartą pravirko ir princesė ją čiūčiavo, 
pamatė, kad vietoj ašarų dukrytei iš akių byra tikri perlai. Vei- 
kiai jų buvo pusė lopšelio - didelių ir skaidrių. Ir to dar negana: 
kai paskui mergytė susijuokė, jai iš burnos iškrito graži raudo- 
na rožė, ir visas kambarys tuoj pakvipo vienomis rožėmis. 

Stebėjosi princesė, koks stebuklas pasidarė, bet taip dėjosi 
kiekvieną dieną: kai mergytė pravirkdavo, iš akių jai birdavo 
perlai, o kai juokdavosi, žemė prie jos būdavo pilna rožių. 

Princesė apie tai niekam nesakė, tik rinko perlus į didelę 
skrynią, o kai jau perlų turėjo daug, pasikvietusi vyrą, tarė: 

— Paimk šiuos perlus, eik į sostinę ir ten juos parduok auksa- 
kaliams ir brangenybių pirkliams. 

Padienininkas taip pat stebėjosi, bet paklausė princesės, nu- 
ėjo su perlais į miestą ir ten juos brangiai pardavė. Perlai buvo 
labai gražūs ir skaidrūs, už juos gavo tiek daug aukso, kad nė 
pavežti negalėjo. 

Dabar princesė, sukvietusi žymiausius statytojus ir meni- 
ninkus, paliepė jiems: 

- Šitoje vietoje pastatykite pilį, kokios nėra visoje šalyje. 
Turi būti puikesnė už paties karaliaus. Nesigailėkite aukso, 

brangiųjų akmenų ir geriausio medžio, už viską jums sumokė- 
siu iki paskutinio grašio. 

Kibo statytojai ir menininkai į darbą, braižė planus, samdė 
darbininkus, ir štai kasa pamatus, veža akmenis, marmurą, 
krištolą ir medį iš tolimų kraštų. Ir netrukus vietoj vargingos 
pirkios stovėjo pilis, tokia graži, kad pats karalius neturėjo to- 
kios, o toje pilyje buvo dabar daug tarnų, ten gyveno princesė, 
jos duktė ir vyras, kuris pirma buvo padienininkas, o dabar 
vaikščiojo su gražiausiais drabužiais. 

Praėjo keleri metai, ir abi vyresniosios princesės, ta, kuri 
ištekėjo už karaliaus sūnaus, ir ta, kuri už didžiūno sūnaus, 
susitarė eisiančios aplankyti savo jaunosios sesers padieni- 
ninkės. Jos pasiėmė dovanoti jai panešiotų drabužių ir kiek 
pinigų, bet, žinoma, išpūtė akis, kai vietoj vargingos lūšnos 
rado puikią pilį, o vietoj skurdžios padienininkės turtingą 
ponią, apie kurią bėgiojo pulkas tarnų. Jauniausioji princesė 
savo vyresniąsias seseris priėmė labai nuoširdžiai, parėjo taip 
pat jos vyras, kurio šios nė nepažino, ir abu viešnioms iškėlė 
šaunias vaišes, jog seserys tiesiog negalėjo atsistebėti. Viską 
apžiūrėjusios, gėrėjosi puikia svetaine, brangiomis statulomis 
ir milžiniškais turtais, pačios iš pavydo tiesiog žaliuodamos. 
Apnešiotų drabužių, žinoma, jos nė neužsiminė ir labai gėdijo- 
si, kad juos atsinešė. O kaip stebėjosi, kai jauniausioji princesė 
joms atvedė savo gražiąją dukrelę! Mergaitė joms nusijuokė, ir 
iš burnos tuoj ėmė birti rožės. Bet motina ją subarė, kad ne- 
pabučiavo savo tetoms rankos, ir tada mergytei pabiro iš akių 
vietoj ašarų skaidrūs perlai, kurie ritosi po aslą. 

Seserys, praradusios ir nuostabos ir pavydo apetitą, mąstė: 
„Iš tiesų, niekam neteko tokia laimė, kaip mūsų padienininkei 
seseriai. Bet kokia iš jos padienininkė, ji turtingesnė ponia už 

visus karalius. Jos papasakojo apie tai ir savo tėvui, senasis ka- 
ralius aplankė savo jaunėlę dukterį ir labai džiaugėsi jos laime. 

Apie tai pasklido gandas visoje šalyje, net svetimuose kraš- 
tuose pasakota apie mergaitę, kuri verkia perlais ir rožėmis 
juokiasi. Tuo laiku dukrelė jau išaugo ir liko lygiai tokia gra- 
ži, kokia buvo vaikystėje. Apie jos grožį ir turtingumą išgirdo 
tolimos šalies galingas karalius ir iš karto nusprendė, kad ji 
būsianti jo sužadėtinė. Persirengęs, kad jo niekas nepažintų, 
slaptomis perėjo sieną ir atvyko prie puikiosios pilies. Pasislė- 
pė ir laukia, kol išeis duktė. Po kurio laiko išėjo duktė, ir kara- 
liui kvapą užgniaužė krūtinėje, taip jos grožis jį apakino. Ji iš- 
bėgo iš pilies, uždainavo, nusijuokė, ir tuoj ėmė birti iš burnos 
gražios raudonos rožės. 

Tada karalius neabejojo ir nusprendė, kad jokia kita nega- 
linti būti jo sužadėtine. Skubiai grįžo į savo karalystę ir tuoj 
pasiuntė šaunius pasiuntinius su nepaprastomis dovanomis, 
kad jo vardu paprašytų jaunesniąją princesę jos dukros. 

Pasiuntiniai atvyko, princesė ir jos vyras sutiko ir su pa- 
dėka priėmė dovanas. Apie karalių buvo girdėję vien gerus 
dalykus, koks esąs narsus, išmintingas ir teisingas, kaip gerai 
valdąs šalį. Todėl jie džiaugėsi, kad jų dukteriai peršasi toks 
geras jaunikis, ir mielai jam pažadėjo ją. Sužadėtinė tuoj su- 
siruošė į kelionę. 

Tarp tarnų taip pat buvo sena kambarinė, kuri turėjo labai 
gražią dukterį. Jai jau piršosi daug jaunikių, bet kambarinė vi- 
sus pavarė iš jų pasityčiojusi. 

— Tokios gražios merginos turi atvykti princas arba karalius, 
kitam jos neduosiu, - kalbėjo kambarinė. O širdyje sau tarė: 
„Juk mano duktė graži kaip mūsų princesės duktė, kodėl ir ji 
negalėtų gauti karalių vyrą?“ 

Kai perlų ir rožių jaunoji rengėsi į kelionę, pas ją atėjo kam- 
barinė ir sako: 

— Daug metų buvau pas tave ir ištikimai tarnavau tau ir tavo 
tėvams. Mano duktė su tavim užaugo, kartu žaidėte. Kaip sun- 
kujai pakelti, kad dabar turite amžinai išsiskirti! Kodėl užduo- 
di tokį didį skausmą jos širdžiai? 

— Jos širdžiai skausmo neužduodu ir nieko nenoriu liūdin- 
ti, - kalbėjo jaunoji. - Kam mums amžinai išsiskirti? Keliauk 
su manim į svetimąją karalystę ir su savim pasiimk dukterį, 
tada vėl būsim drauge. 

Kambarinė apsidžiaugusi taip puikiai aprengė dukterį, kad 
negalėjai atskirti, kuri yra princesės duktė, o kuri - kambari- 
nės. Tik tiek, kad jaunajai kaskart nusišypsojus iš burnos ro- 
žės krito. 

Pasiuntiniai iškeliavo su jaunąja, kambarine ir jos dukra, 
abu tėvai toli jas palydėjo ir didžios laimės joms linkėjo. Kelia- 
vo ilgai, perėjo sieną ir atvyko į kitą karalystę. Kartą į vakarą 
pasiekė tamsų mišką ir įsitaisė pamiškėje smuklėje nakvoti. 

Prieš miegą jaunoji ir kambarinės dukra išėjo į pamiškę tru- 
putį pasivaikščioti. Kambarinė ėjo su jomis, o kai buvo gana 
toli, kad niekas negalėjo girdėti jų balsų, šokusi ant jaunosios, 
parvertė ją į samanas. Užrišo jai burną, kad negalėtų šaukti, 
pririšo prie medžio ir išlupo akis. Paskui, paėmusi jos drabu- 
žius, nusviedė juos savo dukteriai. 

— O tučia švęsk vestuvių puotą, - žiauriai pasišaipė iš jauno- 
sios, - bet mano duktė gerai tinka į tavo vietą. Tavimi pasirū- 
pins vilkai, krankliai ir kiti geradariai. 

Rytą akims apdumti tarė, kad jos duktė serganti ir grįžtan- 
ti namo, tad toliau visi keliavo su tariamąja sužadėtine, kuri 
buvo galvą užsigobusi tankiu šydu. Po kelių dienų pasiekė sos- 

tinę, kur visa buvo paruošta jaunajai sutikti. Karalius išėjo jos 
toli pasitikti, griežė muzika, namai buvo išpuošti gėlėmis, ple- 
vėsavo vėliavos, visur buvo labai džiugu ir linksma. 

Karaliui graži jaunoji labai patiko, bet vis dėlto jam rodės, 
kad pirmą kartą, kai ją buvo matęs jos gimtinėje, ji buvusi kur 
kas gražesnė. Tiktai jį stebino, kad iš burnos neiškrito nė vie- 
na rožė. Nors labai linksminosi, išdykėliškai juokėsi, bet net 
ir didžiausiai juokiantis, jai rožių nesirodė. Net kai kartą užsi- 
gavo pirštą ir iš skausmo pravirko, iš akių nebiro jai perlų, bet 
tekėjo paprastos ašaros. 

— Tai visai nenuostabu, - greitai paaiškino kambarinė, - jau- 
noji po ilgos kelionės labai pavargusi, todėl jai nebyra iš akių 
perlai ir iš burnos rožės. Bet kai pailsės ir atsigaus, geru valgiu 
pasistiprins, tada bus pilna gražiausių rožių ant žemės, kur ji 
bežengs. 

Bet taip neatsitiko, jaunoji ponia jau pailsėjo, atsigavo ir 
geru valgiu pasistiprino, ir vis dėlto nepasirodė nė mažiausias 
perliukas, nei mažiausias erškėtis. Karaliui buvo labai koktu, 
bet dar labiau jį liūdino, kad jo jaunoji žmona buvo labai pikta 
ir žiauri, kad tik pramogų ir žaidimų ieškojo, savo tarnaites 
plūdo ir už plaukų jas pešiojo. Paslapčiomis jis dūsavo, jog jo 
žmona taip pasikeitusi, sunkiai pakęsdavo jos kalbą ir šaižų 
juoką, bet blogo žodžio jai nesakė, tik į miškus išeidavo žvėrių 
medžioti, kad užmirštų kančias, kurios jo laukė namie. 

Kambarinė džiaugėsi, kad jos duktė tapo karaliene, nors 
žmonių akyse negalėjo būti jaunosios karalienės motina, o tik 
paprasta kambarinė. Tariamoji princesės duktė jai daugel sy- 
kių sakė: 

— O vis dėlto bijau, kad vyras sužinos ir kad mūsų princesės 
duktė iš miško į miestą pateks. 

Bet motina ją drąsino ir guodė: 

- Paike, nieko nebijok! Jai nebent varnai čiulba. Žiū, aukso 
dėžutėje turiu jos akis, o be akių kaip ji į pilį pateks. 

O vis dėlto jai varnai nekranksėjo. 

Ilgai ji gulėjo ant samanų, kai ją paliko kambarinė, gulėjo ir 
pajudėti negalėjo, nes buvo prie medžio pririšta, nė pagalbos 
negalėjo šauktis - burna buvo užrišta. Kai iš skausmo verkė, 
jai iš akių biro perlas po perlo, ir netrukus jų buvo tiek, tarsi 
samanose jų kas prisėjo. 

Kitą dieną apypiečiais į tą vietą atėjo senutė, kuri miške rin- 
ko grybus ir sausas šakas. Kai ji pamatė mergelę gulint ant sa- 
manų, labai išsigando ir bijojo prie jos prieiti, bet paskui vis 
dėlto jai padėjo, atrišo burną ir perpjovė virvę. Prie šaltinio ją 
apiprausė ir širdingai ją apraudojo, pamačiusi, kad ji akla. 

— Nedejuok, senute, - kalbėjo perlinė sužadėtinė, - tik pir- 
miausia surink visus perlus, kurie yra aplink mane ant sama- 
nų. Tai didelis turtas, ir daug malonių daiktų už juos nusipirk- 
si. Nuvesk mane į savo pirkaitę ir priglausk pas save, už tai 
tikrai nesigailėsi. Pusė perlų yra tavo, o su antrąja puse eik į 
miestą, prie karalienės pilies, ir sakyk, kad parduodi. Bet nieko 
kito už juos neimk, tik akis, žmogaus akis. 

Senutė sutiko, seną galvą palingavo ir jaunąją už rankos 
vedė per šaknis takeliais, kol priėjo savo pirkaitę. Tai buvo ma- 
žytė lūšnelė, bet joje buvo gera, ir senutėlė padėjo valgyti ką 
turėjo - gabaliuką duonos ir medaus, o paskui paklojo jaunajai 
vargingą guolį, kad ši galėtų pasilsėti. 

Kitą dieną senutė išsiruošė į kelionę, perlus į mazgelį užrišo, 
taip ir atėjo į miestą. 

Pro karaliaus pilies langą kaip tik dairėsi tariamoji kara- 
lienė. 

— Pirkite, kilnioji ponia, gražius ir skaidrius perlus! - šaukė 
senutė, rodydama mazgelį. 

Perlai! Tariamoji karalienė suvirpėjo. Jei turėtų jų daug, ga- 
lėtų karaliui įkalbėti, kad jie iš akių jai pabirę! 

Pašaukė savo motiną kambarinę. 

— O ko norėtum, sene, už tuos perlus? Kiek dukatų už visą 
mazgelį? 

— 0, jų neparduodu už auksą, neparduodu už pinigus, - kra- 
tė senutė žilą galvą, - tik akių, žmogaus akių noriu už juos! 

— Nekvailiok, sene, - užsipuolė ją kambarinė, - kam tau jos? 
Duosiu tau visą mazgelį dukatų, gražiausią namą už juos galėsi 
nusipirkti. 

— Nieko kito nenoriu, - laikėsi senutė savo, - tik akys man 
reikalingos. 

Tada kambarinė nuėjo aukso dėžutės, išėmė vieną akį, o se- 
nutė davė jai puse perlų. Už antrąją pusę pripirkusi valgio, sal- 
daus vyno ir gydomųjų tepalų, vėl tupeno į savo pirkaitę. 

Parėjo, o akloji jau iš tolo šaukia: 

— Ar turi akis? 

— Turiu vieną akį, mergele, - atsakė senutė ir, tuoj įdėjusi akį 
į tuščią duobelę, patepė žaizdą gydomaisiais tepalais. 

Būta gerų tepalų, nes akloji ėmė džiaugsmingai šaukti: 

— Senutėle, aš vėl matau Dievo pasaulį! 

Nusijuokė, kad bent pro vieną langelį galinti į pasaulį žvelg- 
ti, ir tuoj jai ėmė žirti iš burnos gražios raudonos rožės, tad 
po valandėlės grindys liko nusėtos rožėmis ir visas kambarėlis 
kvepėjo. 

— Rytoj, senutėle, dar kartą eisi į miestą, - kalbėjo ji, - pa- 
imsi kraitelę rožių ir sakysi, kad jas parduodi. Bet jų negali už 
nieką kitą atiduoti, tik už akis, žmogaus akis. 

Išsiruošė senutė su krepšiu rožių ir prie karaliaus pilies. 

— Pirkite rožių, gražių ir kvapnių rožių! 

Tariamoji karalienė, dairydamasi pro langą, tarė kambarinei: 

— Žiū, motin, kokios gražios rožės! Ir tokiu metu, kai visur 
kitur rožės jau peržydėjo! 

Kambarinė paklausė: 

— Sene, už kiek parduotum visą šį krepšį rožių? Kiek dukatų 
užjas nori? 

— Ne, už pinigus aš jų neparduodu, - kratė senutė žilą gal- 
vą, - užjas noriu tik akių, žmogaus akių. 

Kambarinė sudrebėjo kažką įtardama. 

— Kam tau akys, sene? - nemaloniai užsipuolė ją. - Sau įsi- 
dėti nori? 

— Sau ar kitam, - atsikirto senutė, - tai jau mano rūpestis. 

Tariamoji karalienė taip įsinorėjo rožių, kad, nepaisydama 
motinos, nuskubėjo dėžutės ir išmainė akį už visą krepšį ro- 
žių. O turėdama dabar ir perlų, ir rožių, nubėgo pas karalių iš 
tolo šaukdama: 

- Žiū, vyre, man vėl krinta perlai iš akių ir rožės iš burnos! 

Bet karalius, tik liūdnai pasižiūrėjęs į perlus ir rožes, netarė 
nė žodžio. 

Tuo metu senutėlė pamažu kreteno iš miesto per kaimus ir 
miškus, ėjo keliais ir takeliais, kol parėjo į savo lūšnelę. 

— Ar turi, senute, akį? - šaukė perlinė sužadėtinė jau iš tolo. 

— Turiu, mergele, - tarė senutė, įstatė akį, gydomuoju tepalu 
žaizdą patepė, ir vėl jaunoji matė kaip anksčiau. 

Tada nebuvo jos džiaugsmui galo, dainavo, šoko, visus var- 
gus užmiršusi, o rožės jai vis iš burnos krito, kad pirkioje asla 
atrodė kaip rožių sodas. 

Taip abi šeimininkavo mažojoje lūšnelėje, atsiskyrusios nuo 
viso pasaulio, ir joms buvo gera: kai mergelė vargus užmiršusi 

juokdavusi, jai iš burnos vis krisdavo rožės, o kai pirkioje su- 
skausdavo, iš akių birdavo gražiausi perlai. 

Vieną dieną karalius medžiodamas paklydo ir pateko į tą 
vietą, kur buvo senutėlės pirkaitė. Būdamas nuilsęs ir ištroš- 
kęs, pasibeldė į duris. Iš pirkaitės išėjo sužadėtinė ir pasveiki- 
no prašalietį. 

Kaiją karalius pamatė, visas sudrebėjęs, negalėjo žodžio pra- 
tarti: taip jam rodės, kad ją kažkur yra matęs. Atsipeikėjęs pa- 
prašė trupučio vandens, bet vos lūpas suvilgė, vėl į ją žiūrėjo. 

— Graži gėlelė auga mano miškuose, o aš apie ją nė jauste ne- 
jaučiau, - pajuokavo jis, ir tada sužadėtinė paraudusi nusijuo- 
kė, ir žiū, tą akimirką jai iškrito gražus rožės pumpuras tiesiog 
karaliui po kojų. 

Karalius išbalęs pašoko visas drebėdamas. 

— Čia nutiko kažkas baisu! - šūktelėjo jis. Bet sužadėtinė iš- 
sigando, kad prašalietis įsižeidė, ir jai akyse pasirodė ašara, ne 
ašara, tik skaidrus ir grynas perlas. 

— Niekas kitas perlais neverkia ir rožėmis nesijuokia, tik 
mano žmona! - sušuko jis ir įžengė į kambarį. 

— Turi nuostabią dukterį, senele, - šūktelėjo močiutei. 

— Ak, ne duktė, brangusis pone, ir būtų man gerai, kad būtų 
mano duktė! - tarė senutė ir papasakojo karaliui viską, kaip ją 
miške radusi, kaip už perlus vieną akį nupirkusi, už rožes - an- 
trąją, o karalius jai nė baigti nedavė, nes, viską supratęs, tuoj 
atsigręžė į savo tikrąją sužadėtinę ir ją atpažino. Iš to buvo 
daug džiaugsmo, ir pirkaitėje biro tai perlai, tai rožės, kada 
džiaugdamasi ji juokėsi ar vėl verkė. 

Bet po valandėlės karalius suriko, pagautas baisaus pykčio, 
kai prisiminė netikrąją karalienę ir kambarinę, ėmė trimituo- 
ti, kad miškai aidėjo, ir sukvietė savo palydą. Ši jo nė pažinti 

negalėjo, taip visas buvo pasikeitęs, ir karalius jiems parodė 
savo tikrąją žmoną, kuriai visi pagarbiai nusilenkė. Tada gar- 
binga vilkstinė patraukė į sostinę, į karaliaus pilį, karalius su 
karaliene viduryje, o palydovai linksmai trimituodami, nes ka- 
raliui tą dieną pasisekė nuostabiausia medžioklė. 

Vos priartėjo jie prie pilies, tariamoji karalienė, tuoj pažinu- 
si tikrąją karalienę, su kambarine leidosi bėgti. Bet kareiviai 
jas sučiupo, ir pilyje įvyko didelis teismas. Karalius ruošė joms 
baisias kankynes, bet tikroji karalienė taip dėl jų maldavo, kad 
karalius jas tiktai iš pilies ir savo šalies išginė. Ir nuo to lai- 
ko apie jas niekas nė žodelio negirdėjo ir niekas nežino, kur ir 
kaip jos pražuvo. 

Paskui karalius su karaliene gyveno laimingi ir išmintingai 
valdė. Karalienei jau mažai tebiro perlų iš akių, bet užtat rožių 
kasdien būdavo krepšelis su kaupu. 


APIE SAULĖS MERGELĘ 


enovės laikais gyveno vienas labai turtingas ir 


4 i galingas karalius, kuris turėjo visko, ko tik geidė. 


Turėjo gražią šalį ir narsią kariuomenę, rūmuose 
turėjo žymiausių mokslininkų ir menininkų, žmonės jį mylėjo, 
tad rodės, kad negali būti laimingesnio už jį. Ir vis dėlto vienas 
dalykas graužė jam širdį, ir vienintelių daiktų neturėjo, tai yra 
vaikų, nors jų labai troško. Buvo jis senas ir krimtosi, kam visa 
teksią po jo mirties. Todėl dažnai išeidavo iš pilies ir klajodavo 
po miškus, kad žmonės nematytų, kas jį kankina ir jog dažnai 
slaptomis apsiverkia. 

Kartą jis klajojo po neįžengiamą girią ir išėjo į didelį sky- 
nimą. Buvo vasara, viskas kvepėjo, ore linksmai pleveno dru- 
geliai, čiulbėjo paukščiai. Žydrame danguje taip meiliai švietė 
saulutė, tarsi būtų norėjusi paguosti ir sušildyti net vargin- 
giausią žmogų. Buvo graži diena, pasaulyje buvo gera. 

Bet karalius susigraudinęs tarė sau: „Žiū, visa džiaugiasi, 
kiekvienas patenkintas, net paskutinis elgeta lūšnoje ar ma- 
žiausias vabalėlis žolėje. Kaip man būtų gera, kad turėčiau 
sūnų širdžiai paguosti! Bet kas man jį duos? Tu, aukštai dan- 
guje spindinti Dievo saulute, kuri duodi žmogui ir visai žemei 
gyvybę, pažvelk į mano liūdesį ir duok man sūnų! Duok man 
sūnų, tik to vienintelio dar geidžiu šiame pasaulyje prieš savo 
mirtį - ir imk už tai, ką nori!“ 

Nespėjo nė apsidairyti, kai priešais jį pasirodė sulinkęs se- 
nučiukas su geltona iki juostos barzda ir ilgais plaukais. Jis 
rėmėsi lazdele ir, linguodamas rūpesčių prislėgta galva, tarė 


karaliui: 

— Geidi sūnaus? Na gerai, kad tavo prašymas toks didis, te- 
guljis išsipildo! Gausi sūnų, galėsi jį auklėti aštuoniolika metų, 
bet paskui septynerius metus man priklausys ir septyneriems 
metams ateis į mano pilį tarnauti! 

Karalius padavė senučiukui ranką, kad sutinkąs su tokiu 
susitarimu, ir senučiukas kaip vandenyje dingo, tik truputį 
blykstelėjo, tarsi saulutė būtų skaisčiai sušvitusi. 

Ir iš tikrųjų po metų karalienei gimė sūnus, toks gražus 
berniukas, kokio dar žmogaus akis nebuvo regėjusi. Plaukus 
turėjo skaisčius ir šviesius, tarsi būtų išsimaudęs gryniausia- 
me aukse, o nuo jo veido sklido šviesa. Karalius iš to didelio 
džiaugsmo taisė tik iškilmes ir pasilinksminimus, o berniukas 
augo kaip iš pieno plaukė ir kas dieną ėjo gražyn. 

Bet karalius neužmiršo, ką jam senučiukas skynime buvo sa- 
kęs, ir bijojo, kadjo turės netekti. Todėlįsakė pastatyti milžiniš- 
ką vieno stiklo bokštą, kur buvo gražių menių su didžiausiais 
lobiais, brangiausiais baldais ir vertingiausiais kilimais, ką tik 
geriausia galėjo šalyje rasti, visa sugabeno į stiklo bokštą. Ten 
turėjo gyventi auksaplaukis sūnus. Kad jam nebūtų nuobodu, 
sunešdino karalius jam į bokštą tobuliausius žaisliukus, gin- 
klus ir ietis, nusiuntė jam žymiausių bajorų sūnus su juo žaisti 
ir geriausius mokytojus jo mokyti pasaulio išminties, taip pat 
muzikantus bei fokusininkus, kad jį palinksmintų išmaningais 
kūriniais, ir rinktinius pasakininkus, kad jam sektų gražiau- 
sias pasakas. Iš tiesų auksaplaukiui berniukui nebuvo liūdna 
bokšte, kai turėjo žaisliukų, ginklų ir draugų, pasakininkų! Bet 
jis negalėjo iš bokšto žengti nė žingsnio pasimėgauti žaidimais 
ir medžiokle laukuose ir miškuose. 

Taip berniukas augo iki aštuoniolikos metų, ir užaugo jau- 
nuolis toks puikus, gražus, išmintingas ir malonus, kad ne- 

gali žodžiu apsakyti. Pats tėvas visada baimingai stebėjo, kai 
ateidavo jo aplankyti, ir juo toliau, juo labiau drebėjo iš bai- 
mės, kad vieną dieną jo neteksiąs. Kaip tik tą dieną, kai jam 
suėjo aštuoniolika metų, pas jį bokšte svečiavosi keli geri bi- 
čiuliai ir visi mankštinosi su ginklais. Jie svaidė ietis į didelį 
ratą, džiaugdamiesi, kai iš jų kas taikliai pataikydavo į vidurį. 
Auksaplaukis jaunuolis, norėdamas visiems parodyti, kad jis 
moka sviesti geriausiai, iš visų jėgų įsibėgėjo su ietimi, bet 
nuostabu, ietis praskriejusi pro ratą, nuskrido stiklo sienos 
link. Siena buvo tokia stipri, kad negalėjai jos niekuo sudau- 
žyti nei įbrėžti, bet tą akimirką ji suskambėjo, ir joje pasirodė 
didelė skylė. 

— Siena sudužo! - sušuko bičiuliai, ir, dar jiems neatsipeikė- 
jus, pro plyšį įlindo ilga ranka, švelniai sučiupo auksaplaukį 
jaunuolį, tik švystelėjo jo auksiniai plaukai, ir vienu mirksniu 
jo neliko nė pėdsako. 

Karalius tuoj atbėgo į bokštą ir, matydamas, kas nutiko, 
laužė rankas ir plaukus draskė, šaukdamas sūnų meiliausiais 
žodžiais, bet visa buvo veltui. Tada jis įsakė visuose bokštuo- 
se iškelti juodas vėliavas ir visoje šalyje uždrausti visus pasi- 
linksminimus iki tolei, kol grįš jo sūnus. Stiklo bokštą liepė 
nugriauti, o pats nuo to laiko slapstėsi nuošaliausiose pilies 
menėse arba neįžengiamuose miškuose, beveik nieko nevalgy- 
damas, vien nykdamas, dūsaudamas ir minėdamas savo auk- 
saplaukį sūnų. 

O kur tuo metu buvo jis? Tai buvo puiki kelionė iš bokšto 
oru! Aplink jį viskas žėrėte žėrėjo, tiesiog galva sukosi. Nieko 
nematė, tik skrido ir skrido vis į rytų šalį. 

Kai atsipeikėjo, jis pasijuto esąs prie gražios gryno aukso pi- 
lies. Toji pilis spindėjo, tarsi būtų liepsnojusi. O duryse stovėjo 

sulinkęs ir žilas senučiukas, kuris, linguodamas galva ir šypso- 
damasis auksaplaukiui jaunikaičiui, tarė: 

— Kas nenori gera valia, tą tarnauti atgabenu. Ir tu tarnau- 
si man septynerius metus. Bet nieko nebijok, tarnyba nebus 
sunki, o septyneri metai prabėgs, nė pats nepajusi! 

Taip prasidėjo tarnyba, kuri iš tiesų nebuvo sunki. Jam buvo 
pavesta prižiūrėti greitą žirgelį aukso karčiais. Bet tasai žirge- 
lis buvo nepaprastas: jis galėjo kalbėti žmonių kalba ir buvo 
protingas kaip žmogus. 

Be to, karalaitis turėjo sergėti lobius trisdešimt devyniuose 
pilies kambariuose. Kai jis žirgelį pašėrė, pagirdė, sušukavo ir 
draugiškai su juo pasišnekėjo, senučiukas padavė jam raktus 
ir tarė: 

- Štai tau raktai nuo trisdešimt devynių kambarių. Visada 
ištisą dieną turėsi šeimininkauti, nes aš turiu išvykti į tolimą 
kelionę. Lobius apžiūrėk, ar jie nepaliesti, nuo ginklų ir skydų 
nuvalyk dulkes, žiūrėk tvarkos, rūpestingai išeidamas užra- 
kink. Ir taip daryk kas dieną: žirgelį apliuobk, niekada jo neuž- 
miršk, kambarius atidaryk ir lobius saugok! 

Auksaplaukis jaunikaitis ilgai liūdėjo, nes galvojo apie savo 
tėvą ir draugus, bet paskui apsiprato su tarnyba aukso pilyje 
ir taip žiūrėjo savo darbo, kad senučiukui niekada nereikėjo 
jam prikaišioti, kai vakare grįždavo iš tolimųjų kelionių. Pri- 
žiūrėti žirgelį buvo ne darbas, bet linksma pramoga, tarsi kal- 
bėtum su mielu bičiuliu, taip pat per kambarius pereiti buvo 
visai lengva. Kam nebūtų malonu: atrakini kambarį ir matai 
auksą, net akys raibsta, brangius indus, nuostabius ginklus, 
skydus, papuošalus, ir taip visuose kambariuose, kol jų suskai- 
čiuoji trisdešimt devynis! Bet kai atrakindavo ir apžiūrėdavo 
visus kambarius, likdavo dar vienas, keturiasdešimtasis, bet 

jo rakto neturėjo. Stebėdamasis, kodėl paskutinis kambarys 
lieka užrakintas, tai pasakė senučiukui. 

— Tai ne tau, - apsiniaukė senučiukas ir reikšmingai palinga- 
vo galva, - ten didelė paslaptis, kuri tau tik nelaimę atneštų. 
Užtenka tau to, ką esu parodęs, ir nenorėk niekada pažvelgti į 
keturiasdešimtąjį kambarį! 

Auksaplaukis jaunikaitis stebėjosi, ir didžiai jį kankino smal- 
sumas. Bet ką padarysi? Kambarys neatsidarė, o raktų nuo jo 
niekada nematė. 

Taip bėgo diena po dienos, mėnuo po mėnesio ir metai po 
metų, kiekvieną dieną dirbo ir nė karto savo darbo neapleido. 
Štai praėjo septyneri metai, ir tarnyba baigėsi. 

— Gerai ir teisingai man tarnavai, - tarė senučiukas, - už 
savo tarnybą vertai gausi atlyginimą. Tad sakyk pats, ko už 
tuos septynerius metus pageidauji! 

Auksaplaukis jaunikaitis valandėlę susimąstė, bet paskui 
greitai sušuko: 

— Nieko kita nenoriu, tik leisk man pažvelgti į keturiasde- 
šimtąjį kambarį! Neturėsiu ramybės tol, kol nesužinosiu pa- 
slapties! 

Senučiukas palingavo rimtai galva ir tarė: 

— Pats neišmanai, ko prašai. Bet ką išsirinkai, tą ir turėk! - Ir 
padavė jam raktelį, kuriuo atrakinamas keturiasdešimtasis 
kambarys. - Kai išmuš pusiaunaktį, atrakink! - tarė jam. 

Auksaplaukiui ranka drebėjo, kai rakino kambarį! 

Sugirgždėjo durys, ir jis įėjo į puikią mene, iš kurios galėjai 
išeiti tiesiai į nuostabų sodą, pilną gražių gėlių. O to sodo vi- 
duryje tyvuliavo didelis ežeras, kurio vanduo buvo toks skai- 
drus, kad matei iki pat dugno. 

Auksaplaukis pasislėpė ant kranto krūmuose, kai, pasigirdus 
sparnų šlamesiui, atskrido trys dideli paukščiai, trys gražios 

baltos gulbės ir nusileido prie vandens. Auksaplaukis žiūri žiū- 
ri ir matydamas nenori akimis tikėti: staiga gulbės nusimetė 
savo baltąsias plunksnas ir akimirka pavirto gražiomis merge- 
lėmis, kurios, linksmai sušokusios į vandenį, maudėsi, juokė- 
si ir krykštavo. Visos trys buvo gražios, bet jauniausioji buvo 
tokio nuostabaus gražumo, kad auksaplaukis negalėjo nuo jos 
akių nuleisti. Nė nekvėpavo, tik žiūrėjo į vandenį ir mergelę. 
O kai mergelės užtektinai pasimaudė ir pažaidė, jos iššoko ant 
kranto, apsitaisė plunksnomis ir vėl pavirto gulbėmis, kurios 
sumojavo sparnais ir nuskrido. 

Auksaplaukis be kvapo parbėgo pas senučiuką. Akys iš kak- 
tos lipo ir švietė kaip žiburiai. 

— Seneli, seneli, - parklupęs prieš jį maldavo - už viską pa- 
saulyje prašau tave, pasigailėk ir padėk man gauti mergelę, ku- 
rią mačiau vandenyje! Tą jauniausiąją ir gražiausiąją! 

Palingavo senukas galva ir tarė: 

— Žinojau, kuo tai baigsis ir ko geisi. Bet sunkiai laimėsi, ber- 
neli, baltąją mergelę. Tu esi žmogaus sūnus, o ji - saulės mer- 
gelė. Ji sunkiai gali gyventi su žmogumi ir klausyti jo. Bet jei 
nori pamėginti, daryk taip. Rytoj vidurnaktyje vėl atsirakink 
kambarį. Kai mergelės išsimaudys ir rengsis, jauniausiajai 
mergelei paimk jos plunksnų drabužius, tada ji bus tavo. Tada 
ji eis paskui tave ir tavęs klausys. Bet niekada tegu nepakliūna 
jai į rankas jos plunksnos: tą pačią akimirką ji tau išskristų, ir 
antrą kartą jos nerastum, nebent dar kartą sutiktum tarnauti 
septynerius metus pas mane šitame saulės name. 

Kitą naktį auksaplaukis, turėdamas galvoje saulės senelio 
patarimą, išėjo. Atrakino duris, pasislėpė krūmuose prie van- 
dens ir laukė. Ir vėl atskrido gulbės, nusimetė baltąsias plunks- 

nas, pavirto mergelėmis, maudėsi ir juokėsi. O tuo tarpu auk- 
saplaukis vogčia paslėpė jauniausiosios mergelės plunksnas. 

Kai jos išsimaudė ir taisėsi plunksnomis, jauniausioji mer- 
gelė veltui ieškojo savo baltųjų drabužių. Abi vyriausiosios jau 
nuskrido, oji vis bėgiojo krantu, po visus krūmus žvalgydama- 
si, verkdama ir dejuodama. Tada iš krūmų iššoko auksaplaukis 
jaunikaitis juokdamasis ir aukštai keldamas savo grobį - bal- 
tas gulbės plunksnas. 

Kaip sušuko mergelė, kaip gailingai tiesė rankas į auksaplau- 
kį! Prašė jį, žadėdama viską, didelius turtus ir stebuklingus 
daiktus, kad tik grąžintų jai drabužius! Bet jis vis juokėsi ir 
rankomis mojo. Jis eina jau pro duris, ir mergelė turi eiti pas- 
kui jį, abu ateina pas senuką, ir auksaplaukis, su juo atsisvei- 
kindamas, už viską dėkoja. Jis sako, kad tuoj vyksiąs namo ir 
saulės mergelę parvesiąs namo į marčias. 

Senučiukas tarė: 

— Į tavo gimtinę tolimas kelias. Bet už tavo ištikimą tarnybą 
duosiu tau žirgelį, kurį septynerius metus liuobei, jis žino ke- 
lią po platųjį pasaulį ir tave greitai parneš namo. 

Nors saulės mergelė vis dar graudžiai verkė ir auksaplaukį 
prašė grąžinti jai drabužius, nieko negalėjo daryti, turėjo taip 
pat ant žirgo sėsti su savo jaunikiu. Žirgas sužvengė, įsibėgo 
ir ėmė dumti, kad net kibirkštys iš akmenų žiro. Jie jojo visą 
naktį, o mergelė stipriai laikėsi jaunikaičio, kad nenukristų. 

Kaip tik tekėjo saulelė, kai prijojo karaliaus gimtąją pilį. 
Auksaplaukis nustebo matydamas juodas vėliavas ir gedulo 
ženklus, bet tuoj nušoko nuo žirgo, padėjo mergelei nulipti 
žemėn ir sušuko sargybiniui: 


- Ei, seni, ar pažįsti mane? 

— Nepažįstu, pone, kur čia pažinsi? - atsakė sargybinis, trin- 
damasis akis, bet kai jaunikaitis susijuokė, jį atpažino ir tuoj 
nubėgo karaliui ir karalienei linksmos naujienos pranešti. 

Senasis karalius atbėgo, taip pat atbėgo ir karalienė, jiems iš 
akių tekėjo ašaros ir sveikino savo sūnų, kurį septynerius me- 
tus apverkė. Sveikino ir jo sužadėtinę, kuri jiems labai patiko, 
nors atrodė labai liūdna ir nusiverkusi. 

Karalius tuoj liepė nuimti juodąsias vėliavas, ir trimitinin- 
kai paskelbė visoje karalystėje didžią žinią, kad mylimasis 
sūnus grįžo namo su gražia sužadėtine. Vakare įvyko didelės 
sutiktuvių iškilmės, į kurias buvo pakviesti žymiausi svečiai 
iš šalies, taip pat visi bičiuliai, su kuriais sūnus kadaise žaidė, 
ir visi mokytojai, kurie jį mokė. Visi džiaugėsi ir džiūgavo, tik 
saulės mergelė nieko nevalgė ir vis verkė. 

Kai baigėsi iškilmės ir visi išsiskirstė miegoti, auksaplaukis 
nuėjo pas savo seną motiną, padavė jai ryšulėlį su baltomis 
gulbės plunksnomis ir pasakė: 

— Paslėpk, motinėle, tas plunksnas slapčiausioje pilies vie- 
toje taip, kad niekas nežinotų slaptavietės. Ir niekam jos neiš- 
duok, kad ir viso pasaulio lobius žadėtų. 

Bet saulės mergelė, visa atidžiai stebėdama, girdėjo, ką jos 
sužadėtinis sako motinai, ir matė, kad karalienė ryšulėlį paslė- 
pė lovoje po galva. Kai visi sumigo, kai miegojo ir auksaplau- 
kis, patyliukais pakilo ir įsigavo į kambarį, kur miegojo kara- 
lienė. Paieškojusi lovoje, po jos galva rado ryšulėlį. Ištraukusi 
jį, nubėgo pas sužadėtinį ir linksmai sušuko: 

— Turiu baltuosius drabužius, stebuklingąsias gulbių plunks- 
nas! Saulės mergelė žmogumi netiki! 

Auksaplaukis jaunuolis pravėrė akis, bet tuo metu mergelė 
užsisiautė gulbės drabužius, susijuokė, sparnais suplasnojo ir 

pro langą išskrido aukštai į padangę, o po valandėlės išnyko 
kaip baltas taškelis. 

Baisiai suriko karalaitis! Pro langą norėjo šokti paskui mer- 
gelę, nubėgęs pas motiną, jai prikaišiojo, kad per ją netekęs su- 
žadėtinės. Visus pažadino savo riksmu ir dejonėmis, bet niekas 
negalėjo jo paguosti. Ir tuoj tarė, kad kitą dieną vėl iškeliausiąs 
į pasaulį ir vėl septynerius metus tarnausiąs pas saulės senelį. 

Veltui draudė jį visi, veltui jį prašė karalius su karaliene. 
Jam sakė, kad gražiausios mergelės visoje šalyje su džiaugs- 
mu rinktųsi jį sužadėtiniu, netgi galįs pirštis turtingiausioms 
princesėms visame pasaulyje, bet auksaplaukis net nesiklausė, 
tik vis šaukė, kad negalįs gyventi be saulės mergelės. 

Rytą, vos prabrėškus, pakilęs pabalnojo savo žirgelį, kurį 
užsitarnavo už septynerių metų darbą, atsisveikino su nuliū- 
dusiu tėvu ir motina, taip pat visais pilyje ir, sėdęs ant žirgo, 
nujojo. 

Kai jis išvyko, karalienė puolė didžiausiai verkti, o karalius 
vėl įsakė iškabinti juodas vėliavas ir gedulo ženklus, kol grįš iš 
tarnybos sūnus. 

Tuo tarpu auksaplaukis žirgeliu jojo nesiilsėdamas ir nesu- 
stodamas, kol vėlai vakare prijojo saulės senelio namus. Tas 
jau laukė ant laiptų ir tik nusijuokė, kai jaunuolis nušoko nuo 
žirgo. 

— Tad parskrido tavoji sužadėtinė, - kalbėjo jis, - žinau, nes 
mačiau ją parskrendant. Tai nori dar kartą eiti pas mane tar- 
nauti? 

— Noriu, - atsakė auksaplaukis labai susikrimtęs. 

Taip jam iš naujo prasidėjo tarnyba. 

Ji buvo dar lengvesnė negu anksčiau, bet jaunuolio niekas 
nepaguodė, nes diena po dienos skaičiavo, kiek jam dar lieka 


= ALLf = 


LMOxR>0>N LRK 


iki septynerių metų. O laikas bėgo pamažu: taip ilgai trukdavo 
nuo aušros iki vakaro! 

Bet vanduo teka, o žmogaus gyvenimas bėga, ir didžiausia 
upė nuteka, o ilgiausias laikas praslenka. Tad po ilgų septyne- 
rių metų atėjo diena, kuri turėjo būti auksaplaukio tarnybos 
paskutinė. 

Senučiukas jam davė raktą, ir jis nubėgo prie keturiasdešim- 
tojo kambario. Atrakinęs įžengė į sodą, pasislėpė krūmuose, 
o širdis jam daužėsi kaip kalvio priekalas, kai saulės mergelė 
ilgai nesirodė. 

Pagaliau sušlamėjo sparnai, trys baltos gulbės nutūpė prie 
vandens, baltos plunksnos numestos ant kranto, ir į van- 
denį sušoko trys puikios mergelės, o jauniausioji iš jų pati 
gražioji. Auksaplaukis patyliukais prislinko prie drabužių, 
pačiupo baltosios gulbės apdarą ir su juo per sodą nudūmė 
lauk pro duris. 

Plast plast suplasnojo sparnai, ir plakdamos orą, dvi gulbės 
nuskrido, jauniausioji mergelė krantu bėgioja, ieškodama bal- 
tųjų gulbės plunksnų, o auksaplaukis juokdamasis jai bėgda- 
mas drabužius rodo. 

Sėdo ant žirgelio, o saulės mergelė turėjo šokti paskui jį, 
nors graudžiai verkė, rankas laužė ir brangiausių dovanų ža- 
dėjo, kad ją paleistų ir baltąsias plunksnas grąžintų! 

Ir štai priėjo prie auksaplaukio senučiukas, atsisveikinda- 
mas jam ranką padavė ir tarė: 

- Vėl septynerius metus stropiai tarnavai ir darbą dirbai 
kaip geras tarnas. Buvau tavimi patenkintas, mielai duočiau 
tau aukso arba brangakmenių, jeigu negeistum saulės merge- 
lės. Bet jei trokšti jos, turėkis ją ir atidžiai žiūrėk, kad ją namo 
pargabentum. Pirmą kartą išsitarnavai pas mane eiklų žirgelį, 

protingą ir gebantį žmogiškai kalbėti, antrą kartą tau duodu 
tik tą dešimtį pagalių malkų. Bet šios malkos turi stebuklingą 
galią. Vos namo parjosi, su niekuo nekalbėk ir nedelsk, pir- 
miausia su šiomis malkelėmis užkurk ugnį ir ugnyje sudegink 
gulbės baltuosius drabužius. Tik šitaip tavo sužadėtinė galės 
užmiršti, kad ji saulės mergelė, o tu - žmogaus sūnus. Kai tau 
šitai pasiseks, būsi laimingas ir laimė lydės tave žemėje, bet 
jei ir šį kartą prarasi gulbės drabužius, amžinai neteksi saulės 
mergelės. Ji nuskristų į tolimiausius kraštus, kur joks mirtin- 
gasis niekada ten nenueis, ir tu jos nerastum, nors dar septy- 
nerius metus norėtum man tarnauti. Keliauk laimingai ir būk 
namie teisingas karalius. 

Auksaplaukiui dar kartą padėkojus, žirgelis sužvengė ir pa- 
sileido lėkti tokiais šuoliais, kad visą kelią kibirkštys žiro ir 
dulkės rūko. Ant žirgelio auksaplaukis ir už jo saulės mergelė 
skrido kaip viesulas. 

Rytą prijojo prie pilies ir ten mato juodas vėliavas ir gedulo 
ženklus. Nuo žirgo nušokęs, auksaplaukis - jau ne jaunikaitis, 
nes tarnaudamas išaugo gražus stiprus vyras, - nieko nežiūrė- 
damas, nubėgo į kiemą. O paskui jį bėgo saulės mergelė ir, ant 
žemės atsiklaupusi, tokiu gailiu balsu prašė, kad akmuo būtų 
suminkštėjęs, maldaudama baltųjų gulbės drabužių. 

Bet auksaplaukis buvo kurčias jos raudoms ir gailingoms 
kalboms, nepaisė, kad iš visų kiemo kampų prie jo bėga sargy- 
biniai ir kareiviai, kad džiaugsmingai šaukdami prie jo skuba 
tėvas su motina. Greitai užkūrė iš dovanotų malkelių ugnį, 
liepsna aukštai šoktelėjo, malkos pakvipo, ir auksaplaukis, 
ištraukęs prie kūno slėptas gulbės plunksnas, įmetė jas į ugnį 
kaip tik tuo metu, kai saulės mergelė paskutinį kartą tiesė į 
jas ranką. 

Bet šįsyk jai nepasisekė pasičiupti baltųjų drabužių, tik tru- 
putį apsidegino, ugnis sutraškėjo, ir viena akimirka plunksnos 
pavirto pilkais pelenais, kurie išlakstė į visas puses. 

Tada saulės mergelė suriko didžiu balsu: 

— Aš jau laisva nuo žemės kerų, aš jau ne saulės mergelė, jau 
esu žmonių moteris! 

O kai sudegė paskutinė plunksnelė, ji visiškai pasikeitė: lio- 
vėsi verkusi ir dejavusi, ir širdingai nusišypsojo sužadėtiniui. 

Tada auksaplaukis sūnus puolė į glėbį tėvui ir motinai, tuoj 
buvo nuplėštos juodos vėliavos, o trimitininkai ėmė trimituoti 
žinią, kad auksaplaukis antrąkart laimingai grįžo su sužadėti- 
ne, griežė muzika, skambėjo varpai, o žmonės iš džiaugsmo 
dainavo ir šoko. 

Štai ir mūsų pasakai galas. Kai buvo atšvęstos sūnaus vestu- 
vės su svetimšale mergele, tėvas atidavė tuoj antrą dieną jam 
karalystę. Vargšelis buvo jau žilas kaip obelis, o karalienė - su- 
linkus kaip gluosnis paupyje, ir jie džiaugėsi galėsią truputį 
pailsėti turėdami karališką išimtinę. Tad šalį valdė karalius 
Auksaplaukis Pirmasis, valdė išmintingai ir teisingai, taip pat 
jo žmona, karalienė, buvo ne tik gražiausia visame pasauly- 
je, bet ir maloniausia, simpatiškiausia. Ji mokėjo dainuoti: 
uždainuoja - skamba tarsi gryniausias sidabras. Taigi gyveno 
karalius laimingas ir patenkintas, ir jeigu kada pateks jums į 
rankas senų sudulkėjusių knygų, įrištų sunkiais luobais, kur 
pasakojama apie senų karalių nutikimus, ten rasite apie kara- 
lių Auksaplaukį Pirmąjį ir karalienę pačių gražiųjų dalykų. 


VIDURNAKČIO BURTAI 


as pasakojimas nutiko senų senovės laikais, 
4| mūsų prosenelių atminime, kai dėdavosi nuosta- 


bių ir neįtikimų dalykų. Tai buvo tada, kai žmo- 
nės mokėjo žvėrių kalbą ir kai jiems rodydavosi paslaptingos 
gamtos galios. Tai buvo tada, kai dar viršum miestelių dunkso- 


jo pilys, o tose pilyse gyveno išdidūs ponai ir gražios mergelės, 


bet ir pilies mergelės, kaip matysime, turėdavo ne vieną rū- 
pestį. O apačioje, papilėje, senoviniuose miesteliuose, gyveno 
daug amatininkų - kalvių ir siuvėjų, kurpių ir kepėjų, galybė 
audėjų ir gelumbininkų, kurie beveik ištisą dieną sėdėdavo 
plačiose staklėse ir ausdavo gražias medžiagas. Bet kol patys 
tapdavo meistrais ir puikias gelumbes bei audeklus galėdavo 
austi, turėdavo gerai savo naudingo amato mokytis ir paskui 
dar kelerius metus eiti į pasaulį patirties įsigyti. Ir tose kelio- 
nėse daugeliui jų nutikdavo tokių nuostabių dalykų, kad pas- 
kui jų neužmiršdavo visą gyvenimą ir visada juos pasakodavo 
sekmadienio popietėmis arba ilgais žiemos vakarais. Vienas 
toks nuotykis buvo gelumbininko pameistriui. Jis buvo vardu 
Jurka... Tad paklausykite pasakojimo apie jį. 

Trejus metus jau vaikščiojo Jurka po pasaulį, gerą amatą iš- 
moko, daug naudingų dalykų patyrė. Mokėjo ne tik austi ploną 
audinį, kuris kiekvieną poną būtų papuošęs, bet nusimanė ir 
apie stiprias medžiagas, kurios turėjo laikyti bent penkiasde- 
šimt metų. O kai baigėsi tretieji metai, pasiilgo Jurka gimtojo 
krašto, mamos ir tėvelio, žemo namų kambario su bildančio- 
mis audimo staklėmis. Jis žinojo, kad jau yra gana pasaulyje 
išmokęs, taip pat buvo maišelį grašių užsidirbęs. Tačiau jį laikė 
ant kaklo užsikabinęs, kad koks nedoras žmogus iš jo nepa- 

vogtų sunkiai uždirbtų pinigų. Jau ir tais senovės laikais būta 
nedorų žmonių. 

Taip jau atsitiko, kad vieną dieną jis paklydęs atsidūrė prie 
aukšto kalno tarp tamsių girių. Jau temo, ir Jurka nežinojo, 
kuriuo keliu toliau eiti. Laimė, staiga spįstelėjo iš kažkokios 
pirkelės žiburėlis, o kai Jurka prie jo priartėjo, pamatė, kad 
tai smuklė. Apsidžiaugė galėsiąs ten bent pavakarieniauti ir iš- 
tiesti kojas poilsiui. Smuklė buvo tamsi ir nejauki, bet kas į tai 
žiūrės, kai žmogus nuvargęs ir naktis dengia kalnus! 

Jis pavakarieniavęs pasiprašė naktigulto, nors tai galėjo būti 
tik kietas suolas. O kai baigė valgyti paskutinį kąsnį, prieš jį 
atsisėdo keistas žmogus, iš pirmo žvilgsnio taip pat pameis- 
trys, kuris per pasaulį keliauja su ilga spindinčia lazda rankoje. 
Turėjo juodus plaukus, smailią nosį ir akis kaip strėles. Jis tuoj 
paklausė Jurką, kuo vardu, kas esąs ir ko iškeliavęs į pasaulį. 
Jurka pasakė tiesą, ir svetimasis vyras tik šypsojosi, blizgan- 
čiomis akimis švytėdamas. 

— O ką paskui veiksi, žmogau, kai namo grįši? - klausinėjo 
Jurką. 

- Įsikursiu namie ir sąžiningai užsidirbsiu duoną, kaip mano 
tėvelis darė, senelis ir proseneliai! 

— Tikriausiai greit nepraturtėsi, jei tik audimus ausi, - pa- 
sišaipė nepažįstamasis. - Aš geresnį amatą turiu, - pasigyrė, 
rodydamas spindinčią lazdą. - Žvilgterėk ir pasižiūrėk! Toji 
lazda turi tokią stebuklingą jėgą, kad gali akių negalias gydyti. 
Pridedu ją prie sergančių akių, burtų žodžius ištariu - ir tuoj 
ligonis žmogus mato kaip sakalas kalno viršūnėje! 

- Ir tai būtų geras darbas, - pritarė Jurka. - Kiekvienas dar- 
bas geras, jei žmonėms padeda - jei tik teisingas ir garbingas! 

Bet nepažįstamasis vyras tik garsiai nusijuokė: 


= 122 = 


— Netiesa, neišmintingasis mulki! Pasaulyje nėra teisingumo 
nei sąžiningumo! Ne tas, kuris sąžiningai elgiasi, gali pratur- 
tėti ir visko įsigyti, bet tik tas, kuris moka apgauti ir malonius 
žodžius sakyti! 

Tačiau Jurka nenorėjo tikėti, kad pasaulyje nėra teisybės ir 
kad apgaulė naudingesnė už sąžiningumą. Tada nepažįstamas 
tamsusis vyras tarė: 

— Eikime lažybų! Jei laimėsiu aš, atiduosi man visus savo pi- 
nigus, kuriuos prie savęs slepi, ojei aš pralaimėsiu, veltui gausi 
mano stebuklingąją lazdelę! 

Taip jie susilažino ir sutarė, kad pirmasis žmogus, kurį kitą 
dieną sutiksią kelyje, nuspręsiąs ir pasakysiąs, kieno tiesa. 

Kai kitą dieną jie kartu leidosi keliauti, sutiko seną moterį, 
kuri, nuleidusi galvą, sunkiai kėblino. 

— Jos paklausime, - pasiūlė svetimasis vyras ir tuoj kreipė- 
si: - Pasakyk mums, senele, ir išspręsk mūsų ginčą: ar yra pa- 
saulyje teisingumas ir tiesa? 

Senutė liūdnai pakratė galvą ir tarė: 

— Nėra, mielieji žmonės! Paklausykite, kas man nutiko! Pa- 
miškėje turėjau lūšnelę ir kadaise priglaudžiau pasigailėjusi 
pamestą mergaitę. Bet kai mergaitė užaugo, išvarė mane iš 
lūšnelės. Esąs tai ne mano turtas, o jos. O ponas grafas, kuris 
mus visus valdo, teisme jai davė tiesą. Jis sakė, kad jauna gal- 
va visus dalykus geriau menanti negu mano sena ir nusvirusi! 
Netekau pastogės viršum galvos, dabar tik miškas mane gali 
priglobti ir vargano maisto duoti! 

Kai senutė nuėjo, nepažįstamasis džiaugsmingai sušuko: 

— Dabar jau nesakysi, kad pasaulyje viešpatauja teisingumas 
ir tiesa! Ir mikliai ruoškis, trauk grašgalius nenuslėpdamas nė 
vieno, kad man nereikėtų tau deramai pagelbėti! 

Nuliūdęs Jurka žiūrėjo, kaip nepažįstamasis, godžiai čiupęs 
maišelį, skaičiavo grašelius. Paskui svetimšalis, laimėjęs šias 
keistas lažybas, pacanginęs pinigais, pajuokiamai tarė: 

— Nebuvai turtuolis, bičiuli, su savim aukso lobių nenešiojai. 
Bet kai kada turime pasitenkinti ir vargingu laimikiu, tik smul- 
kiomis musytėmis ir menkais grašgaliais! Tu moki už gerą pa- 
mokymą, kas viešpatauja pasaulyje, o kiekvienas pamokymas 
brangiai atsieina! 

— O vis dėlto netikiu, ir viena sena bobutė manes įtikinti ne- 
gali! - šūktelėjo įskaudintas Jurka atkakliai. 

— Tai nori dar sykį lažintis? - nusišiepė juodasis draugas. 

— Lažintis... kai kišenėje, be kriaukšlės, nieko neturiu, - nu- 
leido Jurka liūdnai galvą. 

— Dėl jos neverta! - juokėsi svetimšalis. - Šiandien mieste 
pasitieksiu gero valgio, nors jam prireiktų visų laimėtų gra- 
šių! Kas gi, taip šauniai laimėjęs, kramtytų sausas kriaukšles? 
Ė, brolyti, jei nori dar sykį eiti lažybų... sakau tau... turi geras 
akis, lažinkimės iš vienos akies, kad galėčiau išmėginti savo 
lazdelės burtų galią. 

— Kirskime! - nepamąstęs sušuko Jurka. 

— Gerai! - tarė svetimšalis. - Tad palaukime naujo teisėjo. 

Jie ėjo toliau keliu, kol po valandos kelio sutiko vyrą, kurį 
aiškiai slėgė kažkoks sielvartas. 

- Stok, bičiuli! - sušuko jam juodasis vyras. - Padėk mums 
išspręsti ginčą ir pasakyk mums teisingai: ar pasaulyje valdo 
tiesa ir teisingumas? 

— Ak, nevaldo! - pakratė galvą pakeleivis. - Pats tuo įsitiki- 
nau. Paklausykite, kas man nutiko. Esu buvęs turtingas pir- 
klys mieste, turėjau didelį namą, daug prekių ir gana pinigų. 
Kartą pas mane atėjo mano geriausias draugas, kurį mylėjau 

labiau už savo tikrą brolį, ir skundėsi, kad jo didelį turtą atė- 
mę plėšikai. Paskolinau jam labai daug pinigų, kad galėtų vėl 
pradėti prekybą, o už jo skolą laidavau. Bet kai draugui reikėjo 
išmokėti skolas, išsigynė visų, įrodinėdamas man akyse, kad 
visas skolas jau seniai man išmokėjęs. Viską praradau, tapau 
elgeta, nieko man nelieka, tik ašaros ir gailūs skundai! 

Kai nelaimingasis pirklys dingo už kelio vingio, juodasis sve- 
timšalis piktdžiugiškai sušuko: 

— Matai, brolau, kas iš mudviejų buvo teisus? Lažinį pralai- 
mėjai ir turi jį užmokėti. 

Prišokęs prie Jurkos, čiupo jį už galvos ir prikišo savo keis- 
tąją lazdelę jam prie akies. Ir tuo sykiu - nuostabus dalykas - 
Jurkai galvoje lyg kažkas skilo, lyg žaibas žybtelėjo, ir viena 
akis iš karto aptemo - suvaitojo, bet tuoj atkakliai sušuko: 

— Ir vis dėlto nė dabar netikiu! 

— Galime lažintis trečią kartą, turi dar vieną akį! - šaipėsi 
juodasis vyras. 

— Statau ir antrąją akį! - šaukė Jurka visai nesvarstydamas. 

Atėjo vakaras, ir jie priėjo didelį neįžengiamą mišką, kuris 
priešais stūksojo kaip juodas debesis. Jie atsisėdo pamiškėje 
ant samanų, ir Jurka išsitraukė iš kišenės duonos kriaukšlį. 

— Esu alkanas, reikia pavalgyti, kas žino, kada šiandien su- 
tiksim tarpininką, - tarė Jurka, kibdamas į kriaukšlį. - Tau, 
žinoma, mano duona per prasta, ir lauki skanėstų! 

- Iš tiesų laukiu ir sulauksiu, - šaipėsi vyras su lazdele. - Gali 
būti tikras, kad šiandien turėsiu turtingą vakarienę! 

Tuo tarpu iš miško išbėgo didelis šuo, visas perkaręs ir 
susivėlęs, tik kaulai ir oda. Aplėkęs juos, gailiai žiūrėjo į Jur- 
kos duoną. 

— Gal bent jį mums paklausus, - juokėsi svetimšalis. - Gal 
ir žvėris ką išmano apie teisingumą. Bet tada reikėtų laukti 

iki vidurnakčio. Rasi negirdėjai, kad per patį vidurnaktį žvėrys 
kalbą žmogaus kalba, kad jie galį šnekėtis ir žmogus juos su- 
prantąs? Bet aš, garbės žodis, taip ilgai laukti nenoriu! 

Jis buvo beieškąs kokio akmens ar pagalio šuniui nuginti, 
bet Jurkai pagailo aiškiai alkano šuns ir, perlaužęs kriaukšlį, 
pusę nusviedė jam. Šuo, godžiai prišokęs prie duonos, sugrie- 
bė ją nasrais ir tuoj pat nudūmė į mišką. 

— Negerai išėjo, - vaipėsi svetimšalis, - jis turėjo tau įkąsti už 
tavo dovaną, nes taip būtų teisinga pagal šio pasaulio tvarką! 

Bet Jurka nespėjo jam atsakyti, nes jie pamatė kelyje senuką 
su elgetos krepšiu, kaip pamažu lazda žemę baksnoja ir žings- 
nis po žingsnio kelią matuoja. 

Juodasis vyras linksmai šūktelėjo: 

— Lyg tyčia ateina tas sulinkęs senis mūsų ginčo baigti. Ei, 
alio, senuk! Paskubėkite truputį ir pasakykit iš savo patirties: 
ar yra pasaulyje tiesa ir teisingumas? 

— Tiesa ir teisingumas? - skausmingai pakartojo senukas. — 
Jūs dar tikit esant tiesą ir teisingumą? 

— Aš ne, - tarė svetimšalis, - bet tas gelumbininkas pameis- 
trys, nors jau du kartus prakišo ginčą. 

- Ir jei trečią kartą statys, ir šį kartą prakiš, - tarė senukas. — 
Tad paklausykite, kas man nutiko. Turėjau tris sūnus ir didelį 
ūkį. Visus sūnus dorai auklėjau ir gerai jais pasirūpinau, savo 
turtą jiems teisingai padalijau, dar ir paskui ūkyje padėjau. 
Jei būtų prireikę, būčiau už juos sveikatą aukojes. Bet sūnūs 
man keistai atsilygino už mano darbą ir rūpestį. Kai man jė- 
gos sumenko ir dirbti nebegalėjau per visą dieną kaip anks- 
čiau, negailestingai prikaišiojo, kad tiktai tinginiaująs. Atseit 
aš ūkyje tik jų duoną veltui valgąs. Ir pasakė jie man, kad seno 
tinginio už dyka nemaitinsią. Išvarė mane į platų pasaulį. Pir- 

masis man davė kelionei suplyšusią skrybėlę, kad į ją išmaldą 
rinkčiau, antrasis - šitą lazdą, kad, žeme baksnodamas, kelią 
matuočiau, o trečiasis - elgetos krepšį, kad į jį sudžiūvusias 
plutas dėčiau! Ak, sunku pasaulyje senam žmogui, kuris turi 
elgetauti ir pasigailėjimo neranda! 

Jurka apgailėjo senuką, mielai būtų ką davęs, bet kišenėje 
jau neturėjo nė kąsnelio duonos, o jo maišelis su pinigais buvo 
atsidūręs pas juodąjį svetimšalį. Tas iš senuko kalbos tik šaipė- 
si, rankas susikišęs į kišenes ir linksmai švilpiniuodamas. 

Kai senukas nuėjo, svetimšalis tarė Jurkai: 

— Eik dabar su manim, parodysiu tau gerą kelią! Nepaklysi ir 
pasaulio tiesą sužinosi! 

Jie įžengė į tamsų mišką, kaskart ėjo tamsyn, takeliai dingo 
samanose tarp šaknų. 

Priėjo prie šakoto ąžuolo, kuris išdidžiai stūksojo viršum 
kitų medžių, ir čia svetimšalis pašaipiai tarė Jurkai: 

— Pralaimėjai, o už pralaimėjimą turi man užmokėti! 

Jis prikišo prie sveikosios akies savo burtų lazdelę - ir staiga 
stipri šviesa švystelėjo Jurkai galvoje, paskui kažkas sutraš- 
kėjo - ir juodas šešėlis apgaubė jo abi akis. Nieko nematė, nei 
svetimšalio, nei medžių, nei šakoto ąžuolo. 

— Čia atsigulęs pasvarstyk, kas pasaulyje valdo! - pasišaipė 
svetimšalis. - Aš tuo tarpu pasilinksminsiu mieste, sėdėda- 
mas prie apkrauto stalo, o tu galėsi su miško žvėrimis nakvoti 
ir juos malonės prašyti, kad tave slaugytų! O gal ir jų balsus 
išgirsi, kai vidurnaktį kalbės žmonių kalba! 

Paskui jis nuėjo, valandėlę buvo girdėti, kaip brovėsi pro 
krūmus juokdamasis ir švilpiniuodamas. Garsai silpo, netru- 
kus viskas nutilo, tik paslaptingai šlamėjo miškas. Jurka gulė- 
jo samanose tarp ąžuolo šaknų ir sunkiai dejavo. Jam skaudėjo 

galvą, apakusios akys degė, visame kūne jautė nuovargį. Šaukė 
pagalbos, bet į jo šauksmą niekas neatsiliepė. 

Tada pamatė, kad jam nieko kita nelieka, tik apverktinai žūti 
miške. Beveik gailėjosi, kad įsivėlė į tokias keistas lažybas. Ir 
vis dėlto sau tarė: negali būti, kad pasaulyje nugalėtų skriauda. 
Jis mąstė apie savo gyvenimą, tėvą žemame kambaryje, rūpes- 
tingą motiną, apie rietimus gerų audimų, apie savo pameistrio 
kelionę, taip pat apie susitikimą su keistuoju svetimšaliu, ku- 
riam spindėjo akys. 

Galvą įkišęs į samanas, paskui vėl pagalbos šaukėsi, bet tik- 
tai miškas tyliai ošė. 

Jis ilgai gulėjo, ir staiga kilo aplink jį keistas subruzdimas, 
tarsi būtų koks šimtas žvėrelių lakstę takeliais, o viršum gal- 
vos sklido stiprus šlamesys, tarsi tuo metu šimtas paukščių 
skristų. Miškas atgijo, visur buvo pilna garsų, visur lojo, kau- 
kė, cypė, murmėjo, čirškė ir karksėjo. Savo gyvenime Jurka 
niekada nieko panašaus nebuvo girdėjęs, todėl nesistebėkite, 
kad iš baimės jam visas kūnas pagaugais ėjo. Bet kur pabėgs, 
jei aklas ir tamsoje negalėjo rasti kelio? 

Paskui staiga visi garsai liovėsi, tik iš medžio viršūnės nuai- 
dėjo vienas stiprus balsas, atrodė, kad tarsi būtų kranktelėjęs 
visai senas ir stiprus varnas. Šis balsas ilgai aidėjo, eidamas 
kas kartą stipryn ir stipryn. 

Ir Jurka staiga suvokė, kad jis supranta šitą kalbą. Baimin- 
gai pakėlė galvą nuo samanų ir ištempė ausis. Jis girdėjo, kaip 
krankiantis balsas piktai šūkauja: 

- Žmogus negali nenubaustas klausytis mūsų naktinio pasi- 
tarimo. O apačioje po ąžuolo šaknimis guli žmogus. Sakykite 
patys: ar reikia jį suplėšyti arba savo aštriais snapais užkapoti? 

Bet čia pasigirdo kitas balsas, jis kitaip skambėjo, tarsi būtų 
už kaimo šuo lojęs. 

— Aš tą žmogų užstoju! - šaukė šis balsas. - Tai geras žmo- 
gus ir neužsitarnauja mūsų bausmės! 

— Tada sakyk, kokį gerą darbą yra kam iš mūsų padaręs?! — 
klausė vėlei pirmasis balsas, krankiantis. 

— Pasidalijo su manimi paskutiniu duonos kriaukšliu, - šau- 
kė lojantis balsas. - Pats buvo alkanas, bet, matydamas, kad į 
jį gailingai žiūriu, atidavė man pusę savo valgio! Vertas, kad jo 
pasigailėtume. Tai vargšas žmogus, aklas... niekingas draugas 
jam akis atėmė! 

— Kar kar! - šaukė pirmasis balsas. - Kokie vargšai tie žmo- 
nės, kad nesugeba sau padėti. Juk prie jo dešiniosios rankos iš 
žemės veržiasi stebuklingas šaltinis, kuris turi tokią galią, kad 
kiekvienas aklas žmogus vėl atgaus regėjimą ir aiškiai matys! 
Bet padės tik tada, kai stebuklų naktį pasisems iš jo vandens! 

Vėl kilo triukšmas ir lalesys, keistieji balsai aidėjo per mišką, 
vėl skardėjo kaip bėgimas ir skridimas, o paskui viskas nutilo, 
tarsi ir miškas būtų užmigęs kietu miegu. 

Jurka pirmą valandėlę nesusigaudė: ar jis iš tiesų girdėjo, 
ar tai buvo tik sapnas? Apie save apgraibė rankomis, ir žiū, 
staiga pajuto tarp pirštų vėsų vandenį. Greitai juo patrynė 
savo aklas akis. Patrynė pirmą kartą, ir pamažu jam akyse pa- 
šviesėjo, patrynė antrą kartą, ir jam pasirodė, kad nuo akių 
žvynai krinta, patrynė trečią kartą - vėl matė kaip anksčiau, 
netgi kur kas geriau ir aiškiau. Naktis buvo šviesi; viršum gal- 
vos švietė mėnuo, mirgėjo daugybė žvaigždžių, tad gerai matė 
aplink save medžius, ąžuolo šaknis ir mažą šaltinėlį prie savo 
dešiniosios rankos. 

Jurka vėl palinksmėjo, ir pasaulis rodės daug gražesnis negu 
pirma. Nejautė nei skausmo, nei nuovargio. Taip pat nesigai- 
lėjo, kad prarado pinigus, jų vėl uždirbsiąs, juk turįs nagingas 
rankas ir dorą darbą mokąs. 

Į skrybėlę pasėmė stebuklingojo vandens ir rūpestingai jį 
pridengė dideliais paparčio lapais. Gal pakeliui sutiksiąs kokį 
vargšą, kenčiantį dėl aklumo, kuriam stebuklingasis vanduo 
padėsiąs. 

Kai praaušo, pakilo jis eiti iš miško. Ėjo labai atsargiai, kad 
neišlaistytų vertingojo vandens. Ėjo ilgai ilgai, išėjęs iš miško, 
pateko į gražų derlingą kraštą. Pakeliui paprašęs gerus žmones 
duonos, taip pasisotino. 

Į pavakarę priėjo puikų miestą su švariais kiemais ir gaiviais 
sodais. Viršum namų dunksojo graži pažiūrėti pilaitė su bokš- 
teliais ir puošniomis galerijomis. 

Eidamas gatvėmis, jis matė didelį sambrūzdį. Žmonės ėjo iš 
namų ir visi plūdo į aikštę. 

— Kas atsitiko, sakykite man, gerieji žmonės? - paklausė jis 
miestiečius. 

Vienas sustojo, išmatavo akimis Jurką ir tarė: 

— Matyt, kad esi svetimšalis ir nežinai, kas šiandien nepa- 
prasta įvyko mūsų mieste. Tikriausiai nė nežinai, kad mūsų 
pilies mergelė, mūsų pono duktė, jau iš mažens turėjo silpnas 
akis. Nepakėlė saulės šviesos ir ištisas dienas turėjo būti tam- 
siuose kambariuose. O štai šiandien rytą į pilį atėjo koks sve- 
timšalis juodais plaukais ir smailia nosimi, jo akys virte virė, 
o žodžiai biro kaip kruša! Rankoje turėjo juodą lazdelę, kuria, 
sako, stebuklus darąs. Jis mūsų ponui pažadėjo išgydysiąs 
dukterį, bet kai pridėjo lazdelę pilies mergelei prie akių, at- 
sitiko baisus dalykas: duktė suriko ir ėmė dejuoti, nes tuo sy- 
kiu visiškai prarado regėjimą. Apako ir jau nieko nematė - nei 
tėvo, nei motinos, nei savo tarnaičių. Ponas labai įširdo ir įsakė 
svetimšalį šiandien vakare pakarti aikštėje. Tikrai vertas to — 

juk tai apgavikas ir niekingas piktadarys, kuris mūsų mielai ir 
dailiai mergelei pražudė regėjimą! 

Jurka taip pat brovėsi į aikštę, bet baimingai saugojo bran- 
gųjį vandenį, kad nenulašėtų nė lašelis. Aikštėje jau stovėjo 
aukštos kartuvės, o žmonės jau laukė liūdno reginio. Kiekvie- 
nas kalbėjo apie apgaviką, ir visi jam linkėjo teisingos bausmės 
už jo piktadarybę. 

Staiga pasigirdo trimitai, atėjo sargybiniai ir tarp jų gūrino 
juodasis svetimšalis. Rankos buvo surištos, aplink kaklą - vir- 
vė. Jau nesišypsojo nei linksmai nešvilpiniavo, tik liūdnai len- 
kė galvą. 

— Tai laimėjai lažybas, juodasis broleli? - sušuko jam Jurka. 

Kai svetimšalis jį pamatė, labai išsigando ir ėmė visas dre- 
bėti. 

— Tu matai? Ir žvėrys tavęs miške nesudraskė? - mikčiojo jis. 

- Žvėrys padėjo, tik žmogus nuskriaudė, - atsakė griežtai 
Jurka ir tuoj sušuko teisėjui: - Sustokite valandėlę ir palaukite 
nebaudę! Aš vietoj to niekdario noriu pats pagydyti ir grąžinti 
jūsų pilies mergelei regėjimą! 

— Oho! - tarė teisėjas išdidžiai. - Tose kartuvėse yra vietos 
dviem, ir tu nori su tuo niekingu apgaviku pasidalyti ta pačia 
bausme? 

Bet žmonės šaukė, tegu leidžia dar pamėginti ir varginga- 
jam svetimšaliui, tegu nuveda jį pas pilies poną. 

Jurką nuvedė į pilį, bet ponas nenorėjo jo nei matyti, nei 
jam savo dukterį parodyti. Jurka labai prašė ir tikino, kad 
pats buvęs aklas ir kad turįs stebuklingojo vandens, kuris ti- 
krai padėsiąs. Tada jį nuvedė į tamsų kambarį, kur kamputyje 
tarp kambarinių sėdėjo jauna ir labai graži mergelė, ji dejavo 
ir graudžiai verkė. 

— Ateinu tau padėti, mieloji mergele, - tarė Jurka žengda- 
mas prie jos. 

Pamirkęs paparčio šakutę stebuklingajame vandenyje, jis 
lengvai patrynė nereginčias akis. 

— Tėveli, mamyte! - šūktelėjo mergelė, - akyse man pašvie- 
sėjo. 

Jurka pamirkė papartį antrą sykį, pabraukė per akis, ir mer- 
gelė šaukė, kad nuo akių krinta žvynai. 

O kai jis pabraukė trečią sykį, ji džiaugsmingai šūktelėjo, 
kadjau gerai matanti, taip aiškiai, kaip dar niekada gyvenime. 
Tuoj išvardijo, kas yra kambaryje, stalą ir kėdes, paveikslus ir 
kilimus. Puolė tėvui ir motinai ant kaklo, su kambarinėmis ėjo 
ratelį, ir labai nuoširdžiai dėkojo Jurkai už išgydymą. 

Galite suprasti, kokio būta džiaugsmo pilyje. Kambarinės 
ir tarnaitės iš džiaugsmo šoko, mažos tarnaitės ant grindų 
kūliais vartėsi, pilies ponas tik kvatojosi, o motinai iš didelio 
džiaugsmo ašaros skruostais ritosi kaip žirniai. 

Tada paprašė Jurka, kad ponas padarytų juodajam svetim- 
šaliui malonę ir paleistų jį iš kartuvių. 

— Gyvybę tavo užtarimu dovanoju, bet nuo tinkamo užmo- 
kesčio neišsisuks. Bent žinos, kaip gerai limpa karklinės ir 
beržinės rykštės prie šio apgaviko kailio! O paskui jį iš miesto 
išginsime, tegu eina, kur akys veda! 

— Bet pirma prašyčiau įsakyti jį iškviesti ir atimti iš jo mano 
maišelį su pinigais, kuriuos man vakar atėmė! 

Taip ir įvyko, svetimšalį nuo kartuvių nuvedė ir gerai jam 
kailį iškaršė, bet pinigų jau nerado nė grašio: visus išleido per 
vakarą ir naktį puotaudamas. 

— Tai menkiausia bėda! - kalbėjo ponas Jurkai. - Gerai tau 
atsilyginsiu, kad man dukrelę nuo aklumo išgydei! Duosiu tiek 
pinigų, kiek paneši! 

Tą vakarą visam mieste buvo daug iškilmių ir džiaugsmo, 
žmonės dainavo, muzika griežė linksmiausius dalykus, ant 
stalų buvo rinktinių valgių, o stiklinėse - brangių gėrimų, visi 
linksminosi ir Jurką šlovino, o labiausiai pilies ponas, ponia ir, 
žinoma, mieloji mergelė, kuri kas kartą dėkojo Jurkai. 

Taip gera nebuvo dar niekada buvę, kiek begyveno pasaulyje! 

O kitą dieną, kai ruošėsi namo, ponas jam davė gražią ka- 
rietą parvažiuoti į namus. Į karietą sudėjo dideles lauktuves 
ir gerą mazgelį pinigų. Jurka padėkojęs atsisveikino, unifor- 
muotas vežėjas pliaukštelėjo arkliams, ir važiuoja jau iš miesto 
puikiu plentu. Dar ilgai jam pakeliui mojavo žmonės pro visus 
langus: „Šlovė, šlovė!“ 

Jurka sėdi karietoje ir važiuoja namo. Jau mato, koks bus 
sąmyšis gimtajame miestelyje! Tai išsižios tėvelis ir mamytė, 
kai pažers pinigus! O jo draugai ir visi kaimynai! Tikriausiai 
pasistatys naują namą, platų, erdvų, kur taip pat aus geriau- 
sias, švelniausias gelumbes ir vežios jas į tolimus kraštus. 

Visa buvo labai puiku, ką Jurka svajojo. Ir nesistebėkite, jog 
iš didelio džiaugsmo taip uždainavo, kad miškai skambėjo. 
Taip pat uniformuotasis vežėjas šypsojosi ir galvojo: „Ir aš taip 
pat dainuočiau, jeigu vežčiau namo tokias šaunias lauktuves! 
Na, žirgeliai, spartinkit žingsnį! Vežam daug džiaugsmo! 


RAUDONOJI SKARELĖ 


unku išsiruošti į tolimą kelionę, bet sunkiausia 


A 


p“ 


I atsisveikinti prieš toliausią kelionę, kai motina 


guli mirties guolyje ir žiūri į vaiką, su kuriuo turi 
amžinai skirtis. Taip sunku buvo vienai motinai senų senovės 
laikais, kai jutosi turinti mirti. Prie lovos stovėjo jos vyras, ge- 
raširdis žmogus, ir sūnus, kuriam buvo dvidešimt metų. O tas 
sūnus buvo gražus kaip mergelė, žydromis akimis kaip vasaros 
dangus, gelsvais plaukais kaip prinokę kviečiai, bet silpnutis ir 
palaikis. Todėl motina dėl jo labiausiai rūpinosi. 

Kai buvo su juo viena, ji sakė jam: 

- Širdį man skauda, kad turiu tave palikti ir niekas tavim 
nesirūpins. Juk tavo tėvas turi paimti paskui kitą žmoną, kad 
ūkis nepražūtų. O kita mama - kita meilė. Bijau, kad tavęs 
neatstumtų. 

Sūnus ėmė verkti, ir motina jam sako: 

- Ir vis dėlto nebijok. Turiu tau mažą dovanėlę, kurią visą 
gyvenimą tau laikiau. Atiduosiu ją paskutinę valandą, ir ji tau 
padės, kai bus labai sunku. 

Ji parodė išgeltusia, ligota ranka seną spintą ir tarė: 

— Atidaryk šitą seną spintą. Visai apačioje po drabužiais yra 
maža skarelė, ji turi stebuklingą galią. Kai bus tau pavojus, kai 
tau grasins žmogus ar žvėris, ši skarelė tau padės. Ant ko ją 
užmesi, tą akimirką turėsi jam galios. Nė stipriausias žmogus 
tada neįveiks tavęs, nei pikčiausias žvėris tau nepakenks. Ta- 
čiau niekam nesisakyk turįs tokį stebuklingą daiktą. 

Motina numirė, iškasė duobę, nuleido karstą. Žmonės pa- 
giedojo ir pasimeldė, tėvas verkė, o dar daugiau raudojo sūnus. 

Bet visa buvo veltui, mirusios motinos jau neprikelsi, nors ir 
kruvinomis ašaromis verktum. 

Laikas vėl bėgo, atėjo vasara ir pjūtis, paskui žiema ir snie- 
gas, o paskui vėl pavasaris su daugybe darbų laukuose. 

Tada tėvas sako: 

- Kas man lieka, kaip tik ieškotis kitos pačios? Ūkyje mane 
visur tik nesėkmės persekioja. 

Bet antroji žmona nebuvo kaip pirmoji, kuri gulėjo kape ir 
kurią klojo žalia velėna. Ji buvo kietos širdies, visą dieną šū- 
kalojo, o akys buvo piktos: iš tikrųjų tai nebuvo moteris kaip 
visos, bet žiniūnė, kuri mokėjo visokių nuostabių dalykų ir ži- 
nojo daug paslapčių. 

Labiausiai ji pyko ant savo posūnio. Prikaišiojo jam, kad ne- 
galįs laukuose dirbti, kad mieliau saulutėje kaitinąsis. 

— Jo rankutės baltos kaip kokio karaliaus princo, - šaipėsi 
ji, - vėjelis padvelks - ir pargriaus jį. Nė duonos kriaukšliui 
nemoka užsidirbti. Mes laukuose turim dirbti iki devinto pra- 
kaito, o jis tik dairos į dangų ir debesis. - Taip ji kalbėjo ištisas 
dienas, kol vieną kartą savo vyrui tarė: 

— Negalimas daiktas, kad visi trys gyventume viename 
name. Neturiu noro plūktis dėl tavo tinginio sūnaus. Išgink jį 
iš namų, kitaip išeisiu aš. 

Tėvas mylėjo sūnų, bet vis dėlto bijojo užrūstinti savo pačią. 

Tada pati jam patarė: 

— Jei nepadarysi taip, kaip tau sakysiu, iki amžiaus galo ne- 
noriu tavęs matyti. Gulkis į lovą ir skųskis, kad susirgai, - to- 
liau visa bus mano rūpestis. 

Paguldžiusi vyrą į lovą, ji pašaukė sūnų. 

— Pasižiūrėk, - sako ji, - tavo tėvas sunkiai susirgo. Bijau, 
kad jam greit išmuš paskutinė valanda. Vis dėlto aš žinau jam 

vaistą. Diena kelio nuo čia yra neįžengiama, tamsi giria, kurio- 
je slapstosi liūtė su savo jaunikliais. Jei tau pasisektų parnešti 
tris šios liūtės plaukus ir pridėti tėvui prie kūno, galėtų jis dar 
pasveikti. Kitaip aš nežinau jam pagalbos. 

Širdyje ji galvojo: „Nagi palauk! Liūtė jau pasirūpins, kad pa- 
liktum mane ramybėje.“ 

Sūnus tarė: 

— Jeigu vien toks dalykas tėvui padės, eisiu ir į girią. 

Leidosi į kelionę, ir iš tiesų jis ėjo visą dieną ir priėjo neį- 
žengiamą, tamsią girią. Ten rado didelį urvą, kur buvo liūtė su 
dviem jaunikliais. 

Liūtė, užuodusi jaunikaitį, taip baisiai sustaugė, kad jos 
šauksmas nuaidėjo per visą girią. 

Bet tą akimirką sūnus prisiminė turįs raudonąją skarelę, ku- 
rią jam buvo davusi motina prieš mirtį. Grybštelėjo į užantį, 
kur ją rūpestingai slėpė, išskleidė ją ir, kai liūtė šoko ant jo, 
užmetė skarelę liūtei tiesiai ant galvos. 

Ir žiū, tą akimirką radosi didis stebuklas. Liūtė atsigulė jauni- 
kaičiui po kojų, glaustėsi prie jo kaip didelė katė ir laižė rankas. 

Jaunikaitis paglostė liūtę, paglostė jos jauniklius, o kai liūtė 
pamatė, jog jis neketina jos skriausti, davė nukirpti tris plau- 
kus nuo galvos. Pagaliau, kai jis apsisuko keliauti atgal, ji sekė 
paskui jį kaip jaukus šunelis net su abiem liūtukais. Taip sūnus 
grįžo namo su liūte ir dviem jos jaunikliais. 

Pamotė gerokai išsigando, pamačiusi, kas lydi jos posūnį, 
ir įsakė, kad nei sūnus, nei liūtai nedrįstų žengti į trobą. Tris 
plaukus ji nunešė vyrui, kuris po valandėlės išėjo į kiemą. Sū- 
nus, vargšas geraširdis, apsidžiaugė, manydamas, kad jo vais- 
tas turėjęs tokią stebuklingą jėgą. 

Taigi dabar sūnus nakvojo sode arba ant ežios, o liūtai jį 
saugojo. 

Bet po kelių dienų žmona savo vyrui kalbėjo: 

— Tikra nelaimė tas tavo gerasis sūnelis visiems mūsų na- 
mams! Pirma su juo turėjom vargo, bet dabar vargo triskart 
daugiau. Pirma mus vargino jis vienas, o dabar parsivedė tris 
pabaisas. Tiesiog žmogus bijai išeiti į sodą, kad tavęs plėšrūnai 
nesudraskytų, nors su juo žaidžia kaip kačiukai! 

Tėvas nė žodžio nepratarė, nes bijojo pačios. Tada pati pasi- 
leido rėkti ir šaukė: 

— Matau, kad tavo nevykęs ir niekingas sūnus tau meilesnis 
negu aš. Tai gerai, rinkis vieną - arba mane, arba jį. Gulk į lovą 
ir dėkis sergąs. Jei manes nepaklausysi ir negulėsi lovoj, žino- 
siu, kad esi mano priešas. 

Tėvas nors sunkiai dūsavo, bet neturėjo ganėtinai drąsos 
priešintis pačiai ir padarė tai, ko ji reikalavo. 

Tada ji pasišaukė sūnų ir sako: 

— Pasižiūrėk į savo tėvą, kaip vėl sunkiai apsirgo! Šį kartą liga 
dešimt kartų sunkesnė negu pirmoji. Matai, kad jau giltinė 
galvūgaly stovi ir pirštu jam moja? Sakyčiau, jam vienas vais- 
tas tėra. Klausyk, papasakosiu tau apie jį. Savaitė kelio nuo čia 
vakarų pusėje yra didelė giria, kurios viduryje aukšta pilis su 
gražiu sodu. O tame sode yra nepaprasta obelis, kuri veda ste- 
buklingus obuolius. Kas jų paragauja, iš karto pasveiksta, nors 
mirtinai sirgtų, jei bent kibirkštėlė gyvybės dar yra jo kūne. 

Kartu širdyje ji tarė sau: „Pateksi į šaunią puotą, ir aš tavim 
lengvai atsikratysiu! 

Sūnus sako: 

— Negaliu namie sėdėti, kai mano tėvas taip sunkiai serga. 
Gerai, iškeliauju ir parnešiu iš gražiojo sodo stebuklingųjų 
obuolių. 

Sūktelėjo liūtams, ir visi nuėjo vakarų link. 

Ėjo per kaimus ir miestus, ir kiekvienas stebėjosi, kad liūtai 
eina paskui jį kaip ramiausi šuniukai. 

Po savaitės iš tikrųjų priėjo girią, o ten viduryje rado aukštą 
pilį ir gražų sodą. 

Bet piktoji pamotė nebuvo pasakiusi, kad sode gyvena trys 
nepaprasti milžinai, kurie saugo stebuklingąją obelį, ir kad iki 
šiolei niekas gyvas nėra iš sodo išėjęs. 

Sodas buvo užrakintas, o stiprūs vartai - apkalti geležimi. 

Jaunikaitis įsirėmė į vartus, bet vieni juokai - vartai nė ne- 
pajudėjo. 

Tada ėmėsi darbo pirmiausia jaunieji liūtukai, jie laužė, lau- 
žė, ir vartai truputį pajudėjo, o paskui prišoko liūtė, kuri taip 
smarkiai smogė į vartus, kad vartai skilo, tarsi jie būtų iš me- 
duolio. 

Dabar jau nebuvo sunku patekti į sodą. O sodas iš tikrųjų 
buvo labai gražus, tiesiog malonu buvo žiūrėti į medžius ir 
gėles. Taip pat jie rado stebukladarę obelį, ji stovėjo pačiame 
sodo viduryje, ir ant jos augo obuoliai, kurie spindėjo saulėje. 

Jaunikaitis nuskynė vieną obuolį, bet tuo metu pasigirdo 
baisus griausmas, tarsi būtų uolos aižėjusios ir žemė atsi- 
vėrusi: 

— Palauk, vagie, kuris vagi stebuklinguosius obuolius! Į sodą 
patekai, bet iš čia gyvas neišeisi! 

Prieš jaunikaitį stovėjo milžinas, tris kartus didesnis, negu 
būna žmonės, stiprus kaip medis, juodas ir visas apžėlęs. Ran- 
kose turėjo lazdą, o akys žėrėjo kaip liepsnos. 

Dar gerai, kad jaunikaitis vėl prisiminė savo nuostabią rau- 
donąją skarelę. Nespėjo milžinas lazda užsimoti, kai ant galvos 
jau turėjo skarelę. Nuostabu buvo žiūrėti, kas akimirka nutiko: 

milžinas gulėjo ant žemės silpnas kaip kūdikis, drebėjo visas, o 
lazda išpuolė jam iš rankos. Nė pakilti nuo žemės negalėjo. 

Bet jo riksmą ir šaukimą išgirdo du jo broliai, kurie buvo dar 
stipresni už jį. Jie išbėgo iš pilies, baisiai riaumodami, lazdas 
apie galvą sukdami, ir jau buvo bepuolą jaunikaitį. 

Buvo tai baisūs milžinai, šlykštūs ir juodi, tikras siaubas. Ką 
gi, vieną jų jaunikaitis greitai sutvarkė, jam vėl padėjo raudo- 
noji skarelė, bet kai pirmasis gulėjo žolėje, jį vijosi antrasis. 

Šį kartą būtų baigęsi blogai, tikriausiai niekada nebūtų išė- 
jęs iš turtingo sodo, jei nebūtų šokę pagalbon liūtai. Liūtukai 
puolė iš abiejų pusių, o liūtė - padėjo - vos iki dešimt suskaity- 
tum, ir baisusis milžinas buvo sudraskytas gabalais. 

Dabar liūtai glaudėsi apie jaunuolį ir jam rankas laižė. 

— Jūs iš tikrųjų šaunūs ir stiprūs pagalbininkai, - gyrė jauni- 
kaitis, glostydamas liūtams galvas, - su jumis man ir didžiau- 
sias pavojus nebaisus. Padėjot man sunkią valandą, ir aš jums 
už tai iš visos širdies dėkoju. O dabar einam pasižiūrėti į pilį, 
dievaži, patiko man toji milžinų pilis. 

Jie įžengė į vidų, perėjo menes, ir jaunikaičiui pilyje labai 
patiko. Atsikvėpė, rado daug valgio, tad jiems pilyje iš tiesų 
buvo linksma. 

Staiga jie išgirdo viename kambaryje verkiant ir dejuojant. 
Nuėjo to balso link ir rado užrakintą kambarį. Bet tvirtiems 
liūtams tebuvo žaislas išlaužti ir stipriausias duris, ir jie įėjo į 
tą kambarį. 

Kambaryje būta gražios princesės, labai išbalusios, ašaros 
jai riedėjo skruostais. Kai pamatė jaunikaitį, tuoj šoko prie jo, 
apkabino ir verkdama prašė: 

— Kadir kas tu, išgelbėk mane, ir aš būsiu tau skolinga iki pa- 
čios mirties. Kas įstengia išlaužti duris, įstengs ir man padėti! 

Jaunikaičiui princesė iš pirmo žvilgsnio patiko, ir jam suspau- 
dė širdį, kai pamatė ją tokią nusiverkusią. Nusijuokęs jis tarė: 

— Manau, kad baisieji milžinai dabar vieni juokai. Du tyso 
žolėje silpnučiai kaip kūdikiai, o trečiąjį, patį baisųjį, į gabalus 
sudraskė šie mano grėsmingieji ir ištikimieji tarnai. Bet sakyk 
man, gražioji princese, kas esi ir kaip patekai į šią milžinų pilį? 

Tada princesė jam papasakojo, kad ji esanti galingo tolimos 
šalies karaliaus duktė. Kartą ji su savo palydovėmis išėjusi į 
girią, bet paklydusi ir nuo savo palydovių atsiskyrusi. Staiga 
ją užpuolę trys milžinai, kurie nešę ją kaip žaisliuką, nešę per 
daugelį šalių ir neįžengiamų girių, kol pagaliau ją uždarę šioje 
pilyje. 

Princesė nuoširdžiai dėkojo jaunikaičiui, kad ją išvadavo iš 
kalėjimo, ir džiaugėsi vėl grįšianti pas tėvą. 

— Bet viena neisiu, - tarė ji jaunikaičiui, - tu, mano išvaduo- 
tojau, turėsi vykti su manimi ir pas mano tėvą. 

- Žinoma, vyksiu, ir mielai, - atsakė jaunikaitis. - Bet pir- 
ma užsuksiu pas savo tėvus ir pakviesiu čionai, į šitą pilį. Tad 
palauk, kol grįšiu. Milžinus dar tvirtai supančiosiu ir įmesiu į 
giliausią rūsį. Dėl atsargos paliksiu tau savo tris draugus - jie 
tave saugos, kad tau nieko bloga neatsitiktų. 

Tad abu milžinai atsidūrė giliam rūsy, prie galvų turėjo duo- 
nos ir vandens, o ant kojų grandines. O liūtė su liūtukais klus- 
niai tupėjo prie princesės, ir rodės, tarsi mergytė žaistų su tri- 
mis katėmis. 

Taip jaunikaitis pasirūpino princese, kad jai bloga nepadary- 
tų, bet, vargšelis, pats savimi pasirūpinti negalėjo. 

Jis linksmas grįžo namo ir papasakojo tėvui su pamote, kokį 
turėjęs nuotykį, kaip nudobęs milžiną, du surišęs ir uždaręs ir 
kaip princesę išgelbėjęs. 

Pamotė, tai girdėdama, iš padūkimo paraudo. Kaip čia ne- 
pykti, kai tie trys milžinai iš tiesų buvo jos tikri broliai! Tiktai 
todėl ji ir siuntė savo posūnį į neįžengiamą girią ir į milžinų 
pilį, kad tie trys grėsmingi milžinai jį nudaigotų ir tada ji am- 
žinai nuo jo išsivaduotų. 

Bet ji to neparodė, susitvardė, pagaliau net maloniai šypso- 
josi. O kai sūnus pasakė, kad dabar eisiąs pažiūrėti milžinų pi- 
lies, kurią jiems dovanojąs, nes pats su princese keliausiąs į jos 
karalystę, ji klastingai juokdamasi tarė: 

— Koks tu geras, sūneli, kad mumis rūpinies! Suprantama, 
mielai keliausime su tavimi! Būtų geriausia, kad pirma su 
tavimi vykčiau aš pati, viską pilyje sutvarkyčiau, o paskui 
grįžčiau tėvo! 

Šitas patarimas jaunikaičiui patiko, nes jam nė sapnuote 
nesisapnavo, kad pamotė nori jam išdavyste atsilyginti už jo 
gerumą ir nuoširdumą. 

Kitą dieną jis su pamote iškeliavo. Pamotė jam buvo meilių 
meiliausia, visą laiką šypsojosi. Kai priėjo tamsiąją girią, bet 
dar nebuvo matyti milžinų pilies, pamotė staiga liovėsi šypso- 
tis ir sušuko: 

— Ilgai mane varginai, ilgai turėjau tavęs bijoti! Mano brolį 
nužudei, o kitus du rūsyje laikai! Bet dabar išmušė ir tau kerš- 
to valanda! 

Pargriovė jį ant žemės ir neatsitokėjusiam kirto rykšte per 
akis. Viens, du - žybt, žybt, ir tą akimirką pasidarė tamsu jau- 
nikaičiui akyse: suprato, kad apako ir nieko nemato. 

- Čia galėsi gražiai pagulėti, kol tave plėšrūnai sudraskys, — 
nusijuokė pamotė baisiu balsu. - Esi aklas, ir čia nieko nėra, 
kas parodytų tau kelią į Dievo pasaulį. 

Palikusi jį žolėje apakusį ir nelaimingą, ji nuskubėjo į milži- 
nų pilį. 

Baisiai gaila, kad jaunikaitis tą valandą negalėjo išsitraukti 
raudonosios skarelės! Kai ją prisiminė, pamotė jau buvo toli 
miške. 

Pribėgo prie pilies ir, įlėkusi į vidų, įšokusi į kambarį, ėmė 
rėkti ant princesės: 

— Dink iš pilies, svetimšale pasileidėle, bėk į girią, kur žolėje 
guli tavasis vaduotojas! Gali tu jį išgelbėti, jei moki grąžinti 
akliems regėjimą! 

Liūtė piktai suriaumojo, suriaumojo ir liūtukai, bet nespėjo 
jie užpulti pamotės, kai ji mostelėjo rykšte, ir visi trys liūtai iš 
karto apako. Baisiai staugė liūtė, staugė ir liūtukai, bet pamotė 
juos įmetė į gilų rūsį su geležinėmis durimis. 

- Čia ramiai supūsite, plėšrieji, baisieji, aklieji liūtai! - juo- 
kėsi ji. 

Atidarė dar duris milžinams broliams, o paskui tvirtai už- 
rakino pilį. Princesė atsidūrė viena girioje. Artėjo naktis, miš- 
ke vis labiau temo, neįžengiamuose tankumynuose girdėjosi 
plėšrieji žvėrys, ir princesė visa virpėjo. Ėmė graudžiai verkti 
ir garsiai dejavo. 

Staiga išgirdo užpakaly kažką greitai šuoliuojant ir grėsmin- 
gai staugiant. Išsigandusi pašoko, bet, dievaži, bijoti nereikėjo: 
tai buvo liūtė su liūtukais, aišku, apakusi, bet sveika ir stipri. 

Pasisekė jiems išdaužti duris, sulaužyti grotas, sutrupinti 
aukštus langus ir nuo pylimo įšokti į griovį. Nors ir buvo ap- 
akę, bet stipriems liūtams tai buvo juokų darbas. Laimė, kad 
pamotė buvo prie savo milžinų brolių, juos slaugė ir tvarstė, 
tad nė į galvąjai neatėjo rūpintis kalinamais aklais liūtais. Pas- 

kui jie, bėgdami per girią, laimė, išgirdo princesę dejuojant ir 
verkiant, tad ją laimingai rado. 

Jie linksmai laižė princesei rankas ir atsigulė jai prie kojų, 
kad taip ją saugotų naktį. 

Rytą, kai išaušo, princesė liūtams tarė: 

— Dabar aš jus vesiu, ir gal mums pasiseks rasti mano išva- 
duotoją! 

Apie pietus jie priėjo girioje šaltinį. Vos jį liūtė pajuto, 
džiaugsmingai sukaukusi, puolė prie jo. Atsigulė prie jo, gal- 
vą į vandenį pamirkė, du tris kartus papurtė - ir vėl žiūrėjo į 
princesę aiškiomis akimis. Ji vėl matė, kai akis paskalavo ste- 
buklingame šaltinyje. Paskui tą patį padarė ir liūtukai, tai buvo 
džiaugsmo, kai vėl atgavo regėjimą! Valiūkiškai palakstė po gi- 
rią, ir princesei nereikėjo jų vedžioti! 

Kitą dieną, kai liūtai išbėgiojo girioje į visas puses, rado ir 
apakusį jaunikaitį. Jie smarkiai sustaugė, tad princesė iškart 
suprato, kas jiems atsitiko. Greitai nubėgo į tą vietą ir, pama- 
čiusi vargšą jaunikaitį žolėje, taip ant jo užsikniaubusi verkė, 
jog ašaros jam krito ant veido. 

Bet tuoj ji atsiminė, kaip liūtai atgavo regėjimą. Paėmė jau- 
nikaitį už rankos ir, kalbėdama jam gražiausius ir švelniausius 
žodžius, nuvedė jį per tankią girią prie ano šaltinio. 

Iš tiesų būta stebuklingo šaltinio: tris kartus jaunikaitis pa- 
skalavo jame akis ir vėl matė. Jau nedejavo, tik linksmai šūkte- 
lėjo, kad matąs princesę ir liūtus, kurie apie jį bėgiojo. 

— O ką dabar? - klausė jis princesę. 

— O, tai lengvas daiktas, - nusijuokė princesė, - keliausime 
pas mano tėvą. 

Tadjie ėjo per girią, kol priėjo prošvaistę, kaimus ir miestus, 
liūtai ėjo visą laiką kartu su jais, o žmonės stebėjosi, kad plėš- 

rūnai tokie jaukūs ir meilūs kaip kačiukai. Zmonės keliauto- 
jams rodė kelią, davė nakvynę bei valgio, ir taip gražiai, links- 
mai jie sau keliavo! 

Ir taip buvo tol, kol priėjo sostinę! 

Vartuose stovėjęs vartininkas iš didelio džiaugsmo, kad 
mato princesę, susijaudinęs tiktai mikčiojo, o paskui galvo- 
trūkčiais kaip akis išdegęs nubėgo tos naujienos pranešti ka- 
raliui. Žmonės bėgo gatvėmis, sveikino princesę, skambino 
varpai ir plevėsavo vėliavos, o iš pilies skubėjo karalius su ka- 
raliene dukros, jos išvaduotojo sveikinti, taip pat ir liūtų, kurie 
irgi priklausė prie tos iškilmės. 

Suprantama, buvo šaunios vestuvės, nes pasakos visada bai- 
giasi vestuvėmis. 

Vis dėlto tai dar ne galas, nes prieš milžinų pilį išžygiavo 
didelė kariuomenė, kuri apsupo pamotę ir du milžinus. 

Jie nenorėjo pasiduoti, tad pilis iš keturių pusių buvo pa- 
degta. 

Vienoje senoje, labai senoje knygoje, kurią prosenelė laikė 
margoje skrynioje, radau parašyta, kad pilis degusi keturiolika 
dienų ir keturiolika naktų ir kad iš pilies nieko nelikę, taip pat 
pamotės ir milžinų liko vos dulkelės. 

Tuo galima tikėti, nes taip buvo parašyta senoje, labai seno- 
je knygoje. 

APIE GYVYBĖS KARALIENĘ 


olimoje senovėje gyveno toks karalius, kuris tu- 
124] rėjo vienintelį sūnų. Tai buvo stiprus, gražus, 


išmintingas ir geras jaunikaitis, bet vis dėlto 
tėvas juo per daug nesidžiaugė, nes sūnus vaikščiojo visada 
rūškanas ir liūdnas. Nei jis juokdavosi, nei kada linksmai už- 
dainuodavo. 

Karaliaus pilyje būdavo keliamos iškilmės, iš tolimųjų kraš- 
tų atvykdavo geriausi muzikantai, kurie taip gražiai griežda- 
vo, kad širdis liaudavosi plakus, taip pat atvykdavo ir šokėjų, 
juokdarių, bet visa veltui. Karaliaus sūnus likdavo liūdnas, ir 
jo veide nesirodydavo šypsena. 

Tada vieną dieną karalius paėmė savo sūnų už rankos, nu- 
vedė jį į puikią menę pilyje ir parodė jam nuostabų dalyką: tos 
menės sienose buvo nupieštos pačios gražiosios princesės, vie- 
na gražesnė už kitą, juodaplaukės ir geltonplaukės, mėlynakės 
ir rudaakės. Net akys raibo nuo to grožio. 

— Rinkis sužadėtinę, brangusis sūnau, - tarė senasis kara- 
lius. - Pasirink, kurią nori, ir pamatysi, kad kiekviena mielai 
išklausys tavo prašymo. Šaunius piršlius nusiųsim pas išrink- 
tąją nuotaką ir brangių dovanų jai duosime. 

Bet sūnus tik liūdnai papurtė galvą ir tarė: 

— Neversk manes, tėve, neimsiu į žmonas nė vienos iš tų 
princesių, kurios nupieštos sienose! 

— Man širdis plyšta ir akys pilnos ašarų, - kalbėjo karalius, - 
kai matau, kad tavęs niekas negali pralinksminti. Žiū, keliu 
tau puotas ir kviečiu geriausius muzikantus ir kitus meninin- 
kus, priimu juokdarius ir pasakorius - ir visa tai tik dėl tavęs. 
Sakyk man, kodėl esi liūdnas ir kas gali tave pralinksminti? 

— Ak, tėve, pasaulyje nėra tokios pramogos, kad galėčiau 
juoktis ir linksmintis! - atsakė sūnus. 

— Nepagailėsiu nieko, atiduosiu visus pinigus, kiek turiu, 
kad tik kitaip galvotum! Ką tau skauda, kas kamuoja? 

- Žiū, tėve, - atsakė sūnus, - žvelgiu į pasaulį, į augalus, 
žvėris ir žmones ir matau, kad niekas negyvena ilgai, kad visa 
miršta ir žūna. O tai mane skaudina ir kamuoja! 

— Juk taip nustatyta nuo pasaulio pradžios, - kalbėjo kara- 
lius. - Mirtis tiesia ranką gyvybei. Neįmanoma kitaip - visa, 
kas gyva ir auga, turi kartą mirti! 

— Bet aš mirti nenoriu! Keliausiu į pasaulį ieškoti tokios ša- 
lies, kur mirtis neturi jokios galios, kur yra amžina gyvybė ir 
kur žmonės nemiršta! 

— Klysti, brangusis sūnau, nėra pasaulyje tokios šalies! Kur 
žmonės, ten ir mirtis! 

Bet sūnus nesileido perkalbamas, pasiruošė kelionei ir vieną 
dieną atsisveikino su tėvu ir motina. Tėvai dar paskutinį kartą 
prašė, kad sūnus atsisakytų savo keistos minties ir nekeliautų, 
kad geriau po tėvo perimtų karalystę ir namie laimingai kara- 
liautų. Visa buvo veltui, ir, gailiai raudodami, išleido karalius 
ir karalienė sūnų, nes žinojo, kad, kol gyvi, jau niekada jo ne- 
matysią. 

Karalaitis ėjo vienas, kol peržengė savo tėvo karalystės sieną 
ir atėjo į kitą šalį. Ten jis kartą pateko į neįžengiamą mišką ir 
sutiko jau žilą, su ilga barzda žmogų, kuris iš didelio medžio 
laužė smulkų šipulį. Nusistebėjęs karalaitis paklausė senuką, 
ką jis darąs. 

— Tai mano kasdienis darbas, - atsakė senukas, - esu šitos 
šalies karalius, ir mano pareiga kiekvieną dieną nulaužti šipu- 
liuką nuo medžio, nes šitas medis - tai mūsų gyvenimo medis. 

— Kaip tai suprasti? - klausė karalaitis. 

— Kol gyvena šitas medis, tolei gyvenu aš, mano šeima ir visi 
mano valdiniai. Nei daugiau, nei mažiau negalima nuo jo nu- 
laužti, tik tą vieną šipuliuką. 

Karalaitis labai stebėjosi šiuo keistu karaliaus darbu, o kara- 
lius kvietė jį pas save, nes norėjo pavaišinti. Taigi išėjo iš miško 
ir atkako į sostinę, kur karalius turėjo gražią pilį, daug sodų, 
pramogų ir visokių patogumų. 

Karalius iškėlė karalaičiui šaunią vakarienę ir šalia jo pasodi- 
no savo dukterį, kuri buvo gražesnė už visas princeses, nupieš- 
tas tėvo pilies sienose. 

Princesė ėmė su karalaičiu kalbėtis. Ji turėjo aiškų, malonų 
balsą ir meilias akis, tad turėjo kiekvienam patikti. 

Po vakarienes karalius paklausė karalaitį: 

— Mielasis svety, o dabar mums papasakok, ko iškeliavai iš 
tėvo šalies ir koks ilgesys tave gena į tolimus kraštus. 

— Noriu rasti šalį, kur nėra mirties ir kur žmonės amžinai 
sau sveiki gyvena, - atsakė karalaitis. 

— Tokios šalies pasaulyje nėra, - kalbėjo karalius, - nes vi- 
siems žmonėms lemta mirti. Bet mūsų šalyje mes gyvename 
beveik amžinai. Tik gerai pagalvok: kol nulaušiu paskutinį ši- 
puliuką nuo mūsų gyvenimo stebuklingojo medžio, praeis šeši 
šimtai metų. Kur gali žmonės gyventi taip ilgai? Mesk iš galvos 
mintį toliau keliauti, likis pas mus, atiduosiu tau savo dukterį 
į žmonas, ir patenkintas gyvensi su mumis šešis šimtus metų. 
Argi to tau dar negana? 

Karalaitis, padėkojęs karaliui už visą jo gerumą ir už tai, kad 
jam pasiūlė dukterį į žmonas, tarė: 

— Taip, šeši šimtai metų - ilgas laikas, ir niekur iki šiol nesu 
sutikęs žmonių, kurie taip ilgai gyventų. Ir vis dėlto šeši šimtai 

metų prabėgs, ateis mirtis ir viską užvaldys. Bet aš ieškau ša- 
lies, kur mirtis neturėtų galios nė po šešių šimtų metų. 

Karalius su princese labai nusiminė, kad karalaitis nori juos 
palikti, ir tarė: 

— Pasvarstyk dar gerai, prieš eidamas iš mūsų, - nes tokios 
šalies nėra! 

Tačiau karalaitis nesileido niekuo perkalbamas, tada prin- 
cesė tarė: 

— Bet vis dėlto, kad iš mūsų neišeitum tuščiomis ir mus vi- 
sada gražiai prisimintum, priimk iš mūsų, mielasis svety, šitą 
dovanėlę, kuri tolesnėje kelionėje labai pravers. 

Padavusi jam nedidelę skarelę, ji kalbėjo: 

— Labai pavargtum, jei gautum keliauti iki mūsų šalies sie- 
nos. Bet kai tau įskaus kojas, išskleisk skarelę, atsisėsk ant 
jos ir įsakyk, kur skarelė turi tave nunešti. Pamatysi, kad nė 
paukštis taip greitai neskrenda. 

Karalaitis padėkojęs, skarelę įsikišo, nors per daug netikėjo, 
kad bus reikalinga. Bet vėliau džiaugėsi, jog princesė jam davė 
tokią dovaną. Mat palikęs karaliaus pilį ir kelias dienas kelia- 
vęs prie sienos, jis pajuto didelį nuovargį, nes kelias buvo labai 
sunkus, ėjo per miškus ir pelkes. 

— Tad pamėginsiu, kokią esu gavęs dovaną, - tarė sau, ištie- 
sė skarelę, atsisėdo ant jos ir garsiai šūktelėjo: 

— O dabar aukštyn - keliaukim į kaimyninę šalį, į karalystės 
vidurį! 

Ir žiū, tą akimirką skarelė ištįso, iš jos pasidarė platus, pato- 
gus kilimas, ant kurio buvo labai gera sėdėti. Kilimas pakilo į 
orą, iki pat žydros padangės, lėkė lėkė, o apačioje bėgo miškai, 


laukai, kaimai ir miestai. 


= 145 = 


[Luokos LASK 


Paskui kilimas ėmė leistis, kol nutūpė ant žemės kaimyninė- 
je karalystėje. 

Nusileido jis dideliame lauke, prie kurio stūksojo aukštas 
kalnas. O prieš tą kalną stovėjo senas žmogus plika galva, ir 
šis mažu kauptuku į pintinę žėrė žiupsnelį molio sulig vaikiš- 
ku kumšteliu. 

— Laba diena, seneli, - pasisveikino karalaitis, - pasakyk 
man, ką čia darai ir kam žeri tokį žiupsnelį molio į pintinę? 

— Būk sveikas, svetimšali, - atsakė senelis, - tikriausiai nie- 
kada nesi buvęs mūsų šalyje, kad klausi apie tą dalyką. Tad 
klausykis: tas kalnas - tai mūsų gyvenimo kalnas, o aš esu ši- 
tos šalies karalius. Mano pareiga kiekvieną dieną prikasti vie- 
ną saują molio į pintinę. Bet matau, kad esi nuvargęs - eik su 
manim ir naudokis mano vaišingumu. 

Taigi karalaitis nuėjo su karaliumi į jo rūmus, kurie buvo dar 
gražesni negu pirmojoje šalyje. Jam iškėlė puikią puotą, kur 
buvo daug gardžiausių valgių, pilna dvariškių ir muzikantų, 
bet nieko nebuvo gražiau už princesę, kuri sėdėjo šalia kara- 
laičio. Ji buvo tokia graži, kad karalaičiui iš nuostabos kvapą 
užgniaužė. 

Po vakarienės jis turėjo pasakoti savo nuotykius. Ir papasa- 
kojo, iš kurios šalies atvykstąs, kad esąs karaliaus sūnus, ap- 
lankęs šalį, kur žmonės gyvena šešis šimtus metų, bet ieškąs 
tokios karalystės, kur mirties apskritai nebūtų ir kur žmonės 
amžinai gyventų. 

Karalius purtė pliką galvą ir kalbėjo: 

— Dar nesu girdėjęs, kad tokia šalis būtų pasaulyje. Kas gy- 
vena, turi kartą mirti. Bet mūsų šalyje gyvename beveik am- 
žinai. Mat mūsų gyvenimo kalnas aukštas ir molio jame daug. 
Dar aštuonis šimtus metų truks, kol visą molį iškasiu ir mirtis 

pas mus ims viešpatauti. Patinki man, pasilik su mumis mūsų 
karalystėje, atiduosiu tau princesę į žmonas, ir tau bus gera 
šitoje šalyje. Neužmiršk, kad aštuonis šimtus metų gyvensi 
patenkintas ir pertekęs. 

Karalaitis, nuoširdžiai padėkojęs, tarė: 

— Aštuoni šimtai metų - tai labai daug, bet vis dėlto tikiuos 
rasti šalį, kur galima gyventi amžinai! 

— Jei nenori pas mus likti, - kalbėjo jam princesė, - priimk iš 
manes bent dovanėle atminimui, kad mane prisimintum, kai 
tau gerai eisis. Šis žiedas nuo mano piršto parodys tau kelią į 
kitą šalį. Pasuk jį ir įsakyk, kur tau nuskristi per vieną akimir- 
ką. Vos savo norą ištarsi, bus įvykdyta. 

Tada karalaitis leidosi keliauti toliau. Kai jau buvo gana toli, 
išsitraukė žiedelį, pasuko jį ir sušuko: 

— Norėčiau patekti į patį galą pasaulio. 

Vos tai ištarė, pakilo didelis vėjas ir ėmė nešti karalaitį tarsi 
būtų tik lengva plunksnelė, ir po valandėlės atsidūrė prie pui- 
kios pilies. Ant laiptų sėdėjo graži ir jauna karalienė, kuri ran- 
koje laikė švelniausio šilko šydą, o tas šydas buvo toks ilgas, 
kad juo buvo galima dešimt kartų karaliaus pilį apsukti. 

Karalaitis, nusistebėjęs tokiu darbu, žemai nusilenkė ir 
mandagiai pasisveikino. 

— Sveikas, svetimšali, - tarė karalienė, - matau, kad atvyksti 
iš tolimų kraštų. Jei esi nuvargęs, nepaniekink mano vaišingu- 
mo, nes čia esi pasaulio krašte ir toliau keliauti negali. 

Karalaitis buvo dėkingas už tokį vaišingumą, bet ypač būtų 
džiaugęsis sužinojęs, kodėl karalienė mezga tokį milžinišką 
šydą, kurio niekas negali nešioti. Todėl po vakarienės jis pa- 
klausė, kokį darbą dirbanti. 

- Žiū, svetimšali, - atsakė karalienė, - esi šalyje, kur gyve- 
nam laimingi be karų, ligų ir skriaudų. Aš esu šitos šalies kara- 
lienė. Mano pareiga per dieną padaryti vieną dygsnį. Dygsnys 
jungiasi prie dygsnio, kol iš jų pasidaro didelis šydas. Mat tas 
šydas reiškia mūsų gyvenimą. 

Tai pasakiusi, ji paėmė jį už rankos ir nusivedė į didelę mene, 
kur buvo pilna adatų, nuo žemės iki lubų. 

— Pasižiūrėk, - kalbėjo ji, - kiek adatų reiškia mūsų gyveni- 
mo ilgį. 

— Kaip tai? - nesuprato karalaitis. 

— Taip ilgai gyvensim šitoje šalyje aš ir visi gyventojai, kol 
mums užteks adatų. Tada, kai susiūsiu paskutinę adatą, ateis 
mūsų gyvenimo galas. 

Tik tada karalaitis papasakojo, ko jis išsiruošė į tolimą ke- 
lionę. 

— Nėra tokios šalies visame pasaulyje, - sakė karalienė, - ir 
būti negali, nes dabar esi pačiame pasaulio gale. Bet čia gyve- 
nam beveik amžinai. Kol mūsų menėje liks paskutinė adata, 
prabėgs dar tūkstantis metų. Liaukis toliau keliavęs, pasilik 
pas mane, visko turėsi per akis ir laimingai gyvensi dar tūks- 
tantį metų. 

- Ilga gyventi tūkstantį metų, - pasakė karalaitis, - bet argi 
nerasiu niekur kampelio, kad gyvenčiau amžinai? 

— Tokios vietos galėtum ieškoti tik žvaigždėse, ne žemėje, — 
kalbėjo karalienė. 

— Tai ieškosiu žvaigždėse, - šūktelėjo nekantriai karalaitis. 

Tada karalienė parodė jam pirštu danguje skaistų šviesulį 
kaip mažytę žvaigždutę. 

— Pažvelk tenai į tą šviesulį, - atsakė jam. - Mūsų išminčiai 
pasakoja, kad tai esanti neapsakomo grožio pilis, kur dedasi 

dideli stebuklai. Ar nori keliauti į ten? Kad turėtum apie mane 
gerą prisiminimą, štai priimk dovaną: mano auksinę juostą. 
Sviesk ją į žvaigždes, ir iš jos pasidarys tiltas, kuriuo paskui 
nueisi iki aukštybių. 

Karalaitis padėkojo karalienei ir paskui sviedė auksinę juos- 
tą į žvaigždes. Ir tą akimirką nuo žemės iki žvaigždžių nutįso 
aukštas tiltas. Karalaitis linksmas nuėjo juo, ėjo, ėjo, kol žemė 
jam visai dingo iš akių. 

Taip ilgai jis ėjo, kad nė pats nežinojo, kaip ilgai eina. 

Staiga jis priėjo prie aukštos ir puikios pilies, kuri buvo to- 
kia spindinti, kad jos šviesa jam akis apakino. Ji švietė kaip 
saulė, o priešais ją stovėjo keistos pabaisos, kurioms iš nasrų 
ėjo liepsnos. Keisti žvėrys puolė karalaitį, bet tuo sykiu dury- 
se pasirodė aukšta karalienė ir vienu rankos mostu pabaisas 
sulaikė. 

Tai buvo aukšta ir graži karalienė, kokios nėra pasaulyje. Jos 
akys žėrėjo kaip ugnys, veidas buvo baltai raudonas, plaukai — 
kaip gryniausio aukso. 

- Iki šiolei dar niekada nebuvo pasirodęs mirtingasis prie- 
šais mano pilį, - tarė ji, - tik tu pirmasis! Tikriausiai stebuklu 
patekai į vietą, kur negali ateiti žmogus. Sakyk, kas esi ir ko 
ieškai? 

— Esu karaliaus sūnus, - atsakė karalaitis, - daug šalių apke- 
liavau ir daug nuostabių dalykų patyriau, ir tai todėl, kad no- 
riu rasti šalį, kur nėra mirties ir kur galima gyventi amžinai! 

— Linkiu tau laimės, mielasis svetimšali, - tarė karalienė, — 
nes šitoji pilis vienintelė vieta, kur niekas nemiršta. Visur pa- 
saulyje mirtis laisvai įeina, tik ne į mano menes. Žinok, kad 
aš - Gyvybės karalienė, ir ką aš paimu į savo globą, tas nuo 
mirties apsaugotas ir gyvens amžinai! 

Karalaitis dėkingai atsiduso, kad vis dėlto rado vietą, kurios 
troško. 

— Tad lik pas mane, - kalbėjo jam Gyvybės karalienė, - jei 
pas mane radai kelią. Amžinai galėsi čia būti. Tau bus gera pas 
mane, nes esi viršum žemės, viršum vargingų ašarų pakalnių, 
esi žvaigždėse. 

Tad karalaitis pasiliko puikioje pilyje, kuri švietė kaip saulė, 
pas karalienę, kurios plaukai buvo tarsi gryno aukso. Iš tiesų 
jam buvo gera, kiekvienas jo noras įvykdavo, gyveno vienais 
džiaugsmais ir užmiršo, kas yra vargas žemėje. 

Bet po kurio laiko jam vis dėlto prailgo. Panoro dar kartą 
pamatyti tėvą ir motiną, gimtąją šalį, karalių, kuris iš medžio 
skaldė šipulius, karalių, kuris kasė žemės saują į pintinę, ir ka- 
ralienę, kuri audė didelį gyvenimo šydą. 

Tai pasakė karalienei, bet ši išklausiusi jo žodžius apsiblausė. 

— Nežinai, ko prašai, paikas žmogau, - tarė jam, - ar žinai, 
kaip ilgai esi buvęs mano saulės pilyje? Pagal žmonių skaičiavi- 
mą tai jau ištisas tūkstantis metų. Taip, tau tai truko vos mažą 
valandėlę, bet tuo laiku žemėje viskas pakito. Nerasi žemės to- 
kios ir žmonių, kaip buvai palikęs. 

Bet karalaitis vis prašė, kad karalienė išleistų jį bent trum- 
pam į pasaulį, ir tada karalienė tarė: 

— Gerai, eik sau, bet matysi, kad gailėsies savo kelionės. 

Paskui, nuvedusi jį į gilų rūsį, padavė jam du buteliukus, juo- 
dą ir baltą. 

— Duodu tau dovaną kelionei, - sakė ji, - mirties vandens ir 
gyvybės vandens. Ką pašlakstysi mirties vandeniu, tas mirs, 
nors būtų stipriausias ir sveikiausias. Bet ką pašlakstysi gyvy- 
bės vandeniu, tas atgis, nors būtų šimtas metų kaip miręs, jei 
rasi jo bent mažiausią kaulelį. Grįžk sveikas ir laimingas! 

Karalaitis paėmė abu buteliukus į ranką, nusviedė stebuklin- 
gąją juostą žemės link, ir vėl juosta pavirto geriausiu tiltu. 

Karalaitis juo leidosi, kol priėjo karalystę, kur kadaise kara- 
lienė mezgė ilgą šydą. 

Pilį jis rado, bet visur buvo tylu, viskas sustingę, nebuvo gir- 
dėti nė menkiausio garso. Nei paukštis nečiulbėjo, nei žirgas 
nežvengė, nei musė nezyzė. 

Karalaitis įžengė vidun ir aukso menėje rado karalienę lo- 
voje užmerktomis akimis. Paėmė už rankos, bet ji buvo šalta. 
Širdis jai neplakė, buvo negyva. 

O kai karalaitis atvėrė mene su adatomis, nerado ten nė vie- 
nos: visos jau buvo dingusios. Karalaitis keliais gyvojo vandens 
lašais pašlakstė karalienę, ir ši pramerkė akis, kraujas jai ėmė 
plūsti į skruostus, ir ji pakėlė ranką. Pažinusi karalaitį, ji tarė: 

— Vis dėlto grįžai! Sakyk man, ar radai šalį, kur gyvenama 
amžinai? 

— Radau, - atsakė karalaitis. - Ar nenorėtum ir tu gyventi 
su manim? 

— Nenorėčiau, - pakratė galvą karalienė, - nereikėjo tau ža- 
dinti manęs iš mano kieto miego. Gera buvo miegoti, jau bu- 
vau nuvargusi. Turiu tau prašymą, užmigdyk mane vėl taip, 
kaip mane radai, ir niekados manęs jau nežadink! 

Ji taip ilgai prašė, kad karalaitis neišlaikęs pašlakstė ją mir- 
ties vandens lašais, o karalienė vėlei užmerkė akis, išbalo ir 
pasidarė kaip nejudąs akmuo. 

Tada karalaitis išėjo iš pilies, pasuko žiedą ir pateko į kitą 
karalystę. 

Ten jis nieko nesutiko, net šalies neatpažino. 

Mat pilis buvo sugriauta, sienų likučiai mėtėsi ant žemės, 
akmenys sudūlėjo, o sijos suiro. Ir visur tylu tylu, nė menkiau- 
sio garselio. 

Įėjo karalaitis į pilį, pavaikščiojo menėmis, kol rado kapą, 
kur buvo palaidotas karalius, kasęs molį. 

Šlakstelėjo jam gyvojo vandens, ir tą akimirką atsivėrė ka- 
pas, ir iš jo pakilo karalius toks, koks kadaise buvo gyvas, tik 
akys buvo giliai įkritusios. 

— Kam mane žadinai iš miego? - prikaišiojo karalaičiui. — 
Buvo man gera miegoti, kai baigiau kasti paskutinę saują mo- 
lio ir kai visą kalną nugrioviau. Nenoriu vėlei pabusti, tad pra- 
šau tave, užmigdyk mane vėl ir keliauk sau ramiai! 

Karalaitis pašlakstė jį keliais lašeliais mirties vandens, ir tą 
akimirką kapas užsivėrė - ir vėl buvo tylu tylu. 

„Dar į trečiąją karalystę pasižiūrėsiu!' - pagalvojo karalaitis, 
ir stebuklingasis žiedas jį nugabeno į tą šalį, kur kadaise kara- 
lius laužė šipulius. 

Bet jis nieko nerado, nei miško, nei karaliaus pilies, nei kara- 
liaus su ilga barzda. Tik išmėtyti akmenys žlagsojo ant žemės - 
čia sienos gabaliukas, čia dažytas langas, čia slenkstis, čia su- 
trupėjusi sija. Ir niekur nei žmogaus, nei mažiausio žvėrelio. 

Karalaitis ilgai rausėsi tarp akmenų, kol pagaliau rado mažą 
kauliuką, visiškai baltą. 

Pašlakstė jį, ir štai iš kaulo pasidarė senasis karalius, kokį 
kadaise buvo matęs miške ir pilyje. Bet šis tik liūdnai žiūrėjo į 
karalaitį ir tarė: 

— Nereikėjo manęs žadinti, blogą paslaugą man suteikei. Už- 
migdyk mane iš naujo, gerai miegojau amžinu miegu. 

Ir vėl iš jo nieko neliko, tik baltas mažas kaulelis. 

— Visi mane paliko, nieko neturiu, randu tik mirusius ir su- 
dužusius akmenis! - dejavo karalaitis, bet dar kartą pasuko 
žiedą, geisdamas pabūti namie, gimtojoje šalyje ir toje vietoje, 
kur buvo gimęs ir augęs. 

Skrido, skrido ir pateko į neįžengiamus tankius miškus, 
kur buvo pilna liūnų ir bedugnių. Tai buvo laukinis ir liūdnas 
kraštas, kur paukščiai nečiulbėjo ir žvėrys nebėgiojo, tik ošė 
miškai ir liūnuose juodavo vanduo. Ten nebuvo nė menkiausio 
pėdsako pilies žmonių, nei menkiausio pastatų akmens, nei 
kaulų, nieko, visai nieko. 

Karalaitis ieškojo, ilgai ieškojo, bet visa buvo veltui - nerado 
nieko savo gimtosios pilies, nerado nė dulkelės savo tėvų. 

Apsiverkė tamsiuose miškuose tarp liūnų, ir širdis pasidarė 
sunki kaip akmuo. 

— Kas man lieka, jei ne grįžti į žvaigždes pas Gyvybės kara- 
lienę, - tarė jis sau. 

Bet tuo metu prie jo prišoko iš tamsaus miško didelė, kaulė- 
ta moteris, apsisupusi balta drobule, ir sušuko: 

— Esu Mirtis, karalaiti, jau tūkstantis metų ieškau tavęs! Visą 
pasaulį išieškojau, niekas iš manęs nepaspruko, tik tu vienas! 
Bet vis dėlto po tūkstančio metų tave radau! Taisykis, eisi su 
manim! 

Greičiau už žaibą karalaitis pasuko žiedą, prašydamas būti 
žvaigždėse pas Gyvybės karalienę. 

Jis skrido viršum šalių ir karalysčių, viršum jūrų ir kalnų, 
bet Mirtis skrido lygiai greitai. Jos balsą ir šauksmą jis visą 
laiką girdėjo už savęs. 

Jau buvo jis prie saulės pilies slenksčio, kai Mirtis jį sučiupo 
kaulėta ranka ir perplėšė pusiau. 

Bet tada iš pilies išėjo Gyvybės karalienė, kurios akys buvo 
kaip ugnys, o plaukai kaip auksas, pagriebė karalaičio gyvąją 
pusę ir sušuko Mirčiai: 

— Šalin nuo mano slenksčio! Ar nežinai, kad čionai prie mano 
pilies tau uždrausta prisiartinti? Grąžink man karalaičio pusę, 
kurią pasigriebei! 

— Negrąžinsiu, ji man teisėtai priklauso, o tu man grąžink 
antrąją pusę! 

Jos riejosi ilgai, bet nei Mirtis negalėjo turėti tik pusę, nei 
karalienė antrąją. Tada jos susitarė, kad kiekvienai jis priklau- 
sysiąs pusę metų. Tad karalaitis pusę metų ilsisi po žeme, po 
ledu ir sniegu, o po pusės metų atsikelia, kai saulė sušvinta 
ir karalienė jį šaukia. Jis lekia pas ją, pusę metų būna saulės 
pilyje - bet tai trunka kaip akimirka, kaip koks akmuo, kuris 
pakyla į žvaigždes ir vėl krinta ant mūsų žemės. 

APIE PRINCESĘ PAUKŠTĘ 


iloje senovėje gyveno vienoje šalyje karalius, ku- 
Al 1is turėjo tris sūnus. Vieną — pirmosios santuo- 
kos, o du - antrosios. Karalius visus tris sūnus 


mylėjo vienodai, bet karalienė, antroji jo pati, vy- 
riausiojo sūnaus nekentė, nes bijojo, kad jis kada nors valdys 
šalį ir jos sūnūs bus atstumti. Todėl, kur tik įmanė, netikrąjį 
sūnų skundė ir savo pačios sūnus prieš jį kurstė. Iš pradžių ka- 
ralius tikėjo karaliene ir vyriausiąjį sūnų visaip skriaudė, bet 
pagaliau įsitikino, kad visos apkalbos ir skundai yra melagingi, 
todėl griežtai įsakė, kad visi trys sūnūs gyventų meilėje ir san- 
tarvėje. Bet dviejų jaunesniųjų sūnų širdyse neišnyko neapy- 
kanta vyriausiajam. 

Kartą atsitiko, kad karalius su visais trimis sūnumis me- 
džiojo neįžengiamame miške. Čia jis staiga išgirdo nuostabiai 
giedant, kaip dar niekada gyvenime nebuvo girdėjęs. Nė pats 
žymiausias karaliaus rūmų dainininkas neįstengė taip gražiai 
giedoti. Medyje tupėjo toks dailus paukštis, kad net akys raibo, 
tai jis taip gražiai čiulbėjo. Karalius ir trys sūnūs net kvėpuo- 
ti užmiršo, kai klausėsi malonių garsų, nė nekrustelėjo, kad 
tik nepabaidytų paukščio. Bet vis dėlto paukštis po valandėlės 
pajuto, kad jo čiulbėjimo kažkas klausosi, nusileido žemėn ir 
dingo kiaurymėje, kuri žiojėjo tarp vieno medžio šaknų. 

— Kas man parneš tą stebuklingą paukštį, tam atiduosiu 
visą karalystę! - staiga sušuko karalius, kai paukštis dingo 
prarajoje. - Niekada neteko man tokio grožio matyti nei gir- 
dėti. Gyventi negaliu be stebuklingojo paukščio. Na, mano 
sūnūs, kas iš jūsų paukštį parneš, tas gali iš karto po manęs 
perimti valdžią! 

— Parnešime! - suriko visi trys sūnūs vienu balsu ir nusku- 
bėjo į netoliese esančią lūšną. Iš jos atsinešė virvių ir didelę 
statinę. 

— Sėsiu į statinę, o jūs mane palengva leisite, - tarė jaunė- 
lis. - Bet jeigu pastebėsiu, jog man gresia pavojus, sušuksiu 
jums ir truktelsiu virvę, kad galėtumėt mane tuojau ištraukti! 

Tada dviese nuleido jauniausiąjį, bet po kelių akimirkų iš 
kiaurymės pasigirdo maldaujamas balsas, kad trauktų statinę 
aukštyn. Kai jaunėlis pasirodė vėl dienos pasaulyje, išsigandęs 
pasakojo: 

— Kai nusileidau į prarają, pasirodė man baisus milžinas ir 
norėjo mane perverti ietimi. Jo jėgai priešintis negalėjau, toks 
buvo didelis ir baisus. 

— Nagi, dabar leisiuos aš, - pareiškė vidurinysis. 

Bet ir jam sekėsi ne geriau, po valandėlės ir jis išsigandęs 
šaukė ir paskui taip pat pasakojo, kad jį puolęs baisingas mil- 
žinas su ištiesta ietimi. Karalių tai visai nuliūdino, ir jis nusi- 
minęs pasitraukė nuo medžio, nes netikėjo, kad vyriausiajam 
pasisektų tai, ko neįstengė padaryti jaunesnieji. 

— O aš tikriausiai parnešiu paukštį, nors jis būtų prikaltas 
požemyje prie uolų! - suriko vyriausiasis ir skubiai sėdo į stati- 
nę. - Geriau man numirti negu nuliūdinti savo tėvą. Septynias 
dienas ir septynias naktis laukite mano ženklo, nes be paukš- 
čio negrįšiu. Jei vis dėlto negrįžčiau po septynių dienų, pasi- 
melskite už mano sielą, nes tada tikrai nebūsiu tarp gyvųjų! 

Statinę nuleido į kiaurymę, ir staiga jam, kaip ir abiem jau- 
nesniesiems, požemio tamsoje pasirodė vyras su ištiesta ieti- 
mi. Bet tai nebuvo milžinas, tik visai nedidelis žmogelis. 

Tačiau vyriausiasis sūnus neišsigando, čiupęs vyrutį už barz- 
dos ir sprando, šaukė: 

— Taip lengvai nepasiduosiu, kaip pasidavė mano broliai! 

— Tavo tiesa, tik paleisk mane, nes tau nepadarysiu bloga! - 
tarė žmogelis. - Matau, esi kitoks, negu buvo pirmieji du, išsi- 
gandę bailiai! O kad tu esi narsus, padėsiu tau tavo žygyje. Sa- 
kyk, ko leidaisi į mūsų požemio karalystę, kuri daug didesnė, 
gražesnė ir turtingesnė negu visos jūsų karalystės žemėje! 

— Ieškau stebuklingojo paukščio, tokio puikaus, kaip niekas 
pasaulyje, šauniausio giesmininko, kurio giedojimas yra visų 
didžiausias malonumas! Mes girdėjome jį, ir tėvas trokšta jo. 
Nenori be jo gyventi, karalystę už jį siūlo! 

— Tai ne paprastas paukštis, - pamokė žmogelis. - Tai prin- 
cesė, mūsų požemio karalystės valdovo duktė. Dabar ji jau nuo 
čia toli, bet aš tau padėsiu surasti ją. Tik iš anksto tau pasaky- 
siu, kad tavęs laukia labai sunkus uždavinys. Mat karalius ir 
princesė yra galingi burtininkai, kurie geba keistis ir burtus 
daryti. Jau ne vienas didvyris yra galvos netekęs piršdamasis 
princesei. Bet tau visa gali pasisekti, jei neabejodamas klausysi 
mano patarimų. Eik vis tuo keliu ir prieisi namelį, kur gyvena 
sena moteriškė. Ten paprašyk žirgelio tolesnei kelionei ir viską 
daryk, ką tau žirgelis patars. Nepamiršk juo pasirūpinti, švie- 
žio vandens jam duoti, grynų avižų ir sauso šieno! 

Vyriausiasis karaliaus sūnus padėkojo žmogeliui už gerus 
patarimus, išlipo iš statinės ir leidosi keliu, kaip jam buvo 
sakyta. Iš tikrųjų, jis greitai priėjo namelį, iš kurio išėjo sena 
moteriškė. Jis ją maloniai pasveikino, ji mandagiai linktelėjo 
galva ir jo paprašyta išvedė baltą žirgelį. 

- Bet turi jo žodžio klausyti, ką tau žirgelis patars, - šaukė 
jam iš paskos, - ir niekada žirgelio neužmiršk! 

Karalaitis pažadėjo, ir žirgelis leidosi šuoliais, tad, dar prieš 
nusileidžiant saulei, jie atsidūrė prie puikios pilies, iš kurios į 
visas puses sklido nuostabi žara. Iš pilies išėjo karalius spin- 
dinčiais drabužiais ir užsipuolė raitelį. 

— Ko čia dairaisi prieš vakarą? 

— Pageidauju vaišingumo ir dar daugiau, - drąsiai šūktelėjo 
karalaitis, - princesės ieškau, puikiosios paukštės, gražios pa- 
žiūrėti ir stebuklingos dainininkės! 

— Esi drąsuolis, - apsiblausė karalius, - ir vieną paslaptį ži- 
nai. Bet dukters kiekvienam ir veltui neduosiu. Tas, kas mano 
dukrai peršasi, turi įvykdyti didelius uždavinius. Jei visa at- 
liksi, atiduosiu tau princesės ranką, jei ne, tai niekad neišeisi į 
žemės paviršių ir po dangaus skliautu. Bene tau galva ant ka- 
klo pernelyg kliūva, ir tu norėtum ja atsikratyti. Pasigailėjimo 
nelauk, jei neatliksi skirtų uždavinių! 

— Gerai, - tarė narsiai sūnus. - Atvykau princesės ir be jos 
nenoriu grįžti! 

— Nagi, klausykis sąlygų, - kalbėjo karalius. - Mūsų varžy- 
bos truks šešias dienas. Pirmas tris dienas aš slapstysiuos, o 
tavo pareiga bus manęs ieškoti, kad ir būtų slėptuvė keisčiau- 
sia. Kitas tris dienas atvirkščiai, tu slėpsiesi. 

— Taip, girdėjau ir su sąlygomis sutinku. 

— Rytoj anksti rytą prasidės mūsų kova, - dar pridūrė kara- 
lius. - Rytą pasislėpsiu, o tu iki vakaro, kol pasirodys pirmoji 
žvaigždė, turi surasti mano slėptuvę. Dabar pastatyk žirgą ar- 
klidėje ir skubėk vakarienės! 

Taip ir įvyko, karalaitis pastatė žirgą arklidėje, švaraus jam 
vandens pasėmė, avižų pripylė, šieno prigrūdo. Žirgelis galva 
pakinkavo, o kai pasisotino ir atsigėrė, tarė: 

— Vakarienės nieko nevalgyk, nes pražūsi! Tik greitai grįžk, 
ir pasirūpinsime vakarienės geresnės, negu tau turi karalius! 

Taigi karalaitis atėjo į puikią salę, kur buvo daugybė žmonių, 
išnašių riterių ir žavingų merginų. Bet kai jam pasiūlė valgio, 
jis atsisakė: 

— Valgau tik kartą per devynias dienas, - kalbėjo jis, - ir kaip tik 
vakar sočiai prisivalgiau, tai dar aštuonias dienas man užteks. 

Greitai, nieko nevalgęs, išėjo iš vaišių ir grįžo pas žirgelį, ku- 
ris jam sako: 

— Įkišk ranką į mano dešiniąją ausį ir ištrauk iš jos staltiesę, 
išskleisk ją, ir tau bus patiekta vakarienė! 

Taip padarė, iš žirgelio ausies ištraukė staltiesę, ją išskleidė ant 
žemės, ir štai yra puiki vakarienė, patys gardieji valgiai ir skaniau- 
sias vynas. Kai pavalgė, atsigulė šalia žirgelio, o šis jam sako: 

— Miegok be baimės, iki ankstyvos aušros prie tavęs budėsiu. 

Karalaitis anksti pakilo ir tuoj pasirūpino žirgeliu, vandens 
jam prinešė, taip pat avižų ir šieno, o paskui pats pavalgė kaip 
vakar vakare. Paskui žirgelis tarė: 

— Karalius jau pasislėpė, bet nesibaimink ir neskubėk, iki 
vakaro jį lengvai rasime. Eik į karaliaus sodą pasivaikščioti, 
viduryje yra graži obelis, kuri veda puikius obuolius. Pačioje 
viršūnėje auga visai raudonas obuolys. Ten, tame raudonaja- 
me obuolyje, yra karaliaus slėptuvė. Įlipk į medį, nuskink vir- 
šūnėje obuolį, perkirsk kardu ir rasi karalių. 

Viską padarė, kaip žirgelis buvo sakęs. Karalaitis nuskynė 
obuolį, perkirto kardu, ir tuoj iš jo iššoko karalius ir susirau- 
kęs tarė: 

- Šiandien uždavinys buvo lengvas, todėl laimėjai. Bet aš ra- 
siu slėptuvę, kur tavo gudrumas nesieks! 

— Kas žino, - tik juokėsi karalaitis. Ir vėl viskas dėjosi kaip 
vakar dieną. Vėl iš žirgelio ausies ištraukė staltiesę ir iki soties 
prisivalgė geriausių patiekalų, vėl prie žirgelio atsigulė ir kietu 
miegu miegojo kiaurą naktį. Rytą žirgelis sako: 

- Nė šiandien karalius nesugalvojo tokios vietos, kad jo ne- 
rastume. Tik palauk ir neskubėk! Karalius pasislėpė viename 
upėtakyje, kuris nardo tvenkinyje. Jį lengvai rasi: išpešk man 

iš uodegos ašutą, mesk į vandenį, upėtakį, kuris užkibs ant 
ašuto, ištrauk iš vandens, perpjauk ir tada rasi karalių. 

Dar prieš vakarą karalaitis ištraukė upėtakį iš vandens, per- 
pjovė, ir karalius stovėjo prieš jį dar rūstesnis negu vakar. 

— Na palauk, - sakė jis, - rytoj tavęs laukia sunkiausias už- 
davinys. Dar nedžiūgauk, kol nesi laimėjęs! 

Rytą žirgelis vėl sako: 

— Šiandien iš tiesų karalius surado keblią vietą. Bet nesibijok, 
mano išmaningumas įveiks ir jo gudrybes. Jis slepiasi akutėje 
žiedo, kuris yra ant jo dukters, gražiosios princesės paukštės 
piršto. Kai nueisi į pilį, princesė tave sutiks, norės pavaišinti 
ir apsvaiginti. Tačiau neužmiršk savo uždavinio, nutrauk jai 
žiedą nuo piršto ir tuoj sviesk į ugnį. Tik taip karalių rasi. 

Pilyje iš tikrųjų laukė princesė, tokia neregėtai graži, kad 
karalaitis pirmą akimirką tiesiog žado neteko, ji meiliai jam 
šypsojosi, už rankos paėmė ir tolyn kvietė. Jį tuoj vedėsi prie 
užtiesto stalo, kur buvo kvapnių patiekalų ir brangių vynų, ra- 
gino jį valgyti ir gerti ir jam meilinosi. Karalaitis jau buvo bei- 
mąs į rankas taurę, nes jos balsas skambėjo kaip nuostabiausia 
muzika, kuriai negali pasipriešinti. Bet paskutinę akimirką jis 
atsipeikėjo, tvirtai pačiupo princesės ranką, numovė jai nuo 
piršto žiedą ir tuoj sviedė į židinį. Iš ugnies iššoko karalius, 
įnirtingai pažvelgė į nugalėtoją, paskui susijuokė ir tarė: 

— Atrodo, kad esi šaunus vyras, kuris duonos veltui nevalgo. 
Gerai, iki šiol laimėjai, bet tai tik pusė mūsų kovos. Pamatysi- 
me, ar įstengsi taip vykusiai slėptis, kaip puikiai mokėjai ieš- 
koti. Na, rytoj parodysi, ką sugebi! 

Rytą žirgelis vėl sako: 

— Duosiu tau gerą patarimą, kad tavęs karalius nerastų. Iš- 
pešk ašutą iš mano uodegos ir įlįsk į išpeštą vietą ir ašutu pri- 
sidenk. Nejudėdamas kantriai lauk iki vakaro. 

Karalius veltui viską apžiūrėjo, niršo ir pyko, bet slėptuvės 
neaptiko, kol karalaitis vakare pasirodė jam labai nudžiugęs, 
kad ir šį kartą karalių pergudravo. 

Kitą dieną žirgelis sugalvojo tokią slėptuvę: 

— Suskaičiuok man dantis ir dešinėje pusėje apačioje išrauk 
paskutinį krūminį. Toje vietoje pasislėpk ir vėl krūminį įsta- 
tyk. Taip karalių apgausime. 

Iš tikrųjų karalius nė antrą kartą nesurado slėptuvės, bet pa- 
skutinę dieną arkliukas kalbėjo liūdnas ir susimąstęs: 

- Šiandien gresia didelis pavojus ne tik tau, bet ir man. Mat 
karalius numano, kad saugią slėptuvę randi pas mane, ir nori 
mane nužudyti. Tad paskutinį kartą tau siūlau tokią slėptuvę: 
ištrauk mano pasagos vinį, pasislėpk toj skylėj ir vėl įstatyk 
vinį kaip pirma. Karalius atėjęs ims niršti ir gal mane net nu- 
dobs. Na, paskui pagraibyk mano kairiojoje ausyje, ištrauksi 
buteliuką su stebuklinguoju vandeniu. Juo man nedelsdamas 
patepk liežuvį, tik neužmiršk taip padaryti tuoj vakare, nes 
paskui vanduo praras gydomąją galią. Tad būk atidus! 

Karalaitis pasislėpė, ir iš karto atbėgo visai įdūkęs karalius. 
Įniršęs pagriebė kardą ir sukapojo žirgą į daug gabalų, bet kad 
ir kaip ieškojo, paslėpto karalaičio vis dėlto nerado. Iš pykčio ir 
gailesčio jis rovėsi plaukus ir pagaliau sušuko: 

— Esu nugalėtas, pralaimėjau, tad turėk sau ir princesę! 

Įsakė atvesti princesę, kuri tuoj meiliai nusišypsojo nuga- 
lėtojui ir norėjo jį vesti į kambarius. Laimingas karalaitis jau 
stovėjo prie vartų, bet paskutiniu akimirksniu atsiminė suka- 
potą žirgelį, vargais negalais atitrūko nuo gražiosios prince- 
sės ir nubėgo pas savo ištikimąjį draugą, kuris jam tiek kartų 
taip šauniai pasitarnavo. Stebuklinguoju vandeniu patepė jam 
liežuvį, ir vienu akimirksniu prieš jį stojos žirgelis linksmai 
žvengdamas. 

Žirgelis kalbėjo: 

— Dabar nedelsk ir mikliai taisykis keliauti. Mat karalius da- 
bar dar svarsto, kaip iš tavęs atimti princesę ir tau galą pada- 
ryti. Jei tau gyvybė brangi, nedelsk nė minutės! 

Nereikėjo didelio raginimo, karalaitis, pagriebęs karalaitę, 
pasodino ją ant žirgo ir neatsisveikinęs tik pamosavo karaliui 
ranka. Ir žirgelis kaip strėlė išdūmė iš karaliaus pilies. 

Jojo visą naktį, paryčiais pasiekė vėl namelį, žirgelį atidavė 
senajai moteriškei, karalaitis nuoširdžiai padėkojo žirgeliui už 
visa gera, ką išjo patyrė. O paskui jis su karalaite ėjo tolyn, kol 
priėjo žmogelį su ietimi. Šis jau laukė jų, džiaugdamasis, kad 
karalaitis laimingai išlaikė bandymus ir gavo princesę. 

— O dabar, - sakė jis, - karalaitė neteks burtininkės galios, 
kai ištekės už žmogaus sūnaus ir nuolat liks žemėje. Ji dau- 
giau niekados nepavirs į stebuklingąją paukštę, nors nepraras 
nei grožio, nei malonaus balso. 

Statinė, kuri turėjo iškelti juos į dienos šviesą, kabojo pa- 
ruošta. 

— Aū! - šūktelėjo karalaitis, - traukite, broliai, tik šiandien 
gausite du kartus padirbėti! 

Abu jaunesnieji broliai visą laiką laukė prie kiaurymės, bet 
manė, kadjo galutinai požemio karalystėj pražūta ir jis jau nie- 
kada į dienos šviesą neišeisiąs. Dėl to per daug neliūdėjo, nes 
iš to turėjo daugiau vilties po tėvo gauti karalystę. Kai išgirdo 
brolio balsą, be didelio džiaugsmo griebė už virvės ir tempė 
statinę, bet kaip jie išpūtė akis, kai vietoj brolio išvydo dailią 
princesę, kokios nerasi niekur pasaulyje! 

— Bus man! - sušuko jauniausiasis, vos princesė iškopė ant 
žemės. 

— Ne, niekada, tik man! - atšovė vidurinysis. 

— Neduosiu geruoju tau! 

— Nė aš! 

Išsitraukė kardus ir leidosi įnirtingai pliektis. Veltui princesė 
juos prašė, tiesdama į juos rankas, kardai džerškėjo, ir netru- 
kus abudu mirtinai sužeisti gulėjo po medžiu. Toje dvikovoje 
broliai nukovė vienas antrą. 

Veltui šaukė vyriausiasis sūnus apačioje kiaurymėje savo 
brolius, kad iškeltų jį į žemės paviršių. Šie jau negirdėjo, o 
princesė tik gailiai dejavo. 

Pagaliau į tą vietą atvyko karalius pasižiūrėti, kas dedasi prie 
kiaurymės. Tiesiog suakmenėjo, kai pamatė abu sūnus negy- 
vus, o šalia jų gražią merginą dejuojant ir verkiant. 

— Kas tu? - paklausė karalius. - Ir kas nužudė mano sūnus? 

Tada princesė paskubomis viską papasakojo, kad ji - tai ta 
stebuklingoji paukštė, kuri medyje giedojusi, kad karalaitis ją 
laimėjęs ir dabar jis laukiąs kiaurymėje. 

Karalius nedelsdamas ėmė traukti statinę ir po valandėlės iš- 
traukė vyriausiąjį sūnų, kuris negalėjo suprasti, kodėl taip ilgai 
reikėjo jam būti gelmenyse. Kai pamatė abu brolius, nuoširdžiai 
apsiverkė, nes juos mylėjo, nors šie jam visaip kenkė. Tačiau dar 
labiau sielvartavo karalienė, kad jai iš skausmo plyšo širdis. 

Tačiau karalius ištesėjo pažadą, kad atiduosiąs karalystę tam, 
kas parnešiąs stebuklingąją paukštę. Atidavė sūnui sostą ir iš- 
kėlė jam su gražiąja princese linksmas vestuves. Dešimt dienų 
tęsėsi tos vestuvės, kur buvo svečių kaip musių ir tiek brangių 
patiekalų, kad net stalai lūžo. Geriausias vynas upeliais liejosi, 
o muzika griežė nuo ryto iki nakties. Ir aš ten buvau: ten davė 
man pyragų, davė, net iš saldumo burnoj tirpo. 


BURTININKO PAMEISTRYS 


ieną kartą gyveno gana turtingas ūkininkas, ku- 
3) ris turėjo vienturtį sūnų. Sūnus augo, ir išjo pasi- 


darė jaunikaitis, kokių buvo maža aplinkui, - au- 
galotas, gražus, gudrus. Ir tarė sau ūkininkas: „Visą gyvenimą 
gavau sunkiai gyventi, plūktis ir karštyje, ir šaltyje, kietą žemę 
kasti ir nuo vilkų bandas saugoti! Ant kiekvieno talerio, kur 
skrynioje paslėptas, yra mano prakaito ir vargo! Niekai būtų, 
jei mano sūnus gyventų taip sunkiai kaip aš ir patirtų visą 
kaimo gyvenimo vargą! Juk pasaulyje yra lengvesnės duonos 
negu mūsų juoda kaimiška, juk pasaulyje yra baltos kvietinių 
miltų duonos ir pavilgos jai!“ 

Taip sau taręs, pasišaukė sūnų ir jam štai ką sako: 

— Nepluši savo gyvenime taip, kaip turėjo plūktis tavo tėvas. 
Keliauk į pasaulį ir išmok visokių gudrybių. Anksčiau negrįžk, 
kol nebūsi patyręs visko, ką tik galima pasaulyje patirti! 

Ūkininkas pardavė beveik visą žemę ir visus gyvulius, kad 
jam liko tik karvutė, arkliukas ir pora užuoganų, gautus pini- 
gus atidavė sūnui, atsisveikino ir dar galiuką kelio už kaimo 
palydėjo. 

Sūnus išėjo, ir ilgą laiką apie jį nebuvo girdėti nė žodelio. Tik 
po dešimt metų jis vėl pasirodė prie kaimo pirkios, išaugo jis 
toks šaunus, stiprus jaunuolis, kad senas tėvas nenorėjo tikė- 
ti, jog tai jo sūnus. Linksmas jį nuvedė į kambarį, pasisveikino 
su juo, iš džiaugsmo verkdamas, nešė jam pavaišinti viską, ką 
galėjo, ką tik pirkioje surado. 

O sūnus pasakojo, kokiose mokyklose buvęs, ką visko išmo- 
kęs, kad galįs skaityti senas knygas ir kelias kalbas suprantąs, 
kad mokąs gydyti žmonių ligas ir pažįstąs net menkiausią 

miško žolytę, kad nepraleidęs veltui nė vienos dienos ko nors 
naujo nesužinojęs. Tėvas patenkintas lingavo galvą ir džiau- 
gėsi, kad jam toks sūnus tikęs ir kad ne į balą išmesti pinigai, 
kuriuos jam davė kelionei prieš dešimt metų. 

Tuo kartu atskrido du juodi varnai ir nutūpė ant stogo. 
Sparnus taisydamiesi, garsiai kranksėjo. Tėvas, į juos pažvel- 
gęs, parodė pirštu ir paklausė sūnų: 

— Ką šneka tie seni varnai? 

Sūnus nustebęs pasižiūrėjo į tėvą ir patraukė pečiais: 

— Iš kur aš galiu žinoti? 

— Tai mažai dar moki, - tarė jam tėvas, - žmonių kalbas 
moki, bet gyvūnų kalbos ne. Nagi, ar galėtum pavirsti tokiu 
varnu? 

— Negaliu, - prisipažino sūnus. 

Tada senas ūkininkas ir sako: 

— Nelieka nieko kita, kaip dar kartą vykti į pasaulį. Eik pas 
galingiausius burtininkus, stok pas juos mokytis, visus jų bur- 
tus patirk ir visus jų dalykus išmok. Negrįžk tol, kol nebūsi 
burtininkų burtininkas! 

Sūnus pažadėjo, o tėvas išpardavė viską, kas jam buvo likę, 
pirkią, gabaliuką žemės, karvutę, arkliuką, nusikraustė į vargin- 
gą lūšnelę kumečiu, pono laukuose kamavosi, bet jo sūnus tuo 
laiku jau buvo toli už tamsių miškų pas galingą juodąjį magą, iš 
kurio mokėsi visokių burtų ir juodosios magijos meno. 

Praėjo penkeri metai, ir štai vieną vakarą, kai tėvas ruošėsi 
ištiesti nuvargusius kaulus, dzingtelėjo lango stiklai, atsivėrė 
langas ir ant aslos atskrido gražus juodas varnas. Tris kartus 
apskrido kambarį, tris kartus apsisuko ore, ir žiū, prieš senuką 
išaugo jo sūnus, gražus, augalotas, ir jis taip sako savo tėvui: 

— Pas galingiausiąjį burtininką baigiau mokslus ir moku tiek 
kerų, kiek nė vienas kitas plačiajame pasaulyje. Gal net su savo 
meistru galėčiau į varžybas stoti. Moku pasiversti visokiais gy- 
vūnais, suprantu žvėrių kalbą, net mintis galiu skaityti. Dau- 
gel kartų mano meistras mane gyrė, sakydamas, kad niekada 
dar neturėjęs tokio gabaus ir nuovokaus pameistrio. Bet kaip 
tik todėl nenorįs manes atleisti ir visokiais burtais kliudo man 
išeiti. Jis pasakė, kad manęs neišleisiąs tol, kol tu pats manęs 
neatvyksiąs ir neparsivešiąs. O tai sunkus dalykas. 

— Tiesa, sunkus dalykas, - tarė tėvas, - aš jau senas, ir kojas 
man sopa. 

— Tai būtų menkniekis, - tarė sūnus, - sugebu sunkesnius 
dalykus, nei greitai skraidyti oru. Bet svarbiausia, kad bur- 
tininkas tau nerodys manęs mano tikruoju pavidalu, bet pa- 
verstą gyvūnu. Vieną kartą būsiu varnas, kitą kartą - balandė- 
lis, trečią - arklys. Ir visada mūsų bus dvylika krūvoje, dvylika 
burtininko pameistrių, o tu gausi spėti, kuris iš mūsų tavo sū- 
nus. Atidžiai žiūrėk ir neužmiršk eilės: pirmą kartą eilėje būsiu 
trečias, antrą kartą - septintas, o trečią - to nė pats nežinau ir 
tik per bandymą duosiu tau tinkamą ženklą. O dabar keliau- 
kim! Išpešk iš mano sparno vieną plunksną, išskleisk ją ir ant 
jos atsisėsk! 

Ir štai prieš senuką vėl stovi varnas išmintingomis akimis 
ir blizgančiomis plunksnomis. Ūkininkas, iš sparno išrovęs 
plunksną, plačiai ją išskėtė, ir štai iš plunksnos pasidarė pato- 
gus ir minkštai prikimštas krėslas. Senukas į jį atsisėdo, ir jie 
švilpte sušvilpė ore viršum kaimų, plačių laukų, upių ir tamsių 
miškų. Spindintis varnas lėkė priešakyje galingai krankdamas, 
o paskui jį klusniai skrido krėslas su senuku, kuriam nuo grei- 
to lėkimo net galva sukosi. 

O paskui jie nusileido prie didelio ir pajuodusio namo, iš ku- 
rio išėjo burtininkas. Tai buvo aukštas ir liesas žmogus žila iki 
juostos barzda ir kažkokiais keistais ženklais išrašytais rūbais. 
Nusikvatojo, tarsi vežimas nuriedėjo akmenimis, ir tarė: 

— A, atvykai sūnelio? Gerai! Tris kartus jį turėsi atpažinti, 
ir jei atspėsi, bus vėl tavo; jei ne, visam laikui liks pas mane 
mano padėjėju ir pameistriu! 

Rytą senuką nuvedė į erdvią aukštą menę, kur ant sienų ka- 
bojo nuostabūs paveikslai, o ant langų - brangios užuolaidos. 
Burtininkas tris kartus suplojo, ir tuoj atskrido dvylika varnų, 
kurie sutūpė į eilę prieš jį. 

Burtininkas parodė į dvylika varnų, vienodų iki paskutinės 
plunksnelės, ir tarė: 

— Spėk, ir žiūrėk, kuris iš jų tavo sūnus! 

— Į pasaulį išsiunčiau ne varną, bet augalotą ir gražų jauni- 
kaitį, - kalbėjo senukas, - bet vis dėlto pamėginsiu ir surasiu 
savo sūnų, kad ir su varno plunksnomis. 

Jis ėjo nuo varno prie varno, kiekvienam į akis pažvelgda- 
mas ir plunksnas paglostydamas, kol pagaliau sustojęs prie 
trečio sako: 

- Šis, gerai jį pažįstu! 

— Gerai, atspėjai, - sugriaudėjo burtininkas, - bet dar nesi 
visko laimėjęs! 

Kitą dieną vėl buvo taip, tik su tuo skirtumu, kad vietoj var- 
nų atskrido dvylika visiškai baltų balandžių, iki paskutinės 
plunksnelės visai vienodų. 

— Neišsiunčiau į pasaulį balandžio, tik augalotą ir gražų jau- 
nikaitį, - pasakė senukas, - bet galiu pamėginti laimę, sūnų 
atpažinsiu ir balandžio plunksnomis! 

O kai paieškojęs rado jį ir parodė septintą eilėje, burtininkas 
dar pikčiau sugriaudėjo: 

— Tau dar lieka spėti trečią kartą, ir pasiruošk, nebus lengva! 

Ir iš tiesų tai buvo sunkus dalykas, nes trečią dieną burtinin- 
kas į menę atvedė dvylika žirgų, baltų kaip šviežias sniegas, vėl 
visiškai vienodų. 

— Neišsiunčiau į pasaulį žirgelio, tik augalotą gražų jaunikai- 
tį, - kartojo tėvas, bet burtininkas tik pasišaipė: 

— Tai surask jį! 

Senukas vaikšto, nuo žirgelio prie žirgelio vaikšto, į išmin- 
tingas akis jiems žvelgia ir ženklo laukia. Bet niekas nepajuda, 
visi dvylika žirgų vienodai galvas kelia ir vienodai kanopomis 
kasa. Senukas negali įspėti, ir kūnas pagaugais eina. Bet ge- 
riau pasižiūri ir mato, kad aplink paskutinį eilėje žirgą auksinė 
muselė skraido, apie jo galvą linksmai lakioja ir zyzia, tarsi pa- 
slaptį išduodama. 

Senukas sukaupė drąsą, užmerkė akis ir narsiai parodė į 
dvyliktąjį žirgą. 

Burtininkas, piktai nusikeikęs, rankomis suplojo, vienuoli- 
ka žirgelių iš menės išrisnojo, o vietoj dvyliktojo liko sūnus 
žmogaus pavidalu, gražus kaip karaliaus princas, ir linksmai 
šypsojosi. 

— Lažybas laimėjai, ir aš savo žodžio laikaus, - griaudėjo bur- 
tininkas, - parsivesk jį namo ir niekada nesirodyk man akyse! 
Bet jeigu jis dar kartą paklius man į rankas, sunku bus jam 
ištrūkti į laisvę! 

Dabar būtų viskas gerai, ar ne? Bet mūsų pasaka dar nesibai- 
gia, nes burtininko pameistrys tiktai dabar panoro įrodyti, ką 
sugeba ir kad moka užsidirbti lengvesnės ir baltesnės duonos. 

Tėvas jam tarė: 

— Ką veiksime? Dirbti jau nepajėgiu, o lūšna greitai mums 
ant galvos užvirs! 

— Nebijok, - sako sūnus, - šiandien gerai pavakarieniausim 
ir gerai išsimiegosim. O rytoj eisime į miestą turgun ir ten 
mane parduosi. Pavirsiu paukščiuku, gražiai čiulbėsiu, bet at- 
mink, negali manęs pigiau parduoti kaip už du šimtus talerių. 
Nė grašio negali nuleisti. Ir dar daugiau: gali parduoti tik mane 
patį, ne narvelį, kitaip ištiktų mane didelė nelaimė. 

Anksti rytą jie nuėjo į miestą turgun, burtininkas sūnus, pa- 
sivertęs besikaitaliojančių spalvų paukščiuku, tupėjo narve ir 
taip gražiai čiulbėjo, kad po valandėlės aplink narvą susirinko 
aibės žmonių. Niekas tokio gražaus čiulbesio dar nebuvo gir- 
dėjęs, nė žymiausia lakštingala niekad nebuvo taip giedojusi. 
Bet kas būtų jį mielai nupirkęs, miestiečiai ir bajorai jo gei- 
dė, bet Dievulėliau, du šimtai talerių yra du šimtai talerių, o 
tais laikais tai būta didelių pinigų! Ir tiek pinigų už vienintelį 
paukščiuką! Bet į turgų atėjo ir karaliaus duktė, o kai išgirdo 
gražų čiulbesį, buvo tarsi pakerėta. Sustojo, nieko nematė, ir 
tiktai vis klausėsi maloniojo giesmininko, kuris dabar giedojo 
gražiausiai ir patraukliausiai. 

— Noriu jį turėti, nors kainuotų visus mano tėvų turtus! — 
sušuko ji be dvasios. 

— Karaliaus turtų nekainuoja, tik du šimtus talerių, - tarė 
senukas, ir princesė jau pašaukė karaliaus iždininką, kuris ją 
visur lydėjo, ir tas paklojo už spalvotą paukščiuką auksinius 
pinigėlius. 

Princesė neilgai džiaugėsi maloniuoju paukščiuku čiulbuo- 
nėliu. Dar nenuėję buvo iki karaliaus pilies, kai paukščiukas 
linksmai purptelėjo jai iš rankų ir tarsi pajuokai aukštybėse 
jai pačiulbėjo gražiausią giesmelę. Senukas gautais pinigais at- 

kuto, nusipirko pirkaitę ir linksmai gyveno sau su juoduoju 
magu sūnumi. Bet vieną dieną sūnus sako: 

— Jau vėl matyti pinigų dugnas, nieko nepadarysi, reikia vėl 
naujų užsidirbti. Rytoj eisim į miestą turgun, aš pasiversiu sti- 
priu jaučiu, o tu mane parduok, bet ne pigiau kaip už penkis 
šimtus talerių, ir be virvės, kitaip būčiau labai nelaimingas! 

Taip ir buvo, ir turguje kiekvienas stebėjosi atkiliu ir didžiu- 
liu jaučiu, kokio neturėjo ne tik joks bajoras visoje karalystėje, 
bet nė pats karalius. Bet penki šimtai talerių - kas išmestų tiek 
pinigų? Tiktai princesė nepaisė, kad gražus gyvulys kainuoja 
tiek pinigų, nupirkusi jį, liepė nuvesti į karaliaus tvartus. Bet 
prieš pilį jautis įsirežė, atsigręžė prieš savo varovą, ir per aki- 
mirką neliko jo nė pėdsako. Kas jo būtų ieškojęs prie stalo pas 
seną ūkininką, kuris linksmai skaičiavo gautus penkis šimtus 
talerių ir svarstė, ką už juos pirksiąs, žemės, arklių ir karvu- 
čių? Ir vėljie patenkinti pavakarieniavo, ir ūkininkas trynė sau 
rankas, kaip jam pasisekę su sūnaus mokymu. 

Trečias sykis buvo dar sėkmingesnis. Burtininkas sūnus 
pasivertė juodbėriu tokio švelnaus plauko, kad blizgėjo kaip 
šilkinis ir, be to, rodės, kad žirgui iš prusnų tiesiog liepsnos 
eina. Tačiau tėvui griežtai įsakė, kad turįs jį parduoti be ka- 
manų, jei nenorįs užtraukti jam didžios nelaimės. Į turgų atė- 
jo princesė, ir jai žirgas patiko iš pirmo žvilgsnio. Neatitrauk- 
dama akių, ji žiūrėjo į jį, į jo kibirkščiuojantį žvilgsnį, stiprų 
liemenį ir nesvarstydama liepė iždininkui sumokėti už jį 
tūkstantį talerių, tiek, kiek už žirgą prašė senukas. Bet, prieš 
ateinant iždininkui, prie senuko staiga atsistojo kažkoks ne- 
išvaizdus vyras juodu palaikiu paltuku, liesas ir su ilga barzda 
iki juostos, ir jis pasiūlė už žirgą du tūkstančius, bet užtat 
norėjo ir kamanų. 

„Et, kas kamanos, toks menkas daiktas, - mąstė senukas, - 
juk sūnus išsikapstė iš didesnių sunkumų! O tūkstantis talerių 
už vienas kamanas!" 

Susigundė ūkininkas tieka pinigų ir, kai pirkėjas vis spyrėsi, 
kad be kamanų nepirksiąs žirgo, pardavė jį su kamanomis ir 
linksmas susižėrė du tūkstančius talerių. Tai bent būsią arklių, 
karvių, avių ir ožkų! Jis nė nepastebėjo, kaip liūdnai žirgas pa- 
žvelgė į jį. 

Bet juokas veikiai dingo, kai jis grįžo namo, o sūnus vis ne- 
parėjo. Jau naktis, patekėjo danguje žvaigždės, bet jis tebebu- 
vo vienas savo kaimiškoj pirkioj. Tada jis prisiminė, kaip sūnus 
jam griežtai įsakė, kad negalįs parduoti kamanų, jei nenorįs 
užtraukti jam didžios nelaimės. Per vėlai ėmė dejuoti, per vė- 
lai norėjo gautus pinigus pro langą išmesti, kur dabar ieškosi 
prarasto ir parduoto sūnaus? 

Tuo tarpu šiam ėjo labai blogai, nes neišvaizdusis vyras, ku- 
ris jį turguje nusipirko už du tūkstančius talerių, buvo ne kas 
kitas, kaip burtininkas meistras. Visą kelią jis plakė pirktą žir- 
gą ir patenkintas gardžiavosi: 

— Vis dėlto pripažinsi mano viršų, žirgeli! Vis dėlto pameis- 
trys dar nėra gudresnis už meistrą! O dabar sužinosi, kas yra 
mano tarnyba! O dabar matysi laisvę kaip savo ausis! 

Kai grįžo su pakerėtu žirgeliu namo, atidavė jį patikimam 
mokiniui, griežtai jam įsakęs saugoti žirgelį kaip akį kaktoje ir 
niekada neatleisti jam kamanų. Prieš išeidamas pirktą žirgą bi- 
zūnu perliejo. Labai šykščiai atseikėjo jam abrako ir vis juokėsi: 

— O dabar, žirgeli, daryk savo burtus! O dabar, žirgeli, paro- 
dyk, ką esi, tarnaudamas pas mane, išmokęs! 

Ir žirgelis iš tikrųjų parodė, ko iš burtininko buvo išmokęs. 
Nors galvą buvo nuleidęs ir mokiniui, savo prižiūrėtojui, nė kiek 

nesipriešino, bet tiktai tykojo progos, kai sargybinis nebus toks 
budrus. Ir kai kartą nuvargęs mokinys snaudė prie lovio, žirge- 
lis pasimuistė galva, laimingai nusimetė kamanas, ir štai jis už 
durų, lekia keliu. Tuo metu burtininkas skaitė burtų knygą, tai 
buvo tokios didžiulės magijos knygos, vienų ženklų prikever- 
zotos, ir jose tuojau paskaitė, kas nutiko, kad brangusis žirgelis 
pabėgo. Nedelsdamas sviedė knygas, šoko pro langą ir ėmė vy- 
tis bėglį. Tai bent buvo lenktynės! Bet vietoj žirgelio į padangę 
pakilo išlakus juodas varnas su šilko plunksnomis, o burtinin- 
kas tuo akimirksniu pasivertė vanagu ir vijosi toliau varną. 

Buvo jį bepavejąs, už sprando begriebiąs, bet priskrido didelį 
ežerą. Varnas puolė į vandenį, ir štai vietoj jo pasidarė mažytė, 
mitri žuvelė, kuri greitai plaukė prie kito kranto. Nedelsė nė 
juodasis magas, pasivertė plėšriu lydžiu ir įnirtęs persekiojo 
žuvelę. Kitame ežero krante tuo metu kaip tik būta princesės 
su palydovėmis, tos, kuri kadaise buvo pirkusi paukščiuką, jau- 
tį ir žirgą. Ji sėdėjo prie vandens ir baltas kojytes ežere plovėsi. 
Ji matė žuvytę, kaip vandenyje plaukia, matė ir plėšrią lydeką, 
kaip ji genasi ją. Ji ištiesė ranką, tarsi būtų norėjusi apginti 
žuvytę, bet ši iš vandens šoktelėjo, ore tris kartus apsisuko, 
pasivertė spindinčiu žiedeliu, o princesė nė nesumetė, kaip jis 
atsidūrė ant jos rankos piršto. Galite tik pagalvoti, koks buvo 
princesės džiaugsmas, kad ant piršto turi tokį gražų žiedelį, 
kuris iš vandens atskrido! Kiekvienam jį rodė, vis jį glostė ir už 
visos karalystės turtus nebūtų jo atidavusi. 

Tačiau burtininkas nesusitaikė su pralaimėjimu. Tai būtų 
gražu, jei pameistrys įveiktų meistrą! 

Vakare, kai karalius kėlė šaunią puotą ir kai visi dvariškiai 
su ponybe sėdėjo prie brangių valgių, na, žinoma, princesė su 
savo draugėmis taip pat sėdėjo prie stalo ir žaidė auksiniu žie- 

deliu, prisistatė nuostabus dainininkas ir muzikantas su ke- 
turiais bendrais, prašydamas leidimo įeiti. Jis prašė karalių, 
kad leistų jam padainuoti ir pagriežti ir tuo jo puotą dar labiau 
pašlovinti. Tai buvo keistas žmogus, juodas kaip negras, barz- 
dotas; o jo bendrai atrodė taip, tarsi juos būtų visą laiką svili- 
nusi karščiausia saulutė. Buvo su juodais apsiaustais, rankose 
turėjo smuikelius. 

Karalius labai mėgo muziką ir dainas, o ypač mielai klau- 
sydavosi jų puotose. Su džiaugsmu linktelėjo nepažįstamam 
juodajam dainininkui, o šis su savo bendrais taip gražiai dai- 
navo, jog niekas nė nekvėpavo ir niekam neatėjo į galvą su- 
daužti taures, kad tuo dzingsėjimu nesutrukdytų gražių dainų 
ir muzikos. Baigus jiems dainuoti, visi garsiai plojo, o pats ka- 
ralius buvo ypač patenkintas. Mieliausiai būtų juos pasilikęs 
rūmuose, bet dainininkas atsiprašęs nenorėjo pasiūlymo pri- 
imti. Tada karalius tarė: 

— Tada prašyk, dainiau, bet kokio atlyginimo už savo nuo- 
stabų dainavimą! 

Juodasis dainininkas, žemai nusilenkes, tarė: 

— Nepalaikyk už bloga, maloningasis karaliau, gal tau atro- 
dys mano prašymas nekuklus, bet kito atlyginimo neprašau ir 
negaliu priimti, tik auksinį žiedą, kuris spindi kilniajai prince- 
sei ant dešiniosios rankos piršto! 

Princesė, išgirdusi, kad jai reikėsią atsisveikinti su bran- 
giuoju žiedeliu, išgąstingai riktelėjo ir tuoj pabėgo iš puotos. 
Karalius dėl to visai suirzo ir pasiūlė dainininkui kitą puikų 
atlyginimą, kuris šimtą kartų vertesnis už auksinį žiedelį, bet 
juodasis dainininkas tik galvą pakratęs, žemai lankstydama- 
sis, paliko menę. Neėmė jis nei atlyginimo, nei vyno, nei val- 
gių, kurių siūlė jam ir jo bendrams. 

Kitą vakarą jis, vėlei atėjęs, dainavo dar gražiau negu pirmą 
sykį ir vėlei prašė atlyginimo auksinio žiedelio nuo princesės 
piršto. Princesė verkdama pabėgo, ir jos tėvas karalius jai tą 
vakarą nė žodžio nepasakė. 

Užtat jis nusprendė, kad trečią kartą jau gėdos nepakęsiąs. 
Koks jis būtų karalius, jeigu nė jo paties duktė nepaklauso! 
O kai trečią vakarą vėl atėjo dainininkas su savo bendrais ir 
taip gražiai dainavo, kad visiems tiesiog širdys paliovė plaku- 
sios, karalius tvirtai suspaudė savo dukteriai ranką ir iš menės 
jos neišleido. Kai paskui dainininkas vėl prašė atlyginimo tik 
žiedelio, karalius griežtai įsakė tuojau nusimauti nuo piršto 
žiedą ir jį atiduoti dainininkui. 

Princesė, nematydama kitos išeities, žiedą nuo piršto nusi- 
movė, bet kai reikėjo jį atiduoti juodajam dainininkui, pasibai- 
sėjo ir numetė jį žemėn. Ir žiū, tuo akimirksniu žiedas pavirto 
sauja žirnių, kurie pažiro po visą aslą. O dar nuostabiau - dai- 
nininkas ir jo bendrai pavirto penkiais blizgančiais gaidžiais 
ir greitai ėmė lesti žirnį po žirnio. Bet vienas žirnis pasirito 
po princesės batuku, ir kai didžiausias gaidys prie jo priartėjo, 
žirnelis pavirto galingu sakalu, kuris bematant visus gaidžius 
sudraskė. 

Visi puotos salėje didžiai nustebo, kad tokie stebuklai deda- 
si, kad dainininkas pavirto gaidžiu, o žiedelis žirniais, o paskui 
sakalu! Dar daugiau visi stebėjosi, kai staiga vietoj sakalo prieš 
karalių stojo šaunus augalotas vyras, kuris, pagarbiai nusilen- 
kęs karaliui, princesei ir visiems kilniems didžiūnams, papasa- 
kojo, kad dainininkas nebuvęs nei dainininkas, nei gaidys, bet 

Tuoj jį pakvietė vaišintis, pasodino prie princesės, kuri buvo 
labai graži ir tokia miela, jog burtininko pameistriui ji pati- 

ko iš pirmojo žvilgsnio. Jis prisipažino jai, kad kadaise buvęs 
paukščiu čiulbuonėliu, jaučiu ir puikiuoju žirgu. 

— Tris kartus tave nupirkau, - juokėsi princesė, - ir tris kar- 
tus nuo manęs pabėgai. Bet ketvirtą kartą tavęs nepaleisiu, 
nes turiu tam teisės, kai esu tris kartus už tave užmokėjus! 

Pameistriui nė į galvą neatėjo dabar bėgti, ypač kai princesė 
jam buvo tokia meili ir maloni. Pagaliau nė karalius tam nesi- 
priešino, kai po mėnesio iškėlė dideles vestuves - dukros su 
galingu burtininko pameistriu, dabar jau meistrų meistru, kai 
jo mokytojas buvo nubaigtas. Juk tokio burtininko žento gali 
prireikti ir geriausiam karaliui. 

Senasis tėvas gavo gerą išimtinę karaliaus pilyje ir dažnai 
sėdėdavo su karaliumi, kuris taip pat išėjo į pensiją, ir juodu 
šnekėdavosi apie senus laikus. 

O jaunasis karalius mažai kerėdavo, nebent tada, kai norė- 
davo savo vaikams ir jaunajai karalienei padaryti kokią pra- 
mogą. O ši vis jam primindavo: 

— Tave esu nusipirkusi už du šimtus, penkis šimtus ir tūks- 
tantį talerių! 

Bet jis dėl to nepykdavo. 

Juk visa tai buvo labai gražu. 

Kaip pasakoje!.. 

olimoje šalyje gyveno karalius, kuriam mirė žmo- 
1*4| na. Jis vedė nepaprastai gražią, bet nepaprastai 
piktą merginą. Ji norėjo tik pati viena valdyti viso- 
je karalystėje ir labiausiai ėmė nekęsti pirmosios karaliaus žmo- 
nos sūnaus. Bijojo, kad ją išginsiąs ir pats paimsiąs valdžią. 

Vieną vakarą ji sako karaliui: 

— Esi aklas ir kurčias, kad nematai, kaip tavo sūnus rezga tau 
pinkles. Jis susitinka su sąmokslininkais, nori tau atimti val- 
džią ir gyvybę. Nėra kitos išeities, tegul jo galva nusirita nuo 
budelio kardo. 

Ji ilgai įkalbinėjo neryžtingą karalių. Šis bijojo savo gražios 
ir piktos žmonos, spyrėsi, svyravo, kol pagaliau įsakė suimti 
sūnų ir įmesti į kalėjimą. Bet ištikimas tarnas viską girdėjo ir 
tuoj pasakė karalaičiui, koks jam gresiąs pavojus. Didžiausiai 
skubėdamas, karalaitis, persirengęs tarnu ir apsivilkęs suply- 
šusiais drabužiais, pabėgo iš gimtosios šalies. Visą naktį ir visą 
dieną jis keliavo, kol pavakare priėjo tamsų mišką. Toliau ke- 
liauti per mišką jis negalėjo. Jis liūdnai žvalgėsi į visas puses, 
kol staiga pamatė toli mirksint žiburėlį. Pamiške ėjo vis jo link, 
kol priėjo iš rąstų suręstą mažą trobelę. 

Duryse stovėjo senutė, žila, raukšlėta, mažutė, ji mandagiai 
atsakė jam į pasveikinimą. 

— Maldaujujus, senele, - prabilo karalaitis, - neatsakyti man 
nakvynės ir kąsnelio duonos vakarienei. Esu pailsęs, einu jau 
visą naktį ir visą dieną! 

Senutė tik galva linktelėjo, pakvietė jį vidun, kur čia, šiltame 
kambaryje, jau stovėjo ant stalo valgis, iš lėkščių garavo, o sti- 
klinėse buvo raudonojo vyno. 

Su džiaugsmu ir godžiai kibo karalaitis į valgį. Senutė, at- 
sisėdusi priešais jį, stebėjo, kaip jam gardu, ir vien tik galva 
lingavo. 

— Kur eini, berneli? - paklausė ji po vakarienės. 

Bet karalaitis abejojo, ar dera nepažįstamai senutei išpasa- 
koti savo bėdą. 

— Juk aš jau viską žinau, - nusijuokė senutė, - bėgi nuo pik- 
tos pamotės ir sukurstyto tėvo. Bet nieko nebijok, visa baigsis 
gerai. Pailsėsi ir rytoj su naujomis jėgomis keliausi į pasaulį. 
Tuo tarpu išgerk raudonojo vyno ir pasistiprink po kelionės! 

Karalaitis geria raudonąjį vyną ir jaučia visose gyslose jėgą, 
bet kartu jam merkiasi akys, ir saldus svaigulys apima galvą. Ir 
jam rodos: ne senutė sėdi priešais jį prie stalo, bet mirusi mo- 
tulė, sėdi, meiliai žiūri į jį, plaukus glosto ir tyliai kalba. 

Ir taip jam sako velionė motina, gražesnė negu bet kada 
gyva būdama: 

— Rytą eik per tamsų mišką, prieisi kitą karalystę, ten už 
kalnų yra karaliaus pilis, kuri spindi plačioje šalyje. Ten ieš- 
kok tarnybos. Kad tau geriau sektųsi, priimk iš manęs dovaną: 
gryno aukso drabužius, kokie pridera karalaičiui, monetą, ku- 
rią aukštyn išmesk, kai prireiks žirgo, ir maišelį su nuostabio- 
mis sėklomis. 

Tarė ir pražuvo, o karalaitis pabudo. Jis lovoje begulįs, pir- 
kaitėje visiškai šviesu, nes jau buvo įdienoję. Pašokęs dairėsi 
nepažįstamos senutės, bet pirkaitėje nieko nebuvo. Tačiau ant 
stalo stovėjo patiekti pusryčiai, duona, pienas, o šalia jų ry- 
šulėlis. Iš jo spindėjo aukso drabužiai, ant jų gulėjo moneta ir 
mažas maišelis su sėklomis. 

Karalaitis ilgai kraipė galvą, kol paskui įsikišo monetą į ki- 
šenę, papusryčiavo ir su ryšulėliu rankoje išėjo iš pirkelės. Ant 

slenksčio dar tris kartus nusilenkė, tarsi dėkodamas už vaišin- 
gumą ir dideles dovanas. 

Begalinis tamsus miškas stūksojo prieš jį toks juodas, kad 
net baimė ėmė, ir karalaitis prisiminė, ką vakar buvo girdėjęs 
apie stebuklingąjį auksinį. Išėmęs iš kišenės monetą, pamėtė- 
jo aukštyn, ir žiū, akimirksniu prieš jį stovėjo gražus baltis su 
puikiu balnu ir kamanomis. Skersai balno gulėjo kardas bran- 
giose makštyse. 

Baltis džiaugsmingai sužvengė ir gudria akimi pažvelgė į 
karalaitį. Karalaitis suprato, pralinksmėjo ir dėkingas prisi- 
minė motiną. Sėdęs ant žirgo, į ranką paėmęs pliką kardą, 
tuoj kaip žaibas pasileido per mišką. Plikas kardas taip švie- 
tė, kad viso miško tamsybės prašviesėjo ir neįžengiamos tan- 
kmės prieš jį traukėsi. Vienu moju per neįžengiamą mišką 
pasidarė keliai. Jojo jojo, kol prijojo lygumą, už kurios dunk- 
sojo mėlyni kalnai. 

Baltis vis greitai šuoliavo, kol jie per kalnus pateko į pa- 
laimingą slėnį, kur stovėjo tokia puiki karaliaus pilis, kokios 
kitos nėra visame pasaulyje. Jos bokštai ir aukso stogai taip 
spindėjo šalyje, tarsi saulutė būtų leidusis. 

Čia žirgelis sustojo, karalaitis nuo jo nušoko ir dėkingas pa- 
glostė balčiui karčius. 

Ir žiū, nuostabus dalykas, akimirksniu čia neliko nei žirgelio, 
nei puikiojo balno, tik karalaičio delne buvo auksinė moneta, 
tokia švari ir graži, tarsi ji būtų ką tik nukalta. 

Nusijuokė karalaitis, švilptelėjo ir gerai nusiteikęs ėjo tolyn, 
kol priėjo prie puikių karaliaus pilies vartų. Barzdotas varti- 
ninkas stovėjo priešais vartus ir nemeiliai pažiūrėjo į karalaitį 
apnešiotais drabužiais. 

— Ko čia nori? - paklausė šiurkščiai. 

— Ieškau tarnybos, - nuolankiai atsakė karalaitis ir manda- 
giai nusiėmė kepurę. 

— Jokios neturiu, - sududeno barzdočius, - nebent norėtum 
būti sodininku. Senasis prieš savaitę pasimirė. Bet turėsi gerai 
dirbti, tinginio mums nereikia. 

Karalaitis sumišo, nes apie sodininkystę nieko neišmanė, 
bet po valandėlės ryžtingai tarė: 

— Mielai sutinku, tad būsiu sodininku. 

Jį nuvedė į didelį, bet visiškai apleistą sodą. Gėlės buvo 
ištryptos, tarp jų augo kaip išmanydama tanki žolė, takeliai 
buvo neprižiūrimi. 

Karalaitis suglumęs žiūrėjo į savo tarnybą, bet anksti rytą, 
dar saulutei nepatekėjus, atsikėlė ir kibo į darbą. Sutryptas gė- 
les išrovė, ištisas lysves naujai sukasė, takelius išlygino. Bet ką 
čia pasėjus išpurentame molyje? Prisiminė dovanotąjį maišelį, 
iš ryšulėlio jį išsitraukė, sėkleles ilgose lysvėse pasėjo. 

O kai kitos dienos rytą atsikėlė, pats iš nuostabos žado neteko 
ir savo akimis tikėti negalėjo. Mat lysvėse augo rečiausių gėlių, 
puikios rožės pynėsi kerais ir skleidė tokį malonų kvapą, kad kiek- 
vienas užmiršdavo savo skausmą ir vargą. Atėję dvariškiai gyrė 
stropų ir išmaningą sodininką, o karalius paplojo jam per petį. 

Bet prieš pietus kaip vėjas atbėgo išdykusi merga juodais 
plaukais ir juodomis akimis, pašėlusiai dainuodama ir šokda- 
ma, ir tuoj - į rožių kerus. Ji trypė rožes ir negailestingai laužė 
krūmelius. 

— Tuoj eik į takelį, - riktelėjo karalaitis jai, - nuodėmė trypti 
gėles! Nesodinai, nedirbai, negali nė naikinti! 

— Ir tu, apdriskęs terliau, - sušuko piktai mergina, suraukusi 
nosytę, - tu man įsakinėsi, ant manęs šūkausi? Ar žinai, kas 
aš? Karaliaus princesė, vyriausioji karaliaus duktė! 

Ir įpykusi ji skėlė sodininkui antausį. 

Bet karalaičiui tas nepatiko, supykęs čiupo princesę per 
pusiaują ir, nepaisydamas jos riksmo, permetė ją per tvorą 
ant kelio. 

Vėlei jis ėmėsi darbo, bet tada atkūrė antra princesė, ru- 
daplaukė ir rudaakė, bemat abiem rankomis ėmė rauti gėles, 
laužyti rožes, jog ant takelių greitai buvo pilna nuskainiotų 
žiedų. 

— Nelaužyk rožių! - sušuko ant jos sodininkas. - Tos pikta 
širdis, kuri gėles trempia! 

- Žiūrėk, paikys koks! - išsiviepė princesė, - dar man gudrių 
patarimų duos! Nereikia man jų! Savo darbo žiūrėk, kvaily! 

Užsimojo ranka jam suduoti, bet karalaitis buvo mitresnis, 
sugriebė ją per pusiaują, ir ji nė nepajuto, kai, perlėkusi per 
tvorą, parkrito kelio dulkėse. 

Karalaitis grįžo prie lysvės, bet štai jau čia trečioji princesė, 
jauniausioji, auksaplaukė ir mėlynakė, tokia graži, kad karalai- 
čiui iš sykio patiko. 

— Laba diena, sodininke, - nusišypsojo ji maloniai, - ar leisi 
man rožių puokštei pasiskinti? 

Karalaitis tik linktelėjo, negalėdamas akių atitraukti nuo 
gražios princesės, tokios mielos ir žavios, kaip jokia kita mer- 
gina pasaulyje. Princesė, išsitraukusi sidabrines žirkles, atsar- 
giai karpė rožes ir jas į puokštę dėliojo. 

— Dėkui tau, mielasis sodininke, - mandagiai padėkojo ir 
taip gražiai nusišypsojo, kad karalaičiui net širdis iš džiaugs- 
mo suspurdėjo. 

Kai ji ėjo tolyn, karalaitis ilgai iš paskos žiūrėjo, bet trumpai 
galėjo ja pasigėrėti, nes tuoj pat atėjo du tarnai su pančiais ir 
grandinėmis. 

- Įžeidei mūsų dvi princeses, vyriausiąją ir vidurinę, - tarė 
jam šiurkščiai, - negarbingai prieš jas ranką pakėlei! Tad, ber- 
neli, žinosi, kur pipirai auga ir kokie gilūs mūsų rūsiai! 

— Šalin nuo manęs! - sušuko karalaitis, - jei norit galvas ne- 
šioti ant pečių! 

Karalaitis taip smarkiai užsimojo, kad tarnai iš baimės atšo- 
ko ir tik po geros valandėlės vėl atgavo drąsą. 

Bet nespėjus jiems prieiti antrą kartą, pasigirdo tolumoje 
baisus triukšmas, tarsi būtų žemė garmėjusi ir kalnai griuvę, 
žaibavo ir sutemo. Ir juo toliau, juo smarkiau aidėjo šis baisus 
gaudesys ir žemė drebėjo. 

Tarnai išsigandę nurūko, o karalaitis nubėgo prie vartų. Iš 
tolo pamatė jis siaubingą pabaisą, besiritančią nuo kalnų į 
slėnį, baisų slibiną trimis galvomis, kurios leido ugnį ir spjau- 
dė sierą. 

Slibinas savo pabaisišku kūnu užtvėrė kelią tarp kalnų, su- 
riaumojo tokiu baisiu balsu, kad sudrebėjo net karaliaus pilies 
bokštai. 

— Karaliau! Reikalauju tavo vyriausiosios dukters į žmonas! 
Jei neduosi jos, visą tavo šalį sunaikinsiu, miestus sugriausiu, 
vandenis apnuodysiu! Lauksiu iki vakaro, kol pasirodys pir- 
moji žvaigždė.! 

Išsigandęs karalius įsakė sušaukti visą tarybą, ministrus, 
generolus, dvariškius ir visus didikus, kad jam patartų, kas da- 
ryt. Bet niekas negalėjo jam duoti doro patarimo, visi drebėjo, 
netekę paskutinių likučių drąsos. Beje, jie ir taip jos niekada 
per daug neturėjo! Nors po valandėlės vyriausiasis generolas 
su auksu siūta uniforma siūlėsi išsiųsiąs visą kariuomenę, bet 
karalius, bijodamas netekti tiek jaunų vyrų, svyravo priimti 
generolo patarimą. Tuo tarpu kieme ir visur keliuose priešais 

pilį būriavosi didžiausios minios žmonių, miestiečių ir kaimie- 
čių, kurie buvo pabėgę iš savo namų, visi rėkė, dejavo, verkė, 
rankas laužė. Daugelis garsiai šaukė, kad karalius atiduotų sli- 
binui savo vyriausiąją dukterį, kad ji ir taip esanti pikta ir bar- 
ninga ir kad jos nebūsią gaila. 

Tada karalius pasiuntė šauklį, kad jis paskelbtų visiems jo 
valią: kas stosiąs į kovą su slibinu ir jį nudobsiąs, tas gausiąs 
aukštus karo laipsnius ir didžiausius turtus. Tačiau niekas ne- 
atsiliepė, net ir tas generolas, kuris norėjo prieš slibiną siųsti 
kariuomenę, dabar bailiai tylėjo. 

Kai sutemo, visa pilis, kiemai ir gatvės, namai ir lūšnos aidė- 
te aidėjo nuo gailaus verksmo, karalius be paliovos dūsavo, ka- 
ralienė laužė rankas, o piktoji princesė iš nusiminimo draskė 
sau ilgus juodus plaukus. Tik vienas žmogus buvo linksmas - 
karalaitis sodininkas, kuris vaikščiojo tarp lysvių ir patenkin- 
tas švilpiniavo. 

Pirmoji žvaigždė suspindėjo skliaute, ir slibinas galingai su- 
riaumojo: 

— Karaliau! Siųsk princesę, kitaip tavo karalystei galas! 

Neliko nieko kita, kaip princesei keliauti prie kalnų. Grau- 
džiai verkdama, ji šilko nosinaite ašaras braukė ir taip gailiai 
dejavo, kaip dar niekada savo gyvenime. O kai ji prisiartino 
artyn prie slibino, ugnies iš jo šnervių žara taip ją apakino 
ir sieros kvapas taip ją apsvaigino, kad parkrito be sąmonės 
šalia kelio. 

Bet paskui ją sekė karalaitis sodininkas su ryšulėliu, o kai 
pamatė apalpusią princesę, nusijuokė ir paėmė jai iš rankų šil- 
ko nosinaitę, kuria ašaras šluostėsi. Už kelių žingsnių nuo jos 
įšoko į krūmus, iš ryšulėlio išsitraukė auksinius riterio drabu- 
žius, savo senus suplyšusius vėl sudėjo į ryšulėlį ir išėjo jau 

ne kaip vargšas sodininkas, bet kaip gražus ir spindintis rite- 
ris. Auksinę monetą išmetė aukštyn, ir štai čia stovi baltis su 
puikiomis kamanomis ir nuostabiu balnu, su spindinčiu kar- 
du per balną. Baltis džiaugsmingai sužvengė, karalaitis šoko į 
balną, spindinčiu kardu sušvytravo, kad atšvaitas kaip žaibas 
nušvietė visą apylinkę. 

Karalaitis ryžtingai, be baimės šoko prie slibino. 

Slibinas, pamatęs, kad prie jo artinasi ne princesė, bet drą- 
sus riteris ant balto žirgo su auksiniais drabužiais ir spindin- 
čiu kardu, įnirtingai suriaumojęs, sviedė į jį šuorą ugnies ir 
sieros, bet jo liepsnos, nieko nepadariusios, atšoko nuo rite- 
rio šarvų. 

Tai buvo baisi kova, bet kardas buvo visų kardų kardas, aš- 
trus, mitrus ir stebuklingas. Dvi galvas nukirto slibinui nesun- 
kiai, bet trečioji buvo nesužeidžiama: vos ji nusirisdavo žemėn 
kardo kirčiu nukirsta, tuoj tą akimirką šokdavo prie liemens 
ir vėl prigydavo. Jau alpstančiam karalaičiui atėjo į galvą gera 
mintis: nukirto galvą, žaibiškai išsitraukė nosinaitę, kuria 
princesė ašaras šluostėsi, užmetė ją ant žaizdos, ir štai galva, 
negalėdama priaugti, nusirito ant žemės negyva. 

Tad slibinas buvo negyvas, karalaitis nušluostė kruviną ir 
suteptą kardą ir linksmas pasileido keliu atgal. Jis prijojo prie 
princesės, kuri kaip tik atsitokėjo. 

— Esi laisva ir išgelbėta! - tarė jis rūškanai. 

— Kaip tau atsidėkoti, gražusis išgelbėtojau? - kalbėjo prin- 
cesė ašarodama. - Tik tau esu dėkinga už gyvybę! Kuo tau tu- 
riu pasitarnauti, kokių brangenybių tau duoti? 

— Vieno geidžiu - nieko neimsiu, tik duosiu! - nusijuokė ka- 
ralaitis, atsitiesė ir kirto princesei per žandą, kaip ji jam buvo 
sukirtusi karaliaus sode. 

Dar nespėjo ji atsigauti iš savo apsvaigimo, o šaunusis riteris 
jau dingo. Tada karalaitis, nuėjęs į krūmus, aukso drabužius 
sudėjo į ryšulėlį, apdriskusiais tarno apsirengė, o baltasis žir- 
gas vėl pavirto moneta. 

Karalaitę pasitiko minios, kurių priešakyje buvo karalius, 
generolai, ministrai ir visa ponija, jie džiaugsmingai sveikino 
išgelbėtąją princesę, kiti tuoj apžiūrėjo nudobtąjį slibiną, ste- 
bėjosi jo didumu ir bjaurumu. O princesė trūkčiojamu balsu 
pasakojo, kaip riteris aukso drabužiais atjojęs nuo užmuštojo 
slibino, kaip jam dėkojusi, o šis jai kirtęs antausį. 

„Taip jai ir reikia, taip jai ir reikia! —- manė generolai, mi- 
nistrai ir visi žmonės, bet niekas nedrįso pasakyti piktą žodį 
balsu. 

Buvo ieškoma auksinio riterio, bet, žinoma, veltui. Kas gi 
būtų pastebėjęs apiplyšusį sodininką! Šis įsimaišė tarp žmonių 
ir taip juokėsi iš nudžiugusių miestiečių šnekų, kad net ašaros 
ištryško akyse. Visoje karalystėje buvo daug džiaugsmo, bet 
nepraėjo nė mėnuo, kai nuo kalnų aidėjo dar didesnis riaumo- 
jimas. Prie slėnio, kur stovėjo karaliaus pilis, šmėkšojo kur kas 
baisesnis slibinas negu pirmasis, šešiagalvis, kuris prunkštė 
ugnimi ir siera. Žemė drebėjo, sienos aižėjo, bokštai siūbavo, 
kai slibinas baisiai suriaumojo: 

— Karaliau! Tavo vidurinės dukters reikalauju sau į žmonas! 
Jei neduosi man jos, iš tavo pilies ir tavo miestų neliks nė 
akmens ant akmens! Iki vakaro laukiu, kol pirmoji žvaigždė 
danguje pasirodys! 

Vėl siaubas ir sąmyšis, veltui posėdžiavo ministrų ir generolų 
tarybos, ir kai pasirodė danguje vakarinė, nhusiminusi princesė 
išsirengė pas slibiną. Ji buvo beveik prie slibino, bet tada į ją 
tvokstelėjo tokia kaitra, kad be sąmonės pargriuvo po medžiu 

ir nosinaitė iškrito jai iš rankos. Sodininkas karalaitis paėmė 
jos nosinaitę, persirengė auksiniais drabužiais, sėdo ant balto- 
jo žirgo ir stojo į žiaurią kovą. 

Bet ši kova buvo daug sunkesnė negu pirmoji, nes šešiagal- 
vis slibinas buvo dukart stipresnis už trigalvį slibiną, ir tiktai 
tada, kai karalaičiui pasisekė ant gyvos galvos žaizdos užmesti 
nosinaitę, pabaisa nusibaigė. 

Pavargęs jis nujojo baltuoju žirgu prie princesės, kuri budo 
iš apmirimo, o kai ji karštai, didžiai verkdama, dėkojo už iš- 
gelbėjimą, jis užsimojo, tarsi norėtų kirsti antausį, bet nekir- 
to. Paraginęs žirgą, jis nuėjo į krūmus, ir netrukus apdriskęs 
sodininkas atsidūrė prie karaliaus pilies kaip tik tuo laiku, 
kai pro vartus traukė didžiulė minia pasitikti išvaduotosios 
princesės. 

Paskui po mėnesio prie karaliaus pilies pasirodė trečiasis sli- 
binas; neregėtai baisus, su devyniomis siaubingomis galvomis, 
leidęs dūmus, nuo kurių žmonės alpo. Jis reikalavo į žmonas 
jauniausiosios dukters, grasindamas, kad visą šalį paversiąs 
dulkėmis ir nieko gyvo nepaliksiąs. O kai šauklys veltui kvietė 
ir puikiausią atlyginimą siūlė, gražioji princesė dar prieš pate- 
kant vakarinei, išsirengė į liūdną kelionę pas bjaurųjį slibiną. 

Kelyje ją pavijo karalaitis sodininkas. 

— Kur skubi nakčiai, mielasis sodininke? - maloniai kalbėjo 
nusiverkusi princesė, spausdama šilko nosinaitę prie gražių 
mėlynų akių. 

- Į slibiną pasižiūrėti kiek iš arčiau, - nusijuokė sodininkas, 
bet princesė jį įspėjo: 

— Grįžk namo, užtenka, kad aš viena žūsiu! 

Bet čia ją pastebėjo slibinas ir taip suriaumojo, kad net kara- 
laičiui suvirpėjo keliai: 

— Eikš greičiau, ko man ilgai laukti! 

Princesė apalpo, karalaitis ją paguldė po didžiuliu medžiu, 
paėmė iš jos nosinaitę ir vėl, kaip pirma, ant baltojo žirgo ir 
auksiniais drabužiais nujojo slibinui priešais. 

Bet šį kartą rodės, kad jo jėgų neužteks, nors stebuklingasis 
kardas ręste rentė pabaisai galvas, o žirgas kanopomis jas min- 
te mynė. Visiškai nuvargęs, beveik be sąmonės, apdraskytas ir 
apdegintas, jis parkrito ant žemės, kai jam pasisekė nukirsti 
didžiausią galvą ir ant žaizdos uždėti šilko nosinaitę. 

Ilgai jis taip gulėjo, ištikimasis žirgelis tik liūdnai prie jo 
žvengė, kai princesė atsigavo ir prisiartino prie slibino. Slibi- 
ną rado nejudantį, o tiršto kraujo klane ant žemės mėtėsi de- 
vynios galvos, netoli jų žirgas žvengė ir kanopomis kasė. Prie 
jo kojų gulėjo riteris išvaduotojas, dar vis laikydamas rankoje 
kardą, visas aptiškęs slibino krauju. 

Princesė, parklupusi prie jo galvos, nuėmė jam šalmą ir su- 
prakaitavusius plaukus glostė, kol karalaitis pravėrė akis ir nu- 
sišypsojo princesei. 

— Sakyk, ko nori, gražusis ir narsusis riteri, - tarė princesė 
tokiu meiliu ir saldžiu balsu, kad jis karalaičiui skambėjo kaip 
muzika. 

— Duok man aukso žiedą nuo piršto, - paprašė karalaitis, 
ir princesė, nutraukusi brangų žiedą, užmovė karalaičiui ant 
piršto. 

— O dabar sakyk, - nuoširdžiai paklausė, - kas esi, iš kur at- 
vykai ir kas tavo tėvai! Ar nepaniekinsi dovanos, kurią tau tė- 
vas ketina ir už mano vyresniąsias seseris? 

- Iki šiolei negaliu išduoti savo tėvo vardo, - purtė galvą ka- 
ralaitis, - bet ateis laikas, kai iš tavo rankų paimsiu atlygį. 

— Bet tavo veidą esu jau kažkur mačiusi, - prisiminė princesė. 

Karalaitis neatsakęs šoko ant žirgo, dingo krūmuose ir po 
valandėlės iš jų vėl išėjo tik apiplyšęs sodininkas. 

Visa šalis nepaprastai džiaugėsi, ypač buvo laimingas kara- 
lius, kuris jauniausiąją savo dukterį labai mylėjo. Po kelių die- 
nų erdviame kieme iškėlė dideles iškilmes ir paskelbė, kad tą 
dieną būsiančios visų trijų dukterų sužadėtuvės; tegul atvyks- 
tąs išvaduotojas ir atiduodąs jauniausiosios dukters žiedą. 

Buvo nepaprasta linksmybė, žmonių susirinko kaip debesis, 
valgė, gėrė, linksminosi, o paskui karaliaus šaukliai paskelbė, 
kad karalius prašąs tylos. 

— Pirmąją dukterį atiduodame pirmajam mūsų generolui, 
antrąją - pirmajam ministrui, o kas ateis mūsų mylimiausios 
jaunėlės dukters? 

— Aš, - pasigirdo šūktelėjimas, štai į priekį braunasi kuklus, 
apiplyšęs sodininkas. Kad ims žmonės juoktis, šaipytis, garsiai 
šaukti, juk tokį driskių turi tarnai rykštėmis išplakti, kad prin- 
cesės neįžeistų! 

Bet sodininkas, atsiklaupęs prieš princesę, pagarbiai ištiesė 
jos aukso žiedą. Princesė tuoj pažino savo išvaduotoją, rankas 
jam spaudė ir iš laimės visa išraudo. 

Tačiau karalius nepatikliai kraipė galvą, o dvariškiai murmė- 
jo, ir tada sodininkas sušuko: 

— Tik lukterkit valandėlę ir pamatysite, kaip iš tikrųjų at- 
rodau! 

Po valandėlės pasirodė puikus riteris aukso drabužiais ant 
gražaus balto žirgo, ir tada jau neliko nė mažiausios abejonės, 
kas išvadavo tris princeses. Karalaitis papasakojo karaliui savo 
nutikimus, apie velionę motiną ir piktąją pamotę papasakojo, 
ir buvo džiaugsmo be galo, be krašto. Tik abiem laimingosios 
princesės seserims buvo truputį skaudu, nes ir joms jaunasis 

riteris labiau patiko negu senesni jų vyrai, ir jos mielai atleido 
karalaičiui, kad jas per tvorą permetė. 

Tik vienas darbas dar liko karalaičiui: sužinojo, kad pamotė 
nuožmiai elgiasi su tėvu, kad jį įsakė įmesti į rūsį ir kad visą 
šalį nežmoniškai engia. Tad su didele kariuomene jis išžygiavo 
prieš ją, išvadavo tėvą ir įsakė uždaryti ją tame pačiame bokš- 
te, kur kankinosi tėvas. 

Paskui jis laimingai gyveno ir išmintingai karaliavo iki pa- 
skutinės savo gyvenimo dienos. 


APIE PAKEISTĄ MOTINĄ 


oli šiaurėje prie pat jūros, senovinėje šalyje, kur 
dar gyvi stebuklai ir legendinės būtybės, prieš 

daugelį amžių viešpatavo senas karalius. Kai 
jau pajuto, kad jį palieka jėgos, pasikvietė vienintelį sūnų ir 
tarė jam: 

— Saulė krypsta į vakarus, o žmogus ruošiasi mirti. Ir aš jau- 
čiu, kad mano gyvenimo dienų liko visai mažai. Bet prieš am- 
žinai užmerkdamas akis, norėčiau paregėti tavo žmoną. Todėl, 
mielasis sūnau, renkis į kelionę. Dvidešimt dienų vis plauksi 
į rytus, kol atvyksi į karalystę, kur valdo mano senas ir geras 
bičiulis. Jis turi gražią ir mielą dukterį, apie kurią visi atsilie- 
pia kuo geriausiai. Paprašyk jį dukters rankos, ir tai bus tau 
tinkamiausia žmona. 

Sūnus padarė taip, kaip patarė senasis tėvas, išsiruošė kelio- 
nėn, surinko palydą ir širdingai atsisveikino. 

Atsisveikindamas tėvas parodė jam vieną sakalą: 

- Žiūrėk, šitą sakalą kadaise esu gavęs iš karaliaus, savo bi- 
čiulio, į kurio šalį pateksi. Jis tikriausiai dar neužmiršo kelio į 
rytų karalystę. Kai pajusiu, kad liga ir senatvė visiškai palaužia 
mano jėgas, paleisiu sakalą tavęs ieškoti. Tai bus tau žinia, kad 
laukiu kuo veikiausiai savo gyvenimo galo. Todėl nedelsdamas 
su žmona keliauk namo, kad po manęs galėtum užimti sostą. 

Kelionė jūra buvo sėkminga, oras - puikus, laivas skriste 
skrido jūros bangomis, ir iš tikrųjų dvidešimtą dieną keliauto- 
jai priartėjo prie rytų karalystės krantų. 

Juos nuoširdžiai sutiko karalius, o karalaitis buvo priimtas 
kaip tikras sūnus, kai perdavė savo tėvo sveikinimą. Per iškil- 
mingas vaišes jis pasakė karaliui, ko atvykęs ir jog turįs nea- 

tidėliotiną prašymą leisti jam parsivežti namo rytų princesę 
kaip savo išrinktąją žmoną. 

Karalius, palankiai nusišypsojęs, liepė atvesti savo dukterį. 

Tai buvo nepaprastai daili mergelė, ilgais šviesiais plaukais, 
kurie siekė iki pat žemės. Ji turėjo melsvas ir meilias akis, ku- 
rios sugebėjo į kiekvieną maloniai pažvelgti, o jos miela širdis 
kiekvienam atverdavo širdį. 

Karalius sujungė savo dukters ranką su karalaičio ranka 
ir tarė: 

— Ir mano karščiausias noras buvo sutvirtinti bičiulystę, 
kurią nuo senų laikų jaučiu tavo tėvui, mūsų vaikų santuoka. 
Mielai duodu tau savo dukterį. Būkite laimingi ir nudžiuginki- 
te mūsų abiejų širdis. Bet tavęs iš karto neišleisiu namo. Pabūsi 
pas mus, o aš nusiųsiu tavo tėvui žinią, kad laimingai atvykai 
ir kad tavo prašymas palankiai priimtas! 

Po kelių dienų buvo iškeltos linksmos vestuvės, ir pasiunti- 
niai išvyko atgal pas senąjį karalių. 

Karalaitis su savo jauna žmona jautėsi esąs pačiame rojuje, 
nes niekas negalėjo jos pralenkti nei grožiu, nei gerumu. Tad 
laimingas ir smagus, jis pamiršo savo seną tėvą, ypač kai po 
kiek laiko jaunoji žmona dovanojo mielą sūnelį. 

Bet vieną dieną, kai karalaičio žmona supo sūnelį, į langą 
tvirtu snapu pabeldė grakštus sakalas. 

Vos karalaitis tai sužinojo, tuoj nudiegė jam širdį, nes prisi- 
minė tėvą. Tikriausiai tai ženklas, kad senam ir negalingam tė- 
vui pasidarė sunku ir kad jis priartėjo prie gyvenimo pabaigos! 
Ilgai nedelsdamas, įsakė taisyti laivą, savo palydovams liepė 
ruošti visa, kas reikia, ir nuoširdžiai atsisveikino su vaišingais 
rytų karaliaus rūmais. Šis, paskutinį kartą apkabindamas duk- 

terį, kuri vyko į tolimąją šalį, ir laimindamas jos sūnelį, kalbėjo 
liūdnu balsu: 

— Mielieji vaikai, nenoriu jūsų gąsdinti, bet turiu blogą nuo- 
jautą, kad kelionėje jums gresia didis pavojus. Nė akimirką ne- 
palikite vienas antro, kad galėtumėt atskubėti į pagalbą. O per 
šį mokytą sakalą duokite man žinią, kai laimingai priplauksite 
savo šalies krantą! 

Plaukė plaukė, ir atrodė, kad ir šįkart oras bus jiems palan- 
kus ir per dvidešimt dienų baigsis kelionė. Bet kai buvo nuke- 
liavę bene puse kelio, stojo tyla, ir laivas bejėgiškai plūduriavo 
nejudančiame paviršiuje. Veltui stengėsi plaukėjai stipriais 
yriais sugrąžinti laivui jo buvusį greitį. Į vakarą visi jau pavar- 
go, o kai sutemo, visi iki vieno ilsėjosi kietai įmigę. Ir karalaitis 
kietai miegojo. 

Tiktai jaunoji žmona su sūneliu nemiegojo. Ji sėdėjo prie 
laivo krašto ir dairėsi į tamsią jūrą. Staiga ji pamatė, kad kaž- 
kas juodas artėja prie laivo. Netrukus įsižiūrėjo, kad tai valtis, 
kurioje sėdi milžiniška moters figūra. Išsigandusi princesė ne- 
galėjo nė žodžio pratarti, kai valtis priplaukė prie laivo ir mil- 
žiniška moteris iššoko iš jos. Tai buvo grasi pabaisa, triskart 
didesnė už bet kurią kitą moterį, baisiu veidu ir be galo plačia 
burna, iš kurios kyšojo dantys kaip šerno iltys. 

Pabaisa prislinko prie jaunosios žmonos ir šiurpiai nusijuokė: 

— Tai apsidžiaugs mano brolis, kokią jam žmoną parinkau! 
Pasitrauk, išblyškėle, vietoj tavęs aš sėdėsiu karaliaus soste! 

Ir greitai nutraukė nuo jaunosios karalienės visus jos papuo- 
šalus ir suknelę, palikdama jai tik apatinius lino drabužius. 
Paskui, čiupusi ją stipriomis rankomis, įmetė į savo valtį ir 
tada iš laivo sušuko į nakties tamsą: 

— Lėk, valtele, lėk, kaip strėlė, kuri nuo tikslo nenukryps- 
ta! Lėk į pasaulio kraštą, prie juodųjų uolų, į rūsčiąją pilį, pas 
mano brolį, tamsybės valdovą! Lėk, valtele, lėk, laimikį jam 
atiduok, išbalėlę menkuolėlę, lėk, kaip strėlė, lėk. 

Ir žiū, valtis kaip strėlė nuplaukė per ramią ir tamsią jūrą. 
Tiktai tada jaunoji karalienė atsipeikėjo nuo baisaus išgąsčio 
ir, baisingai surikusi, ištiesė rankas į sūnelį. Bet visa buvo vel- 
tui, valtelė tolo nuo laivo, nuo sūnelio, nuo miegančio karalai- 
čio ir po valandėlės visiškai dingo tirštoje tamsoje. 

Tuo tarpu laive didžioji baidyklė apsirengė išplėštais drabu- 
žiais, pasidabino papuošalais ir, nuostabu, tą akimirką dingo 
jos trigubas dydis, pasidarė visiškai panaši į pražuvusią jau- 
nąją karalienę. Turėjo jos gražų veidą, šviesius plaukus iki pat 
žemės ir melsvas akis. Ji pačiupo į glėbį vaikiuką, bet šis vos 
prie jos prisilietė, taip ėmė širdį draskomu balsu verkti, kad 
negalėjo niekuo nuraminti. Jo verksmas sklido po visą laivą. 
Veltui netikroji motina jį supo, čiūčiavo, veltui jam dainavo, 
veltui jį bučiavo, sūnelis verkė vis gailiau ir garsiau. 

Kai netikroji motina nesėkmingai mėgino nuraminti vaiką, 
su juo nuėjo pas miegantį karalaitį. Šiurkščiai papurtė, o kai 
karalaitis iš miego pašoko, piktais ir skaudžiais žodžiais jį už- 
sipuolė: 

— Tu čia miegi, o mane vieną palieki? Taip mažai manim rū- 
piniesi, tik savo patogumo žiūri! Ir aš mielai prigulčiau, bet ne- 
tikes vaikiūkštis visą naktį bliauna, kad nuo jo šauksmo man 
galva plyšta! 

Karalaitis labai nustebo, girdėdamas savo žmoną taip piktai 
rėkiant, nes buvo pripratęs prie mielo ir švelnaus jos kalbos 
garso, taip pat nusistebėjo, kad vaikytis taip skaudžiai verkia. 

Paėmęs jį ant rankų, pašnekino ir sūnelis nurimo, o laimingas 
užsnūdęs per miegą šypsojosi. 

Nuo to laiko karalaitis turėjo nuolat būti prie savo vaikučio. 
Mat vos tik prie jo prisiartindavo netikroji motina, tuoj pasi- 
leisdavo garsiai šaukti ir baimingai mojuodavo rankutėmis. 

Pagaliau padvelkė palankus vėjas, burės išsitempė, ir laivas 
vėl grakščiai plaukė jūra. Po kelių dienų pasiekė savo tėvynę, 
bet koks buvo visų skausmas, kai pamatė visuose bokštuose 
plevėsuojant tiktai gedulo vėliavas. 

Karalaitis tuoj apsiverkė, nes iš karto suprato, ką reiškia ge- 
dulo vėliavos. Žymiausieji dvariškiai, kurie atėjo jo ant kranto 
sutikti, galėjo jam nė nesakyti, kad jo tėvas buvo miręs prieš 
savaitę ir iškilmingai palaidotas. Paskutinę savo valandą jis 
prisiminęs mylimąjį sūnų. Ir dvariškiai, pasveikinę karalaitį 
kaip savo naująjį valdovą, pagarbiai nusilenkė karalienei. 

Jaunasis karalius iš skausmo tiesiog plaukus rovėsi, nes 
manė esąs kaltas, kad taip ilgai užtruko svečioje šalyje, ieško- 
damas patogumo ir seną tėvą pamiršęs. Jis paleido sakalą, kad 
laimingai pasiekęs namus, bet jam pakaklėje pririšo laišką, 
jog, savo didžiam liūdesiui, neradęs tėvo gyvo. 

Taigi jaunasis karalius valdė teisingai ir išmintingai, bet kas 
dieną vis aiškiau matė, kad dėl karalienės apsigavęs. Tai nebu- 
vo toji meili žmona, kurią vežėsi iš rytų karalystės, bet pikta, 
žiauri tironė, ir ji negalėjo niekam patikti. Ji norėjo tik valdyti 
ir įsakinėti, prabangiai rengtis ir kelti dideles puotas, be sai- 
ko lakstyti po nežabotas medžiokles. Negailestingai elgėsi su 
tarnais, prasimanydavo jiems žiaurių bausmių, į valdinių svei- 
kinimus ji nenusišypsodavo ir už juos mėiliai nepadėkodavo. 
Dvariškiai drebėdavo nuo jos niūraus žvilgsnio, o kai ji keliau- 
davo su karaliumi, žmonės sutikdavo gerąjį karalių džiūgauda- 

mi, bet į ją žvelgdavo išsigandę. Pamačiusi sūnelį ji raukyda- 
vosi ir šiurkščiais žodžiais apibardavo, nes jis gailiai verkdavo, 
vos tik ji priartėdavo. 

Jaunasis karalius kankinosi, kad tokia žiauri moteris yra ša- 
lia jo karaliaus soste, ir bijojo, kad per jos išdidumą ir nuožmu- 
mą neteksiąs valdinių meilės. Bet jis nežinojo, ką daryti, o jei 
kada bandydavo sutramdyti žmoną, ji atšaudavo jam priekaiš- 
tais ir šauksmais, kad jis turėdavo nutilti. Tačiau sūneliui pa- 
rūpino auklę, gerą ir rūpestingą merginą, kuri berniukui būtų 
gyvybės nepagailėjusi, taip pat ir vaikiukas ją pamilo, norėjo 
tik su ja žaisti, jos dainelių ir čiūčia liūlia klausytis. 

Tada atitiko dalykas, apie kurį žmonės kalbėjo visoje kara- 
liaus pilyje. 

Du dvariškiai, kurie pilyje ėjo tarnybą, kartą vidurnaktį iš- 
girdo keistą prislopintą bildesį, kuris sklido iš karalienės kam- 
bario. Atsargiai patyliukais prisėlinę prie durų, pasižiūrėjo pro 
siaurą plyšelį į kambarį. 

Jie iš siaubo apstulbo pamatę, kaip karalienė nusivelka dra- 
bužius, nusiima papuošalus ir virsta baisinga šlykštybe, sie- 
kiančia pačias lubas; šlykštybė turėjo dar susikūprinti, ji buvo 
su milžiniška galva ir didžiule burna, kurioje kyšojo aštrūs 
dantys. Bet tuo nesibaigė siaubas: staiga sudrebėjo, persiskyrė 
grindys ir išlindo milžinas, dar šlykštesnis, negu buvo netikro- 
ji karalienė. Tasai milžinas buvo visiškai juodas su didžiulėmis 
rankomis, baisiai apžėlęs ir su degančiomis akimis. Rankose 
jis laikė milžinišką dubenį, pilną kruvinų valgių. 

Abi šlykštynės pasisveikino, ir milžinas tarė: 

— Kaip gyveni, sesute, karaliaus pilyje? 

- Gerai gyvenu, - nusijuokė pabaisa moteris griausmingu 
juoku. - Visi turi klausyti ir lenktis prieš mano didybe. Tačiau 

visi jaučia mano tvirtą ranką! O kaip tau sekasi, ar klauso tavęs 
žmona? 

— Ak, neklauso, - atsakė milžinas, - nuolat verkia ir kūdikio 
ilgisi. Veltui pažadai ir grasinimai. Bet po trijų dienų tai baig- 
sis, ir ji pateks mano valdžion. 

— O dabar parodyk, ką atnešei, - paragino moteriškė. - Esu 
alkana, ir man trūksta mūsų valgymo! 

Milžinas atidengė dubenį, ir juodu rijo valgį taip godžiai, 
kad abu dvariškiai šlykštėdamiesi užsimerkė. 

Vėl atsargiai pasitraukę nuo durų, dvariškiai ilgai tarėsi, kas 
daryti. Pagaliau jie, sukaupę drąsą, nutarė rytą švintant pasa- 
kyti karaliui viską, ką yra matę. Bet karalius, išklausęs pasako- 
jimo, tik garsiai nusijuokė, girdi, jiems tik prisisapnavęs bjau- 
rus sapnas. Kur čia būsią karaliaus pilyje milžinų ir baidyklių! 

Tačiau tos dienos naktį įvyko dar kažkas kita. 

Kai auklė sūpavo sūnelį miegoti, o pati jau snaudė, prasi- 
skyrė grindys ir pasirodė graži ir liūdna moteris: labai panaši į 
karaliene, bet kur kas meilesnė ir labai nusikamavusi. Ji buvo 
apsivilkusi tik apatiniais lino drabužiais, bet juosmenį juosė 
sunki grandinė, kuri baigėsi kažkur prarajoje. 

Moteris priėjo prie lopšio, paglostė vaikutį, pabučiavo į kak- 
tą ir liūdnai jam nusišypsojo. Kažką šnibždėjo į auselę ir vėl 
plaukučius glostė. 

Kai auklė iš nuostabos atsitokėjo, kambaryje jau nieko ne- 
buvo. Akis trynėsi ir nežinojo, kas tai buvo - sapnas ar teisybė. 
Bet juk ji vis dėlto mačiusi gražią moterį su grandine apie lie- 
menį, kaip ji prie sūnelio lenkėsi ir jį glostė.: 

Kitą naktį ji stebėjo atidžiau. Ir iš tikrųjų vėl, kai jau snūdu- 
riavo, iš grindų pakilo išblyškusi moteris, kuri, vėl priėjusi prie 


ž 202 = 


lopšelio, glostė vaikutį. Auklė aiškiai girdėjo, kai atsisveikin- 
dama moteris tarė baisiai gailingu balsu: 

— Dar kartą ir daugiau niekados, mano sūneli! 

Auklė visą naktį negalėjo užmigti ir rytą, kai karalius aplan- 
kė vaikutį, papasakojo jam, ką mačiusi naktį, ir ką gražioji mo- 
teris atsisveikindama gailiai kalbėjo. 

Karalius nepatikliai kraipė galvą, visa jam rodės labai neįtiki- 
ma, ypač kai tai buvo antrasis keistas pasakojimas, bet vakare 
atėjo į savo sūnelio kambarį, apsivilkęs šarvais ir apsiginklavęs 
sunkiu kardu. 

Vidurnaktį, kai vaikutis seniai miegojo, subraškėjo grindys, 
ir vėl pasirodė moteris su didele grandine apie juosmenį. Kara- 
lius tuoj pažino ją esant savo tikrą žmoną, o kai ji pažvelgė gai- 
lingu žvilgsniu ir ištiesė jam rankas, negalėjo sulaikyti ašarų. 
Ištraukė kardą ir ėmė kapoti grandinę. Tačiau grandinė buvo 
nepaprastai stipri, o be to, bedugnėje po grindimis nuaidėjo 
toks baisus bildesys, nepakenčiamas gaudimas ir braškesys, 
tarsi visa pilis turėjo sugriūti ir prasmegti. Pagaliau karaliui 
pasisekė grandinę perkirsti ir karalienę išvaduoti. Nukirstoji 
grandinė baisiai bildėdama nugarmėjo, ir grindys užsivėrė. 

Tik dabar karalienė apkabino savo vyrą, širdingai jį pasvei- 
kino ir, džiaugsmingai verkdama, papasakojo apie savo nu- 
tikimus ir nelaimes. Karalienė papasakojo, kaip ją užpuolusi 
pamėklė, kuri atėmusi jai drabužius ir papuošalus, kaip buvu- 
si pasodinta į valtelę, kaip iš juodųjų uolų išėjęs jos pasitikti 
baisus milžinas su didelėmis rankomis ir degančiomis akimis 
ir pasveikinęs ją kaip savo žmoną. Bet ji gynusis, nenorėjusi 
būti jo žmona, geriau sutikusi kentėti visokias skriaudas, alkį 
ir kankinimus. Pagaliau ji juodųjų uolų požemiuose pažadė“ 
jusi pamėkliškam milžinui vis dėlto tapti jo žmona, jei lei- 

siąs jai triskart pamatyti sūnelį. Milžinas leidęs, bet didžiu- 
le grandine ją prikaustęs prie požemio vartų, kad negalėtų 
pabėgti. 

Ir abu, karalius ir karalienė, čia juokėsi, čia vėl verkė, vis iš 
džiaugsmo, kad karalienė išvaduota iš požemių kalėjimo. Ka- 
ralienė glaudė prie krūtinės sūnelį, kuris pabudo iš miego ir, 
matydamas savo motulę, linksmai juokėsi. 

Tačiau karalius tą akimirką puolė į savo netikrosios pačios 
kambarį, išlaužė užrakintas duris ir atsistojo akis į akį su įnir- 
šusia moterimi, kuri jau suprato, kad jos apgavystė paaiškėjo 
ir jos valdymas baigėsi. Jis nuplėšė nuo jos papuošalus ir su- 
knelę, ir tuo akimirksniu prieš jį atsirado pamėklė, kuri puolė 
ant jo baisiai rėkdama. Bet stipriam karaliui pasisekė ją įveikti 
ir mirtinu smūgiu išmesti pro langą. Ji nukrito ant uolos ir iš- 
tiško tūkstančiais gabaliukų. Tuos jos kūno gabaliukus paskui 
surinko ir sudegino ant laužo. 

Po to karalius su karaliene valdė patenkinti ir laimingi. Žmo- 
nės sužinojo, kokių kančių patyrė graži ir meili karalienė, ir 
nebuvo visoje šalyje žmogaus, kuris nemylėtų karalienės. Kaip 
anksčiau nekentė išdidžios ir žiaurios svetimšalės, taip dabar 
džiaugsmingai sveikino tikrąją karalienę. 

O sūnelis išaugo, tapo drąsiu didvyriu ir atliko daug šaunių 
žygių. Bet tai būtų jau kita pasaka. Tačiau jau laikas miegoti, ir 
turime tenkintis viena. Bet rytoj vėl, kai žvaigždės suspindės 
ir ugnis linksmai ims traškėti, paseksime kitą. 

APIE BURTŲ LUMZDELĮ 


rieš daugelį metų viename kaime gyveno senas 
“ ūkininkas, kuris turėjo tris sūnus. Jie buvo jau 


suaugę, bet tokie tinginiai, jog tokių tinginių nė 
seniausi kaimo žmonės neprisiminė. Ištisomis dienomis jie 
mieliausiai gulinėdavo, žiemą ant plačios krosnies pasikloję 
kailį, o vasarą už pirkios ant žolyno. Žiemą jie slėpdavosi nuo 
šalčio, o vasarą - nuo kaitros ir visai nesirūpino, kad jų senasis 
tėvas turi už juos plūkti. Šis žiemą malkas kapodavo, vasarą 
rugius kirsdavo ir liūdnai padūsaudavo, kad jo mitrūs sūneliai 
taip be darbo drybso. Veltui juos ragino, veltui su jais pyko- 
si, sūnūs teisinosi kuo tik galėjo; vienam galvą skauda, kitam 
pirštas sužeistas, trečiam kaulus laužo. Jauniausias sūnus, ku- 
ris buvo mažiausiai tingus, būtų gal paklausęs ir ne kartą jau 
buvo bekyląs nuo krosnies, bet vyresnieji broliai visada jį atgal 
grąžindavo, kad darbui visada užteksią laiko ir iki mirties dar 
tiek prisidirbsią, jog iki gyvo kaulo įgrisią. 

Bet vieną dieną tėvui išseko kantrybė, išsipjovė miške gerą 
lazdą ir grįžo namo smarkiai vainodamas juos: 

— Jau ilgiau žmogus negali iškęsti! Senas tėvas nuo darbo 
linksta, ojauni stiprūs bernai ant krosnies tinginiauja! Jau už- 
tektinai ilgai iš mano dubens valgėte, ir laikas patiems duonos 
kąsnį užsidirbti! Rytoj rytą vyriausiasis iškeliaus į tarnybą, po 
savaitės eis antrasis, o po keturiolikos dienų - jaunėlis. Ir žiū- 
rėkite, kad grįžtumėt namo su geru uždarbiu! 

Visi ėmė dejuoti ir šaukti, ypač vyriausiasis labai aikčiojo ir 
visas savo negalias minėjo, bet tėvas šį kartą nesileido perkal- 
bamas ir laikėsi savo. Tad rytą išėjo vyriausiasis, tėvas jam į ry- 
šulėlį duonos kepalą su sūriu įdėjo ir palydėjo jį iki kryžkelės. 

Galite tik įsivaizduoti, jog vyriausiasis neskubėjo lenktyniauti 
su kiškiais, bet slinko labai pamažėle ir atsargiai, vos koją už 
kojos vilkdamas - kairioji, dešinioji, kairioji, dešinioji. 

Taip jis įėjo į mišką, o kadangi išalko, atsisėdo po medžiu, 
nusiriekė gerą riekę duonos, užsitepė sūriu ir patenkintas 
sotinosi. Ir taip kąsnį po kąsnio valgydamas, girdi jis didžiai 
rėkiant ir pagalbos šaukiant. Nuvėžlino jis prie tos vietos ir 
mato - juodame liūne sena senutėlė. Įpuolė ten, vargšelė, iki 
juostos, visa išsipurvino, kai rankomis kapanojosi, norėdama 
iš liūno išsikrapštyti. 

Tačiau bernui nė į galvą neatėjo pagelbėti senutėlei iš liūno 
išlipti. Jam tai buvo tik gražu žiūrėti, kaip juodas purvas nuo 
senutėlės lakstė. Juokėsi net už pilvo susiėmęs, o kai iki soties 
prisijuokė, persimetė per petį ryšulėlį ir nuėjo tolyn. Priėjo jis 
gražų miestą su dideliais bokštais, puikiomis pilimis ir plačiais 
vartais ir tuoj sargybiniams iškilmingai pareiškė einąs tarny- 
bos ieškoti, bet tik lengvos, kur pernelyg nenusiplūktų, o vis 
dėlto gerą pinigą uždirbtų. 

— O, mes žinome tokią tarnybą, - juokėsi sargybiniai, - mūsų 
viešpats karalius ieško tarnų, duoda lengvą tarnybą ir žada ka- 
rališką atlyginimą. Pamėgink, gali trumpu laiku krūvą pinigų 
užsidirbti. 

Tada vyriausiasis sūnus pasibeldė į karaliaus rūmus, o ten jį 
tuoj priėmė į tarnybą, bet davė keistą darbą. 

Karalius jam sako: 

— Man ganysi kiškių bandą. Neilgai, tik savaitę. Bet gerai 
žiūrėk, kad tau nė vienas nedingtų ir vakare visą bandą par- 
gintum. Jei visą savaitę išganysi kiškius, už savaitę sumokėsiu 
atlyginimą - penkis šimtus auksinių naujai muštų! 


- 206 - 


Lengva pasakyti: ganyti kiškių bandą ir nė vieno nepra- 
ganyti. 

Vargšas piemuo kitą rytą tuoj pažino, koks tai sunkus darbe- 
lis. Vos atidarė gardo duris, kur kiškiai nakvojo, tuoj jie nukūrė 
kaip patrakę, vienas dešinėn, kitas kairėn, vienas per tiltą, o 
kitas - pro tarpą, ir po mažos valandėlės neliko visos bandos 
nė kvapo. Piemuo liūdnai laukė pievoje vienui vienas kiškių 
parbėgant iš kur nors; bet, kad ir kiek laukė, kiškių nesulaukė. 
Tad pirmąją dieną jis grįžo pas karalių neatlikęs darbo ir gailin- 
gai prisipažino, kad su kiškiais jam nepasisekę - visi iki vieno 
išsilakstę. Karalius, žinoma, su juo daug nesiterliojo: pašaukė 
tarnus, įsakė jam užmokėti penkiasdešimt kirčių per padus, o 
paskui įmesti į tamsų rūsį. Ten buvo tamsu, tik sausos plutos 
su vandeniu, o gulėti ant šiaudų buvo dar nepatogiau negu na- 
mie ant krosnies pasiklojus kailį. 

Po savaitės išsiruošė antrasis sūnus. Jis taip pat atėjo į miš- 
ką kaip tik toje vietoje, kur išsipurvinusi senutėlė po juodą liū- 
ną grabaliojosi ir pagalbos šaukėsi. 

— Tai bent juokingas dalykas, - juokėsi bernas, - niekada ne- 
teko matyti ką panašaus! 

Paskui, senutėlę palikęs liūne, nuėjo į miestą, pasirodė kara- 
liaus pilyje ir paprašė tarnybos. Ir jis turėjo ganyti kiškių bandą, 
o sekėsi jam ne kitaip kaip vyresniajam broliui: vos atidarė gar- 
do duris, kiškiai išlakstė plačiame lauke kūlversčiais, netrukus 
jų ir pėdos atšalo. Beliko jam prisipažinti, kad kiškių ganyti ne- 
mokąs, o karalius, įsakęs duoti jam penkiasdešimt kirčių, įmes- 
dino jį į kalėjimą. Dabar, ten būdami dviese, galėjo jie guostis ir 
minėti, kaip vis dėlto buvę gera kaime pas senąjį tėvužį. 

Trečiąją savaitę iškeliavo jauniausiasis sūnus, kuris turėjo 
bent gerą širdį, nors ir mielai ant krosnies pagulėdavo. Tėvas 

atsisveikino su juo, davė kepalą duonos su sūriu, ir sūnus ėjo iš 
namų kartkartėmis čia pasišvilpaudamas, čia ašarą nusibrauk- 
damas. Ir jis atėjo į mišką, o kai išgirdo gailingą šaukimą, nu- 
ėjo į tą vietą ir rado senutėlę, iki juostos įklimpusią juodame 
liūne. Tačiau jo neėmė juokas, pagalvojo, kad vis dėlto menkas 
malonumas po liūną braidyti ir išsitepti kaip maurui. Nulau- 
žęs gerą šaką, padėjo senutėlei išsiropšti į tvirtą žemę, sama- 
nomis jai drabužį aptrynė ir nuo purvo nuvalė. O kai pamatė, 
kad senutė alkanomis akimis žiūri į jo duonos riekę su sūriu, 
pasiūlė jai kampą ir labai apsidžiaugė, jog jai gardu ir juoda 
duona jai tiko. 

Senutėlė atsargiai žiaumoja duoną - turi tik du dantis, todėl 
reikia iš tiesų būti atsargiai, - o paskui į jauniausiąjį sūnų žiūri 
ir žilą galvą linguoja. Ir taip jam sako: 

— Tavo du broliai rūsyje jau sėdi, ir tau ne kitaip nutiktų. 
Bet turi gerą širdį, tai padėsiu tau ir užmokėsiu už duonelę. 
Štai imk lumzdelį, jei uždūduosi, ir labiausiai išgąsdintą bandą 
prišauksi. O jei lumzdelį parduosi, visada pas tave sugrįš. Tad 
nieko nebijok, žygiuok į karaliaus pilį ir prašyk tarnybos! 

Jauniausias sūnus pasiekė karaliaus pilį ir tuoj pasiprašė 
tarnybos. Karalius juokdamasis kalbėjo: 

— Bene prakiuro maišas su tarnais. Du jau ir taip ilsisi tam- 
siame rūsyje. Tad turėk galvoje, jaunikaiti, kad nereikėtų tau 
prisidėti prie jų draugijos. Ganysi kiškių bandą; visą savaitę 
turėsi prižiūrėti; jei nė vieno nepraganysi, teks tau penki šim- 
tai auksinių atlyginimo. 

— Tai-būtų ne tiek maža, - tarė bernas ir pareiškė karaliui, 
kad tarnybą priimąs. 

Bet rytą, kai jau išleido kiškius, taip išsigando, kad išbalo 
kaip popierius. Ir kurgi neišbals: kiškiai kūrė, kur tik kokią 

spragą rado, vienas - dešinėn, kitas kairėn, vienas - per tiltą, 
kitas pro tvorą, ir netrukus po jų tik dulkės rūko. Piemenėlis 
liūdnas nuėjo į pievą, kur turėjo ganyti, atsisėdo žolėje ir galvą 
nukorė. Dairykis nesidairęs, niekur nematyti nė kiškio plauke- 
lio. Nenorėjo nei valgyti, nei kalbėti. „Tai jau aišku, - tarė pats 
sau, - kad su broliais visi trys gulėsime rūsyje ant šiaudų. Kur 
čia suvaikysi kiškius! Ir kaip juos vakare surinksi krūvon!“ 

Tačiau vakare, kai jau temo, atsiminė, kad senutėlė davė jam 
lumzdelį. „Hm, lumzdelis! Kam jis man?“ - mąstė. Išsitraukė jį 
iš kišenės, o tai būta visai paprastos dūdelės, nieko joje nebuvo 
stebuklingo. „Toks lumzdelis, - ranka jį pasvėrė. - Už grašį gali 
tokį mugėje nusipirkti!" 

Papūtė jį, ir iš karto iš visų pusių ėmė lėkti kiškiai, tas iš de- 
šinės, o kitas - iš kairės, ir netrukus aplink piemenuką jų buvo 
visa banda. Papūtė antrą sykį - kiškiai išsirikiavo, tarsi būtų 
avys, papūtė trečią sykį - ir kiškiai nušokavo karaliaus žardžio 
link, nė vienam iš jų nė į galvą neatėjo pabėgti. 

— Tai burtai, - stebėjosi jaunikaitis, - o tokiam lumzdeliui iš 
tikrųjų nėra kainos. 

Bet jis buvo patenkintas, šypsojosi ir karaliui mandagiai 
pranešė, kad laimingai grįžęs su banda iš ganyklos. 

Galite tik sau pamanyti, kaip stebėjosi karalius, pamatęs 
kiškių bandą paklusniai striksint. Kraipė galvą, bet visa buvo 
kaip reikiant: kiškiai buvo garde, nė vienas nedingo, o pieme- 
nukas sau švilpiniavo. Skaniai pavakarieniavęs, jis atsigulė ir 
kietai išmiegojo. Kai ir kitą vakarą visus kiškius parginė, ka- 
raliui baisiai graužė galvą: „Bet mes tau, paukšteli, rasim vais- 
to ,- kalbėjo sau ir nusiuntė kambarine, kad pasislėpus lanko- 
je, kalnelio papėdėj, visa gerai sužiūrėtų ir paskui vakare apie 
viską pasakytų teisybę. 

Kambarinė paklausė, pievoje pakalnėje pasislėpė, visą dieną 
nejudėdama pragulėjo, o jos akys kaip ylos. Žiūri, žiūri ir gerai 
mato: kiškiai išlakstė į visas pasaulio šalis, bet piemenukas dėl 
to visai nesijaudina, pievoje į žolę atsigulęs snaudžia iki vaka- 
ro; paskui atsikelia, išsitraukia iš kišenės lumzdelį, papučia, ir 
štai iš visur lekia kiškiai, papučia antrą sykį - kiškiai rikiuoja- 
si, papučia trečią - kiškiai namo liuoksi. 

Parskubėjo kambarinė ir viską papasakojo karaliui, kokius 
burtus ganykloje išdarinėjęs piemuo. 

— Tą lumzdelį turiu iš jo paimti geruoju ar piktuoju, - nu- 
sprendė karalius ir paliepė kambarinei rytoj nueiti pas pieme- 
nį ir iš jo nupirkti lumzdelį. 

Taip ir įvyko. Piemuo sau patogiai žolėje lepinosi, niekur ne- 
matyti kiškių nė pėdsako, o tada atėjusi kambarinė ėmė kauly- 
ti, kad piemenukas parduotų jai lumzdelį, kurį turįs kišenėje. 

— Aha, - nusijuokė tyliai piemuo, žinodamas, kad jo paslap- 
tis jau paaiškėjo. O balsu sako: 

— Tas lumzdelis labai nuostabus daiktas ir man gerai pasi- 
tarnauja. Negaliu jo parduoti pigiai, nes sunkiai gaučiau pirkti 
kitą tokį. Bet galėčiau jį parduoti už šimtą auksinių, o prie to 
dar turėtumėte pridėti sruogą plaukų nuo savo galvos. 

Nors kambarinė ilgai spyriojosi, nes šimtas auksinių būta di- 
delių pinigų, taip pat turėjo dar duoti išpešti plaukų! Pagaliau 
ką beveiksi, sumokėjo piemeniui šimtą auksinių, o jis išpešė 
jai sruogą plaukų, kad pakaušyje liko jai gera plikė. Kambarinė 
gavo lumzdelį, bet dar nespėjo prieiti prie pilies, kai lumzdelis 
jai iš rankos ištrūko ir fit, fit dievaižin kur dingo. 

Karalius ją, žinoma, smarkiai išplūdo, širsdamas, kad ji nie- 
ko doro nesugebanti. Išmesti vėjais šimtą auksinių, duoti iš- 
pešti plaukų ir pagaliau grįžti namo tuščiomis rankomis! Nors 

kambarinė atkakliai verkė ir prisiekinėjo viską kaip reikiant 
padariusi, bet kas iš to, kad niekur nėra lumzdelio! 

Todėl kitą dieną karalius pasiuntė princesę, kad toji geriau 
sutvarkytų šį reikalą. Princesė buvo jauna ir gudri, nesileisda- 
vo prigaunama, todėl karalius manė, kad lengvai suvystysianti 
piemenį. Piemuo žolėje lepinasi, princesė, eidama jo link, jau 
iš tolo šypsojosi. 

— Parduok man, piemenuk, tą savo lumzdelį, - kaulija labai 
maloniu balsu. 

— Lumzdelį? - gudrauja piemuo. - Ak, mieloji, princesike, 
nenoriu jo netekti. Kuo aš linksminsiuos, kai man bus gany- 
kloje liūdna? 

Bet princesė vis jį speitė, plaukus jam glostė ir meiliai šyp- 
sojosi. 

— Na,jei taip gražiai prašote, - pagaliau nusileido, - parduo- 
siu jums lumzdelį, bet tai nėra pigus daiktas. Jis kainuoja du 
šimtus auksinių ir priedo auksinį žiedelį nuo jūsų pirštelio! 

— Bet tai brangu, - šaukė princesė, tačiau piemuo nesutiko 
nusileisti nė auksinio, tad princesė turėjo pakloti du šimtus 
auksinių ir dar pridėti savo žiedelį. 

Ji netoli paėjo, kai lumzdelis ėmė veržtis iš jos rankos. Nors 
pirštus gniaužte gniaužė, vis dėlto lumzdelis ištrūko lauk ir 
purptelėjes nuskrido atgal pas piemenį. 

Karalius jau buvo belaukiąs vartuose, bet princesė grįžo gai- 
liai raudodama, kad tas piemuo paskutinis sukčius: lumzdelį 
pardavęs už du šimtus auksinių, bet šis jai iš rankos išskridęs. 
Tada karalius dar labiau supyko, ją išbarė, kad esanti kvailiau- 
sia mergšė pasaulyje, ir nutarė pats eisiąs lumzdelio pirkti. 

Aišku, jis ėmėsi to gudriau už kambarinę ir princesę. Kad 
piemuo jo nepažintų, persirengė apiplyšusiais drabužiais kaip 

vargingas elgeta, o lumzdeliui pasiėmė gražią tvirtą dėžutę su 
gera spyna ir dideliu raktu. Bet piemeniui taip lengvai akių ne- 
apdumsi: vos karalius tarė pirmąjį žodį, pažino karališkąją di- 
denybę ir su apiplyšusiomis drapanomis. Karalius labai prašė 
ir nenorėjo be lumzdelio grįžti. 

— Na, gerai, parduosiu jį, - juokėsi piemuo, - bet turite gražų 
pinigą pakloti. Trys šimtai grynų auksinių ir, be to, dar dvide- 
šimt penki kirčiai per padus, kitaip lumzdelio nematysite kaip 
savo ausų! 

— O tu nedoras begėdi! - karščiavosi karalius, bet piemuo 
nesutiko nuleisti nė vieno auksinio, nė vieno kirčio. Tad ka- 
raliui noromis nenoromis reikėjo išdėti gražią krūvą auksinių, 
kol jų buvo trys šimtai, o paskui gulti į tarpuvagę ir atsiimti 
iš piemens dvidešimt penkis gerus kirčius per padus. Aišku, 
karalius dantimis griežė ir tylomis žadėjo baisiai atkeršyti pie- 
meniui, bet nieko negalėjo padaryti, o kirčiai kas kartą buvo 
skaudesni. 

Paskui jis pakilo nuo žolės, pasipurtė ir pasiėmė pirktąjį 
lumzdelį. 

„O dabar, berneli, po tavo burtų, - mąstė patenkintas, - šian- 
dien vakare kiškių neparginsi, tai gali tikėtis pirties, kurią tau 
paruošiu. Įsakysiu tave kankinti, svilinti įsakysiu ir vėl atgausiu 
visus auksinius. Tu dabar juokies, bet vakare juoksiuosi aš!" 

Įdėjęs lumzdelį į dėžutę, rūpestingai užrakino, o raktą paslė- 
pė kišenėje. 

— Taigi, lumzdeli, - džiūgavo, - esi gerai paslėptas dėžutėje! 

Bet kai parėjo namo ir atsargiai atidarė dėžutę, lumzdelio 
nebuvo nė pėdsako. Dievai žino, kada ir kaip išskrido! O po 
menkos valandėlės piemuo gena kiškių bandą, visus juos turi, 
nė vieno netrūksta! Tada karalius negalėjo jau iškesti, įširdo, 

visus plūdo, bet pažadas yra pažadas: praėjo savaitė, kai pie- 
muo dovanai išganė kiškių bandą, taigi jam priklausė atlygini- 
mas. Tačiau karalius jam sako: 

— Savo algą jau esi iš mūsų išmilminęs, o tai nebuvo garbin- 
ga, kad mums pardavei lumzdelį ir vėl jį pasičiupai. Bet tiek to, 
pasilik pinigus, taip pat gausi atlyginimą, tik rytoj turėsi prieš 
dvariškius išpilti maišą tiesos. 

— Pilną maišą tiesos? O kas tai?- pasiteiravo piemuo. 

— Tai jau tavo reikalas, - nusišiepė karalius, džiaugdamasis, 
kad vis dėlto piemeniui paspendė gudrias žabangas. 

Rytą, karaliaus menėje susirinko visi dvariškiai ir tarnai, 
kartu su jais atėjo ir kambarinė su išpeštais plaukais, atėjo ir 
princesė, ir karalius išdidžiai atsisėdo į sostą. 

Paskui atvedė piemenį, kuris turėjo palaikį maišą, pilną sky- 
lių ir lopų. 

— Ar tai tavo maišas tiesos? - juokėsi karalius. - Juk pro sky- 
les viskas išbirs ir tiesa pradings! 

— Ak ne, karaliau, - tarė piemuo, - manau, kad maiše dar 
daug liko, malonėkite man pasakyti, kai pasieksiu dugną. 

Griebė maišą, žinoma, nieko neištraukė, bet, žiūrėdamas į 
delnus, sako: 

— Esu jauniausias iš trijų brolių, o tėvas išsiuntė mus tarnau- 
ti, ir ganėm mes karaliui šimtą kiškių. 

— Tai tiesa, - juokėsi karalius, - taip pat tiesa, kad abu tavo 
broliai sėdi rūsyje ant šiaudų. 

— Bet aš turėjau stebuklingą lumzdelį, - antrą kartą griebė į 
maišą piemuo, - ir išganiau visą bandą, o už tai man priklauso 
penki šimtai auksinių. Ir pirkėjai nuo manęs pirko lumzdelį, 
pirmiausia kambarinė, kuri už jį davė šimtą auksinių ir sruogą 
plaukų nuo galvos. Štai jie! 

— Na, tai irgi tiesa, - tarė karalius, bet mažiau džiaugdama- 
sis, kai piemuo rodė visiems dvariškiams plaukus. 

— Paskui atėjo princesė ir už lumzdelį davė du šimtus auksi- 
nių ir prie jų aukso žiedą. 

— Ir tai tiesa. 

— Pagaliau atėjo senas elgeta, bet iš tikrųjų tai buvo mūsų ka- 
ralius, jis už lumzdelį davė tris šimtus auksinių ir gavo dar... 

— Na, jau gana! -- piktai suriko karalius, neleisdamas jam 
baigti. - Juk matom, kad pasiekė dugną ir visą maišą tiesos 
pažėrė! 

Karaliaus iždininkas atėjo su auksiniais ir ėmė skaičiuoti, 
kol jų suskaičiavo visus penkis šimtus. Piemuo susižėrė, padė- 
kojo ir pagaliau tarė: 

— Galėtum daryti dar nedidelį mainą. Princesei grąžinu šitą 
žiedą, o aš gaunu savo du brolius iš rūsio! 

— Su didžiausiu džiaugsmu! - lingavo galvą karalius, - kam 
turiu šerti du niekdarius! Auksinio žiedo jie tikrai neverti! 

Piemuo žemai nusilenkė karaliui, princesei bei visai ponijai 
ir linksmas išėjo iš karaliaus pilies. Kaip nesidžiaugs, kad tar- 
nyba baigėsi, o kišenėje linksmai skambčiojo auksiniai! Blo- 
giau buvo broliams, kuriems kalėjimo maistas pernelyg mažai 
ėjo į kūną, jog buvo vieni kaulai ir oda ir silpni kaip musės. 
Tad, prieš iškeliaudami į gimtąjį kaimą pas senąjį tėvą, apsi- 
stoję smuklėje prie vartų, iki soties prisivalgė ir atsigėrė. Vėl 
grįžus linksmai nuotaikai, jie uždainavo, o jaunėlis išgėrė už 
senutėlę, kuri miške pakliuvo į juodą liūną. 


TRYS ŠUNYS PAGALBININKAI 


yveno viena vargšė našlė, jau sena ir negalinga, 

i424| kuri turėjo vienintelį sūnų. Visas jų turtas buvo 
apgriuvusi lūšna pamiškėje ir trys paršiukai. 


Kiekvieną dieną sūnus juos išgindavo į ganyklą. Ganykloje 
piemenukui labai patiko, nors ji buvo miško kirtime, kur visą 
dieną nieko nematydavo. Bet jis, pasidaręs lumzdelį, sėsdavo 
ant medžio, grieždavo, ir taip jam bėgo laikas. O vakare par- 
gindavo savo paršiukus atgal į lūšną. 

Vieną dieną jis vėl taip sėdėjo ir griežė. Reikia pasakyti, kad 
buvo išmokęs labai gražiai griežti. O tuo kartu per mišką ėjo 
senas ir stiprus vyras, visas rudas ir su didele barzda. Jis ve- 
dėsi didelį ir gražų šunį. Kai jaunikaitis jį pamatė, pagalvojo 
sau: „Kaip būtų gera, jeigu turėčiau čia, miške, tokį šunį! Nieko 
nereikėtų bijoti, tarsi su manimi miške būtų bičiulis.“ 

Senis sustojo, lyg būtų įspėjęs jaunikaičio mintį. Valandėlę 
pasiklausė, kaip jis lumzdeliu griežia, o paskui tarė: 

— Ar patinka tau šitas šuo? 

— Patinka. 

— O norėtum tokį turėti? 

— O, su dideliu džiaugsmu! 

— Tai parduosiu tau šunį! 

— Bet aš neturiu pinigų, nė mama neturi, mums niekas ne- 
priklauso, tik lūšna pamiškėje. 

— Bet turi paršiukus. Pasikalbėkime: aš duosiu tau šunį, o tu 
man - paršiuką. 

Jaunikaitis valandėlę susimąstė. Buvo gaila duoti paršiuką, 
bet šuo buvo toks didelis ir grakštus. Kai į jį pasižiūrėjo, sukirto 
rankas su seniu, kad maino paršiuką. Senis, atidavęs šunį, sako: 

— Neblogą sandėrį padarei, nesigailėsi. Mat šitas šuo nėra 
šiaip sau paprastas šuo. Jis vardu „Čiupk!“ ir čiumpa viską, ką 
jam įsakysi. 

Vakare sūnus ginė namo du paršiukus ir šunį. Bet motina, 
pamačiusi, ką parvedė, labai supyko ir ėmė smarkiai rėkti. Pri- 
kaišiojo sūnui, kad jai padaręs didelį nuostolį, ir pagaliau, grie- 
busi pagalį, gerai iškaršė jam nugarą. Liūdna buvo tą vakarą 
miegoti piemenukui, bet vis dėlto iš savo vakarienės numetė 
gabalą duonos po lova, kur atsigulė išmainytasis šuo. 

Kitą dieną jis vėl ginė į ganyklą, o kai lumzdeliu užgriežė, šuo 
striktelėjęs ėmė taip linksmai šokti, kad buvo malonu žiūrėti. 
Tuo laiku vėl atėjo tasai rudas ir barzdotas senis ir vėl turėjo 
su savimi šunį, tik dar didesnį ir augesnį. Piemuo pagalvojo: 
„Tai būtų smagu turėti du šunis! Šoktų kartu, ir būtų gražus 
reginys! 

Senis sustojo ir vėl pasiūlė šunį mainyti. Dabar piemenukas 
jau gerokai sumišo, bet šuo buvo toks gražus ir stiprus, kokio 
niekada nebuvo matęs, tai pagaliau, sukirtęs su seniu rankas, 
atidavė jam paršiuką ir pasiėmė iš jo šunį. O senis sako: 

— Pardaviau tau nepaprastą šunį. Tokio kito šuns nėra visa- 
me pasaulyje. Vadinasi jis „Plėšk!“, o kai jam taip sušuksi, jis 
suplėšys ir sudraskys viską, ką jam įsakysi! 

Bet namie užvirė pragaras, kai senoji motina pamatė, ką sū- 
nus parsiveda namo. Plūdo jį baisiau negu vakar, sumušė iki 
kraujų, o vakarienei jam padavė labai ploną riekutę. Bet pie- 
menukas ir nuo jos nulaužė gabalėlį ir numetė abiem šunims 
po lova. 

Trečią dieną jis vėl buvo su abiem šunimis ganykloje, ir šie 
taip šokinėjo pagal jo muziką, kad jis pralinksmėjo ir užmiršo 
motinos pyktį. Ir vėl atėjo senis, turėjo jis labai puikų, grakštų 

ir akylą šunį, kuris vis ausis buvo pastatęs, tarsi būtų atidžiai 
klausesis. 

Tas šuo piemenukui iškart patiko. „Kad jį turėčiau! - šovė 
galvon mintis. - Tai būtų smagu miške!“ 

— Ar norėtum ir trečiojo šuns? - paklausė senis. 

— Norėčiau, bet mama pyktų, - atsakė piemenukas. 

- Tik mainyk, neprakiši! - patarė senis, taigi piemenukas, 
atidavęs paskutinį paršiuką, pasiėmė šunį. 

— Tik nemanyk, kad tau blogai pardaviau, - kalbėjo senis 
skirdamasis. - Toks šuo kainuoja didelius pinigus. Vadinasi 
jis „Klausyk!“ ir jo tokia gera klausa, kad viską girdi per kelias 
mylias. Niekas nuo jo nepaspruks, nors geriausiai slėptųsi. Pa- 
galiau girdi, net kaip žolė auga, kaip medžiai žydi. 

Toks šuo iš tiesų buvo puikus dalykas, ir kas žino, ar yra an- 
tras panašus šuo pasaulyje. Bet motina ėmė gailingai raudoti, 
kai vietoj paršiukų pamatė tik tris šunis, ir išvarė sūnų iš pir- 
kios. O jau buvo tamsi naktis, miškas juodavo. 

Piemenukas liūdnas stovėjo pamiškėje, bet trys šunys apie jį 
linksmai bėgiojo ir lojo. „Klausyk!“ karpė ausimis ir jau kūrė į 
mišką. „Čiupk!“ ir „Plėšk! leidosi paskui jį, ir pasidarė linksma 
medžioklė, nes po trumpos valandėlės šunys grįžo su turtingu 
laimikiu, atnešė kelis kiškius, fazanus, elnią, net ir šerną. Kai 
senoji motina pamatė, ką šunys per trumpą laiką sumedžiojo, 
liovėsi pykti, nes matė, kad šunys jai daug kartų atsilygino už 
paršiukus. Tada piemenukas vėl atsigulė į lovą, po kuria mie- 
gojo trys šunys: „Čiupk!“, „Plėšk!“ ir „Klausyk!“. 

Kiekvieną dieną sūnus išeidavo medžioti, ir netrukus jie tu- 
rėjo lūšnoje tiek atsargų, kad nė vietos jiems neliko. Todėl sū- 
nus išsiruošė į turgų mieste, kad truputį atsargų parduotų, o 
visi trys šunys jį lydėjo. 

Jam pasisekė laimingai viską greitai ir gerai parduoti, o paskui 
užėjo į smuklę. Pavalgė, taip pat šunims užsakęs truputį ėdesio, 
paskui ėmė griežti lumzdeliu, o šunys prie smuklės taip gražiai 
šoko, kad tuoj iš visų pusių subėgo žmonių. Dar niekas nebu- 
vo matęs, kad šunys mokėtų taip gražiai šokti, taip lankstytųsi 
ir šokinėtų kaip patyrę šokėjai, ir visi stebėjosi ir gyrė šunis. 
Smuklininkas, tai matydamas, nė grašio neėmė iš piemenuko 
už valgį. Netgi atsirado toks turtuolis, kuris panoro iš vaikino 
nupirkti visus tris šunis, bet piemenukas pasakė, kad už jokius 
pasaulio turtus jų neparduosiąs - jie esą jo geri bičiuliai. 

Kai baigėsi spektaklis, smuklininkas tarė: 

— Gaila, kad tavo šunų nemato mūsų karalius. O jis tikriau- 
siai pasijuoktų ir pasilinksmintų savo nelaimėje. 

— Karalius? Ir nelaimingas?- stebėjosi piemenukas, nes jam 
nė į galvą neatėjo, kad karalius galėtų būti nelaimingas. 

— O, taip, jis nelaimingas. Ir labai nelaimingas. Bet tu, būda- 
mas vis miškuose, nesi girdėjęs, kokia baisi neganda jį ištiko. 

Tada piemenukas labai prašė, kad smuklininkas jam papasa- 
kotų apie karaliaus nelaimę, ir smuklininkas, paklausęs prašy- 
mų, papasakojo jam, kas nutiko karaliaus pilyje. 

— Mūsų karalius labai geras ir labai teisingas. Nieko ne- 
skriaus, kiekvienam padės, kiekvieno išklausys. Bet mažai jis 
yra nusijuokęs nuo to laiko, kai mirė jo pati karalienė - bus jau 
pora gerų metų. Jam liko trys princesės, tokios gražios, kad 
gražesnių negali nė įsivaizduoti, daug gražesnės negu angelų 
paveikslai bažnyčioje. Bet kai tos princesės gimė, visada prie jų 
lopšio ateidavo senutė. Tai buvo deivė, kuri kiekvienam likimą 
išpranašauja. Ir toji deivė kas vakarą princesėms išpranašau- 
davo, kad iki dvidešimt metų amžiaus negalinčios pasirodyti 
lauke, nes joms gresiąs didelis pavojus. Todėl karalius pastaty- 

dino gražų bokštą, ten įrengė princesėms puikius kambarius, 
vienas auksas ir brangūs audiniai, atsiuntė joms ten kambari- 
nių, muzikantų ir juokdarių, kad jas nuolat linksmintų ir prin- 
cesėms bokšte nebūtų nuobodu. Taip gyveno visos trys prin- 
cesės bokšte ir niekada iš jo neišėjo iki to laiko, kai prieš dvejus 
metus kilo tas baisusis karas. Paskui karalius su kariuomene 
turėjo išeiti į karą ir labai rūpinosi dėl princesių, kad jų neištik- 
tų kokia nelaimė. Sargybiniams ir kambarinėms griežtai įsakė 
kuo atidžiausiai saugoti princeses ir, grasindamas griežčiau- 
siomis bausmėmis, prisakė neišleisti princesių nė vieną žings- 
nį iš bokšto. Jis iškeliavo, kovojo ir garbingai nugalėjo, bet tuo 
tarpu vieną dieną princesėms pasidarė bokšte labai liūdna, ir 
jos gailiai dejavo, kad negalinčios nei pajudėti, nei linksmai po 
žolyną palakstyti. Girdi, menkiausias ir vargingiausias elgeta, 
ir tas galįs džiaugtis dieviška saulyte giedroje padangėje, kad 
bokšte sėdį tik piktadariai, kurie pridarė daug baisių nusikal- 
timų. Princesės, labai verkdamos, atkakliai prašė, kad sargy- 
biniai leistų jas bent ketvirčiui valandos į sodą, kur palaksty- 
siančios, pašoksiančios ir gėlių prisiskinsiančios. Pagaliau sar- 
gybiniai nusileido prašymams, manydami, kad nieko čia bloga 
ir kad per ketvirtį valandos negalį princesėms kas nutikti, 
jeigu jie budėsią. Tad princesėms atvėrė vartelius, jos išbėgo į 
sodą, ėmė lakstyti tarp gėlių, bet vienu akimirksniu viršum jų 
nusileido baisus juodas debesis. Iš to debesies iššoko trys grės- 
mingi milžinai, tie, kurie žemės gelmėse esti, iššokę pasigriebė 
po princesę, ir nespėjo sargybiniai atsipeikėti, kai debesis din- 
go, taip pat dingo milžinai su princesėmis. Kiekvienas patikės, 
koks kilo dėl to dejavimas ir šauksmas. Visi sargybiniai išlaks- 
tė po pasaulį, paskui juos kambarinės, nes kiekvienas bijojo 
karaliaus pykčio. O kai grįžęs iš karo karalius išgirdo, kas nu- 

tiko jo dukterims, tik rankas laužė, plaukus rovėsi ir vis šaukė 
princeses. Į visas puses išsiuntė išmintingiausius žmones ieš- 
koti, bet visi grįžo tuščiomis rankomis, ir tada karalius įsakė 
paskelbti: kas rasiąs princeses ir išvaduosiąs iš požemio milži- 
nų valdžios, tas gausiąs vieną į žmonas ir tiek lobių iš karaliaus 
saugyklų, kiek pasirinksiąs ir panešiąs. Suprantama, atsirado 
daug žmonių, kurie panoro lobių ir princesės, - kilmingų didi- 
kų, karalaičių iš svetimų šalių, riterių, išminčių, bet visa veltui. 
Kiekvienas iš jų grįžo tuščiomis rankomis, tad karalius sėdi 
liūdnas ant pilies pylimo, dūsauja ir princesių laukia. 

— Tai eisiu bent karaliaus paguosti, - tarė piemenukas, - 
mano šunys jam parodys šaunų dalyką. 

Kitą dieną jis iš tikrųjų iškeliavo. Vis ėjo ėjo su šunimis, kol 
priėjo karaliaus pilį. Karalius sėdėjo ant pylimo, dairėsi tolyn, 
buvo liūdnas ir sulysęs; vien tik dūsavo, parėmęs galvą ran- 
ka. Piemenukas sustojo, išsitraukė lumzdelį ir ėmė birbinti 
linksmą dainelę, o šunys leidosi taip smagiai šokti, kad subėgo 
dvariškiai, generolai ir ministrai, o pats karalius truputį nusi- 
šypsojo. Kai piemenukas baigė, karalius jam padėkojo už tokį 
gražų reginį ir paklausė jį, ko prašąs už savo meną. 

— Nieko neprašau, - atsakė piemenukas, - tik prašau leisti 
man ieškoti princesių ir taip pat joms suteikti tokią pramogą. 

— Ak, mielas jaunikaiti, - liūdnai kalbėjo karalius, - kodėl 
turėčiau neleisti! Bet kiek jau prieš tave buvo išėję narsių ir iš- 
mintingų žmonių - visi grįžo su gėda ir tuščiomis rankomis! 

— Vis dėlto aš mielai išmėginčiau savo laimę, - spyrėsi pie- 
menukas. 

— Ką gi, negaliu tavęs laikyti, - tarė pagaliau karalius, - jei 
tau pasiseks, ko imiesi, noriu tau išlaikyti žodį, nes ir tavęs 

laukia atlyginimas, kaip ir kiekvienam kitam, ir mano karališ- 
kas dėkingumas! 

Tad piemenukas iškeliavo ieškoti trijų karaliaus dukterų, 
kartu ėjo visi trys šunys, kurie linksmai bėgo, džiaugsmingai 
lodami, daug maisto jam sumedžiodami. Kelionė buvo links- 
ma, nes jie ėjo per kaimus, per miestus ir kalnus, matė visokių 
kraštų ir sutiko įvairiausių žmonių, bet princesių vis nebuvo 
jokio pėdsako. 

Tada kartą, kai jie ėjo per kalnus, „Klausyk!“ sulojo ir pasilei- 
do bėgti vis atsigręždamas, tarsi ragindamas kitus greitai eiti 
paskui jį. Jie brovėsi per krūmus, kopė uolomis, laipiojo per 
senus kelmus, kol pagaliau priėjo didelę angą kalne. Ji buvo 
užversta tokiu dideliu akmeniu, jog piemenukas negalėjo jo nė 
pajudinti. 

Bet štai pribėgo šunys „Čiupk!“ ir „Plėšk!“, griebė dantimis 
akmenį, įsiręžė, spustelėjo, ir žiū, akmuo sueižėjo, po trumpos 
valandėlės uoloje anga buvo atvira, tad visi keturi galėjo pato- 
giai įeiti į kalną. Jie ilgai ėjo tamsiais koridoriais, kol pagaliau 
įėjo į erdvią ir šviesią menę, kurios sienos buvo išklotos nuo- 
stabiais brangiais akmenimis, o palubėje kabojo daugybė spin- 
dinčių žibintų. Salėje prie auksinio ratelio sėdėjo daili princesė 
ir verpė auksinius siūlus. 

Princesė nustebo, išgirdusi traškėjimą ir žingsnius, pama- 
čiusi tris šunis ir po tiek daug laiko vėl žmogų! Pašokusi nuo 
ratelio, metusi siūlus, tuoj ėmė klausinėti piemenuką, kas jis 
ir iš kur ateinąs. Piemenukas papasakojo, princesė klausėsi, o 
trys šunys sugulė ant žemės prie jų kojų. 

Bet staiga princesė pašoko ir išgąstingai sušuko: 

— Bėkite iš kalno, kiek kojos neša! Jaučiu, kad jau grįžta mil- 
žinas! Jau iš tolo po juo žemė dreba. Vargas jums, jei užtiks 

jus čia, savo požemių rūmuose! Niekas iš jūsų neišeis gyvas į 
dienos šviesą! 

Bet piemenukas tik nusijuokė ir sakė, kad palauksiąs atei- 
nant milžino ir mielai su juo susipažinsiąs. O šunys pritardami 
linksmai sulojo. 

Tuo metu su didžiausiu triukšmu ir dundesiu įsirito į kalną 
milžinas, didelis ir baisus pažiūrėti, labai niršdamas, kad rado 
nuverstą akmenį ir laisvą įėjimą į kalną. 

— Kas išdrįso įsibrauti į mano karalystę? - riaumojo jis jau iš 
tolo, o jo akys švietė. 

— Aš! - atsiliepė piemenukas, drąsiai atsigręždamas į milžiną. 

— Tu? Cha cha, vargšeli! - juokėsi milžinas, kad net požemio 
menės drebėjo. 

— Taip, aš! O princesę išsivesiu kartu ir su tavimi atsiskaitysiu! 

— Oho, oho, tik ne taip smarkiai! - vis juokėsi milžinas. - Tai 
aš pirmiau su tavimi trumpai susidorosiu! 

Bet nespėjo jis pulti ant piemenuko, kai sulojo „Klausyk!“ 
LT „Čiupk!“, „Plėšk! griebė milžiną, kandžiojo, užgulė ant jo ir 
sudraskė jį į tūkstantį gabaliukų. 

Kai princesė pamatė, kad iš baisiojo milžino lieka tik ant že- 
mės išmėtyti gabalai ir jau nereikia jo bijoti, apkabino pieme- 
nuką ir karštai jam dėkojo. Paskui kalne jie ilgai netruko, atri- 
so milžino žirgą, dar pasirinko lobių, sukrovė juos ant žirgo ir 
netrukus vėl atsidūrė žemės paviršiuje, keliavo tolyn. 

Paskui jie ilgai klaidžiojo, labai ilgai. Tik vieną kartą „Klau- 
syk!" pakarpė ausimis, ir šunys pasileido į priekį, o kai pieme- 
nukas su princese juos pavijo, šunys jau buvo beverčią uolos 
vartus, kurie vedė į požemio karalystę. Netrukus kelias į kalno 
vidų buvo laisvas ir piemenukas su princese ir šunimis veržėsi 
vidun, tik žirgą su lobiais pririšo prie medžio pakalnėje. 

Erdvioje kalno menėje jie rado antrąją princesę, kuri auksu 
siuvinėjo baltoje drobėje. Kai išgirdo žingsnius, ji tuoj pašoko, 
apglėbė seserį ir sveikino ją džiaugsmingai verkdama, bet tuoj 
ėmė prašyti, kad juodu kuo greičiau pasišalintų, nes baisusis 
požemio milžinas jau parjojąs, kad jau girdinti jo žirgo kanopų 
bildesį. 

Žinoma, piemenukas nepaklausė, bet laukė milžino, o kai 
milžinas su baisiu triukšmu ir didžiai plūsdamasis įvirto į 
kambarį, užsiundė ant jo šunis, ir nors milžinas visomis jė- 
gomis gynėsi, nuo stiprių šunų neišsigelbėjo, tad ir jo kūnas 
gulėjo sudraskytas į tūkstantį gabaliukų ant požemio menės 
grindų. 

Išvaduotoji princesė nuoširdžiai padėkojo piemenukui ir vėl 
apsikabino su seseria, paskui visi išsiruošė, paėmė lobių ir su- 
krovė juos ant žirgo. 

Po ilgo laiko jie atkeliavo į vietą, kur gudrusis „Klausyk!“ ap- 
tiko milžino slėptuvę. O kai šunys atvėrė akmenį ir visi suėjo 
į kalną, rado princesę, tų seserų jauniausią ir gražiausią. Ji sė- 
dėjo puikioje menėje, audė puošnų kilimą ir gailiai verkė. 

Ji įspėjo juos, kad bėgtų, milžinas esąs neregėtai žiaurus ir 
stiprus, bet piemenukas juokėsi, kad susidorosiąs ir su tre- 
čiuoju milžinu, jeigu dviejų pirmųjų neišsigandęs. 

Bet trečiasis milžinas buvo gudresnis negu jo broliai. Patyrė, 
kaip jie žuvo, ir jautė, kas jo laukia. Todėl kai pamatė įėjimą į 
kalną atvirą, tuoj suprato, kad jo valanda išmušė. „Matyt, jėga 
daug nepadarysiu, jei nė mano broliai nieko nepadarė ,- manė 
sau. Bet kur neužtenka jėgos, padeda klasta. Todėl į kalną ir į 
mene įėjo labai meilus, juokėsi ir sveikino piemenuką. O savo 
žmonos seserims vis šnekėjo, kad jo nebijotų, jų nenuskriau- 
siąs. Jis tuoj įsakė princesei palikti kilimą ir patiekti vaišes. 

Svečiai tikriausiai esą pavargę ir alkani. Taip jis kalbėjo ir vis 
dairėsi į šunis, kurie sugulė šalia piemenuko ir neramiai urzgė. 
Valgis buvo geras, bet sūrus, todėl visus kankino troškulys. 

— Galiu jums pasiūlyti geriausio vyno, kokio dar niekada gy- 
venime nesate gėrę, - kalbėjo milžinas. - Netoli nuo čia ver- 
žiasi geriausio vyno šaltinis. Tik gaila, kad nėra kas pasiųsti 
vyno! 

— Bet tai maža bėda, - tarė piemenukas, kurį apgavo milži- 
no gerumas. - Mano šunys išmokyti, kad ir vandens atneš. Ei, 
„Čiupk!“, bėk vandens! 

Tačiau šuo nenorėjo, inkštė ir vis piemenukui prie kojų gulė. 
Tas supyko, kad šuo jo neklauso, ir išmetė jį lauk. Bet laikas 
bėgo, ėjo minutė po minutės, o šuo negrįžo. Todėl piemenukas 
nusiuntė antrąjį šunį pirmojo pasitikti. Kai nė „Plėšk!“ ilgai 
negrįžo, milžinas truputį pašiepiamai juokėsi: 

— Vis dėlto neatrodo, kad tie tavo šunys būtų paklusnūs ir 
gerai išmokyti. 

Piemenukas susigėdo ir nusiuntė paskutinį šunį, kad par- 
vestų kitus. Bet „Klausyk! spyrėsi, glaudėsi prie kojų ir gailiai 
inkštė. Reikėjo jį jėga išvaryti. 

Bet vos visi trys šunys buvo jau toli nuo požemio kambario, 
milžinas pakilo, čiupo nuo sienos didžiulį kardą ir jau nesi- 
juokdamas piktai sušuko: 

— Dabar tau galas! Atkeršysiu ir už savo nelaimingus 
brolius! 

Princesės, apimtos siaubo ir gailesčio, graudžiai verkė, bet 
piemenukas ramiai tarė: 

— Gerai! Jei reikia mirti, mirsiu tik vieną kartą. Su saule ne- 
gyvensiu. Bet jei lemta čia, kalne, galą gauti, reikalauju malo- 
nės paskutinį kartą pagriežti lumzdeliu! 

— Tai juokingas noras, - griaudėjo milžinas, - bet tegu būna 
kaip nori! Tik tegul toji dainelė būna neilga! 

Piemenukas išsitraukė iš kišenės lumzdelį ir taip liūdnai 
ėmė griežti, kad princesėms iš gailesčio pasruvo ašaros. 

Bet jo dainą prie šulinio išgirdo ir „Klausyk!“. Visi trys šunys 
buvo prie šulinio kaip užburti, bet tą akimirką staigiai pašoko, 
ėmė lėkte lėkti ir įgriuvo į menę kaip tik tada, kai milžinas už- 
simojo ant piemenuko kardu. 

Žinoma, milžino jie nepasigailėjo. „Čiupk!“ šoko ant jo, 
„Plėšk!“ griebė jį, ir po valandėlės ant grindų gulėjo milžino 
kūnas, sudraskytas į tūkstantį gabaliukų. 

Tai buvo džiaugsmo, linksmybės ir juoko! Princesės iš didelės 
laimės šoko, dėkojo piemenukui, glostė šunis, kiekviena pado- 
vanojo piemenukui po aukso žiedą. Labiausiai jam dėkojo jau- 
niausioji, toji princesė, kuri ir piemenukui labiausiai patiko. 

Linksmi jie jojo namų link, ant žirgų turėjo brangų krovinį. 
Šunys šuoliavo priešais juos, kartais imdami taip juokingai šo- 
kinėti, kad princesės juokais leipo. 

Tada vieną dieną jie miške sutiko du apdriskusius jaunikai- 
čius, nuo bado sulysusius ir nusigalavusius. Buvo visai purvi- 
ni ir seniai nesišukavę. Jie maldavo gabaliuko duonos ir leisti 
eiti kartu. Esą miške paklydę ir beveik mirštą badu. O kai pie- 
menukas su jais išsikalbėjo, tai pasipasakojo savo nuotykius 
ir prisipažino, kad esą dviejų žymių didikų sūnūs, išvykę į 
pasaulį ieškoti trijų pagrobtųjų princesių, bet, žinoma, nesė- 
kmingai. Gėdijosi, kad jie tokie apiplyšę ir suvargę! Jie labai 
nustebo, sužinoję, kad princesės jau išvaduotos ir kad kaip tik 
piemenukas jas lydįs! 

Kai naktį visi užmigo, abu driskiai pasišalinę rezgė sąmokslą 
prieš piemenuką. 

— Vis dėlto sarmata, - kalbėjo jie, - kad princesę gauna nie- 
kingas piemuo! Ji turi tekti tokiam, kurio kraujas kilnesnis ir 
kuris geriau išauklėtas. O tokie esame mes, ir mums kiekvie- 
nam priklauso karališka nuotaka! Tu imsi vyriausiąją, aš - vi- 
durinę. Bet ką daryti su piemeniu? Jam be ilgų kalbų galą pa- 
darysim! 

Grįžę pas piemenuką, puolė ant jo ir taip ilgai jį smaugė, kad 
liko gulėti be kvapo. Paskui pažadino princeses, grasino joms 
mirtimi, jei išduos, kas nutiko. Jie privertė jas liudyti kiekvie- 
nam, kad tik jie esą jų išgelbėtojai. Pabalnoję žirgus, greitai iš- 
jojo su princesėmis iš tamsaus miško. 

Toje vietoje liko gulėti tiktai vargšas piemenukas. Nė neju- 
dėjo, gulėjo kaip negyvas. Bet jis buvo gyvas. Trys jo ištikimieji 
šunys pasiliko su juo, šildė ir laižė jį. Tad kitą dieną jis atgavo 
sąmone ir atsikėlė. 

Bet buvo vargšas, bėdinas, be lobių ir princesių! 

— Kad tik turiu tris šunis! - guodėsi jis. 

Po daugelio dienų jis priėjo karaliaus pilį. Ten buvo triukš- 
minga, pilna svečių, karietų, uniformuotų tarnų. Tiesiog akys 
raibo nuo tų grožybių ir ausys buvo pilnos šventiško ūžesio. 

Piemenukas paklausė vartų sargybinį, kas čia darosi pilyje. 

- Švenčia šventę, kad grįžo princesės, - atsakė sargybinis. — 
Jos buvo išvaduotos iš požemio milžinų valdžios, ir jų išva- 
duotojai šiandien kelia vestuves, veda jie vyriausiąją ir viduri- 
nę princesę. 

— O kąjauniausioji? - klausinėjo toliau piemenukas. 

— Ak, toji vien verkia, apie vestuves ir vaišes nė girdėti neno- 
ri, ir niekas nežino jos liūdesio priežasties. 

Piemenukas paprašė sargybinį, kad paskelbtų, jog jis atve- 
siąs savo mokytus šunis ir tuo prisidėsiąs prie didesnės links- 

mybės. Sargybinis ilgai nesutiko, bet vis dėlto galiausiai nusi- 
leido ir nuėjo pas karalių. 

Kai piemenukas įėjo į didžiąją salę, kur vyko vestuvių vai- 
šės, princesės, tuoj atpažinusios jį ir jo šunis, pribėgo prie jo ir 
apkabino. Visi tuo labai stebėjosi, jaunikiai išsitraukė kardus 
ir šoko prie piemenuko. Princesės viską pasakė, kad piemenu- 
kas esąs jų tikrasis išvaduotojas, o abu jaunikiai esą klastin- 
gi melagiai. Nors jaunikiai neigė, bet piemenukas parodė tris 
žiedus, kuriuos buvo gavęs iš princesių. Tuo baigėsi jų melas ir 
apgaulė. 

Supykęs karalius norėjo abu jaunikius toje vietoje pakardin- 
ti, bet piemenukas užstojo juos. Tada tarnai tik išplakė ir gė- 
dingai išvarė iš pilies. 

Tiktai dabar prasidėjo didžios vaišės! Piemenuką pasodino 
šalia jauniausiosios princesės, kuri liovėsi verkusi ir džiaugs- 
mingai ištiesė piemenukui ranką. Nė karalius dėl to nieko ne- 
sakė, kad pasirinko piemenuką jaunikiu. Juk buvo jam žadėjęs 
dar tada, kai piemenukas iškeliavo ieškoti princesės. O be to, 
piemenukas juk buvo gražus ir protingas jaunikaitis. 

Tik nemanykite, kad tose vaišėse užmiršo šunis. Jie puota- 
vo lygiai kaip ir kiti svečiai. Dievuli mano, šie bent prisikirto! 
Mat karalius turėjo tokį žymų virėją, kad jam per dieną mokėjo 
aukso dukatą algos. O paskui piemenukas išsitraukė lumzdelį, 
gražiai pagriežė jausmingą dainelę, o šunys kartu strakaliojo ir 
šoko, kad visi per plojimą galėjo rankų netekti. Tai buvo jiems 
puiku! Niekas nenorėjo miegoti. Na, sakykite: kas gi norėtų, 
kai taip gražu ir puiku, eiti miegoti? 


AMŽINOSIOS UGNIES SENIAI 


adaise gyveno du broliai, vienas labai turtingas, 

o o antras - visiškas vargeta. Tas turtingasis turė- 


jo visko per akis - didele kaimo sodybą, plačių 
laukų ir gražaus miško, turėjo daug tarnų, o tvartuose pilna 
galvijų. Čia ganėsi karvės, ten buvo matyti avys, kitur pievoje 
lakstė daug arklių. Bet jis turėjo dar ir gerą žmoną bei mielą 
dukterį, tad kiekvienas kaime jam pavydėjo laimės. 

O tas varguolis buvo vertas pasigailėjimo skurdžius. Turėjo 
suirusią lūšną, kuri siūbavo nuo menkiausio vėjo. Stogas buvo 
skylėtas, tekėjo pro jį visuose kampuose. Neturėjo varguolis 
nei arklių, nei karvių, tik vieną juodą ėriuką. Bet ir tas buvo 
liesas kaip ašaka. 

Gal manote, kad tas turtingasis brolis pasigailėdavo savo 
vargšo brolio. Tada nepažįstate turtuolio, kuris buvo godus 
ir negailestingas. Ir namie engė savo šeimą, badu marino. Jis 
tiktai troško vis daugiau turėti. Kartu jis buvo išdidus ir pagy- 
rūniškas. 

Taip atsitiko, kad turtingasis brolis tekino savo dukterį. Ją 
vedė turtingas dvarininkas. Iškėlė šaunias vestuves, nes tur- 
tuolis norėjo, kad apie jį kalbėtų visame krašte. 

Vargšas brolis taip pat rūpinosi, kokią duoti vestuvių do- 
vaną, nes mylėjo savo brolio dukterį. Namie nieko neturė- 
jo, kas būtų vertinga. Tada prisiminė ėriuką, vienintelį savo 
turtą. Paėmęs papuošė jį, aplink kaklą kaspiną užrišo ir nuė- 
jo į brolio sodybą. 

Turtuolis stovėjo duryse, laikydamas rankoje gabalą mėsos. 
Varguolis priėjo prie jo, padavė juodąjį ėriuką ir tarė: 

— Priimk, brolau, mažą vestuvinę dovaną. Nieko daugiau 
neturiu, ką galėčiau šiandien tau ir tavo dukteriai duoti. Bet 
duodu tau su meile ir nuoširdžiai. 

Tačiau turtuolis pašaipiai nusijuokė, pamatęs brolio ėriuką. 

— Esi tikras elgeta! - juokėsi kramsnodamas mėsą. - Su to- 
kia dovana ateini pas mane? Su tokiu nuskurdusiu gyvulėliu, 
vieni kaulai ir oda? Tiesą sakant, gėdyčiaus savo svečiams pa- 
siūlyti tokį kepsnį! 

Vargšas brolis jį vis maloniai prašė nepykti ir prisipažino, 
kad dėl skurdo negalįs daugiau duoti. Tada turtingasis pra- 
pliupo, ištraukė jam iš rankų ėriuką ir taip smarkiai šaukė, kad 
girdėjo svečiai kambaryje. 

— Tikiu, kad mielai lendi į vestuvių vaišes. Bet ten nėra 
tau vietos! Gali tik pastovėti prieš vartus, kur stovi elgetos, 
ir laukti, kol tau moterys išneš iš virtuvės ragaišio ir kaulų! 
O savo gražiąją dovaną kuo greičiau pasiimk ir nusinešk ją kad 
ir ant liepsnojančios uolos! Ten, sako, sėdį seniai prie amžino- 
sios ugnies - dovanok jiems savo ėriuką, gal jiems įsiteiksi! 

Vargeta pasiėmė nuo žemės ėriuką ir gailingai apsiverkė dėl 
tos negailestingos brolio kalbos. Verkdamas išėjo iš kiemo ir 
ėjo ten, kur kojos jį nešė, namo jau nebegrįžo! „Ir eisiu ant 
liepsnojančios uolos! - tarė jis sau. - Ir surasiu tuos senius prie 
amžinosios ugnies. Gal jie malonesni už mano tikrą brolį!“ 

Tačiau kur veda kelias į liepsnojančią uolą? Klausinėjo ir 
vieną, ir kitą, bet visi tik nustebę pečiais trūkčiojo, ir niekas 
negalėjo atsakyti ir kelio parodyti. Pavakarėje jis priėjo didelį 
mišką. Nežinojo, kur dabar eiti. Priėjo menką trobelę, kur gy- 
veno senas atsiskyrėlis, visas baltas kaip pienas. 

Varguolis, jį gražiai palabinęs, tuoj paklausė, ar nežinąs ke- 
lio į liepsnojančią uolą. 

— O, žinau, gerai žinau! - kalbėjo atsiskyrėlis. - Bet į tokį ke- 
lią negali leistis naktį. Tam rytą bus gana laiko. Rytą keliausi 
toliau, dabar pas mane pernakvok ir atsigaivink. Tikriausiai 
esi gerokai pavargęs. 

Vargšas pailsėjo pas atsiskyrėlį, pavakarieniavo, ko radosi 
varganoje trobelėje, ramiai permiegojo su ėriuku, kuris susi- 
rangė prie durų, o kitą rytą atsiskyrėlis sako: 

— Vis eik rytų saulės link tiesiai ir nesuk į šalį. Paskui jau 
iš tolo pamatysi degant uolą, tai iš žemės gelmių iki debesų 
liepsnoja amžinoji ugnis. Amžinuosius senius pagarbiai pala- 
bink, o jei ką gausi iš jų, dėkingai priimk, nes amžinieji seniai 
nieko nevertinga neduoda, tik atlygina pagal nuopelnus. 

Varguolis paėmė į glėbį ėriuką, padėkojo atsiskyrėliui už pa- 
stogę bei valgį ir nuėjo į tamsų mišką. Visą laiką ėjo į rytus, kol 
jau iš tolo pamatė nepaprastą pašvaistę, tarsi visas skliautas 
būtų ištisai liepsnojęs. Juo labiau artėjo, juo ryškesnė buvo toji 
pašvaistė, kol pagaliau pasidarė taip šviesu, kad akys žlibo. 

Priėjo jis didelį slėnį, kur viduryje stūksojo milžiniškos 
uolos, o tos uolos degė kaitria liepsna. Atrodė, tarsi slėnyje 
šviestų daugybė saulių. O aplink liepsną sėdėjo seniai, rūstūs, 
barzdoti, išaugę iš akmenų ir medžio žievės, su barzdomis iki 
pat žemės. Varguolis išsigando, kai pamatė tokią pašvaistę ir 
tokias senių figūras. Bet paskui sukaupė drąsos, mandagiai 
pasisveikino ir priėjo prie senių. 

— Ką mums atneši? - paklausė vienas, ir visi į jį pasuko galvas. 

— Mažą dovanėlę, - atsakė varguolis, - šitą ėriuką, gal jums 
praverstų. 

— O kodėl gi jį mums siūlai? - klausinėjo toliau senis. 

Tada varguolis ėmė pasakoti, išklojo viską, nieko nenutylė- 
damas, kad šis ėriukas - tai vienintelis jo turtas, kaip jį atnešęs 

broliui vietoj vestuvinės dovanos, o šis jį atstūmęs ir pasiuntęs 
į liepsnojančią uolą. 

— Na gerai, - pasakė senis paskui, o visi linktelėjo, - mums 
tavo dovana tinka, ir ją priimam. Kaip tik norėjom vakarie- 
niauti ir išsivirti geros sriubos. 

Jis paėmė iš varguolio ėriuką, padavė jį vienam seniui, kuris 
nuėjo pataisyti ėriuko valgiui. Ir žiū, vienu akimirksniu prie 
ugnies jau stovėjo didelis katilas, o paskui senis virėjas nunėrė 
ėriukui kailį ir sumetė mėsą į katilą. 

Kai sriuba buvo išvirta, kiekvienas senis gavo medinį dube- 
nį ir medinį šaukštą, virėjas kiekvienam įpylė sriubos, ir visi 
pagyrė, kad valgis esąs geras. 

Tiktai varguoliui nieko nedavė. „Tai keista, - mąstė vargšas, — 
esu alkanas, o iš mano dovanos vakarienę sau pasitaisė! 

Bet garsiai jis netarė nė žodelio. Tiktai tada, kai visi pavalgė, 
priėjo senis prie vargšo, padavė jam taip pat pilną dubenį sriu- 
bos su tiršta puta, bet šaukšto nedavė. 

— Dėkui tau už tavo dovaną, - tarė jis, - ir noriu, kad ir tau 
būtų iš jos džiaugsmo. Parnešk sriubą namo, bet žiūrėk, kad 
kelyje nė lašas neišsilietų, ir tiktai namie prieš pirkią išpilk du- 
benį ant žemės. 

Tai nuostabu, tai nuostabu, vėl mąstė varguolis, bet nieko 
nesakė, gražiai atsisveikino su amžinaisiais seniais, palinkėjo 
jiems labos nakties, o šie jam - laimingos kelionės. 

Vargšas įžengė į tamsų mišką, iš pradžių ėmė baimė, nes 
buvo naktis ir tirštas rūkas, bet žiū, įvyko stebuklas, sriuba 
dubenyje švietė kaip ištirpęs auksas arba skaisčiausias žibin- 
tas, ir vargšas ėjo vis į priekį, kol perėjo mišką ir priėjo atsisky- 
rėlį. Šis stovėjo priešais trobelę ir klausė vargšą: 

— Neši? 

— Nešu dubenį sriubos, - atsakė vargšas piktokai. Iš tiesų 
būtų buvę geriau, jei seniai būtų jam davę vieną auksinį negu 
truputį sriubos! 

— Gerą dovaną neši, - juokėsi atsiskyrėlis. - Tik laimingai 
namo parsinešk! 

Juo labiau artėjo vargšas prie savo kaimo ir prie sukežusios 
lūšnos, juo dovana jam rodėsi menkesnė ir juokingesnė. „At- 
eis brolis, kai sužinos apie mano grįžimą, ir iš manęs tik pasi- 
juoks!“ - mąstė sau. Ir iš tikrųjų, už kelių žingsnių nuo lūšnos 
pamatė brolį, kuris į jį pajuokiamai pasižiūrėjo. 

— A, brolyti, - sušuko, - buvai ant liepsnojančios uolos? Ma- 
tei amžinuosius senius? Priėmė tavo dovaną? Ir ką tau davė 
atsilygindami? 

— Buvau... atidaviau... ir davė man atlyginimo... - atsakė 
vargšas, bet nelinksmai. - Davė man sriubos dubenį, o ji man 
švietė kelią. 

— Cho cho, cho cho cho, - juokėsi turtuolis, - gerą atlygini- 
mą gavai, nieko nepasakysi! Aš tau siūliau ragaišio ir kaulų, bet 
tu nepriėmei, ir žiū, amžinieji seniai tau davė truputį sriubos. 
Tai pasisotinsi! O tokį palaikį dubenį ir truputį skystos sriubos 
sunkiai nešei per miškus ir pelkes čionai į kaimą! Gražiai apsi- 
šovei, broliuk, cho cho, cho cho cho! 

Jis taip juokėsi, kad juokas buvo girdėti toli aplinkui ir net 
žmonės subėgo. 

Vargšui nors verk, taip jam pašaipūs brolio žodžiai skaudino 
širdį. 

Staiga prieš pirkią jis paleido dubenį, visa sriuba išsiliejo 
žolėje, bet visi iš nuostabos išpūtė akis, išgąstingai šaukė ir 
vienas kitam rėkė: mat kur nusirito mažiausias sriubos lašelis, 
ten atsirado avis, o iš putos iššoko ėriukai; tai buvo graži ir 

didelė banda, vien sveiki ir grakštūs gyvuliai, kad tokios pui- 
kios bandos neturėjo niekas visame krašte, netgi pilies ponas, 
kuriam priklausė platūs laukai. 

— Tokios būta sriubos! - tarė vargšas, dabar jau ne vargšas, 
nustebęs ir nudžiugęs. 

Buvęs vargšas dabar pasidarė didelis ponas, pusę bandos 
pardavęs, gavo gražaus pinigo, pasistatydino kaimišką sodybą, 
prisipirko laukų, ir viskas jam sekėsi. Laukai davė gerą derlių, 
tvartuose ir ganyklose turėjo sveikų ir įmitusių gyvulių. 

Žmonės džiaugėsi jo laime, vien tikrasis brolis blyško nirš- 
damas pavydu. Jau nė naktį negalėjo miegoti, beveik nevalgė, 
taip kankino dabar už jį turtingesnio brolio laimė. Kur ėjo, ten 
tik mąstė, kaip daryti, kad brolis netektų ūkio arba pats dar 
labiau praturtėtų. 

— Na, ką gi! - tarė sau, - kas pavyko vargšui, kodėl negali pa- 
vykti man? Tokią bandą gauti už menką ėriuką, ką būtų gavęs, 
jei būtų davęs kokį didesnį ir geresnį gyvulį! 

Ir nusprendė pats vienas eiti į liepsnojančią uolą ieškoti savo 
laimės. Nors buvo labai šykštus, vis dėlto iš savo bandos pasi- 
rinko įmitusį augų jautį, didžiausią gyvulį, kokį turėjo. 

— Pasiūlysiu seniams jį, - jau iš anksto džiaugėsi, - ir tikriau- 
siai tai bus šauni banda, kurią gausiu atlyginimo. 

Keliavo keliavo, gindamas prieš save jautį, klajojo po miškus 
ir pelkes, daug kartų keikdamas kelią, senius ir liepsnojančią 
uolą. Bet vis dėlto, pamatęs milžinišką pašvaistę ir besiblaš- 
kančią liepsną, atėjo į erdvų slėnį pas rūsčius senius, kurie sė- 
dėjo prie ugnies. Turtuolis gerokai išsigando, pamatęs lieps- 
nas ir senius, bet troškimas turto buvo stipresnis už visokią 
baimę. Priėjęs prie ugnies, tempdamas paskui save jautį, pa- 
sisveikino. 

— Ką mums atnešei? - paklausė senis. 

— Siūlau jums jautį, - tarė turtuolis, - įmitusį ir stiprų. Iš- 
sivirkite sriubos, bus gera, tūkstantį kartų geresnė negu iš to 
sulysusio ėriuko, kurį jums davė mano brolis. 

— Ar tau dvaras per mažas, esi reikalingas didesnio? - teira- 
vosi senis toliau. 

— O taip, mažas, labai mažas, - karštai pritarė turtuolis. — 
Neužtenka pragyventi, šeima didėja, vaikai auga, visi iš manęs 
vagia, sunku dabar gyventi šiame pasaulyje doram žmogui! 

Taip jis kalbėjo, kaip žirnius bėrė, bet seniai tylėjo, ir niekas 
nė žodžio nepratarė. 

— Ką gi, tavo dovaną priimam, - tarė senis po valandėlės, - ir 
norime tau atsidėkoti. Ko norėtum už ją? 

— Nieko kita, tik duokite man dubenėlį sriubos, kai patieksi- 
te jautį vakarienei. 

Linktelėjo senis, ir po trumpos valandėlės jautis virė didelia- 
me katile. Kai valgis buvo išvirtas, prieš valgant kitiems, senis 
pasėmė dubenėlį sriubos ir padavė ją turtuoliui. 

— Neškis ją namo, - tarė jam, - geidei sriubos - duodam tau 
sriubos. 

Turtuolis net šūktelėjo iš džiaugsmo ir, vos ne vos padėko- 
jęs, nuskubėjo per miškus ir laukus, pelkes ir krūmynus. Visas 
nuvargęs ir susibraižęs priėjo savo sodybą. Pakeliui pamatė 
brolį ir jam iš tolo šaukė: 

— Tik ateik pasižiūrėti, kokią sriubą aš nešu! Tai ne ta, kurios 
gavai tu! 

Priėjo prie sodybos ir priešais vartus išpylė sriubą iš dube- 
nėlio žemėn. 

Bet tuo akimirksniu, kai pirmieji lašeliai nukrito ant žemės, 
siūbtelėjo didžiulė liepsna, tarsi būtų degusi visa žemė, šoko 

ant stogo, ir po kelių akimirksnių suliepsnojo visa sodyba. 
Degė visa - kluonai su turtingu derliumi, tvartai su galvijais, 
degė sodas, degė rūsiai. 

Nors subėgo žmonių, padėjo gesinti, bet visa buvo veltui, 
vanduo ugnies visai neslopino. Ir po valandos sudegė į pele- 
ną visas turtuolio turtas, sudegė pastatai, javai ir visi pinigai. 
Liko jam šiek tiek galvijų, bet ir tie buvo apdegę, kad iš jų buvo 
maža naudos. O pats turtuolis, norėdamas išgelbėti skrynią su 
pinigais, atsidūrė liepsnose. Tik jo broliui vos ne vos pavyko jį 
ištempti iš ugnies. 

Apsidaužęs ir apdegęs turtuolis ilgai sirgo, tiesiog stebuklas, 
kad apskritai liko gyvas. O kai pakilo iš lovos, iš jo liko tikras 
luošys ir visiškas elgeta. Jis džiaugėsi, kad jį priglobė brolis ir 
padėjo jam didžiausiame varge. 

Nuskurdęs turtuolis nuo viso to kuoktelėjo. Vaikščiojo į tą 
vietą, kur buvo jo sodyba, ir, žiūrėdamas į brolio namus, vis 
kartojo: 

— Tai tokia buvo sriuba! Eik sau ant liepsnojančios uolos! 

Ir niekada jau turto jis neprasigyveno. 


APIE KVAILIUKĄ 


i, ei, berniukai ir mergaitės, ar esate jau girdėję 
14| pasaką apie kvailiuką, iš kurio visi tyčiojosi ir 


kurį visi skriaudė? Negirdėjote, o vis dėlto - tai 
graži ir teisinga pasaka, kurią mums papasakojo mūsų senolis, 
girdėjęs ją iš savo senelio, o šis, sako, visa matęs savo paties 
akimis. Galite ja tikėti, tad klausykite. 

Viename sodžiuje buvo senas valstietis, kurį graužė didelis 
rūpestis. Mat jis turėjo kvailą sūnų, bet tokį kvailą, kad su juo 
negalėjai rasti protingos kalbos. Ką gi, valstietis turėjo dar du 
sūnus, protingus ir darbščius vyrukus, ir su jais galėjo sutarti, 
šie mokėjo arti, sėti, pjauti, ir jie viską gražiai padarydavo, ką 
jiems tėvas paliepdavo, bet jaunėlis buvo vienas vargas, tie- 
siog liaušys. Viską darydavo atvirkščiai, daugiau pagadindavo, 
negu padarydavo, nieko nesugebėdavo, viską supainiodavo ir 
netiko niekam daugiau, kaip ištisas dienas gulėti ant krosnies 
ir be paliovos valgyti. Tad patikėsite, kad todėl senasis tėvas 
daugel kartų dejavo ir skundėsi, ir nereikia jums dukart sakyti, 
jog abu protingieji broliai neturėjo savo kvailiukui broliui per- 
nelyg geros akies. Prikaišiojo jam, kad esąs tinginys ir dyka- 
duonis, visą laiką mušė ir nuolat įkalbinėjo tėvą, kad nedarytų 
su tinginiu didelių ceremonijų ir išvarytų iš pirkios, tegu einąs 
į pasaulį ir susirandąs kąsnį duonos. Bet tėvas vis dėlto gailė- 
josi sūnaus kvailiuko, bijojo, kad svetimas pasaulis jo negailes- 
tingai nenuskriaustų ir kad kur badu nenumirtų. Tad leisdavo 
jam gulėti ant krosnies ir dar protinguosius sūnus sudrausda- 
vo, kai ant broliuko tinginių pančio užsimodavo. 

Kartą parėjo tėvas iš lauko didžiai dejuodamas ir skųsdama- 
sis. Buvo pasodinęs bulvių ir nuėjo pasižiūrėti, kada jas kasti, 

o čia vargšas senis mato, kad kažkoks vagis jį jau yra aplen- 
kęs - daug vagų iškasęs. 

— Būtų buvusios žiemai, - skundėsi sūnums tėvas, - kad ne- 
reikėtų badauti, o čia naktį atėjo vagis, pagrobė mums bulves, 
mums maistą pavogė. O kiek privargom, judu ir aš, nuo anks- 
taus ryto iki vėlaus vakaro, rankos įdiržo, o nugaros iki šiol 
nejaučiu, ir kam? Niekingam vagiui! 

— Vieną kartą tai padarė, bet kitą kartą nepadarys! - pakilo 
vyriausiasis sūnus ir pagrasė kumščiais. - Šiąnakt pasaugosiu, 
ir vargas vagiui, jei jį sučiupsiu! Neišneš sveiko kailio. Praeis 
noras lįsti į svetimas bulves! Nesodinai, nekask! Pamatysite, 
tėveli, kaip jį pamokysiu! 

Bet nutiko kitaip, negu vyriausiasis sūnus įsivaizdavo. Iš 
tikrųjų jis nuėjo į lauką, pasiėmęs senus kailinius, kad naktį 
nebūtų šalta, ir pypkę prisikimšo, kad miegą nugintų, ir gerą 
lazdą pasigriebė, kad vagiui nugarą iškarštų. Ir taip vagoje rū- 
kydamas laukė. Jau beveik rytą, kada žvaigždės pradėjo blėsti 
ir ėmė švisti, atėjo į lauką keistas senis. Turėjo ilgą baltą barz- 
dą ir apdriskusias drapanas. 

— Duok man truputį bulvyčių pavalgyti, - paprašė jis sar- 
gą, - vargšui duodi - Viešpačiui Dievui duodi. 

— Gerai, kad tave sučiupau, vagie, - sušuko sūnus, - pirmiau- 
sia mums bulves pavogei, o paskui rytą dar atlindai prašyti! Bet 
aš supratau tavo klastą ir išginsiu tau norą vogti svetimą derlių! 

Iškėlęs lazdą jis kirto senukui per nugarą, bet daugiau ne- 
begalėjo suduoti: pasijuto begulįs ant žemės, o smūgiai ant jo 
pasipylė, tarsi kas būtų kluone rugius kūlęs. Jaunuolis rėkė ir 
dejavo, bet smūgiai vis pylėsi, kol pagaliau gėdingai apkultas 
parbėgo naimo ir verkdamas pasakojo tėvui bei broliams, kas 
jam nutiko. Ir, žinoma, didelė užuogana lauko buvo vėl nukas- 
ta ir bulvės nuneštos. 

Tėvui dejuojant, jaunėlis, kvailiukas, nuo krosnies nusiropš- 
tė eisiąs naktį saugoti. 

— Tik gulėk, tinginių panti, - šaukė tėvas, - ne tau saugoti! 
Tavo brolis stiprus ir gudrus, o buvo taip apkultas. Kuo tau 
pasibaigtų! Geriau pasilik ramiai ant krosnies, o saugoti eis vi- 
durinis brolis. Gal šis mokės susidoroti su vagimi! 

Bet nesusidorojo nė šis, jam nutiko net dar blogiau negu 
pirmajam. Grumtynės buvo dar smarkesnės už pirmąsias, ir 
išmintingas vidurinysis sūnus namo šliaužte paršliaužė. Tuoj 
į lovą gulė, reikėjo jį tepti ir bėgti jam senutės žolininkės. Jau- 
nikaitis vos gyvas liko. 

Trečią dieną išsirengė jaunėlis, tas kvailiukas ir tinginių 
pantis. Broliai jį net tyčia siuntė, nes geidė jam taip pat pirties, 
kokią buvo gavę jie, tik tėvas sakė: 

— Du tavo broliai vos namo parbėgo, o tu tikriausiai nė kaulų 
neparneši. Du tavo broliai grįžo ligoniai, o tu negyvas lauke 
liksi. Liepsiu, kad už tave varpais skambintų, maldas kalbėtų 
ir laidotuves tau taisytų! 

— Dar nereikia, tėte, - atsakė kvailiukas, - tokiems dalykams 
turim visada gana laiko! 

Pasiėmęs kailinius ir pypkę, atsisėdo vagoje, rūko ir į žvaigž- 
des dairosi. Į rytą, kai jau žvaigždės blėso, vėl atėjo senukas su 
balta barzda ir suplyšusiomis drapanomis ir paprašė bulvių. 

— Kodėl ne? - kalbėjo kvailiukas. - Jei taip gražiai prašai ir 
esi alkanas, pasikask ir susirink. Sunku, kai pilvas tuščias. Pa- 
sirink didesnių ir gražesnių! 

— Už mažą dovaną bus didelis atpildas, - tarė senis. - Kad 
esi tokios geros širdies ir vargšo pasigaili, tai ir aš tave geru 
prisiminsiu. Eik vis tuo keliu į priekį, kol prieisi mišką, o ten 
rasi sulinkusią lūšną. Drąsiai pasibelsk, išeis senutė, tiesa, tru- 
putį užsimiegojusi ir irzli, bet tu nieko nebijok. Tik pasakyk, 

kad tave siunčia kūmutis Baltoji Barzda ir kad jis norįs skiltu- 
vo, kuris liko ant lango. Tą skiltuvą man atneši, o aš tuo metu 
saugosiu lauke. 

Kvailiukas ėjo, ėjo, priėjo mišką ir sulinkusią lūšnelę, paža- 
dino senutę ir perdavė įsakymą. Senutė pamurmėjo, kad nė 
naktį neturinti ramybės, bet vis dėlto atnešė skiltuvą ir atida- 
vė kvailiukui, kai paminėjo kūmutį ir Baltąją Barzdą. 

Kai jis atnešė seniui skiltuvą, kūmutis Baltoji Barzda paglos- 
tė sau barzdą ir tarė kvailiukui: 

— Už bulves duodu tau stebuklingą skiltuvą. Ko tik panorė- 
si, suduok į skiltuvą ir akimirksniu turėsi. Naudokis protingai, 
kad skiltuvas neštų tau laimę. 

— Ak, tai malonus ir naudingas daiktelis, - sušuko kvailiu- 
kas. - Už jį didžiai dėkoju. Bet tuoj galiu jį išmėginti. Štai man 
skauda kojas ir nenoriu eiti namo - čirkšt! - kad tuoj būčiau 
namie prie vartų pas savo tėvelį! 

Dar nespėjo pasakyti, kai jau stovėjo prie vartų. Tėvas ir 
broliai jau pro langą dairėsi, ir galite suprasti, kaip jie smalsiai 
galvas kaišiojo, kad kvailiukas grįžta sveikas ir dar linksmai 
švilpiniuoja. 

— Kiek bulvių iškasta? - klausė tėvas. 

— Nė vienos, - juokėsi kvailiukas, - o dar gavau gražų žaisliu- 
ką, su kuriuo galiu ne vieną juoką ištaisyti. Jūs dėl bulvių de- 
juojate, bet juk galime visas turėti rūsyje - čirkšt! - tegul būna 
rūsys pilnas gražių, rinktinių bulvių! Tad bėkit pasižiūrėti! 

Nubėgo tėvas į rūsį, ir buvo gražu pažiūrėti, kaip jis išpūtė 
akis, pamatęs rūsį pilną bulvių, kad jų per visus metus negalės 
suvalgyti. 

Broliai dabar viliojo iš kvailiuko, kad jiems duotų stebuklin- 
gąjį skiltuvą, nes tuoj suprato, kokiu būdu visi šie stebuklai 
randasi, bet kvailiukas juos tik per dantį traukė ir šaipėsi: 

— Bet tai nėra žaislas protingiems žmonėms! Tai tik kvailiu- 
kams! Suprantama, kad namie jau neliksiu ir ant krosnies ne- 
gulėsiu. Sudiev, tėte! Likite sveiki, broliai! Gali būti, kad apie 
mane dar ką gera išgirsite! Juk patys kadaise tėtuką kurstėte 
mane iš pirkios išvaryti ir į pasaulį išginti! 

Kvailiukas ėjo keliu, buvo patenkintas ir linksmas. Už kaimo 
pamatė kelio darbininką akmenis skaldant, ir šis tik akis išpū- 
tė, kai staiga pamatė kvailiuką. 

— Ei, berneli, - šaukė darbininkas, - kurgi išsirengei? 

- Į pasaulį einu, dėde, - atsakė kvailiukas, - jau man įgriso 
namie trūnyti ir ant pečiaus gulėti. Mielai ką nors nepaprasta 
padaryčiau, kad visi apie tai kalbėtų. 

— O, kaip tik turi gerą progą, - juokėsi darbininkas. - Ar ne- 
žinai, kad mūsų karalius kariauja su labai stipriu priešu? Kara- 
lius jau įsakė paskelbti po visą šalį, kad ieškąs narsaus karžy- 
gio, kuris vietoj jo su priešų karaliumi kariautų. Dievaž, siūlo 
nemažai - netgi norįs atiduoti didvyriui princesę, jei laimėsiąs 
mūšį. Jei, kvailiuk, esi gimęs po laiminga žvaigžde, tai pasisiū- 
lyk! Tik pasvarstyk - tu ir princesė! Judu vienas antram labai 
tiktumėt, vienas antram tarsi sukurti! 

Tad nereikia jums sakyti, kad kelio darbininkas iš vargšo 
kvailiuko be reikalo tyčiojosi, bet šis, patyčių nepastebėjęs, su- 
simąstė, o paskui tarė: 

- Jei taip, tai kodėl gi ne? Galim pamėginti! Nė į princesę 
nereikia numoti ranka! 

Kelio darbininkas net raitėsi iš juoko, o kvailiukas jau kelia- 
vo toliau ir po kelių dienų laimingai priėjo karaliaus pilį. Jis 
pareikalavo, kad leistų jį pas karalių, tuoj pareiškęs, jog norįs 
padėti karaliui kariauti ir garbingai išsitarnauti princesę. 

Karalius sėdėjo - galite įsivaizduoti - nusiminęs, nes prie- 
šas buvo labai stiprus ir vis nugalėdavo, bet kai išgirdo kvai- 

liuką, iš visos širdies dėl jo pasiūlymo nusijuokė, juokėsi taip 
pat ir dvariškiai, juokėsi generolai, juokėsi ir princesė su viso- 
mis kambarinėmis. Kvailiuk, kvailiuk, tu norėtum princesės? 
Vargšeli, pernelyg aukštai sirpsta obuoliukai, ir pirma nusilau- 
ši kojas ir sprandą, kol juos nuskinsi! 

Karalius vis dėlto panoro padaryti juoko, pagaliau davė kvai- 
liukui dešimt kareivių, įsakęs su jais pulti priešo kariuomenę. 
Pažadėjo jam princesę, kuri pati linktelėjo galvute, kad už jo 
tekėsianti. 

Kvailiukas su dešimčia kareivių nužygiavo, priėjo kalniu- 
ką, o pakalnėje tęsėsi didžiulė priešo stovykla. Tai bent buvo 
kariuomenės! Kaip smilčių jūroje. O to valiavimo, to trimita- 
vimo, to būgnijimo! Na, jūs gyvenime tikriausiai nieko tokio 
nematėte, jeigu nė kvailiukas niekada nebuvo matęs. 

Bet kvailiukas nesistebėjo ir neišsigando, įsakė kareiviams 
paruošti šautuvus, paskui išsitraukė skiltuvą ir - čirkšt! - 
taip įsakė: 

- Tegu ant priešo kariuomenės lyja siera ir ugnimi! Čirkšt! 
Tegu juos sudaužo į tūkstantį gabalų! 

Dešimt kareivių šaudė, ir būtumėt mate! Iš dangaus krito 
siera ir ugnis, palapinės skraidė į padanges, liovėsi trimitai ir 
būgnai, o po valandėlės iš šaunios ir galingos kariuomenės ne- 
liko nieko, tik krūva šipulių, išdraikytų po platų lauką. Tik vie- 
nas žirgelis išliko, prie kvailiuko pribėgo, o šis, pasigailėjęs žir- 
gelio, sėdo ant jo ir su kareiviais parjojo atgal į karaliaus pilį. 

— Viskas baigta, - paskelbė kvailiukas karaliui, - iš visos 
priešo kariuomenės liko tik šipuliai ir žirgelis, kurį pasilikau. 
Įsakykite tuos šipulius surinkti, o man atiduokite princesę! 

Karalius, žinoma, apsidžiaugė, kad išsigelbėjo nuo priešo, 
bet labai nuliūdo, kad turi atiduoti dukterį tokiam netašytam 
kvailiukui iš kaimo. Princesė pasibaisėjusi ėmė šaukti, kad 

nieku gyvu netekėsianti už to kvailiuko, kad veikiau mirsian- 
ti negu priklausysianti apdriskusiam ir murzinam tinginių 
pančiui. Bet kad žinotumėt, toji princesė buvo labai klastin- 
ga ir pikta mergina, jau anksčiau susižadėjusi su vienu princu 
iš kaimyninės šalies, o šis kaip tik tuo metu gyveno karaliaus 
rūmuose. Visi dvariškiai kurstė karalių, jog neleisią tokios gė- 
dos. Kad princesė tekėtų už tokio paiko kaimiečio, trumpai ta- 
riant, karaliaus rūmuose dėl to kilo didis šauksmas, verksmas 
ir dejonės; senajam karaliui net galva sukosi, o kvailiukas tik 
dairėsi sumišęs, nes negalėjo suprasti, kad karalius neišlaikytų 
karaliaus žodžio. Tik viena kambarinė patarė princesei tekėti 
už kvailiuko, nes karaliaus žodis tarsi priesaika, ir toji kamba- 
rinė vienintelė taip meiliai žiūrėjo į kvailiuką, jog jis tai paste- 
bėjo, ir jo širdis užkaito, kad vis dėlto į jį žiūri tyru žvilgsniu. 
Bet aš jau esu sakęs buvus princesę klastingą ir piktą, ir ji tuoj 
sugalvojo kėslą. Kareiviai taip pat papasakojo karaliui kvailiu- 
ką turint stebuklingą skiltuvą. Užtenka vieną kartą čirkštelėti, 
ir viskas darąsi taip, kaip jis įsakąs. Vis dėlto tai daiktas, ku- 
riuo gali kiekvienas pasinaudoti, taip pat karalius su princese! 
O kol turėsiąs kvailiukas skiltuvą, nebūsią galima nuo jo ap- 
siginti. Todėl princesė liovėsi dejavusi ir verkusi, užsidarė su 
savo sužadėtiniu, tuo kaimyniniu princu, ir sugalvojo klastą, 
kaip tą kvailiuką apmulkinti. 

Išėjusi iš savo kambario, ji šypsojosi, net galiausiai kvailiukui 
skruostą paglostė ir pasakė, jog jau apsigalvojusi ir imanti jį už 
vyrą. Kvailiukas apsidžiaugė, kad princesė pasikeitė, ir nesvy- 
ruodamas leidosi vedamas į pilį, kur buvo iškelta šauni puota 
pergalės garbei. Kvailiukas sėdėjo prie princesės, toji jam vis 
pylė vyną, kad jį tuoj nugirdė. O kai jį nugirdė, tarnai, nuvedę 
į vieną kambarį jį paguldė, bet naktį įsėlino princesė, pavogė 

iš jo stebuklingąjį skiltuvą ir atidavė jį savo sužadėtiniui, tam 
svetimšaliui princui. 

Rytą kvailiukas pabudo, akis trina, skiltuvo ieško, bet jo 
nėra, ir gana. Dabar būtų apsidžiaugęs geru patarimu, nes ką 
galėjo daryti kvailiukas be skiltuvo? 

Bet staiga įsiveržė sargybiniai ir kareiviai, surišo kvailiuką ir 
tuoj nuvedė į karo teismą, kur jis buvo kaltinamas esąs išdavi- 
kas ir plėšikas, įžeidęs princesę, per karaliaus puotą nusigėręs 
ir vylingas kalbas kalbėjęs ir dar daug kitų tokių piktybių pri- 
daręs. Suprantama, kad dabar apie kvailiuką niekas netupinė- 
jo, bet skundė ir plūdo, o galiausiai jį už visa tai nuteisė mirti. 
Ir po valandos jį pakorė už miesto. 

Kvailiuką kartuvėse pakorė, paskui po kartuvėmis palaido- 
jo, smalsuoliai išsiskirstė, ir princesė su sužadėtiniu džiaugė- 
si, kad atsikratė nemielo jaunikio. Toje vietoje, kur palaidojo 
kvailiuką, liko tik jo žirgelis, o pavakarėle atėjo toji kambarinė, 
kuri meiliai į kvailiuką žiūrėjo, ir ši dabar ant jo kapo nuošir- 
džiai verkė. 

Jau naktį į tą vietą atėjo princas, kambarinę parvijo namo 
ir norėjo į tvartą nuvesti žirgelį, bet šis gynėsi, kandžiojos ir 
spardėsi, tad nieko negalėjo jam padaryti. Supykęs princas 
nudobtų. 

Tačiau kambarinė apie tai sužinojo ir rytą atėjo žirgelio įspė- 
ti. Žirgelis jai sako: 

— Dėkui tau, kad davei man žinią, kai ateis manęs užmušti, atsi- 
stok prie mano galvos ir paslėpk gėlelę, kuri man iš galvos iššoks. 
Paskui naktį slaptai tą gėlelę pasodink princesei po langais! 

Atėjo tarnai, perskėlė žirgeliui galvą, bet kambarinė sučiupo 
gražią gėlelę, kuri iš galvos iššoko. Naktį po princesės langu pa- 
sodino, o rytą iš jos išaugo graži obelis su puikiais obuoliais. 

Princesė panoro gražiųjų obuolių, bet vos ištiesė į juos ran- 
ką, obelis prabilo žmogaus balsu: 

— Ne tau augau, ne tau augau, žudike! 

Princesė įpyko, įsakė obelį tuoj nukirsti ir sudeginti su obuo- 
liais, bet vienas obuoliukas nusirito į tvenkinį prieš karaliaus 
pilį, ir niekaip negalėjo jo rasti. 

Paskui rytą po tvenkinį plaukiojo antis aukso plunksno- 
mis ir deimanto akimis, toks gražus ir brangus paukštis, kad 
princesė tuoj įsigeidė jį gauti. Todėl išėjo iš savo kambario, lai- 
kydama rankoje stebuklingąjį skiltuvą, kad jo nepamestų, ir 
viliojo antytę prie kranto. Antis valandėlę priartėdavo ir vėl 
plaukdavo į kitą vietą, kol pagaliau princesė pasiryžusi nusia- 
vė batukus, ant kranto pasidėjo skiltuvą ir šoko į vandenį gau- 
dyti anties. Tą akimirką antis pakilo, snapu pagriebė skiltuvą 
ir nuskrido su juo pas kambarinę. 

— Skubėk su skiltuvu prie kartuvių ir kapo, - pasakė jai. - Kai 
ten ateisi, tuoj skelk ir sakyk: „Noriu, kad kvailiukas gyventų! 
Tik nedelsk, kad iš tavęs neatimtų skiltuvo! 

Kambarinė nubėgo, kiek tik kojos nešė, ir buvo visai uždu- 
sus, kai atsidūrė prie kapo. Čirkšt! Skėlė skiltuvu ir tarė: 

— Noriu, kad kvailiukas gyventų! 

Ir žiū, kapas atsivėrė ir iš jo išėjo kvailiukas, nužėrė nuo dra- 
bužių molį, kaklą pataisė, nes dar ant jo buvo galas virvės. 

Kambarinė jam padavė skiltuvą, ir kvailiukas linksmai nu- 
sijuokė: 

— Tegul ant pilies krinta siera ir ugnis, - įsakė jis, - tegul ka- 
ralius, princesė, princas, generolai ir dvariškiai ištyžta į tūks- 
tantį gabalų! 

Tuoj pasipylė iš dangaus ugnies lietus, ir per akimirką neliko 
nieko iš karaliaus, princesės ir visos rūmų kompanijos, kuri 
nieko gera kvailiukui nelinkėjo, tik dulkės ir pelenai. 

Bet ir kvailiuką ištiko nelaimė: jis per daug prisiartino prie 
pilies, kai ant jos krito ugnis ir siera, dėl karščio paleido skiltu- 
vą į ugnį, ir po valandėlės iš skiltuvo visai nieko neliko. 

Kvailiukas liepė toje vietoje kasti, bet skiltuvo nerado. Už- 
tat iškasė didelį lobį, daug aukso ir sidabro, kad jo negalėjo į 
kelis vežimus sukrauti. To užteko pasistatydinti naujai piliai 
su bokšteliais, paauksuotais stogais ir su gražiais sodais, o kai 
pilis buvo visai baigta ir viskas paruošta, kvailiukas iškėlė ves- 
tuves su ta gera ir gražia kambarine. 

Žinote, kad kvailiukas pakvietė į vestuves tėvą ir abu brolius. 
Kai ketvertu pakinkyta karieta su liokajum priešakyje sustojo 
priešais tėvo lūšnelę, visi nepaprastai stebėjosi, kokie ponai 
atvyksta pas senąjį valstietį. O tai buvo kvailiukas su savo su- 
žadėtine, bet jau apsitaisęs dailiais drabužiais, susišukavęs ir 
visai gražus. Nors tėvas kraipė galvą ir akimis tikėti nenorėjo, 
taip pat broliai krapštėsi pakaušius, kokia laimė ištiko kvailiu- 
ką, bet jis senų skriaudų visai neprisiminė ir nuoširdžiai svei- 
kino brolius. O sužadėtinė visiems labai patiko, ir protingieji 
broliai jos labiausiai pavydėjo kvailiukui. 

Vestuvės buvo šaunios: dovanojo ten man cukraus drabu- 
žius ir stiklo batus. Grįždamas namo, suklupau ir stikliniai ba- 
tai man sudužo. O kai saulutė užšvito, cukriniai drabužiai man 
ištirpo, ir visi norėjo tuos drabužius palaižyti. Geriau nenorė- 
kite cukraus drabužių ir stiklo batų - patariu jums nuoširdžiai, 
nes neilgai laikys! 


LOKYS JAUNIKIS 


ienoje šalyje gyveno pirklys, kuris prekiavo su 
4] tolimais kraštais. Jis turėjo didelį laivą, kuriuo 


gabeno prekes iš užjūrio šalių, o paskui namie 
jas su dideliu pelnu pardavinėjo. Sekėsi jam gerai, nes tai buvo 
stropus ir sąžiningas žmogus, ir joks kitas pirklys šalyje ne- 
galėjo prilygti jam nei turtais, nei patirtimi. Tais turtais labai 
didžiavosi dvi vyresnės pirklio dukterys! Jos nuo ryto iki vaka- 
ro puošdavosi, į vargšą gera akimi nepasižiūrėdavo, pasivaikš- 
čioti eidavo tik lydimos kambarinių ir dėjosi tokios, tarsi joms 
priklausytų ne tik gražus tėvo namas, bet visa gatvė, net visa 
karalystė ar visas pasaulis. Kas jas matė, kaip vaikščiodamos 
išdidžiai keldavo galvas, kiekvienas sakė: 

— Dvi išdidžios turtingojo pirklio dukterys rodosi! 

Joms mėgstamiausia pramoga buvo kalbėti apie būsimą jau- 
nikį. Nė viena kitokio nenorėjo, kaip didžiai turtingo, jauno ir 
gražaus. 

Bet mes pradėjom pasakoti apie dvi išdidžias pirklio dukras, 
nors iš tikrųjų tai nėra teisinga. Mat turtingasis pirklys turė- 
jo dar vieną dukterį, jauniausiąją, kuri buvo visiškai priešingo 
būdo negu vyresniosios seserys. Buvo žavi kaip gegužės diena, 
švelni kaip sniegas ir maloni kaip saulės šypsnys. Taip apie ją 
kalbėdavo žmonės visame mieste. Visi jai linkėjo kuo geriau- 
sio, nes ji mokėjo su kiekvienu širdingai pakalbėti, su turtin- 
gu ir vargšu, su mokytu ir nemokytu, paklausdavo apie bėdas, 
paguosdavo ir padėdavo. Puikiai nevilkėdavo, papuošalais ne- 
apsikarstydavo, dažais nesidailindavo, bet vis dėlto buvo daug 
gražesnė nei jos seserys. Nors tėvas mylėjo visas dukteris, ir 

tas išdidžiąsias, bet jauniausioji buvo ypač prie širdies, jai to 
seserys net pavydėjo. 

Vieną dieną pirklys išsirengė į tolimą kelionę prie jūros. 
Buvo taigi išsiuntęs visus savo laivus pargabenti daug brangių 
prekių ir dabar laukė jų parplaukiant. Mat į juos buvo sudėjęs 
visą savo turtą, visą kapitalą paklojo brangioms medžiagoms, 
prieskoniams ir mineralams pirkti užjūrių šalyse, o kadangi to 
viso dar neužteko, pasiskolino dar daug pinigų iš savo kaimy- 
nų. Tačiau kai parplauks laivai su brangiais kroviniais, grąžins 
visa tai su dideliais procentais nuoširdžiai dėkodamas ir bus 
toks turtingas, kad nė pats savo turto nesuskaičiuos! 

Pirklys pakinkė karietą, juodžiaijau nekantriai laukė, vežėjas 
botagu pliauškino, ir pirklys atsisveikino su savo dukterimis. 
Visos trys linkėjo jam maloniai keliauti ir laimingai sutvarkyti 
reikalus, ir patenkintas pirklys atsisveikindamas tarė: 

— Grįšiu iš kelionės ir parsivešiu nesuskaičiuojamus turtus. 
Nagi, sakykite, kokią dovaną parvežti jums ir kuo jus labiau- 
siai nudžiuginčiau? 

Vyriausioji duktė meiliai nusišypsojo tėvui, paglostė jam 
skruostą ir sako: 

— Aš norėčiau, tėve, kad man parvežtum gražiausius drabu- 
žius, kokius tik galima pajūry gauti, auksu išsiuvinėtus ir per- 
lais papuoštus! 

Vidurinioji dukra meilinosi tėvui dar labiau ir tarė: 

— Aš norėčiau grynų perlų karolių, tokių ilgų, kad galėčiau 
apie kaklą penkis kartus apvynioti! 

O jauniausioji duktė tarė paprastai ir tyliai: 

— Aš jums linkiu, tėveli, kad sveikas pas mus grįžtumėt. Ti- 
kriausiai turėsit daug rūpesčių. Jei ir tada mane atsiminsite, 
prašyčiau parvežti man tik puokštę baltų rožių! 

— Taip mažai geidauji? - nusistebėjo pirklys. - Na, nebijoki- 
te, dukrelės, neužmiršiu jūsų ir parvešiu puikių dovanų! 

Bet su dovanomis nutiko kitaip, negu pirklys tikėjosi. Kai 
pagaliau po ilgos kelionės pasiekė uostamiestį, jo laukė šiurpi 
žinia, kad jūroje prieš kelias dienas pakilusi baisi audra sudau- 
žė visus jo laivus. Tik keli jūrininkai išsigelbėjo iš tos nematy- 
tos negandos ir vargais negalais pasiekė sausumą, bet iš krovi- 
nių neliko nė menkiausio daikčiuko. Laivai paskendo su bran- 
giomis medžiagomis, ir su retais prieskoniais, ir nematytais 
mineralais, viskas, visai viskas, kuo pirklys grindė savo viltis, 
prasmego jūros gelmėse. Ir pirklys, kuris prieš kelias dienas 
buvo didžiausias turtuolis, dabar liko vargšas kaip paskutinis 
šalies padienininkas. Mat ne tik jūroje prarado visą savo turtą, 
bet jam dar liko didelės skolos, kurioms išmokėti neužteko nei 
namo, nei baldų, nei brangenybių, kurias namie paliko. 

Kadangi jis negalėjo sumokėti nė algoms tiems keliems li- 
kusiems jūrininkams, kurie išsigelbėję jam pranešė tą baisingą 
žinią, turėjo parduoti uostamiestyje savo karietą ir juodžius. 
Vežėją atleido ir pėsčias, nukoręs galvą ir skaudama širdimi, 
pasileido keliauti atgal namo. 

Tai iš tikrųjų buvo liūdna kelionė! 

Ėjo ėjo, kur jį kojos pačios nešė, ne per daug žinodamas, ar 
gerai eina. Po kiek laiko priėjo tankų mišką, o kadangi kelio 
nepaisė, veikiai pametė takelį ir nežinojo kur esąs. Be to, nusi- 
leido toks tirštas rūkas, kad per kelis žingsnius nebuvo matyti 
į priekį, paskui įsisiautė toks baisus ir šaltas vėjas, kad medžiai 
iki žemės linko, o šaltis iki kaulų skverbėsi. Tarsi būtų žemė ir 
dangus susimaišę! 

Pirklys veikiai taip pavargo, kad vos kojas pavilko. Būtų 
mielai atsisėdęs, bet bijojo šalto viesulo ir plėšriųjų žvėrių, ku- 
rie galėjo užpulti jį beginklį. 

Tada jis prisiminė namus ir dukteris, kurias paliko namie. 
Tuo akimirksniu jam pasidarė nepaprastai gailu. 

— Ak, aš vargšas, - sudejavo jis, - žadėjau jums dovanų, dra- 
bužių ir papuošalų, o dabar esu visiškas elgeta, kuris tik mal- 
daudamas duonos išgyventų! O gal nė niekada neišeisiu iš to 
baisaus miško ir tapsiu plėšrūnų grobiu! Nė tau, jauniausioji 
dukrele, neparvešiu puokštės baltų rožių! 

Staiga tuosyk prieš jį pasirodė žiburėlis, kuris tarsi ėjo iš di- 
delio tolio. Pirklys apsidžiaugė, kad vis dėlto jam nelemta žūti 
miške, ir leidosi vėl eiti, nors jau vos pajudėjo. Žiburėlis vis 
žybsėjo prieš jį, ir po kiek laiko pirklys atsidūrė prie erdvaus 
namo, kuris buvo pastatytas labai gražiai ir patogiai, su aukš- 
tais langais, plačiais vartais ir didžiuliais medžiais prie kelio. 

„Kad ir kieno būtų šis namas, - galvojo pirklys, - niekas ne- 
turės tokios kietos širdies, kad nuo vartų nugintų žmogų, ku- 
ris miršta iš nuovargio! 

Jis priėjo prie vartų, bet kai norėjo pasibelsti, pamatė, kad 
platūs vartai patys atsiveria, ir taip jis pateko į erdvų korido- 
rių, išgrįstą šviesiomis plytelėmis, kur buvo taip malonu, šva- 
ru ir šviesu, jog pirklys užmiršo visus vargus miške. Iš korido- 
riaus durys vedė į kelis kambarius, o šie buvo visi labai gražiai 
išpuošti, tarsi ten būtų gyvenęs koks galingas didžiūnas, bet, 
kad ir kaip dairėsi, pirklys nieko nepamatė nei koridoriuje, nei 
kambariuose. 

„Tai nuostabu, tai nuostabu! - kraipė galvą pirklys, bet po 
valandėlės, sukaupęs drąsą, įėjo į vieną kambarį, kuris buvo 
gražiausiai įrengtas. Ir žiū, ant stalo jau patiekta vakarienė, 
tarsi kas ją būtų pataisęs prieš kelias akimirkas, garavo sriuba, 
kvepėjo žvėriena, ir taurėje spindėjo lygmaliai pripiltas vynas, 
o šalia lėkščių gulėjo peiliai ir servetėlės. 

Tik sėsk ir valgyk! 

Pirklys, pamatęs tiek valgio ir vyną, pajuto tokį baisų alkį, 
kad jo visiškai neįstengė užgniaužti. Sėdo prie stalo ir tarė: 

— Kad ir kas čia gyventų, paprašysiu man duoti vietos prie 
savo stalo ir kelis kąsnius valgio. Tik kalnas su kalnu nesueina, 
bet žmogus susitinka su žmogumi, o gal ir aš galėsiu kada jam 
atsilyginti, ir aš, dabar elgeta be turto! 

Laukė laukė, bet niekas neatėjo. Tad pirklys įsidrąsino, prisi- 
slinko artyn lėkštę, pasrėbė sriubos, o paskui atsipjovė žvėrie- 
nos, pavalgė, pasigardžiavo, geru raudonuoju vyneliu valgį užgė- 
rė. Pirklys palinksmėjo ir išraudo, bet veltui į duris dairėsi, kada 
pagaliau pasirodys nepažįstamas šeimininkas. Niekas nesirodė, 
kai jau naktis atėjo, ir kambaryje žiburiai patys užsidegė. 

— Kas esi, tas, - pasakė pirklys balsu, - už vakarienę tau dė- 
koju, o nakvynės prašau! Kada nors atsidėkosiu tau geru, kai 
likimas bus man maloningas! 

Apsigręžęs žvilgt, o čia jau bestovinti paklota lova su pagal- 
vėmis ir užklotu. Bet kad tą dieną buvo pernelyg daug stebu- 
klų ir labai nuvargęs pirklys tuo nė nesistebėjo, nusirengė, už- 
gesino šviesą ir atsigulė. 

Miegojo jis minkštoje lovoje ir sapne regėjo savo namą bei 
tris dukteris, taip jis išmiegojo iki vėlyvo ryto. 

Kai rytą jis pabudo, pamatė prie savo guolio staliuką su 
krištoliniu praustuvu ir švelniausiais rankšluosčiais, ant sta- 
lo stovėjo skanūs pusryčiai, tarsi būtų juos nematoma ranka 
parengusi. 

Pirklys papusryčiavo ir išsiruošė į kelią, prieš išeidamas 
tarpdury pastovėjo ir balsu padėkojo už vaišingą priėmimą. 

Išėjęs pro vartus, atsidūrė puikiausiame sode, kur buvo pil- 
na nuostabių gėlių, žydinčių visomis įmanomomis spalvomis, 

tiesiog akys nežinojo, kur pirmiausia žiūrėti, o oras buvo net 
slogus nuo kvapų. Viduryje sodo buvo didelė lysvė baltų rožių, 
kurios maloniausiai kvepėjo, ir apskritai negalėjo būti gražiau 
nė rojuje. 

Pirklys stebėjosi sodu, nes vakar nieko panašaus nebuvo pa- 
stebėjęs, o kai užsižiūrėjo į baltųjų rožių lysvę, atsiminė myli- 
miausią jaunėlę dukterį ir jos prašymą. Jis tarė sau: „Patyriau 
jau tiek gerumų, buvau pasotintas ir gerais daiktais naudojaus, 
tai gal šių namų šeimininkas nesupyks, jei atminimui paskin- 
siu puokštę baltų rožių dovanų dukrelei.“ 

Nuskynė baltųjų rožių, surišo jas į puokštę, bet vos tik pa- 
skutinį pumpurą pataisė, sudrebėjo žemė ir visas sodas ap- 
temo, ėmė smarkiai žaibuoti, kaukė vėjas, ir staiga prieš išsi- 
gandusį pirklį atsistojo milžiniškas lokys, juodas su stipriomis 
letenomis ir baisiomis akimis, dukart didesnis negu žmogus. 
Lokys buvo įpykęs, letenomis prieš pirklį mojavo ir taip riau- 
mojo nelaimingam pirkliui į veidą: 

— Dar tave maža vaišinau, dar maža tau visokių patogumų 
suteikiau, kad man vagi pačius mieliausius dalykus? 

Pirklys parklupo ant žemės ir bailiai maldavo lokį atleisti, 
bet šis nesidavė prašomas ir toliau riaumojo: 

— Už savo nedėkingumą ir savivalę neteksi gyvybės! Sudras- 
kysiu tave, niekingas žmogau! 

Pirklys vėl prašė verkdamas ir šaukdamas, kad tą puokštę 
norėjęs parnešti dovanų dukteriai, kai neturėjęs kitokios do- 
vanos, nes jo turtas amžinai dingo jūros gelmėse. 

Tada lokys piktai tarė: 

— Niekas tavęs neišgelbės, reikia tave sudraskyti, nebent toji, 
kuriai skynei baltąsias rožes, gera valia čionai vietoj tavęs ateitų 
ir už manęs tekėtų. O dabar eik namo ir po mėnesio turi šioje 

vietoje būti arba tu, arba tavo duktė. Kitaip tave surasiu, nors 
slėptumeis giliausiame rūsyje arba aukščiausiame bokšte! 

Visą kelią pirklys verkė ir dejavo, savo likimu skundėsi. Vos 
tik į puokštę baltų rožių pasižiūri, tuoj ašaromis apsipila. Liū- 
dnas ir nuvargęs artėjo prie savo namų. Dukterys jo jau laukė 
ir išsigando, kad nevažiuoja gražia karieta, bet grįžta pėsčias 
ir nusikamavęs, kad visai nieko neneša, tik puokštę baltų rožių 
rankoje. Bet jos dar labiau išsigando ir ėmė verkti, kai pirklys 
papasakojo, kad jie viską prarado, kad nieko neliko, kad turė- 
sią parduoti namą ir baldus, pagaliau jo laukianti mirtis. 

Ypač abi vyresniosios dukterys gailiu balsu raudojo ir plau- 
kus rovėsi. Žinoma, ne todėl, kad jų jaunėlė sesuo po mėnesio 
turi tekėti už milžiniško lokio, tai joms visai nerūpėjo ir dėl 
jauniausiosios sesers nė ašarėlės nebūtų išliejusios, bet kad 
tėvas dabar vargšas ir kad jos dabar negalėsiančios puoštis ir 
aukštai galvas kelti. O paskui jos piktai užsipuolė seserį, įžei- 
dinėdamos ją ir priekaištaudamos, kad ji dėl nelaimės kalta, 
nes tik ji norėjusi dovanų tokio keisto dalyko, puokštės baltų 
rožių! Jei dėl nelaimės kalta, tegu ir kenčia už tai, tegu teka 
už lokio, tegu ją sudrasko, jei baltų rožių įsigeidė. Taip ant jos 
šaukė ir piktai iš jos tyčiojosi, bet ji tik išbalo ir tarė: 

— Gerai, tėveli, eisiu į mišką ir susirasiu juodąjį lokį. Aš pati 
kalta, kad lokys ant jūsų supyko. 

Nors tėvas spyrėsi, kad verčiau eisiąs pats, kad esąs senas ir 
gyvenime jam ir taip maža kas liko, kai jis dabar toks nuskur- 
dęs, bet abi vyresniosios dukterys neleido jam nė baigti sakyti 
ir ant jaunėlės šūkalojo, tegu eina, tegu tik eina, kad visada 
buvusi tokia keista ir kiekvienam norėjusi patikti. 

Pirklys turėjo išparduoti viską, kas jam buvo likę, namą ir 
baldus, vyresniosioms dukterims teko atsižadėti papuošalų, ir 

jų nelaukė niekas kita, kaip eiti tarnauti. Laimė, atsirado du 
jaunikiai, jau vyresni, apskritai žinomi sukčiai ir apgavikai, bet 
turtingi, ir abi pirklio dukterys būtų tekėjusios ir už nelem- 
čiausių plėšikaujančių riterių, kad tik nereikėtų skurdo kęsti 
ir vargo vargti. Niekada nebuvo pratusios dirbti, mokėjo tik 
rengtis ir gražintis, o dabar būtų turėjusios grindis plauti, vir- 
ti, nešulius nešioti arba pagaliau tvarte gyvulius liuobti! 

Pirklio pasigailėjo vienas kaimynas, kuris jį priėmė į savo 
parduotuvę, o kai buvo visi aprūpinti, tryliktąją dieną išsiruo- 
šė jaunėlė duktė eiti ieškoti juodojo lokio, savo jaunikio. 

Dabar seserys ją apgailėjo ir užjautė, bet visa tai darė tik dėl 
akių, apsimetinėjo. Mintyse jos sakė, tegul tik eina, turės vyrą 
dar blogesnį ir bjauresnį, negu jos turinčios! Galės verkti, kad 
jai akys užraus! 

Tačiau tėvas ją palydėjo gerą kelio galą, o paskui atsisveikino 
balsu raudodamas ir glėbesčiuodamas. Vos ji nuo tėvo paėjo 
ir priartėjo prie miško, sumirksėjo priešais žiburėlis, kuris ją 
gerai vedė, kol atsidūrė prie namo su dideliais langais, plačiais 
vartais ir puikiais sodais. 

Įžengusi vidun, ji perėjo koridorius ir kambarius, ir čia viena- 
me, kuris rodėsi gražiausias ir patogiausias, stovėjo padengtas 
stalas, tarsi būtų švenčiamos vestuvės, o ant stalo buvo nuo- 
stabios servetėlės, brangūs dubenys, lėkštės ir stiklinės dviem 
žmonėms, taip pat buvo prie stalo pristatytos kėdės dviem 
žmonėms. Visa apsvaigusi ir nustebusi, atsisėdo prie stalo, ir 
tuoj nematomos rankos nešiojo valgius ir vyną pilstė, o vos iš 
vienos lėkštės truputį paragaudavo, jau būdavo kas nauja. Tie 
valgiai tokie nuostabūs ir gardūs, kad tokių niekada nebuvo 
valgiusi, net turtingiausiais laikais. Šalia jos taip pat iš lėkščių 
mažėjo valgiai ir nyko vynas, tarsi kas nematomas būtų su ja 

valgęs ir vyną gėręs, ir staiga antroji taurė su vynu pakilo ir su 
jos taip smarkiai susidaužė, kad trapus stiklas sudužo ir rau- 
donas vynas pasiliejo ant brangios staltiesės. Buvo tai keistos 
vaišės ir keistas vestuvių tostas, kai jaunoji sėdėjo prie stalo 
nuliūdusi, o jaunasis buvo nematomas! 

Kai sutemo ir kambaryje nebuvo matyti nė per žingsnį, jau- 
noji staiga pajuto, kad šalia jos sėdi kažkas didelis, ir ji suvokė, 
kad jos ranką liečia minkšti gaurai. „Lokys! - smilktelėjo gal- 
voje mintis, ir ją nukrėtė šiurpas. Bet vietoj lokio riaumojimo 
išgirdo tykų ir nuoširdų balsą: 

— Nebijok, nenuskriausiu tavęs! Niekada nereikės gailėtis, 
kad atėjai į mano namus! Čia viskas tau priklauso, kiekvienas 
tavo noras bus akimirksniu įvykdytas! Bet vieno dalyko niekada 
negali norėti! Esu lokys ir turiu likti lokys tol, kol ateis mano va- 
landa. Niekada neturėsi mėginti naktį į mane pažiūrėti, kaip iš 
tikrųjų atrodau. Jei mano prašymo neišpildytum, užtrauktum 
man baisią nelaimę, o pati patirtum didelę bausmę. Pažadi? 

Lokys paėmė jos ranką į savo sunkią leteną, ir jaunoji jam 
tyliu balsu pažadėjo, kad jo draudimo neužmiršianti, bet visa 
drebėjo nuo keistos baimės. Staiga ji išgirdo, tarsi žemėn kaž- 
kas sunkus nupuolė, lyg oda ar kailiniai, o paskui jai rodėsi, 
kad šalia besėdįs ne lokys, o žmogus, kuris ją nuolat įtikinėjo 
nebijoti ir visada juo pasitikėti, kad nieko jai netrūksią ir gy- 
vensianti dar daug kartų geriau negu laimingomis dienomis 
tėvo namuose. 

Ir iš tiesų jaunoji lokio namuose gyveno labai gerai. Neturėjo 
jokio vargo, viskuo rūpinosi lokys, ko tik panorėdavo, tuoj bū- 
davo padaryta. Visą dieną jo nematydavo, vakare tamsoje pas 
ją ateidavo lokio pavidalu, o paskui visada girdėdavo, kaip nuo 
jo nukrinta oda ir jis žmogiškai kalba. Bet kaip jis atrodo? 

Ar tai baidyklė, į kurį negali be baimės žiūrėti? Ar turi kru- 
viną veidą ir vieną akį? Gal vietoj plaukų nuodingos gyvatės? 
Bet nors ir labiausiai spėliojo, nieko neįspėjo, nors labiausiai 
kankinosi, nieko nesužinojo. 

Paskui prie to priprato ir buvo lokiui dėkinga, kad ja taip 
rūpinasi. Patiekdavo jai skaniausių valgių, sode tik jai kvepėjo 
retos gėlės, o vakarais jai griežė muzika. Tik dažnai apie vieną 
dalyką galvojo: ką veikia jos seserys ir ką daro tėvelis. Nors 
seserys jai nieko gero nelinkėjo, vis dėlto ji niekada apie jas 
blogai negalvojo, o ypač tėvą prisimindavo, ar sveikas ir pa- 
tenkintas, kaip jam sekasi, ar nenuvargsta. Ir tada daug kartų 
apsiverkdavo prisiminusi gimtinę, tėvą, seseris. 

Vieną vakarą lokys ją užklupo apsiverkusią ir paklausė, ką 
jai skaudą, kas graudiną. Ar jo namuose ji nelaiminga, ar jai 
per mažai meilus? Tada ji jam iš visos širdies padėkojo, kad 
toks geras ir rūpestingas, ir pasakė, apie ką galvoja ištisas die- 
nas. Bet lokys jai tarė: 

— Na gerai, jei nori saviškių pasižiūrėti, ir tai padarysiu tau. 

Kitą dieną, kai jau saulė nusileido, atėjo vėl pas ją tamsoje 
ir sako: 

— Ruoškis į kelionę, važiuojame. Sėskis man ant nugaros ir 
visą naktį keliausime. Nunešiu tave iki miesto, ir visa rytojaus 
diena priklausys tau. Pasidžiauk tėvu ir pasišnekėk su seseri- 
mis. O dovanų duok joms abiem, ko jos kadaise troško, aukso 
drabužius ir perlų karolius. Bet kai vakare vėl nusileis tamsa 
ir pasirodys pirmoji žvaigždė danguje, atsisveikink su visais ir 
grįžk. Jei laiku negrįžtum, niekada, savo nelaimei, nerastum 
per mišką kelio į mano namus. 

Ji linksma sėdo lokiui ant nugaros, ir lokys nušuoliavo 
per mišką ir tamsą. Dar prieš saulutei pasirodant, buvo su ja 

prie miesto ir ten su ja atsisveikino. O tai būta stebėjimosi ir 
šauksmo, kai anksti rytą pasirodė pas seseris ir surado tėvelį! 
Seserys, viena antrą pralenkdamos, šaukė, lokio dovanas ap- 
žiūrinėjo ir tuoj vėl guodėsi blogai gyvenančios, piktus vyrus 
turinčios, šykščius ir godžius, kurie joms jokių pramogų nelei- 
džią, netgi jas mušą. Mušą jas, o jos vis dėlto buvo pratusios 
prie patogumų ir prabangos! O tėvas nesiskundė, buvo sveikas 
ir patenkintas, naujas darbas gerai sekėsi, ir didžiausias jam 
džiaugsmas buvo, kad jo jauniausioji duktė grįžo sveika. Tada 
ji turėjo viską išpasakoti, kaip gyvena ir ką veikia, kaip visa 
name gražiai įtaisyta, kaip po sodą vaikščiojanti ir muzikos 
klausanti, kad ji nė menkiausio daikto nestokojanti. Taip pat 
pasakė, kad ištisomis dienomis esanti viena, tik vakare pas ją 
ateinąs vyras lokio pavidalu, o paskui tamsoje oda nukrintanti 
ir jis virstąs žmogumi. Bet ji niekada negalinti į jį pažiūrėti, 
kaip jis iš tikrųjų atrodąs, kitaip ją ištiksianti didelė nelaimė. 
Kai visa papasakojo, seserys iš pavydo pabalo ir tuoj ją įkalbėjo 
lokio neklausyti. Kas žino (taip jos kalbėjo), su kokia baiseny- 
be iš tikrųjų gyvenanti ir kas jai visokias dovanas parūpinąs. 
Jos sakė, kad tuo ji galinti lengvai įsitikinti. Kai lokys miegos, 
tegul patyliukais ji pakyla, lempute pasišviečia ir pasižiūri į pa- 
baisą. Taip lokys niekada nesužinosiąs, kas naktį įvyko ir kaip 
jo uždraudimą sulaužė. O vyresnioji sesuo jai tuoj parūpino 
lemputę, kuri tam labai gerai tiko. 

Vakare, kai skliaute suspindo pirmosios žvaigždės, ji, atsi- 
sveikinusi su tėvu ir seserimis, išėjo. Lokys jos laukė ir vėl ke- 
liavo naktį per miškus, bet ji nebuvo visai linksma, tik nuolat 
galvojo apie seserų patarimą. Ko paklausyti - rūpestingo lokio 
ar seserų ir savo pačios smalsumo? 

Visą naktį nemiegojo ir nepalinksmėjo. Vidurnaktį atsikėlė, 
pirštų galiukais pritykino prie vietos, kur miegojo lokys, o ran- 
kos jai drebėjo, kai pašvietė dovanotąja lempute. 

Pasižiūrėjusi pamatė vietoj lokio gražų jaunikaitį, tokį gra- 
žų, kad nuo jo net šviesa spindėjo, rausvais skruostais ir auk- 
siniais plaukais. Širdis jai krūtinėje suvirpėjo, ir, negalėdama 
nuo jaunikaičio atitraukti akių, ji žiūrėjo ir žiūrėjo, bėgo va- 
landos, ir lemputė baigė degti. Ir tada paskutinis lašelis aly- 
vos, kuris liko lemputėje, nulašėjo ant miegančio jaunikaičio 
peties. Tą akimirką miegantis vyras pabudo, o kai akis pravė- 
rė, tuoj visas pasikeitė, pasidarė piktas, visas apimtas baimės. 
Jis tuoj suprato, kad žmona sulaužė jo įsakymą, ir jo akys 
liepsnojo, atrodė, tarsi kambaryje būtų degę deglai, nes lem- 
putė užgeso. 

— Tu girdėjai, ko tavęs prašiau! - sušuko jis, bet tame balse 
buvo daugiau skausmo negu pykčio. - Taip man atsilyginai už 
mano rūpestingumą ir gerumą? Iš tavęs nieko sunkaus nerei- 
kalavau, tik to įsakymo, bet nė to nemokėjai įvykdyti! 

Tada žmona suprato, kuo nusikaltusi, ir tą valandą ją apė- 
mė toks didelis gailestis, jog puolė ant kelių, rankas laužė ir 
plaukus draskėsi. Jai buvo taip baisu, kad geriau būtų buvusi 
per tūkstantį sieksnių po žeme, negu girdėjusi įpykusį vyrą, 
kuris ligi šiol buvo toks geras ir jos niekuo nenuskriaudė. Bet 
vyras šaukė: 

— Niekada jau manęs nematysi, nebent tuos du dubenėlius 
vienų ašarų priverktum ir tas dvi geležines kurpes nunešio- 
tum, o šią geležinę lazdą keliaudama iki pusės nudilintum! 

Tada žmonai dėl baisaus skausmo visas kraujas iš širdies pa- 
kilo ir, iš burnos ištryškęs kaip raudonas šaltinis, pasiliejo kaip 
didis ženklas ant supykusio vyro marškinių. 

Staiga baisiai sugriaudėjo, sudrebėjo žemė, ir visa dingo — 
neliko nei erdvaus namo, nei gražaus sodo, nieko, visai nieko, 
čia nebuvo ir viso gražumo, tik driekėsi liūdna laukymė su iš- 
degusia žole, ir vieniša moteris gulėjo ant žemės be sąmonės, 
tarsi būtų mirusi, o prie jos kojų žemėje mėtėsi du sidabriniai 
dubenėliai, geležinė lazda ir pora geležinių kurpių. 

Kai ji atgavo sąmonę ir pamatė likusi viena, ėmė vėl gai- 
liai raudoti, ir iš jos akių liejosi kruvinos ašaros. Bet tai ne- 
padėjo, lokys jau nesirodė, tada ji, pasiėmusi geležinę lazdą, 
geležines kurpes ir sidabrinius dubenis, leidosi į platųjį pa- 
saulį. Klajojo klajojo, nežinodama nei pati kur, visur žmones 
klausinėjo apie juodąjį lokį, bet niekas negalėjo jai patarti nei 
kelio parodyti. 

Taip ji, pusę metų pravaikščiojusi ir niekur nė pėdsako ne- 
radusi, vieną vakarą miške priėjo seną pirkeleę, kur pasiprašė 
nakvynės. Pirkelėje tvarkėsi sena moteris, kuri pasakė: 

— Bus sunkus dalykas! Mat mano sūnus yra Vėjas, o jis grįš 
po trumpos valandėlės. Gali tave lengvai nuskriausti, kai jis 
grįžta iš kelionės pavargęs. 

Bet lokio žmona vis prašė, tai senutė nusileido ir paslėpė ją 
senoje spintoje. 

Po valandėlės parūžė sūnus Vėjas, ir visa pirkelė sudrebė- 
davo, kai jis giliai atsidusdavo. Jis veikiai pajuto, kad motina 
slepia nepažįstamą viešnią, tad moteris turėjo išlįsti iš spintos 
ir pasirodyti Vėjui. Bet, laimė, Vėjas tą vakarą buvo labai ma- 
lonus, nieko jai nepadarė, tik vis ją klausinėjo, kur einanti ir 
ko ieškanti, o ši jam papasakojo visą savo istoriją, kieno esanti 
duktė ir kaip gavusi vyrą lokį. Vėjas kraipė galvą, bet negalėjo 
jai patarti, nežinodamas, kur dabar juodasis lokys laikosi. Ta- 
čiau jis tarė: 

— Gali būti, kad ką nors žinos mūsų brolis, blyškusis Mėnulis. 
Rytoj keliauk, bet tai toli, vargu ar per pusę metų ten nueisi. 

Padėkojo moteris už patarimą ir nakvynę ir rytą, vėl pasi- 
ėmusi lazdą, kurpes ir dubenėlius, kurie jau iki pusės buvo 
priverkti, pasileido į tolesnį kelią. Per pusę metų nuavėjusi iki 
pusės kurpes ir nudilinusi lazdą, priėjo miške seną lūšną, kur 
senutė taip pat tvarkėsi, dairydamasi pro duris. Nenorėjo ji 
duoti nakvynės, bet tarė: 

— Mano sūnus - blyškusis Mėnulis, ir grįžta iš kelionės rytą 
pavargęs ir įširdęs. Nesistebėk, jis mato daug blogybių ir nuo- 
dėmių, lengvai galėtų tave sudraskyti. 

Bet ji labai karštai prašė, tad senutė nusileido ir paslėpė ją 
spintoje. Rytą parėjo blyškusis Mėnulis, žilas senukas, kuris 
tuoj suprato, kad juodu su motina ne vieni, labai supyko, bet 
kai moteris pasirodė, užmiršo pyktį ir viską išklausė, kam jos 
geležinės kurpės ir sidabriniai dubenėliai. O kai viską išgirdo, 
galvą pakraipė, bet nė jis nežinojo juodojo lokio, tada tarė: 

- Vienintelis galėtų mums pagelbėti mūsų brolis Saulė. Jis 
šviečia visur, kiekvieną plyšį apžiūri, į toliausius kraštus pa- 
žvelgia. Bet pas jį kelias tolimas, pusmetį keliausi. 

Ji keliavo pusę metų, dar labiau kurpes nuplėšė, lazdą nudi- 
lino ir dubenėlius priverkė. Vieną vakarą tankiame miške pri- 
ėjo pirkaitę, kur senutė virė vakarienę, bet ši apie nakvynę nei 
girdėti nenorėjo. 

— Negaliu nieko apnakvydinti, - kratėsi, - ir tu bėk iš čia, jei 
tau gyvybė brangi. Netrukus pareis namo sūnus Saulė. Sude- 
gintų tave, jei čia rastų, ir ant manes baisiai supyktų. 

Bet kad vis prašė, senutė vis dėlto sutiko ir paslėpė ją spinto- 
je. Po valandėlės parskrido Saulė, aplėkė kambarį ir tuoj pažino, 
kad spintoje yra viešnia. Niekas nepadėjo, turėjo išeiti iš spin- 

tos, ir Saulė iš karto labai supyko, bet paskui atlėgo, kai išgirdo 
visą istoriją. Pagaliau palingavo aukso galvą ir tarė: 

- Žinau, gerai žinau, kur tavo vyras, juodasis lokys. Mano 
spinduliai visur prasiskverbia ir viską apžiūri. Toli nuo čia ant 
stiklo kalno, sunkus kelias pas jį. Kai prieisi kalną, pakalnėje 
rasi kalvę. Ten pakaustyk abi rankas, nes kitaip lygiomis sieno- 
mis neužkopsi į stiklo kalno viršūnę. 

Anksti rytą, dar prieš švintant, ji pakilo, nuoširdžiai padė- 
kojo Saulei už patarimus ir vaišingumą, o Saulė jai tarė: 

— Kad tau geriau pavyktų, štai tau dovanoju aukso ratelį, si- 
dabro verpstuką ir sidabro varpstę. 

Paėmusi dovanas, pasileido į kelionę, o po pusės metų priėjo 
stiklo kalną. Tai buvo labai aukštas, status ir lygus kalnas, kad 
niekas ant jo negalėjo išsilaikyti. Apačioje pakalnėje pasikaus- 
čiusi kalvėje abi rankas, kabinosi į kalną. Tačiau sienos buvo 
tokios lygios, kad pusiaukelėje, nebegalėdama išsilaikyti, krito 
žemėn. Kabinosi vėl ir vėl, kol savo kaustytas rankas visiškai 
apsidraskė ir kraujo pėdsakas rodė kelią, kaip ji ropštėsi aukš- 
tyn. Bet ji nesiliovė, kol pasiekė pačią viršūne, kur liko gulėti 
kaip negyva, iš rankų jai sruvo kraujas, geležinės kurpės buvo 
visai nudėvėtos, o lazda nudilinta. 

Ant stiklo kalno buvo didelė lyguma, gražių lankų ir sodų, 
kur stovėjo aukšta pilis. Tad, priėjusi prie vartų, prašėsi, kad 
priimtų tarnauti. Pilyje buvo daug tarnaičių, kurios sakė: 

— Pačiu laiku, nes pilyje yra darbo šimtui rankų. Mūsų šeimi- 
ninkas po trijų dienų kelia vestuves su svetimšale princese ir 
čia viską rengia iškilmingai puotai. 

Kai moteris tai išgirdo, baisiai išbalo, bėt netarė nė žodžio, 
o tarnaitės ją nusiuntė prie upokšnio šeimininkui marškinių 


išskalbti. Jos kalbėjo: 

— Keisti tai marškiniai, nežinom kas daryti. Jie turi kraujo 
ženklą, kuris niekaip neišsiskalbia, nors skalbiame ir skalbia- 
me. Nė viena iš mūsų negali tų marškinių išbalinti. 

Moteris paėmė marškinius į rankas ir tuoj pažino, kad tai 
jos kraujo ženklas, kai jai iš širdies kraujas ištryško. Ji, nuėjusi 
prie upelio, ten ėmė taip smarkiai verkti, kad iš abiejų dube- 
nėlių per kraštus liejosi, kai vis naujos ir naujos iš akių ašaros 
biro. Bet vos ėmėsi skalbti, dėmės išnyko tarsi nebuvusios. 

Stebėjosi tarnaitės ir nuėjo tai pranešti šeimininkei, o ji buvo 
toji pati svetimšalė princesė, su kuria po trijų dienų juodasis 
lokys turėjo kelti vestuves. Princesė išėjusi ieškojo mitriosios 
skalbėjos, bet ši jau sėdėjo prie vartų ir auksiniu rateliu verpė 
aukso siūlus, o kiekviena gija buvo tokia plona kaip švelniau- 
sio šilko. Princesė, į ją pasižiūrėjusi, įsigeidė turėti tą gražų 
daiktą, bet verpėja nenorėjo parduoti, kol pagaliau tarė: 

— Parduočiau šį sidabro verpstuką, jeigu man leistų miegoti 
to kambario, kur miega šios pilies valdovas, kamputyje. 

Tai buvo keistas noras. Bet princesei verpstukas taip pati- 
ko, kad naktį ją nuvedė į kambarį, kur miegojo valdovas, ir ji 
susirangė kamputyje. Vidunaktį ji atsikėlė ir pažino, kad tai 
jos vyras juodasis lokys, tik tą valandą nebuvo lokys, o gražus 
jaunikaitis, toks skaistus, kad nuo jo spinduliai sklido. 

Ji pasilenkė prie jo ir tyliai tarė: 

— Priverkiau du dubenėlius ašarų, geležines kurpes nuplė- 
šiau, geležinę lazdą iki pusės nudilinau ir tave vis dėlto, mano 
mylimasis, ant stiklo kalno suradau. 

Bet vyras kietai miegojo ir nė nepajudėjo. 

Kitą dieną ji vėl stropiai dirbo ir pavakare vėl sėdėjo su varps- 
te ir rateliu. Vėlei prie jos priėjo princesė ir norėjo iš jos abu 
daiktus nupirkti, bet ji pardavė tik varpstę už tai, kad jai leido 

nakvoti valdovo kambaryje. Ir visa buvo kaip pirmąją naktį: 
vidunaktį pasilenkė prie miegančio vyro ir tyliai tarė: 

— Priverkiau du dubenėlius ašarų, geležines kurpes nuplė- 
šiau, geležinę lazdą iki pusės nudilinau ir tave vis dėlto, mano 
mylimasis, ant stiklo kalno suradau. 

Bet nė šį kartą vyras nepabudo iš kieto miego. 

Trečią dieną princesė, pardavusi ir aukso ratelį, atsigu- 
lė kamputyje. Vidunaktį atsikėlė, pasilenkė prie vyro ir pra- 
kalbėjo: 

— Priverkiau du dubenėlius ašarų, geležines kurpes nuplė- 
šiau, geležinę lazdą nudilinau iki pusės ir tave vis dėlto, mano 
mylimasis, ant stiklo kalno suradau. 

Ir tiktai tada vyras prabudęs pravėrė akis, o kai pamatė pasi- 
lenkusią viršum jo žmoną, nusišypsojo, bet, netaręs nė žodžio, 
vėl užsimerkė, tarsi miegotų kiečiausiu miegu. 

Paskui rytą, kai iš visų kraštų suvažiavo vestuvių svečiai ir 
kai viskas buvo paruošta iškilmingai puotai, jaunikis įsakė visus 
sukviesti į gražiausią pilies menę. Ir tai jau nebuvo juodas lokys, 
bet gražus jaunikaitis, koks būdavo visada naktį, rausvu veidu 
ir auksiniais plaukais, ir jis papasakojo svečiams tokią istoriją: 

— Turėjau nepaprastą spintą ir jai brangų raktą. Bet raktą 
pamečiau ir liepiau padaryti naują. Kai jau turėjau naują, lai- 
mingai radau senąjį raktą. Nagi patarkite man, kuriuo man 
raktu naudotis, senuoju ar naujuoju? 

Tada visi svečiai vienu balsu sušuko: 

— Suprantama, kad senuoju! 

Ir princesė, antroji sužadėtinė, taip pat tarė: 

— Kas gi ieškotų naujo rakto, kai po ranka yra senasis! 

Tada jaunikis jai nusilenkęs tarė, kad pati nulėmusi savo 
vestuves, ir, tuoj įsakęs pakviesti savo pirmąją žmoną, paė- 

mė ją už rankos ir nuoširdžiai pasveikino, visiems parodė jos 
nuplėštas kurpes ir du dubenis ašarų, kurias dėl jo priverkė. 
Nors naujų vestuvių nekėlė, bet puota vis dėlto buvo šauni, 


r visiems patiko pirmoji žmona, pirklio duktė, tokia ji buvo 
zraži, ištikima ir ištverminga. Bet ji negalėjo nė kąsnio nuryti, 
visąlaik iš džiaugsmo verkė, kad jos klajonės baigėsi. 

Ir gaila, kad pasaka turi baigtis, kai prasideda gražiausia. 

APIE PRINCESĘ ŠOKĖJĄ 


š karo namo ėjo kareivis, žilstelėjęs ir šlubas, ėjo 
Ež4| lazda pasiramsčiuodamas ir taip sau kalbėjo: 


— Kas dabar man, vargšui? Kare pasenau, jėgas 
praradau, kare man plaukai pražilo. Kam dabar aš tinku ir ko 
nusitverti? Jokio amato neišmokau, malkakirčiu - trūksta 
jėgų, prekiauti - reikia pinigų. O namie, gimtajam kaime, ma- 
nęs niekas nepažįsta, kad mane priglaustų ir pastogę duotų. Iš 
tiesų nelieka nieko kita, kaip eiti elgetauti arba šokti į vande- 
nį. Liūdnas seno ir vargingo žmogaus gyvenimas. 

Taip jis kalbėjo ir krimtosi, keliaudamas keliu į platųjį 
pasaulį. 

Tada priėjo pamiškėje pievą, kur pamatė du įnirtingai be- 
sipešančius vyrus. Jie plūdosi baisiais keiksmais, mušėsi, už 
plaukų tampėsi, bjauru buvo į juos žiūrėti. 

— Ei, ei, bičiuliai, - šaukė jiems kareivis, - ko jūs taip muša- 
tės? Negaila jums plaukų ir kailio? Ir kam tokiais bjauriais žo- 
džiais svaidotės? 

Liovėsi abu peštukai mušęsi ir vienas per kitą pasakoja 
kareiviui: 

— Negalim sutarti dėl palikimo! Esam broliai, ir po tėvo mir- 
ties mums liko šita palaidinė ir šitos kurpės. Aš esu vyresnis ir 
noriu abiejų. 

— O tai neteisinga, - sušuko antrasis, - pasidalinkime per 
pusę! 

Nusistebėjo kareivis, kad abu broliai ginčijasi dėl gerokai 
panešiotos palaidinės ir palaikių kurpių, bet vyresnysis jam 
išklojo: 

— Tai nėra paprasta palaidinė ir ne paprastos kurpės. Kas 


- 266 - 


apsivelka palaidinę, tas tuo akimirksniu pasidaro nematomas. 
O kas kurpes apsiauna, tas kiekvienu žingsniu nueina septy- 
nias mylias. 

„Iš tikrųjų tokia palaidinė ir tokios kurpės praverstų ir 
man , - pagalvojo kareivis ir balsu tarė: 

— Palaukite, bičiuliai, gal galėčiau jums padėti geru patari- 
mu. Iššausiu iš šio šautuvo, ir kas pirmasis žolėje ras kulką, 
tam priklausys palaidinė ir kurpės. 

— O, geras patarimas, - tarė abudu, - dėkojam tau, kad taip 
teisingai išsprendei mudviejų bylą. 

Kareivis šovė, kulka išlėkė, ir abu broliai puolė jos ieškoti. 
Bet kareivis tuo kartu atsargiai ir patyliukais pritykino prie 
palaidinės, greitai ją apsivilko ir į kurpes įsistojo, žirgt ir, die- 
važ, tuo akimirksniu jam dingo iš akių broliai, miškas, ir jis 
stovėjo prie didelio miesto vartų. 

— Ak, šaunus daiktas! - apsidžiaugė kareivis. - Jis man padės 
bėdoje! Žingsnis - tai septynios mylios, ir dar nematomas! 

Priėjęs arčiau prie vartų, mato, kad ant jų pilna primaustyta 
nukirstų galvų. Nusivilko palaidinę ir negali atsistebėti. 

— Tai bent keista puošmena, - stebėjosi kareivis, - dar nesu 
matęs, kad nukirstas galvas ant vartų iškabintų. Ei, bičiuli, — 
šūktelėjo jis kažkokiam piliečiui, - negalėtum paaiškinti, ko- 
dėl taip puošiate savo vartus? 

— Tai mūsų karaliui patinka, - paaiškino miestietis. - Tai vis 
galvos nerūpestingų saugotojų. Kad žinotum, kareivi, mūsų 
karalius turi princesę, o su ja jau kuris laikas dedasi visokių da- 
lykų. Kas naktį ji dingsta, niekas nežino kur, rytą vėl atsigula 
lovoje nuvargusi ir išsikvėpusi, bet kas naktį nuplėšia dvylika 
porų kurpių. Niekas negali ištirti, kaip ir kodėl. Karalius jau 
paskelbė didelį atlyginimą tam, kas tą paslaptį įspės ir kas tris 

naktis princesę išsaugos. Bet iki šiol niekam nepasisekė, ir visi 
vietoj atlyginimo neteko galvos. 

— Galėčiau pamėginti, - tarė sau kareivis. - Nors galvą praras- 
ti ir velniškas dalykas, tam neturiu didelio noro, bet tris naktis 
saugoti vis dėlto ne taip baisu. Kiek esu karo sargybą stovėjęs, 
o būdavo žiema ar dargana, ir niekada nesu užsnūdęs! 

Ilgai nedelsdamas, nužygiavo pas karalių, išsitempė kaip 
styga, kariškai pasisveikino ir tuoj karaliui pareiškė norįs pa- 
mėginti tris naktis saugoti princesę. 

— Kaip nori, - tarė karalius niūriai, - šiaip ar taip, ir tu galvą 
čia palydėsi. 

Tarnai nuvedė kareivį pas princesę ir parodė jam jos kamba- 
rį, kur ji miegodavo aukso lovoje. Šalia jos kambario buvo ne- 
didelis kambarėlis, kur turėjo kareivis sergėti, bet abu kamba- 
rius skyrė krištolo siena, tad kareivis galėjo gerai matyti, kas 
dedasi pas princesę. 

Atėjo vakaras, kareivis sėdėjo kambarėlyje skaniai pavaka- 
rieniavęs ir laukė. Stebuklingąją palaidinę pasikabino ant sie- 
nos, o kurpes pastatė kampe. 

Po valandėlės pas jį atėjo princesė, labai graži ir jauna, skais- 
ti raudona kaip obuoliukas, liekna kaip stirna. Jos akys žaiža- 
ravo, O kojytės visą laiką judėjo tarsi šokdamos. Ji nusišypsojo 
kareiviui, prisėdo prie jo, ėmė kalbėti ir vis kažką jam meilikau- 
jamai pasakojo. Paskui jam atnešė butelį vyno, į stiklinę įpylė, 
kareivis išgėrė, išgėrė ir netrukus miegojo kaip užmuštas. 

Kai pabudo, buvo jau šviesi diena, į kambarėlį įspindo sau- 
lutė, princesė buvo jau seniai atsikėlusi, o dvylika porų kurpių 
nuplėšta. 

— Pirmą sykį man nepasisekė, - krapštė pakaušį nusiminęs 
kareivis. - Vynas saldus, o žodžiai meilūs, nieko nuostabaus, 
kad užmigau ir paslaptį pramiegojau! 

Vakare šventai prisiekinėjo, kad dabar būsiąs atidus ir neuž- 
snūsiąs, bet kai atėjo princesė ir ėmė kalbėti, vis dėlto truputį 
vyno gurkštelėjo. Visai nedaug, tik lūpas sudrėkino, bet kad ir 
kaip stengėsi, vokai jam nusileido, ir snaudulys įveikė. Nusvi- 
ro, užmigo, o rytą su gailesčiu mato, kad antrą naktį pramie- 
gojo ir princesės nenusaugojo. 

— Man rodos, - tarė sau, - kad mano galva ant kaklo jau kli- 
ba. Žiūrėk, senas kareivi, dabar jau ne juokas, gali lengvai nu- 
riedėti tau sena žila galvelė. 

Todėl kai vakare atėjo princesė, jai nė neatsakė ir į vyną nė 
nepažiūrėjo. Bet kai princesė jį verste privertė, paėmė vyną, 
bet nepastebimai išpylė po lova. Paskui apsimetė esąs labai 
miegūstas, išsitiesė lovoje, ir princesė greitai nubėgo į savo 
kambarį. 

Kareivis gulėjo giliai dūsuodamas, apsimetęs miegąs kie- 
čiausiu miegu, bet tuo tarpu atidžiai stebėjo, kas pas prince- 
sę dėsis. 

Princesė pabeldė į duris, pro jas įėjo labai išsipusčiusi mer- 
gina ir pasisveikino su princese. Nuo žemės paėmė iš anksto 
paruoštas dvylika porų kurpių, ir abi grįžo į kareivio kambarį. 
Jis vis dar tysojo, dūsuodamas kaip kiečiausiai miegodamas. 

— Manau, kad ir šiandien miegos tas žilas ūsuočius, - juokė- 
si princesė, - vis dėlto vėl nusigėrė, tai iki ryto tikrai miegos. 
O rytoj rytą jam galvelė nusiris! 

— Galim įsitikinti, ar miega, - kalbėjo jos draugė, ištraukė iš 
plaukų auksinę segę ir smeigė ją kareiviui į kulną. Nors karei- 
vis mintyse smarkiai nusikeikė, bet nė nekrustelėjo ir gulėjo 
kaip pirma. 

- Šiandien vėl miega kaip balžienas, - kalbėjo mergina. — 
Galim keliauti be rūpesčių. 

Jos įėjo į kambarį, ten atstūmė princesės lovą, pakėlė galą 
grindų, ir žiū, angoje pasirodė spindinčio marmuro laiptai, ku- 
rie ėjo kažkur gilyn į žemę. 

„Aha, čia eina princesė į naktines keliones“, - pagalvojo ka- 
reivis. O kai abi sulindo į angą ir nusileido marmuro laiptais, 
kareivis pašoko iš lovos, greitai apsivilko palaidinę, auksinę 
adatą išsitraukė iš kulno ir įsidėjo į krepšį, kur nešiojosi duo- 
ną ir kareivio dokumentus. Paskui apsiavė septynmyles kur- 
pes, ir buvo jau pasirengęs. Tuoj - paskui mergeles marmuro 
laiptais. 

Nors princesė su drauguže bėgo labai greitai ir taip pat turė- 
jo kažkokias greitas kurpes, kurios jas nešė labai greitai, bet ką 
tai reiškė, palyginti su septynmylėmis kurpėmis, kurias turėjo 
ant kojų kareivis! Veikiai pasivijo princesę ir sekė jai visiškai 
įkandin. 

Kai nusileido laiptais, jie atsidūrė gražiame kelyje, pilname 
puikių gėlių. Paskui pribėgo tankų mišką, kur visa buvo iš si- 
dabro - medžiai, spygliai, net samanos ir žolė. Visa skambėjo, 
kai ja bėgo. 

Kareivis labai stebėjosi ir nuskynė vieną sidabrinę šakutę. 
„Kad turėčiau atminimui!“ - tarė sau. Bet kai šakutę nuskynė 
ir įsidėjo į krepšį, ji taip skambiai suskambėjo, tarsi būtų ty- 
riausi varpeliai aidėję. 

— Man rodos, kad kažkas paskui mus eina, - kalbėjo prince- 
sė ir apsidairė. - Negirdėjai, kaip šakutės skambėjo? 

— Kas gi eitų! - paprieštaravo jai draugužė. - Matei, kaip ka- 
reivis kietai miegojo. Užkliudėm šakutę, todėl skamba. 

Perbėgo sidabrinį mišką ir pribėgo auksinį, kur vėl visa — 
medžių žievė, spygliai, samanos - buvo iš gryno aukso. Spin- 
dėjo ir žaižaravo tas miškas, tarsi būtų degęs. Čia kareivis vėl 

panoro pasiimti ką atminimui, ir visas miškas ėmė skaidriai ir 
gražiai tilindžiuoti. 

Princesė sustojo, apsigręžė ir tarė: 

- Vis dėlto jaučiu baimę, kad šiandien mus kažkas persekio- 
ja. Ojeigu tas kareivis? 

Bet princesės draugė ją perkalbėjo, ir taip visi trys bėgo to- 
lyn, kol pasiekė trečiąjį mišką, kuris buvo už visus gražesnis. 
Medžiai buvo skaisčiausių deimantų, šviesa juose blyksėjo, 
ir atrodė tarsi puikiausios vaivorykštės tęstųsi nuo medžio 
prie medžio. 

„Ir čia turiu nusilaužti šakutę atminimui, - tarė sau kareivis, 
nusiskynė deimanto šakutę ir įkišo į krepšį. Bet kai ją skynė, 
per mišką nuaidėjo žavi muzika, visa grojo - medžių šakutės 
ir samanos. Muzika buvo tokia graži, kad kareivis mieliausiai 
būtų sėdėjęs po medžiu ir be paliovos klausęsis. 

- Šiandien nebus gerai, - kalbėjo princesė, kai išgirdo muzi- 
ką, - tikriausiai kažkas eina iš paskos ir sužinos mūsų paslaptį. 

Bet kad ji ir kažin kaip dairėsi, kareivio nepamatė. Stebu- 
klinga palaidinė puikiai jį slėpė! 

Paskui jie atėjo prie ežero, gilaus ir juodo. Ten kėlė senas 
keltininkas, juodas kaip varnas. Abi merginos greitai sušoko į 
valtį, o kai jau norėjo keltininkas atsistumti nuo kranto, įšoko 
įją ir kareivis, taip smarkiai, kad valtis net pasviro. 

— Ei, - kalbėjo keltininkas, - šiandien turiu didesnį krovinį 
nei kitąkart. Juk mūsų valtis tuoj paskęs. Ką jūs šiandien pasi- 
ėmėt taip sunkaus? O gal su jumis yra trečias? 

— Nieko sunkaus nepasiėmėm, - atsakė princesė. - Tik dvyli- 
ka porų kurpaičių. Bet ir aš jaučiu, kad kažkas bėga su mumis! 

Kareivio, žinoma, neaptiko, ir tad visi persikėlė per ežerą. 
Kitoje pusėje dunksojo puiki pilis, iš kurios sklido daug šviesų 


+ 2124 7 


ir skambėjo linksma šokių muzika. Prie vartų jų laukė pilies 
valdovas, o tai buvo nepaprasta pabaisa, požemių viešpats, su 
žmogaus galva, bet baisiomis slibino letenomis ir plačiomis 
kojomis. Jis sveikino princesę ir jos kambarinę, pasiėmęs ją 
už rankos, vedė į nušviestą salę, kur buvo paruoštos vaišės ir 
grojo nematomi muzikantai. 

„O tai man tinka!“ - tarė sau kareivis, kai princesė sėdo prie 
stalo ir tarnai ėmė nešioti visai kompanijai brangius valgius su 
aukso lėkštėmis. 

Kai princesė pavalgė, nematomas kareivis priėjo prie stalo, pa- 
ėmė jos lėkštę, auksinį peilį ir šakutę ir viską susikišo į krepšį. 

— Dingo mano lėkštutė, peilis ir šakutė! - sušuko princesė, 
bet niekas to nepaisė, nes tą akimirksnį vėl nuskambėjo šokių 
muzika, ir prie princesės priėjo pats pilies valdovas, toji pabai- 
sa su žmogaus veidu ir slibino letenomis. 

Princesė leidosi šokti, o buvo tai siautulingas šokis, viskas 
drebėjo ir gaudė, muzika pašėlusiai grojo, salė sukosi, o šokėjai 
šūkčiojo. O kai šokis baigėsi, princesė turėjo nuplėštą vieną 
porą kurpių. Jas nusviedusi į kampą, apsiavė naujomis, bet 
kareivis suplėšytąsias pasičiupo ir vėl gražiai paslėpė krepšyje. 
Ten jau buvo visa krūva puikių daikčiukų! 

Taip ėjo visą naktį, princesė be paliovos šoko su pilies valdo- 
vu ir po kiekvieno šokio buvo sudraskyta pora kurpių. O karei- 
vis jas visas rinko ir slėpė. 

Kai pašoko paskutinį, dvyliktą kartą, ji ieškojo nuplėštų kur- 
pių, kurias mėtė į kampą. Bet kampe - kurpių nė kvapo. 

Piktinosi princesė, kad jai kažkas pavogęs kurpes, jaudinosi, 
bet pilies valdovas ją ramino ir gražiai su ja atsisveikino. Ka- 
dangi jau buvo vėlu, turėjo greitai keliauti, kad grįžtų namo 
dar prieš pat aušrą. 

Tai buvo pašėlusiai greita kelionė! Pirmiausia persikėlė per 
ežerą, paskui ėjo per deimantinį mišką, paskui per auksinį ir 
pagaliau per sidabrinį, bet kareivis su savo septynmyliais ba- 
tais buvo greitesnis ir į savo kambarį parsirado gerokai grei- 
čiau negu princesė ir jos kambarinė. 

Jis greitai nusirengė, palaidinę pakorė ant sienos, kurpes 
nusiavė, krepšį paslėpė po lova, pagaliau net segę įsismeigė į 
pėdą. Paskui išsitiesė, užmerkė akis, ramiai kvėpavo, ir atrodė, 
tarsi būtų miegojęs kiečiausiu miegu. 

Bet štai grįžo princesė su kambarine ir tuoj - prie kareivio. Ojis 
ramiausiai bemiegąs! Kambarinė parodė segę kulne ir tarė: 

— Juk aš sakiau, kad kareivis nė nekrusteli, kad vynas nelei- 
džia jo iš lovos! Kur čia jam mus nusaugoti! 

- Šiandien saugojo paskutinį kartą! - juokėsi princesė. — 
Rytą jam galvutė gražiai nuo kakliuko nuriedės, ir vėl būsime 
be baimės! 

Rytą pas kareivį atėjo karalius ir paklausė jį, ar nusaugojęs, 
ar sužinojęs paslaptį. 

— Neišsaugojau, - tarė kareivis ir dėjosi esąs labai liūdnas. 

— Tai taves laukia bausmė. 

— Ką darysi? - patraukė pečiais kareivis. - Jei pakliuvau, te- 
gul už tai mano galva atsako. Turėjau geriau saugoti ir neuž- 
snūsti! 

Tada pašaukė budelį ir nuvedė kareivį į bausmės vietą. Tai 
buvo didelė eisena. Kai kas kareivio gailėjosi ir princesę smer- 
kė, kad dėl jos keistų pramogų ir naktinių klajonių jau tiek šau- 
nių ir gerų žmonių praradę gyvybę. Bet balsu niekas nedrįso 
sakyti tokių maištingų kalbų, nes eisenoje buvo daug tarnų bei 
kareivių ir lengvai galėjo nutikti, kad už palaidą liežuvį būtų 
galva kentėjusi. 

Ir princesė su kambarine ėjo pasižiūrėti eisenos. Jos labai 
džiaugėsi, kad kareivį veda į bausmės vietą. Vis dėlto jos bijo- 
jo, kad jų paslaptis neišaiškėtų. 

Priėjo bausmės vietą, budelis pasiruošė, kareivis žengė į 
priekį, pasitaisė savo seną kareivio krepšį ir paprašė karalių, 
kad leistų jam prieš mirtį papasakoti sapną, kuris jam prisisa- 
pnavo šią paskutinę naktį. 

— Tai keistas prašymas, - stebėjosi karalius, - bet jei nieko 
protingesnio nežinai, tebūnie! 

Ir kareivis pasakojo: 

— Šią naktį, kai aš kietai užmigau, prisisapnavo, kad pas 
mane atėjo princesė ir jos kambarinė, abi apsitaisiusios į ke- 
lionę, su dvylika porų naujų kurpių. O kambarinė, norėdama 
įsitikinti, ar tikrai miegu, įsmeigė man auksinę segę į kulnį. 
Man rodos, kad ta segė atrodė kaip šita. 

Pagraibęs krepšyje, jis ištraukė segę ir padavė karaliui. Kara- 
lius kraipė galvą, bet princesė su kambarine iškart pabalo. 

— Sapnavau, - pasakojo toliau kareivis, - kad mes nusileidom 
marmuriniais laiptais, princesė su kambarine prieš mane, o aš 
paskui jas. Ir priėjome sidabrinį mišką, kur medžiai ir sama- 
nos buvo iš gryno sidabro. 

— Bet tai keistas sapnas, - kraipė galvą karalius, - tokio miš- 
ko nė nėra. 

— O ašvis dėlto iš jo nusilaužiau atminimui šakutę, - atsakė 
kareivis, griebė į krepšį ir padavė karaliui gražią šakutę geriau- 
sio sidabro. Visi tuoj apžiūrėjo šakutę ir turėjo pripažinti, kad 
tikrai tai grynas sidabras. 

— Paskui mes atėjom į auksinį mišką, ir aš iš tenai turiu mažą 
atminimą, - pasakojo toliau kareivis, imdamas iš krepšio auk- 
sinę šakutę. 

— Trečias miškas buvo deimantų, - pasakojo kareivis, o ka- 
ralius pertraukė jo kalbą: 

— Parnešei iš to miško šakutę? 

Tada kareivis, ištraukęs iš krepšio, parodė deimanto šakutę. 

Toliau jis pasakojo, kaip persikėlęs per ežerą, kaip princesę suti- 
ko nepaprasta pabaisa, kaip puotavo ir šoko, o tam įrodyti ištrau- 
kė auksinę lėkštę, peilį ir šakutę ir visas dvylika nušoktų kurpių. 

— Juk tai buvo ne sapnas, o gryna teisybė! - sušuko kara- 
lius, bet tuo akimirksniu apalpo princesė su kambarine, tad 
visi suprato, kad kareivis sakė tiesą ir kad iš tikrųjų sužinojo 
jų paslaptį. 

Žinoma, kareivį tuoj nuvedė nuo bausmės vietos ir nebuvo 
nė kalbos dėl budelio darbo. Kai princesė atsigavo, prisipaži- 
no, kad visa tiesa, ką kareivis pasakojo, kad jos tikrai kas naktį 
ėjusios į požemio pilį šokti. Ji buvusi pažadėjusi pabaisai ne- 
praleisti nė vienos jo pramogos. Dabar ji bijanti, kad pamėklė 
jai keršysianti, kam nelaikiusi žodžio. 

Tada kareivis pasisiūlė eisiąs prieš požemio pabaisą. Paprašė 
iš princesės jos antpirščio, kuriuo naudojosi siūdama, apsivilko 
stebuklingąją palaidinę ir apsiavė septynmyles kurpes. Laimin- 
gai pateko į požemio pilį, rado ir pabaisą besiilsint ant bran- 
gaus kilimo. Puolė prie jos su auksine sege, kurią jam praėjusią 
naktį kambarinė buvo įbedusi, persmeigė baisenybei širdį. Pas- 
kui į antpirštį paėmė tris lašus kraujo ir grįždamas pašlakstė 
lašeliais deimantinį, antrąjį auksinį ir trečiąjį sidabrinį mišką. 
Vieną akimirksnį vietoj medžių atsirado čia daugybė žmonių, 
kurie buvo požemio pabaisos užburti. Visi jie nuoširdžiai dėko- 
jo kareiviui, kad juos po taip daugelio vargų išvadavo. 

Kai visi įžengė į princesės kambarį, visa dingo - ir marmu- 
ro laiptai, ir anga užsidarė, tarsi ten nuo amžių būtų buvusios 


grindys. 

Karalius dukros išvadavimu labai džiaugėsi, apkabino karei- 
vį, dėkojo jam ir pagaliau jam pasiūlė išvaduotąją princesę į 
žmonas. 

— Jei jau išsaugojai ją ir iš požemio pabaisos valdžios išvada- 
vai, tebūnie ji tavo! 

Bet kareivis daug kartų padėkojo ir prašė karalių nepykti, 
kad negalįs tokios didelės malonės prisiimti. 

— Aš jau senas ir žilas, - kalbėjo jis, - esu paprastas kareivis, 
kuris neišmano apie aukštuomenės papročius. Iš tikrųjų tai 
būtų prastas jaunikis karaliaus dukteriai. Ir kaip aš galėčiau jai 
pirkti kiekvienai nakčiai dvylika porų kurpių, jeigu vėl įsigeis- 
tų šokti? 

Karalius juokėsi, kareiviui daugiau princesės nesiūlė, bet 
davė jam daug pinigų ir ketvirtį metų vaišino karaliaus pily. 
Po trijų mėnesių kareiviui nusibodo vienodas gyvenimas, ir jis 
pasakė keliausiąs į pasaulį. Karalius jo nebelaikė. 

— Eik su Dievu, - tarė jam, - bet kai pas mane grįši, visada 
tave priimsiu kaip brolį. Ateik kaip į savo namus, visos durys 
tau atviros. 

Tada iškeliavo kareivis į pasaulį ir gal tebeeina su savo stebu- 
klingąja palaidine ir septynmyjliais batais iki šiolei. Bent aš esu 
neseniai sutikęs seną kareivį, jau žilą ir šlubą, lazda pasirams- 
čiuojantį, ir turėjo jis tokią keistą apžilusią palaidinę, krepšį ir 
apnešiotus batus, kokių jau seniai niekas neavėja. Žiūrėjau į jį, 
ir žiū, tą akimirką dingo iš akių, ir jo aš jau nemačiau. Mano 
galva, tai buvo tas kareivis, o tie batai - septynmyjliai! 

Pasakas kuria ne tik liaudis, bet ir rašytojai. Čekų literatūra turi seną ir 
gają pasakų tradiciją. Tarp šio nelengvo, bet labai dėkingo žanro kūrėjų 
yra čekų literatūros klasikai Božena Nemcova (1820-1862), poetas Kare- 
las Jaromyras Erbenas (1811-1870) ir daugelis kitų rašytojų. 

Vienu žymiausių čekų pasakininku laikomas Voitechas Martynekas 
(1887-1960), kuris savo krašte pirmiausia žinomas kaimo tematikos 
romanų trilogijomis „Juodoji žemė“ (1926-1936) ir „Akmeninė tvarka 
(1942-1956). Tai kritinio realizmo principais parašyti kūriniai. Apskritai 
čekų literatūroje tuo laiku, po I pasaulinio karo, kaimo tematika nebuvo 
labai populiari, ir V. Martynekas šiuo atžvilgiu stovi kiek nuošaliai nuo 
viešpatavusių literatūrinių tendencijų - modernizmo. 

Kaip ir mūsų A. Vienuolis, čekų rašytojas vengė sostinės Prahos, kur 
kaip tik koncentravosi įvairios modernizmo srovės, ir visą savo gyvenimą 
praleido Ostravos mieste, netoli kurio buvo gimęs. Tai Čekijos šiaurėje, 
prie Lenkijos, esąs pramonės centras. Čia rašytojas ilgą laiką dirbo laikraš- 
čio redakcijoje. Matyt, laikraštininko darbas bus paskatinęs jį 1924 m. 
aplankyti Lietuvą. Grįžęs iš jos, V. Martynekas parašė kelionės apybraižų, 
kurios 1926 m. išėjo atskira knyga „Iš Lietuvos ir apie Lietuvą“. Šiose apy- 
braižose ryški autoriaus simpatija Lietuvai - jos istorijai ir dabarčiai. 

Taigi V. Martynekas vienas iš tų negausių čekų, kurie tiesiogiai buvo 
susipažinę su to meto Lietuvos gyvenimu. Rašytojo santykiai su mūsų 
gimtine nenutrūko ir vėliau. Antai 1934 metų čekų žurnale „Salon“ jis 
išspausdino du straipsnius, skirtus Lietuvai, ir keturių lietuvių liaudies 
dainų vertimus. Patyrinėjus V. Martyneko archyvą, pasklaidžius laikraš- 
čius, kuriuose yra bendradarbiavęs, tokių faktų rastųsi daugiau. Gal net jo 
sukurtose pasakose atsektume vieną kitą lietuvišką motyvą, nes su jomis 
jis galėjo tiesiogiai susipažinti net iš vertimų į čekų kalbą. 

V. Martynekas yra išleidęs kelias pasakų knygas, kurios paskui buvo ne 
sykį pakartotos. Čia pateikiamos jo pasakos verstos iš 1971 m. Ostravoje 
išspausdintos rinktinės „Dar hadiho krale“ (Gyvačių karaliaus dovana). 


Arnoldas Piročkinas 

